
Ann Cleeves este considerată noua Agatha Christie a 
literaturii britanice. S-a născut în 1954 şi a copilărit în partea 
de vest a Angliei, în Herefordshire şi apoi în North Devon. 

După ce a renunţat la facultate, a avut o serie de job-uri 
ocazionale dintre cele mai diverse: asistent social pentru copii, 
bucătar la un centru de observare a păsărilor, ajutor de 
salvamar şi ofiţer pentru eliberarea condiţionată. S-a căsătorit 
cu Tim Cleeves, un cunoscut ornitolog şi, când acesta a primit 
un post pe micuța insulă Hilbre, aflată în estuarul Dee, unde ei 
doi erau singurii locuitori, s-a apucat de scris. 

Au urmat mai multe romane (peste douăzeci), publicate 
începând cu 1986, care au fost traduse, în peste 20 de limbi 
până în prezent. 

Cele două serii de succes ale lui Ann Cleeves au fost 
transpuse în două seriale TV realizate de ITV (după cărţile care 
o au drept protagonistă pe Vera Stanhope) şi respectiv BBC 
(după volumele din seria Shetland). Serialul Vera a fost deja 
difuzat în peste 30 de ţări, printre care Australia, S.U.A., 
Germania, Cehia, Polonia, Japonia, Canada, Suedia etc. 

In 2006 Ann Cleeves a primit premiul Duncan Lawrie 
Dagger, acordat de către Crime Writers” Association (CWA) 
pentru volumul Negru de corb (Raven Black), primul din seria 
Shetland. 

Anul 2014 a reprezentat pentru autoare una dintre cele mai 
bune perioade literare, succesul celor două seriale TV atrăgând 
după sine vânzări excepţionale ale tuturor romanelor sale. 

În 2017, Ann Cleeves a fost distinsă cu Premiul Diamond 
Dagger pentru întreaga carieră, acordat de aceeaşi Crime 
Writers” Association. 


Pentru Ben Clarke şi Isla Raynor 


Mulţumiri 

Mulţumiri, ca întotdeauna, echipei grozave de la Pan 
Macmillan şi agentei mele Sara Menguc şi tuturor asociaţiilor 
ei. Sunt încântată că Dr. James Grieve a fost de acord să apară 
în propriul rol. Ştie că nivelul cunoştinţelor mele din domeniul 
său e slab şi va fi permisiv. 

Prietenii mei din Shetland au fost de ajutor, ca întotdeauna, 
şi aş vrea să îi mulţumesc în mod deosebit lui Maurice 
Henderson de la Primăria Shetland, lui Jim Dickson şi lui 
Ingirid Eunson. 

lan Best şi Lise Sinclair din Fair Isle mi-au fost de mare 
ajutor cu informaţii despre construirea lotcilor tradiţionale din 
Shetland. 

Orice greşeli îmi aparţin. 


Capitolul 1 

Jimmy Perez se opri să-şi tragă sufletul şi se uită către mare. 
Era o zi liniştită, iar lumina se strecura prin plafonul înalt al 
norilor, dând apei un luciu gri, ca de metal. La linia orizontului 
se vedea un front de ceaţă. În buzunarele adânci ale 
impermeabilului lung, care îi aparținuse cândva bunicului său, 
avea pietre de mărimea unor ouă. Erau rotunde şi netede, atât 
de grele încât simţea cum îi trag umerii în jos. Le strânsese de 
pe plaja din Ravenswick, alegându-le cu atenţie doar pe cele 
mai rotunde, albe ca oasele. In depărtare, la mică distanţă de 
mal, mai multe pietre formau conturul aproximativ al unei cruci 
culcate pe o parte. Apa liniştită abia dacă o lovea. 

Perez începu să meargă din nou, numărând în minte paşii. De 
când murise Fran, în cele mai multe zile avea acelaşi ritual: 
strângea pietre de pe malul din apropierea casei ei şi le aducea 
acolo, în locul ei favorit din insule. Era atât o formă de 
penitenţă, cât şi un pelerinaj. Parţial era şi o obsesie bolnavă. 
Îşi trecu degetul mare peste pietricele şi simţi o alinare 
ciudată. 

Pe deal erau oi care însoțeau mieii încă nesiguri pe picioare. 
Atât de în nord mieii se năşteau târziu, abia în aprilie. 
Miracolul vieţii noi. Frontul de ceaţă se apropia, însă în 
depărtare, în cel mai înalt punct de pe coastă, putea să vadă 
tumulul pe care-l construise din colecţia lui de pietre din 
Ravenswick. Era un monument dedicat femeii pe care o iubise 
şi a cărei moarte încă îi apăsa conştiinţa, secându-l. 

Păşind, rememora etapele relaţiei, anotimpurile dragostei 
lor. Şi acesta era un ritual pe care-l îndeplinea de fiecare dată 
când venea acolo. O întâlnise iarna, când pământul era acoperit 
de zăpadă şi corbii înfometați se agitau pe cerul îngheţat. 
Făcuse dragoste cu ea în miezul verii, când stâncile răsunau de 
tipetele aspre ale păsărilor marine, iar pajiştea de lângă casa ei 
era acoperită cu un covor de flori sălbatice. La început de 
primăvară ea îl ceruse în căsătorie. Se opri pentru o clipă, 
năucit de amintire, iar cerul păru să se întoarcă şi să i se 
învârtă în jurul capului, aşa încât nu-şi mai dădea seama unde 
se termina marea şi unde începea văzduhul. Revăzu zâmbetul 
ei sfidător. Ei bine, Jimmy? Ce crezi? Şi murise toamna, în 
timpul unei furtuni care îi lovise din plin casa de pe Fair Isle, 
aruncând spuma valurilor sus de tot şi tăindu-le orice cale de 


comunicare cu restul lumii. 

Sunt nebun, îşi zise. Nu o să mai fiu întreg la minte vreodată. 

De la tumul avea o vedere de ansamblu asupra North 
Mainland-ului. Lui Fran îi plăcuse nespus de mult, i se părea 
esenţa Insulelor Shetland într-o singură privelişte, atât 
mohoreala, cât şi frumuseţea, atât belşugul apelor, cât şi 
pământul tare, sterp. Deopotrivă trecutul şi viitorul. In 
depărtare, într-o adâncitură a terenului, se vedea terminalul 
petrolier de la Sullom Voe, care în lumina stranie şi argintie 
arăta aproape magic, ca un oraş pierdut. Peste tot numai 
pământ şi apă şi pământ reflectat în apă. Către sud erau 
aliniate enormele turbine eoliene, atunci nemişcate. Mai jos de 
el se afla aşezarea Hvidahus, trei căsuțe de jucărie şi un 
ponton, şi, aproape ascuns de pâlcurile de copaci, Muzeul 
Fermierului de la Vatnagarth, unde-şi lăsase maşina. 

Trecuseră exact şase luni de când murise Fran. Îşi zise că n-o 
să mai vină acolo până ce fiica lui Fran, Cassie, n-o să fie 
îndeajuns de mare încât să înţeleagă. Sau până ce n-o să simtă 
el că trebuie s-o aducă. Spera ca tumulul să mai fie acolo şi 
atunci. 

Începu să coboare dealul şi fu învăluit de ceaţă. Aceasta 
cuprinsese terenul jos şi-l înghiţi pe detectiv, aşa încât Perez 
avu senzaţia că se îneacă. Parcarea muzeului, care fusese goală 
la sosire, era plină acum, dintr-un hambar se auzea muzică, iar 
la ferestre se zărea lumină - arătau ca nişte luni pătrate care 
străluceau în întunecime. Muzica îl atrase şi îi aminti de 
poveştile din copilăria lui despre trowes, spiriduşii care 
amăgeau muritorii cântând la scripcă şi apoi le răpeau un secol 
din viaţă. Se gândi că şi el arăta precum ceva desprins dintr-o 
poveste: neras, cu părul lung şi negru, cu impermeabilul de 
aceeaşi culoare. Aruncă un ochi pe una dintre ferestre şi văzu 
un grup de oameni mai în vârstă care dansau. Recunoscu 
melodia şi preţ de o clipă fu chiar tentat să intre, să o ia de 
mână pe una dintre bătrânele care stăteau lângă perete şi s-o 
rotească prin încăpere, s-o facă să se simtă din nou tânără. 

Dar făcu cale întoarsă. Poate că Jimmy Perez cel de odinioară 
ar fi făcut asta, mai ales dacă era şi cu Fran. Dar acum era alt 
om. 


Capitolul 2 

Jerry Markham privi golful care şerpuia în interior din largul 
mării. În spatele lui era dealul plin de turbă şi buruieni, brun 
după o iarnă lungă. In faţă avea terminalul petrolier. Patru 
remorchere, mari cât nişte pescadoare, dispuse câte unul pe 
lateral, unul la pupă şi unul la proră, trăgeau nava Lord 
Rannoch înapoi spre ponton. Petrolierele erau mereu trase cu 
faţa spre mare, gata să scape în caz de urgenţă. Dincolo de apa 
liniştită văzu un peisaj industrial format din rezervoare de 
petrol, clădiri de birouri şi forma masivă a centralei care 
asigura energie staţiei şi alimenta reţeaua din Shetland. O 
flacără ardea gazele nefolositoare. Zona era înconjurată de un 
gard înalt cu sârmă ghimpată. De când cu atacurile de la 11 
septembrie, până şi în Shetland se luaseră măsuri de securitate 
mai stricte. La un moment dat, ca să intri în staţie aveai nevoie 
doar de o simplă legitimaţie. De când se schimbaseră lucrurile, 
fiecare persoană era verificată şi fiecare camion era inspectat 
şi înregistrat. Chiar şi când porţile erau deschise exista o 
barieră de beton care bloca accesul. 

Jerry trase un cadru. 

Deasupra, un avion Eastern Airways se îndreptă spre 
aeroportul din Scatsta pentru aterizare. În timpul războiului, 
aerodromul fusese o bază RAF. Prin comparaţie, era mai mult 
trafic aerian decât pe aeroportul din Sumburgh, însă aici nu 
circulau zboruri de linie. Din avion n-avea să coboare niciun 
turist sau vreun tânăr întors de la facultate. Zborurile aveau 
legătură doar cu industria petrolului. Markham privi un grup 
de bărbaţi care coborau pe pistă. Erau în formă, puteau fi o 
echipă de rugby sau un pluton de armată. Se vedea că între ei 
exista un sentiment de camaraderie, acea înfrățire masculină 
care pe el, cumva, îl ocolise. Markham nu putea să-i audă din 
locul în care se afla, însă putea să le ghicească pălăvrăgeala. În 
curând, elicopterele aveau să-i transporte ca să înceapă un nou 
schimb pe platformele petroliere. 

Intr-o vreme, erau peste opt sute de tancuri petroliere anual, 
care transportau ţiţei de la Sullom Voe către sud. Acum abia 
dacă mai veneau două sute, iar Lord Rannoch aducea ţiţeiul 
mediu de la Schiehallion, un zăcământ din Atlantic aflat la vest. 
Zăcămintele din Marea Nordului erau în mare parte epuizate. 
Markham ştia cum stăteau lucrurile. Îşi făcuse temele, însă era 


născut şi crescut în Shetland. Crescuse cu beneficiile aduse de 
petrol: şcoli bine dotate şi centre sportive, lecţii de muzică şi 
drumuri late şi netede. Era tot mai greu şi mai scump să 
extragă ţiţei de pe fundul mării, însă locul părea în continuare 
animat; nu se vedea niciun semn că staţia ar fi intrat în declin. 
Pentru o clipă se întrebă dacă Shetland ar fi fost un loc diferit - 
dacă el ar fi fost diferit - şi mai puţin răsfăţat dacă nu s-ar fi 
descoperit petrolul. Şi se mai întrebă ce avea să rezerve viitorul 
odată ce se termina ţiţeiul. 

Markham îşi schimbă poziţia astfel încât să aibă o 
perspectivă puţin diferită şi mai trase un cadru. Dincolo de 
perimetrul gardului se construia un drum. Barăcile ca nişte 
cutii de oţel erau fixate pe blocuri de ciment. Un nou terminal 
se construia lângă cel vechi şi un imens zid dreptunghiular 
sprijinea bucăţile de turbă care fuseseră dezgropate din deal 
pentru curăţarea locului. În timp ce petrolul era pe terminate 
se descoperiseră gazele naturale, iar Shetland întâmpinase 
noua sursă de energie cu entuziasm. Gazele naturale însemnau 
locuri de muncă. Camioanele localnicilor deja transportau 
pietre de la cariera din Sullom pentru fundaţia terminalului. 
Hotelurile şi pensiunile erau pline până la refuz cu muncitori 
din sud. Preţurile imobiliarelor creşteau din nou. Gazele 
însemnau bani. 

Markham cobori dealul, sărind peste bucăţile de turbă 
pentru a ajunge la maşină. Şi-o lăsase la capătul drumului care 
ducea dincolo de aerodrom. Şi acolo se construia ceva: se 
vedea scheletul de metal al unui nou turn de control. Odată 
golit de pasageri, avionul se umplea acum cu alţii. Trecând pe 
lângă bărbaţii care stăteau la coadă ca să urce deveni conştient 
de faptul că se holbau la el. Prin Shetland nu erau multe maşini 
ca Alfa Romeo a lui. Le simţea şi le savura uimirea şi invidia şi 
se întrebă ce-ar fi zis Annabel de asta. 

Porni pe drumul sudic care ducea de-a lungul golfului, către 
Brae. La un kilometru de terminal, singurul indiciu că acolo era 
adus ţiţei era o geamandură galbenă în mijlocul apei. În cazul 
unei scurgeri de petrol, o barieră plutitoare ar fi fost fixată de 
aceasta pentru a preveni contaminarea mlaştinii de la capătul 
intrândului îngust. Însă rezervoarele şi pontoanele, birourile 
şefului de port, aeroportul şi noul terminal de gaze dispăruseră 
după o cocoaşă a dealului. În jurul lui nu mai erau decât oi şi 


pescăruşi, corbi şi sunetele culicilor. 

La capătul golfului Sullom Voe ajunse în localitatea Brae şi 
încetini puţin ca să intre pe drumul principal. În Brae se vedeau 
mai multe semne ale industriei petroliere: câteva străzi cu case 
ridicate de primărie, care să servească drept locuinţe pentru 
muncitori. Gri, funcţionale, detestate de turiştii care veneau 
aşteptându-se la peisaje ca în albume. Insulele Shetland nu 
erau drăguţe. Aveau peisaje sălbatice, mohorâte şi frapante, 
dar în niciun caz drăguţe. 

După ce ieşi din Brae intră într-un nor de ceaţă. Vremea 
fusese urâtă toată ziua, nu bătuse vântul şi plouase mocăneşte, 
cu stropi cenuşii, care păreau să-ţi ajungă până la piele şi să-ţi 
bage frigul în oase, însă brusc abia dacă mai izbuti să vadă 
până la curbă. Nişte faruri se apropiau foarte lent de el, parcă 
plutind în ceaţă pe banda cealaltă. Nu auzea motorul celuilalt 
vehicul. Avea impresia că nu mai există nimic în exteriorul 
maşinii. Nu auzea nimic. Nu vedea nimic. Apoi, deodată, văzu 
alte faruri, în stânga lui, care se mişcau foarte rapid şi se 
îndreptau aproape direct spre el. Frână brusc şi întoarse ca să 
se ferească. Chiar şi pe ceaţă conducea cu viteză prea mare, 
aşa că auzi cauciucurile scrâşnind pe asfalt şi simţi cum pierde 
controlul maşinii. Parcă aluneca prin vis. Sau prin coşmar. Preţ 
de o clipă rămase pe loc tremurând. . 

Apoi şocul se preschimbă în furie. Incercă s-o controleze, să 
inspire adânc şi să rămână calm, dar eşuă. Un dobitoc aproape 
că intrase în el şi ar fi putut să-l omoare. Ar fi putut să-i facă 
zob maşina, lucru care atunci conta mai mult. Farurile 
vehiculului care-l făcuse să derapeze se stinseseră, însă nu-l 
auzise pe inconştient să plece de la locul faptei. Cobori din 
maşină şi simţi furia pulsându-i ca o venă pe gât. Voia să 
lovească pe cineva. Nu se mai simţise aşa de luni de zile şi furia 
era ca un drog în trupul unui dependent, îi aducea o mângâiere 
cunoscută, îi dădea fiorii surescitării. De când venise în 
Shetland fusese politicos şi înţelegător. Işi controlase 
frustrarea. În sfârşit avea prilejul să se dezlănţuie asupra cuiva. 

— Ce dracu faci, dobitocule? 

Niciun răspuns. 

Din cauză că ceața era atât de densă, vedea maşina doar ca 
pe o umbră. Merse spre ea, vrând să smucească portiera şi să-l 
scoată afară cu forţa pe şoferul vinovat. În spatele lui avu loc o 


mişcare pe care o simţi mai mult decât o auzi. Se întoarse. 
Altă mişcare. Aer. Un sunet şfichiuitor, de aer care se 
despică. O durere bruscă. Apoi nimic. 


Capitolul 3 

Rhona Laing îşi făcu ceaiul. Far] Grey fără teină. Prăvălia din 
Aith începuse să se aprovizioneze cu acesta în mod special 
pentru ea. Locuinţa ei fusese cândva clădirea solidă şi cenuşie 
a şcolii, iar lumea crezuse că era prea mare pentru ea, dat fiind 
că era o femeie singură. Lumea credea tot soiul de lucruri 
despre ea şi uneori îi mai ajungeau la urechi zvonuri care o 
amuzau sau o iritau: că zbura la Edinburgh o dată la şase 
săptămâni ca să-şi aranjeze părul, că avusese un copil în afara 
căsniciei şi că-l dăduse spre adopţie, că avea un amant care de 
cele mai multe ori venea cu barca la debarcaderul din Aith 
după căderea nopţii şi pleca dimineaţa devreme. Abordarea ei 
era să nici nu confirme, dar nici să nu dezmintă zvonurile. 

Casa fusese proiectul ei în primele şase luni după ce se 
mutase în Shetland şi era în sfârşit aranjată cum îşi dorea. 
Mobila era făcută pe comandă, aşa încât arăta ca interiorul 
unei nave elegante. Parcă era cabina căpitanului. Totul aşezat 
la locul cuvenit. Biroul din Lerwick al procuroarei era la fel de 
ordonat. Harababura şi neorânduiala îi făceau rău fizic. 

Îşi luă ceaiul în camera de zi şi se uită de-a lungul malului, 
către golf. Mai toată ziua fusese o ceaţă densă, dar se ridicase 
când se întorcea din Lerwick, iar acum peisajul era deja scăldat 
în lumina clară a primăverii. Cât vedea cu ochii - numai dealuri 
joase, verzi, şi apă. In fiecare seară după muncă avea acelaşi 
tabiet. Drumul spre casă, ceaiul, apoi câteva minute în care 
admira peisajul. Până şi iarna, când se întunecase de mult. Un 
şlep îşi croia drum către cuştile pentru somon dinspre mare. 
Suprafaţa apei era brăzdată de frânghiile unde creşteau midii, 
care arătau ca nişte mărgele negre înşirate pe o aţă. Totul era 
aşa cum trebuia să fie. Apoi, mai aproape de debarcader, văzu 
că lotca pe care urmau s-o folosească la regate în sezonul 
următor plutea pe apă. Ar fi trebuit să fie pe malul ierbos, iar 
vântul nu putea s-o fi mişcat, căci nu bătuse. Abia o scoseseră 
din depozitul de iarnă la finalul săptămânii precedente. Îşi zise 
că puştii din zonă, plictisiţi la sfârşitul vacanței de Paşte, or fi 
împins-o în apă, considerând amuzant să le provoace necazuri 
femeilor de acolo. 

Rhona vâslea în echipa veteranelor din Aith. Era singurul 
efort pe care-l făcuse ca să se integreze în comunitate. În 
calitate de procuror, mereu crezuse de cuviinţă să se ţină ceva 


mai departe. Într-un loc atât de puţin populat era greu să tragi 
linie între muncă şi casă, însă ea nu simţise niciodată nevoia să 
aibă prieteni apropiaţi. Totuşi, îi plăcea să facă parte din echipa 
veteranelor. Se bucura de serile de antrenament urmate de 
paharele de vin băute în casa vreuneia dintre ele. li plăceau 
regatele atunci când venea toată lumea ca să ovaţioneze. 
Crezuse că va fi cea mai în formă şi cea mai competitivă din 
grup, dar realitatea fusese alta - o fermieră din Bixter putea s-o 
bată oricând. Rhonei îi plăcea activitatea fizică (îi era dor de 
antrenamentele la sală din Edinburgh), iar în anul precedent se 
simţise tot mai puternică pe parcursul sezonului. Prin urmare, 
deşi abia se întorsese de la muncă şi se bucura de ceai, se simţi 
responsabilă pentru lotca din apă. Se schimbă de hainele de 
birou şi merse la debarcader. 

Locul era tăcut. Era ora cinei, a telenovelelor şi a băii 
dinainte de culcare pentru copii. Păsările de mal ciuguleau 
algele de pe plajă. Barca era legată de iahtul ei. Marie-Louise 
era mândria ei, îndeajuns de mare pentru viteză şi distanţe 
mari, dar pe care se descurca să-l manevreze de una singură 
fără probleme. Trase barca la mal şi vâsli până la lotcă, 
savurând chiar şi acele câteva minute petrecute pe apă la final 
de zi. Se mutase în Shetland ca să navigheze. Se simţea ca la 
ea acasă pe apă. Un fost iubit îi spusese la un moment dat că în 
vene nu-i curgea sânge, ci apă sărată. 

Prinse lotca cu uşurinţă. Urma să treacă o funie prin inelul 
de la proră şi s-o remorcheze până la mal. Se gândi că în seara 
aceea putea să se distreze. Încă o oră mai era destulă lumină în 
golf. Nu era vânt prielnic pentru navigat, dar nici când folosea 
motorul nu se mai sătura de privelişte. Insulele Shetland 
puteau fi apreciate doar când erau văzute dinspre mare. Apoi 
se uită în barcă. Înăuntru era întins un bărbat. Avea părul 
blond şi pielea albă, astfel că ochii întunecaţi arătau straniu, de 
parcă ar fi fost machiat. Rhona îşi dădu seama că nu mai era în 
viaţă înainte să-i vadă rana de la cap şi sângele uscat de pe 
obraz. Înainte să-şi dea seama că nu era vorba de o moarte din 
cauze naturale. 


Capitolul 4 

Sandy Wilson era încă în birou atunci când sună telefonul. 
Recunoscu vocea procuroarei şi primul lui gând fu că făcuse o 
boroboaţă - cine ştie ce procedură nu fusese urmată întocmai! 
Ştia că ea nu avea o părere deloc bună despre el şi nu era 
surprins. Nici el nu avea o părere bună despre sine. Şeful lui, 
Jimmy Perez, încă era în concediu medical, revenind cu chiu, cu 
vai, la rutina serviciului două zile pe săptămână, iar Sandy avea 
coşmaruri ştiind că în realitate în unele momente răspunderea 
cădea pe umerii lui. 

— Sergentul Wilson la telefon. 

Toată lumea din Shetland îşi spunea pe numele mic. Toată 
lumea, în afară de procuroare. Sandy ştia că ar fi trebuit să 
asculte cu mare grijă ce zicea, însă se trezi că atenţia îi fuge. 
Era o reacţie nervoasă la stres, lucru care-l băgase în bucluc 
încă de când era doar un ţânc la şcoala din Whalsay. Se uită de 
la geamul biroului în jos, spre doc. Feribotul de Bressay abia 
plecase către insula de dincolo de Sound. Pescăruşii se luptau 
pentru nişte gunoaie pe ponton. 

— Aşa că trebuie să vii aici. Imediat. Ai înţeles? 

Tonul Rhonei Laing era dur. În mod evident, se aşteptase la 
un răspuns mai prompt din partea detectivului. Rhona nu 
avusese niciodată o părere bună despre Sandy nici ca bărbat, 
nici ca agent de poliţie. 

— Sigur. 

— Dar înainte să porneşti, trebuie să-i anunţi pe cei din 
Inverness. Trebuie să trimită o echipă. Pe cei de la Crimă 
Organizată şi pe criminalişti. 

— O să ajungă aici abia mâine, spuse Sandy. 

Se simţea mai în largul lui şi putea să înţeleagă partea 
practică. 

— Ultimul avion dinspre Inverness a plecat deja. 

— Dar avem nevoie de ei, sergent. Am legat lotca de barcă în 
Aith. Bănuiesc că o să las cadavrul unde e. Prognoza meteo e 
favorabilă pentru mâine, aşa că ar trebui să fie în siguranţă 
acolo, odată ce e acoperit corespunzător. Ar trebui să 
delimităm debarcaderul ca scenă a crimei şi să ţinem oamenii 
la distanţă. Dar o să avem nevoie şi de paravane. Ştii cum sunt 
curioşii. lar mâine e sâmbătă, aşa că o să fie multă lume prin 
zonă. 


— N-o să fiţi prea populară dacă nu lăsaţi oamenii să aibă 
acces la bărci în weekend. 

Sandy îşi scărpină braţul şi se gândi că nu era nimic mai 
frumos decât o partidă de pescuit în perioada aceea a anului. În 
sfârşit puteai să simţi că trecuse iarna lungă şi întunecată. 

— Nu mă interesează dacă sunt populară! veni replica, dură 
ca un foc de armă. 

— L-aţi recunoscut? întrebă Sandy. Pe bărbatul mort, vreau 
să spun. 

Urmă o pauză şi înţelese că femeia se gândea. Sandy 
considera că oamenii arătau mereu diferit când erau morţi, iar 
dacă nu-i cunoşteai bine era greu să identifici un cadavru. Însă 
când primi răspunsul, acesta nu lăsa loc de interpretare. 

— Nu, sergent. Iar ăsta e alt motiv pentru care am nevoie să 
vii aici. Dacă e localnic, presupun că o să ştii să ne spui cine e. 

Urmă o pauză. Sandy auzea zgomotul apei în fundal. 
Procuroarea probabil că era încă la debarcader şi îl sunase de 
pe mobil. Avea noroc cu semnalul. Partea aceea a insulei era o 
gaură neagră în ceea ce priveşte telefoanele. 

— O să trimit o echipă, spuse el, şi o să-i contactez pe colegii 
din Inverness. Ajung cât de repede pot. 

— Bun. 

Ştia că era cât pe ce să încheie conversaţia, aşa că strigă, ca 
să fie sigur că e atentă: 

— Domnişoară Laing! 

— Da, sergent. 

— Ar trebui să-l anunţ pe Jimmy? Pe Jimmy Perez? 

Întrebarea îl măcina de când îşi dăduse seama ce însemna 
apelul ei. Jimmy Perez nu mai era el însuşi, nu mai fusese de 
când îi murise logodnica. Era ursuz şi predispus la accese de 
furie gratuită. Colegii fuseseră înţelegători şi îi acordaseră 
timp. Spuneau că se întorsese la muncă prea repede. Era în 
depresie. Însă după şase luni răbdarea lor ajunsese la limită. 
Sandy auzise vorbe pe la cantină: poate că ar fi mai bine ca 
Perez să-şi dea demisia ca să aibă grijă de copilul lui Duncan 
Hunter. În poliţia din Shetland puteai promova numai după 
dispariţia superiorului. Poate că era mai bine dacă Perez făcea 
alegerea corectă: să se dea la o parte şi să lase pe altcineva să 
facă treaba ca lumea. 

La început, Rhona Laing nu răspunse nimic. Sandy se întrebă 


dacă pierduse semnalul. Apoi vorbi. : 

— Nu ştiu, Sandy. Decizia îţi aparține. Il cunoşti pe Jimmy 
mai bine decât mine. 

Rostise cuvintele pe un ton aproape blând. 


Amână decizia până după convorbirea cu cei din Inverness. 
Acolo era şef altcineva, un englez, iar Sandy trebuia să fie 
foarte atent ca să înțeleagă accentul. 

— O să trimit un inspector şi o echipă, spuse bărbatul. Ştiai 
că Roy Taylor s-a cărăbănit înapoi în Liverpool? 

— Aşa am auzit şi eu. 

Sandy se gândi că totul se schimbase. Jimmy Perez era alt 
om, iar Roy Taylor plecase în sud. Lui Sandy nu-i plăcuseră 
niciodată schimbările. Crescuse pe mica insulă Whalsay, iar 
expediția în sud pentru pregătirea de polițist fusese o aventură 
de mari proporţii. 

— Taylor a fost înlocuit de o femeie. 

Superintendentul era londonez, iar vocea lui îl ducea pe 
Sandy cu gândul la filme cu gangsteri. 

— A crescut în North Uist. E aproape de-a voastră. 

Nu, îi venea lui Sandy să spună. Oamenii din insulele Uist 
sunt destul de diferiţi. Vorbesc galica scoțiană, iar fermele sunt 
pline de nisip şi alge. E altă privelişte şi altă cultură. În Hebride 
nu poți să bei duminica. Numai un englezoi ar putea crede că 
cineva din Hebride are lucruri în comun cu un locuitor din 
Shetland. 

Petrecuse două zile pe insula Benbecula antrenându-se cu 
agenţii de la Highlands and Islands! şi credea că ştie totul 
despre acel loc. Însă nu spuse nimic. Nu-l deranja ideea de a 
avea o şefă. 

— O cheamă Reeves, continuă superintendentul. Willow 
Reeves. Poţi s-o preiei pe ea şi pe echipa ei de la aeroport? 

Sandy îşi zise că nu prea suna ca numele cuiva din Hebride. 
Nu-i chema pe toţi MacDonald pe-acolo? Superintendentul fu 
nevoit să repete întrebarea. 

— Poţi să-i preiei de la aeroport dacă vin cu zborul de 
dimineaţă? Le poţi găsi un loc în care să stea şi să-i îndrumi? 
Să înţeleg că Jimmy Perez e tot pe linie moartă? 


1 Highlands and Islands Police, forţele de poliţie din Scoţia, Insulele Hebride 

— Mai vine din când în când, spuse Sandy. Încă merge la 
doctor. 

— O să se descurce? 

Tonul superintendentului trăda nesiguranţă. 

— Cred că ar vrea să ştie despre asta, zise Sandy. Cred că nu 
i-ar plăcea deloc să se întâmple aşa ceva în zona de care e 
răspunzător şi să nu ştie. 

Abia îi trecuse prin minte asta, însă era sigur că avea 
dreptate. 

— Deci poţi să faci asta, Sandy, nu-i aşa? O să-l anunţi. Nu 
vreau ca Perez să afle neoficial şi să creadă că l-am exclus. In 
ultima vreme e pus pe hartă mai mereu. 

Sandy aşeză receptorul înapoi în furcă şi se simţi depăşit de 
hotărârile pe care trebuia să le ia. Procuroarea îl aştepta în 
Aith, aflat la vreo jumătate de oră cu maşina mai la nord, iar 
superintendentul voia ca el să stea de vorbă cu Jimmy Perez, 
care locuia în Ravenswick, la sud de Lerwick. Sandy prefera să 
i se spună ce are de făcut. Mai mult decât orice pe lume, îşi 
dorea ca Jimmy Perez să revină la normal, să fie ingenios şi 
ager. Şi să-i spună ce are de făcut. 

Sună din nou şi trimise în Aith doi agenţi în uniformă ca să 
delimiteze scena crimei. 

— Avem nevoie de cineva acolo până ajung cei din Inverness. 

Când îşi anunţă colegii că procuroarea găsise cadavrul, le 
simţi ostilitatea. Nu era o femeie populară. Nu-i venea în minte 
nimeni din insule care să o placă sau să o considere prietenă. 
Se însera când ieşi ca să-şi ia maşina. Perez trebuia să fie acasă 
pentru că se apropia ora de culcare a lui Cassie. Cassie, copilul 
iubitei lui, pe care i-l lăsase în testamentul ei neoficial. Singurul 
motiv, se gândi Sandy, pentru care Perez nu părăsise insulele şi 
nu renunţase la amintirile legate de moartea lui Fran. 

Casa era o capelă reamenajată, foarte joasă şi micuță, cu 
vedere spre Raven's Head şi până jos, la casele de lângă 
ponton. Maşina lui Perez era parcată afară. Uşa se deschise 
înainte ca Sandy să ajungă la ea, iar în prag apăru Perez cu o 
cană de cafea în mână. Arăta de parcă n-ar mai fi dormit deloc 
după moartea lui Fran, slăbise şi era nebărbierit. Sandy se 
gândi că, de fapt, niciodată nu fusese un bărbat îngrijit. Nu 
prea îi păsase cum arăta. 

— Cassie s-a culcat? 


Sandy nu voia să înceapă să vorbească despre cadavre şi 
crime dacă fata asculta. 

— Rămâne la tatăl ei, spuse Perez. 

Era vorba de Duncan Hunter, fostul copil teribil al insulelor, 
care locuia în golful din Brae, în uriaşa casă pe care o 
moştenise. Duncan Hunter, fostul soţ al lui Fran. Cândva cel 
mai bun prieten al lui Jimmy Perez. 

Perez continuă: 

— E ultimul weekend din vacanţă. Câteva luni n-o să prea 
mai aibă când să petreacă timp cu el. Ştii şi tu cum e Duncan. 
Mereu e plecat prin sud pentru cine ştie ce bişniţă. M-am 
gândit că mai bine profit de faptul că e aici. Cassie ar trebui să- 
şi cunoască tatăl. 

— Şi o să ai şi tu puţin timp pentru tine. 

Sandy se întrebă dacă Perez avea să-l invite înăuntru, să-i 
ofere un păhărel sau o bere. Jimmy nu fusese niciodată un 
băutor înrăit, însă când Fran era în viaţă, în frigider mereu 
existase bere. 

— Mi-e dor de ea, spuse Perez. Amarnic de dor. 

Sandy nu era sigur dacă vorbea de Fran sau de Cassie. 
Celălalt îşi târşâi picioarele şi se uită înspre mare. 

— Ce vrei? întrebă Perez. Nu prea am chef de vizite. Nu sunt 
prea simpatic în ultima vreme. 

Lui Sandy i se păru că aude o notă de autocompătimire în 
tonul lui, aşa că poate munca era cea mai bună soluţie. 

— Nu-i o vizită amicală, spuse, mirându-se chiar şi el de 
răspunsul direct. 

Perez se holbă la el. Sandy fusese întotdeauna cel mai 
înţelegător coleg de-al lui. Perez mereu îi luase apărarea lui 
Sandy şi venise momentul ca Sandy să facă la fel pentru el. 

— În cazul ăsta, ar fi mai bine să intri. 

Casa rămăsese cam la fel ca atunci când trăia Fran. Pe 
perete atârnau tablourile ei, alături de cele ale lui Cassie. 
Deasupra şemineului era o fotografie mare cu toţi trei. Femeia 
râdea, cu capul dat pe spate, iar Sandy simţi că-l podideşte 
plânsul. Fran Hunter mereu fusese drăguță cu el. 

— Ceai? întrebă Perez. Nu ţin alcool. N-am încredere-n mine 
în preajma lui. 

— Un ceai e-n regulă spuse Sandy privind cum Perez întinde 
mâna după cană şi scoate laptele din frigider. 


— A avut loc o crimă. Procuroarea a descoperit un cadavru 
într-una dintre lotcile de concurs de la debarcaderul din Aith. 
Ştii că vâsleşte împreună cu femeile mai în vârstă. 

Aşteptă un răspuns. Vechiul Jimmy ar fi ridicat din sprâncene 
la aşa ceva şi ar fi făcut o glumă legată de procuroare şi de cât 
timp petrece pe apă. 

Însă Perez cel de-acum aşeză cu atenţie cana de ceai pe 
masă şi se întoarse către Sandy. 

— Sunt în concediu medical. Nu sunt în stare de aşa ceva. 

— Atunci nu mai are rost să-ţi răpesc din timp. 

Sandy se ridică şi se îndreptă spre uşă. 

— Fecioara de Fier vrea să mă duc la Aith, în speranţa că pot 
să identific victima. Ştii cum face dacă stă după tine. Mi-am zis 
doar c-ar trebui să ştii. M-am gândit că ar fi... 

Sandy se chinui să găsească un cuvânt potrivit. 

— ...0 dovadă de curtoazie din partea mea. 

Perez păru din nou surprins, însă nu furios sau deranjat. De 
regulă, Sandy nu zicea nici pâs în faţa lui. De regulă, Sandy nu 
zicea pâs în faţa nimănui. Iar în ultima vreme furia părea să fie 
o stare permanentă pentru Jimmy Perez. 

— Îmi pare rău. 

Perez clătină din cap. Oare încerca să gândească mai clar? 
Sau îşi exprima un fel de disperare? Apoi, după o clipă, 
continuă: 

— Îţi mulţumesc că ai trecut pe aici să-mi spui. 

Sandy zăbovi pentru o clipă în prag. Farul de la Raven's 
Head era aprins, iar raza trecu peste capul său. Se întrebă dacă 
în ultima clipă Perez avea să se răzgândească şi să fie tentat să 
vină cu el până în Aith. Cu siguranţă era curios. Curiozitatea îl 
mânase mereu înainte pe Jimmy, ajutându-l să rezolve toate 
cazurile de până atunci. Preţ de o secundă, Perez chiar păru 
tentat. 

— Pe cine ne trimit din Inverness? întrebă el. 

— O femeie. 

Sandy se simţea mai degajat, mai entuziast. 

— O femeie cu un nume ciudat. Dar avem la dispoziţie toată 
noaptea până să vină. 

— Mult noroc în cazul ăsta. 

Perez întră înapoi şi închise uşa. Aprinse lumina dinăuntru, 
iar pe geam Sandy îl văzu cocoşat deasupra mesei din 


bucătărie, cu capul plecat peste cana de ceai. Arăta ca un 
bătrân. Parcă simţise, pentru o scurtă vreme, cum îşi revine la 
viaţă şi nu-i plăcuse senzaţia. Durea prea tare. 


Capitolul 5 

Când Sandy ajunse în Aith era deja întuneric beznă. Durase 
mai mult decât anticipase fiindcă pe drumul îngust dintre 
Bixter şi Aith fusese blocat de un microbuz de la o petrecere a 
burlăciţelor, care înainta lent. La un moment dat se oprise 
pentru ca o tânără să poată vomita la marginea străzii. Fata 
avea piciorul legat de al unei prietene, de parcă ar fi participat 
la o cursă în trei picioare, şi durase o eternitate pentru ca 
tinerele să coboare treptele. In orice alt moment, Sandy s-ar fi 
amuzat. Petrecerile burlăciţelor de pe insulă erau întotdeauna 
prilej de distracţie. Însă în seara aceea îl irită şi claxonă până 
când microbuzul îi făcu loc să treacă. 

La Aith era un agent la intrarea de pe chei, care îl recunoscu 
şi îi făcu semn să treacă. Sandy se aşteptase ca procuroarea să 
fie acasă, însă ea se afla încă la locul faptei, îmbrăcată în blugi 
şi hanorac şi purtând pe cap o beretă croşetată care-i acoperea 
părul desăvârşit. Aprinseseră reflectoarele de pe debarcader şi 
totul era învăluit într-o lumină palidă şi spălăcită, cu excepţia 
apei, care era întunecată şi uleioasă. Rhona Laing veni la el de 
îndată ce-l văzut coborând din maşină. 

— Ce bine c-ai reuşit să ajungi, sergent. 

Avea un ton acid, iar orice urmă din compasiunea de mai 
devreme dispăruse. 

— Am trecut pe la Jimmy Perez, răspunse Sandy. Mă 
gândeam că ar fi o dovadă de curtoazie. 

Era mândru de noua găselniţă. 

Laing ezită. 

— Să înţeleg că n-a vrut să vină? 

— Nu se simţea în stare. 

Sandy se opri din vorbit la rândul lui. 

— Păcat. S-ar putea să fie exact ce-i trebuie. Ceva care să-i 
capteze atenţia şi să-l scoată din casă. 

Procuroarea nu răspunse, iar Sandy continuă. 

— Am vorbit cu cei din Inverness. Au spus că trimit o echipă 
mâine, cu primul avion. O să-i iau de la aeroport şi o să-i aduc 
direct aici. Morag se ocupă de cazare. Au un nou inspector. 

Voia să adauge că era vorba de o femeie cu un nume ciudat, 
însă îşi luă seama. Ştia că Rhona Laing nu l-ar fi considerat un 
amănunt important. Se întrebă ce părere o să aibă femeile una 
despre cealaltă şi zâmbi în întuneric gândindu-se la un posibil 


joc de putere. Era bine să mai fie şi altcineva ţinta limbii 
ascuţite a procuroarei. 

— Pe aici. 

Îl conduse de-a lungul pontonului la una dintre ambarcaţiuni. 
În capăt puseseră un paravan care să oprească privirile 
curioşilor, precum şi o prelată care ascundea cadavrul din 
lotcă. Davy Cooper, un sergent în uniformă, îi ridică un capăt şi 
lumină trupul cu lanterna astfel încât Sandy să-l poată vedea. 

— Pare cumva cunoscut, spuse Davy. Insă nu-mi vine-n minte 
numele. Am deschis servieta, n-am găsit niciun document. N- 
am vrut să mă uit prin buzunare până n-ajunge criminalista 
mâine dimineaţă. 

Sandy se uită în jos la un bărbat de vreo treizeci şi ceva de 
ani, îmbrăcat cu nişte blugi care pe el l-ar fi costat salariul pe 
două luni. 

— E Jerry Markham. 

Era şocat să-l vadă mort, însă nu era afectat de pierdere. 
Fuseseră veri îndepărtați, dar nu avuseseră niciodată destule 
lucruri în comun încât să se împrietenească. 

— Ai lui sunt proprietarii Hotelului Ravenswick. A lucrat ca 
jurnalist la Shetland Times până când a plecat în sud ca să facă 
bani. Nu ştiam că s-a întors. 

— Normal că e Markham, spuse Cooper. Acum că ai zis-o, 
observ asemănarea cu mama lui. 

Dar Sandy nu mai asculta. Se uita la procuroare, care brusc 
părea şi mai albă la faţă în lumina necruțătoare. 

— Îl ştiaţi, domnişoară? 

— Nu, răspunse ea. Ştiu numele, normal, dar n-am făcut 
cunoştinţă niciodată. 

Îşi mută privirea de la cadavru. 

— Se face frig, iar eu n-am mâncat. Dacă aveţi nevoie de 
mine, mă găsiţi acasă. 

Se îndepărtă, dar când ajunse într-o zonă întunecată se 
întoarse către ei. 

— Îi veţi informa pe ai lui? 

Sandy confirmă din cap. 

— Jurnaliştii or să vină de îndată ce se răspândeşte vestea, 
spuse Laing. Mereu sunt interesaţi când e vorba de unul de-al 
lor. Vom păstra secretă identitatea cât putem de mult, sergent, 
aşa că puţină discreţie n-ar strica atunci când te duci la hotel. 


— Aţi vrea să-i anunţaţi pe Peter şi Maria chiar 
dumneavoastră? 

Ultimul lucru de care avea nevoie Sandy era să meargă 
înapoi la Ravenswick, la hotelul cel mai luxos din Shetland. 
Mereu se simţea stingher acolo. Îşi zise că procuroarea era 
probabil o clientă fidelă a restaurantului. 

— Asta nu e treaba mea, sergent. 

Deja se îndepărta de el, iar când termină de vorbit fusese 
înghițită complet de întuneric. 


Pe drumul de întoarcere spre Ravenswick, Sandy recapitulă 
în minte ce ştia despre Jerry Markham. Era puţin mai în vârstă 
decât Sandy, deşi încă mai era la Liceul Anderson când 
învățase şi el acolo. Fusese unul dintre băieţii sofisticaţi. 
Ajunsese redactor la revista şcolii, fusese starul pieselor de 
teatru jucate în liceu. Plecase la facultate şi se întorsese ca să 
scrie în Shetland Times, apoi se plictisise, devenise nemulţumit 
şi se mutase înapoi în sud. Scria pentru unul dintre marile 
cotidiane londoneze, genul de ziar plin de articole serioase 
unde rubrica sportivă nu e decât pe ultimele pagini. Mama lui 
Sandy fusese profund impresionată atunci când Jerry se 
angajase, iar mereu când găsea vreun articol de-al lui îl decupa 
şi-l vântura prin faţa lui Sandy când acesta ajungea acasă. 

Părinţii lui se numeau Peter şi Maria Markham. Maria era 
din Shetland. Crescuse în Northmavine. Peter era străin, ceva 
ce localnicii numeau un soothmoother. 

Unde lucrase Peter Markham înainte de Hotelul Ravenswick? 
Sandy nu mai ştia, dar îşi zise că era ceva legat de petrol. Apoi 
îşi aminti că avusese legătură cu armata: Markham lucrase la 
baza aviatică din Unst, unde o cunoscuse pe Maria. După ce-şi 
încheiase stagiul militar, pilotase elicoptere din Scatsta până la 
platforme. Hotelul căzuse în paragină înainte să-l preia soţii 
Markham. Era o proprietate nobiliară construită în secolul al 
XVIII-lea, mare şi solidă, ridicată chiar lângă apă. Fusese 
complet recondiţionată şi se autointitula „singurul conac-hotel 
din Shetland”. Fran şi Jimmy îi făcuseră cinste acolo cu ocazia 
logodnei lor. Fuseseră doar în bar, însă lui Sandy chiar şi acela 
i se păruse teribil de scump. Dar mâncarea fusese bună, iar 
dacă Sandy ar fi dat de o femeie pe care chiar voia s-o 
impresioneze ar fi invitat-o acolo la prânz, într-o zi când meniul 


era fix şi nu costa atât de mult ca de obicei. 

Sandy îşi dădu seama că ajunsese în dreptul casei lui Perez şi 
că se afla la marginea aşezării din Ravenswick. În fosta capelă 
încă mai erau lumini aprinse, însă draperiile erau trase. Poate 
că Jimmy dormea acum cu lumina aprinsă. Poate că avea, la fel 
ca un ţânc, coşmaruri pe întuneric. Sau poate era treaz şi se 
holba la şemineu. 

La intrarea hotelului era aprins un foc. Mirosea a turbă până 
în parcare. La recepţie era Stuart Brodie. Şi el fusese coleg cu 
Sandy. Barul era plin de clienţi care beau cafea sau un păhărel 
după cină. Mobilierul de la recepţie era făcut numai din lemn 
închis la culoare şi mirosea a ceară de albine. 

— Peter şi Maria mai sunt pe aici? 

Sandy se aplecă peste masa lustruită aşa încât să fie aproape 
de Brodie şi să nu fie nevoit să urle ca să fie auzit. 

— Abia ce-au urcat în apartament. 

Brodie era harnic. Era şi puţin cam obtuz - n-avea pic de 
curiozitate. 

— Pot să te ajut cu ceva? N-aş vrea să-i deranjez. 

— Arată-mi pe unde să merg şi mă descurc, spuse Sandy. Nu- 
i suna. 

Urcă până la primul etaj pe scara principală, după care pe o 
scară mai mică până când ajunse la o uşă pe care scria 
„Privat”. Bătu de două ori, după care auzi, într-un final, paşi de 
cealaltă parte şi uşa se deschise. 

Peter Markham încă era îmbrăcat în costum, dar îşi scosese 
cravata şi în mână ţinea un pahar. Încărunţea, însă arăta încă 
bine. Lui Sandy nu i se părea că e bătrân. 

— Te pot ajuta cu ceva? 

Părea puţin deranjat de vizită, dar tot era politicos. Poate că 
oaspeţii îi băteau deseori la uşă ca să se plângă sau să ceară 
ajutor şi, ţinând cont de cât plăteau, Peter Markham nu-şi 
permitea să-şi iasă din fire. 

Sandy se prezentă, iar bărbatul îi făcu loc să intre. 

— Ce e, domnule sergent? Vreunul dintre oaspeţii noştri a 
făcut prostii? 

Nu-l recunoscuse pe Sandy, dar nevasta lui oricum avea zeci 
de rude îndepărtate. 

Sandy îl urmă într-o cameră de zi generoasă. Cândva poate 
că aici fuseseră camerele servitorilor, însă acea parte a 


mansardei devenise un spaţiu mai mare, vopsit în alb. 
Parchetul lustruit al hotelului era prezent şi acolo, iar lângă 
soba cu lemne era întinsă o carpetă albastră cu model. Sandy 
îşi zise că probabil iarna era cam frig acolo. El ar fi preferat un 
covor. Pe un raft de lângă sobă era un pescăruş aproape în 
mărime naturală, cioplit din lemn adus de ape. Sandy se 
pomeni holbându-se la el. Cum de reuşise artistul să creeze 
impresia că e gata să plonjeze în valuri? 

Maria Markham era cufundată într-un fotoliu jos. Se 
schimbase într-un halat de casă deloc pretenţios, confortabil, 
din lână, ceva ce ar fi purtat şi mama lui Sandy. Se uita la 
televizor. Sandy bănuia că-l pornise ca să se relaxeze, nu 
fiindcă era interesată de ceea ce vedea. Pe masa de lângă se 
afla un pahar. Maria îl recunoscu de îndată pe tânăr. Erau 
înrudiţi aşa cum erau înrudiţi toţi oamenii din Shetland, de 
departe - ea era un fel de mătuşă prin alianţă - şi, crescând, o 
tot întâlnise ocazional pe la nunţi şi înmormântări. Venise 
mereu singură - soţul şi fiul nu o însoţiseră niciodată. Iar de 
când ea şi Peter preluaseră Hotelul Ravenswick, Sandy n-o mai 
văzuse nici pe ea la astfel de evenimente. 

Se ridică şi se înfăşură mai bine în halat, puţin ruşinată că o 
găsise îmbrăcată aşa. 

— Sandy! Ce drăguţ! 

Nu părea să-i treacă prin minte că vizita era din raţiuni 
profesionale. Sandy se gândi că femeia se îngrăşase. Avea 
bărbia moale şi cărnoasă. 

— Ce-ai vrea să bei? Nu-i aşa că stai la un păhărel cu noi? 
Erai jos mai devreme? Eram aşa de ocupați că nici nu te-am 
observat. E plin de lume care supraveghează noul terminal de 
gaze de pe insulă. Afacerea are de câştigat, dar dacă lucrurile 
continuă aşa va trebui să mai angajăm personal. Iar ceața asta 
a făcut ca avionul spre Edinburgh să nu decoleze, aşa că unii 
dintre oaspeţii noştri au fost constrânşi să mai rămână o 
noapte. 

— Am venit în legătură cu Jerry, zise Sandy. 

— Nu s-a întors încă, răspunse femeia. Lucrează. Ar trebui s- 
ajungă din clipă-n clipă. De ce nu-l aştepţi? l-ar face plăcere să 
mai staţi de vorbă. 

Soţul ei, însă, presimţi că nu era o vizită de curtoazie. Se 
duse în spatele Mariei şi-i puse o mână pe umăr. 


— Ce e? întrebă Peter. S-a întâmplat ceva? 

— Jerry e mort. 

Sandy mai adusese de câteva ori veşti despre nenorociri şi 
ştia că niciodată nu-i uşor. Cuvintele erau atât de brutale încât 
avea impresia că-l ucide din nou pe Jerry, însă nu exista nicio 
variantă mai blândă. Mai bine să nu mai existe dubiu, să nu mai 
existe speranţă. 

Cei doi soţi se holbară la el. Parcă ar fi îngheţat. 

— Cum adică? întrebă Maria în cele din urmă. E aici, în 
Shetland. O să vină din clipă-n clipă! 

— Nu. 

Sandy îşi dori să fi fost mai iscusit la vorbe. Să fi fost mai 
priceput cu oamenii. 

— l-am găsit trupul în Aith. L-am văzut cu ochii mei. 

— E din cauza nenorocitei ăleia de maşini? întrebă Markham. 
Conducea ca un nebun. 

— Nu. 

Mintea lui Sandy făcea eforturi să pătrundă implicaţiile 
vorbelor lui Markham. Bineînţeles că Jerry venise cu o maşină 
pe insulă. Trebuiau s-o găsească. Ar fi trebuit să fi început deja 
căutările. Perez ar fi făcut asta. 

— Nu, spuse din nou. N-a fost un accident de maşină. 

— Atunci ce s-a întâmplat? 

Sandy se uită la Maria. Îi curgeau lacrimi pe obraji, însă nu 
se mişca şi nu scotea niciun sunet. 

— Credem că a fost ucis, spuse Sandy. l-am găsit trupul la 
debarcaderul din Aith şi avea o rană la cap. O să aflăm mai 
multe mâine, când ajunge o echipă din Inverness. 

Atunci se declanşă o explozie de zgomote. Maria ţipa şi 
plângea. Sandy nu prea avea imaginaţie, însă avea impresia 
neclintită că femeia trece din nou prin durerile facerii. Parcă îşi 
năştea din nou fiul, urlând în agonie. Markham rămase în faţa 
ei şi o tinu strâns, până când se linişti. 

— Jerry era singurul nostru copil, spuse, uitându-se la Sandy 
peste umărul soţiei. După ce l-a născut, Maria n-a mai putut să 
aibă copii. 

Sandy voia să plece de-acolo, să-i lase-n pace să jelească 
singuri. Nu suporta să stea în spaţiul larg şi curat, să o 
privească pe femeia pe care o ştia puternică şi cu poftă de râs 
cum se prăbuşeşte în faţa ochilor lui. Însă a doua zi urma să 


ajungă cu avionul noua inspectoare din North Uist, care o să-l 
întrebe ce-a aflat. Era singurul prilej să le pună câteva întrebări 
înainte ca ea să preia ancheta. 

— Ce maşină avea Jerry? întrebă Sandy. 

— O Alfa Romeo. 

Markham încă îşi ţinea soţia la piept şi se legăna uşor, ca şi 
cum ar fi încercat să liniştească un bebeluş speriat. 

— O maşină mică, sport. Roşie, fireşte. Ceva caraghios. E 
veche deja. A cumpărat-o când s-a mutat prima dată la Londra. 

— Maria a spus că Jerry venise aici să muncească. 

Sandy nu-şi dădea seama ce căuta în Shetland un reporter 
sofisticat care lucra la un ziar londonez. Pe cine de-acolo 
interesa ce se întâmplă în insule? 

— Jerry a spus că era vorba despre un articol. 

Markham vorbea încet. Maria nu se mai mişca deloc, iar 
Sandy se întrebă dacă nu cumva leşinase, dacă ajunsese la 
epuizare din cauza plânsului. Markham o mângâie pe cap. 

— Şi-a convins şefa că subiectul merita abordat şi că el era 
cea mai bună alegere, pentru că era de-al locului. Aşa că 
reuşise să petreacă nişte zile pe acasă, cu toate cheltuielile 
plătite şi cu ocazia să facă şi un ban cinstit. 

— Despre ce era vorba? 

De afară se auziră deodată hohote de râs. Localnicii care 
cinaseră la hotel se îndreptau spre maşini şi spre casă. 

Markham dădu din umeri. 

— M-a întrebat dacă-l pot ajuta să ajungă în Sullom Voe. M-a 
întrebat dacă mai aveam contacte acolo. Mi-am zis că nimic din 
ce se întâmplă la terminal nu avea de ce să fie interesant 
pentru ziar. Până la urmă, petrolul e pe ducă. Locul ăla e de 
domeniul trecutului. Dar i-am aranjat o întâlnire cu purtătorul 
de cuvânt. 

— Acolo s-a dus azi? E 

— Da, răspunse Markham. Acolo s-a dus azi. Il aşteptam la 
cină. Când n-a apărut, ne-am gândit că s-a întâlnit cu nişte 
vechi prieteni. Ştii cum se întâmplă pe-aici când te întorci. Am 
încercat să-l sun, dar n-a răspuns. Ne-am gândit că poate n- 
avea semnal. Nici prin gând nu ne-a trecut că păţise ceva. 
Uneori ne mai făceam griji pentru el când era la Londra. Dar 
aici nu. Aici ne aşteptăm ca toată lumea să fie în siguranţă. 

Încă mai vorbea atunci când Sandy se ridică. Acum părea că 


nu vrea să-l mai lase să plece. Avea chipul contorsionat, se 
lupta din greu să nu aibă o cădere nervoasă. Doar cu Maria 
alături, nu avea să reuşească. 


Sandy porni din nou spre nord. Ferestrele încă erau luminate 
în casa lui Jimmy. Voia să oprească maşina şi să-i ceară sfatul. 
Ce-ar trebui să fac mai întâi? Spune-mi cum trebuie să 
procedez. Însă merse mai departe şi se duse la birou, intră pe 
calculator ca să verifice numărul de înmatriculare al maşinii lui 
Jerry Markham, îl sună pe Davy Cooper, care stătea de şase la 
debarcader şi îl rugă să se plimbe prin parcare ca să vadă dacă 
automobilul se afla acolo. Sandy n-o zărise şi se gândea că ar fi 
trebuit să-i sară în ochi o asemenea maşină de fiţe. Morag îi 
lăsase un bileţel prin care-l anunţa că îi cazase pe cei din 
Inverness în Lerwick. 

Sandy se întoarse la apartamentul lui spre orele dimineţii. 
Deschise televizorul şi dădu sonorul foarte încet - sub el locuia 
o familie tânără şi nu voia să-i trezească. Bău o doză de 
Tennent's fără să se mai chinuie să-şi ia un pahar, după care-şi 
puse alarma şi se culcă. Adormi pe loc. Chiar şi când era 
îngrijorat, Sandy Wilson nu avea probleme cu somnul. Jimmy 
Perez îi spusese mereu că ăsta era un dar. Sandy se gândi că 
era unul dintre puţinele pe care le avea. 


Capitolul 6 

Era prima omucidere pe care Willow Reeves o investiga în 
calitate de ofiţer superior. Şeful o chemase în birou şi îi 
spusese că voia ca ea să preia cazul. 

— E nevoie de un anumit fler ca să lucrezi în Shetland. 
Oamenii ăia trăiesc la marginea lumii cunoscute şi au impresia 
că regulile obişnuite nu li se aplică. Sunt nişte ţicniţi. 

Din spusele şefului reieşea că şi ea era ţicnită - deşi se 
trăgea din vestul îndepărtat, nu din nordul îndepărtat - şi că 
pentru ea cazul avea să fie o nimica toată. Niciun pic de 
presiune. Dacă ar fi ştiut exact de unde venea şi cum fusese 
familia ei, chiar ar fi crezut că era nebună, însă niciodată nu 
vorbea despre asta la serviciu. Ce treabă aveau ei? 

Aterizară la Sumburgh cu primul avion din Inverness, iar 
primul ei gând fu cât de mare şi grandios era totul. Era ca un 
aeroport adevărat, cu un oficiu pentru închiriat maşini, sală de 
aşteptare şi cafenea. Totul strălucea în lumina soarelui. Vicki 
Hewitt, criminalista, mai lucrase în Shetland şi altă dată şi îl 
salută pe sergentul care-i întâmpină ca pe un vechi prieten. 

— Spune-mi, zise Vicki, cum se mai simte Jimmy Perez? 

Sergentul dădu din umeri şi mormăi ceva cu un accent pe 
care Willow se chinui să-l priceapă. 

— Nu prea bine. Durează mult să-şi revină. 

Cunoşteau cu toţii povestea lui Jimmy Perez, ştiau că 
logodnica lui se nimerise în ancheta unei crime pe Fair Isle, că 
fusese înjunghiată de un psihopat şi că Jimmy dădea vina pe el 
însuşi pentru tot ceea ce se întâmplase. Luni întregi, prin 
cantinele Poliţiei Highlands and Islands numai despre asta se 
vorbise. Unii dădeau şi ei vina pe Jimmy. Ce fusese în capul lui 
să-şi implice iubita în investigaţie? Willow nu-şi dăduse 
niciodată cu părerea. Traiul în comun din North Uist o învățase 
că, adesea, cel mai bun lucru era să-ţi ţii gura. Măcar până 
când aveai habar despre ce vorbeşti. 

Sergentul îi duse cu maşina spre nord pe un drum bun, 
drept, arătându-le în acelaşi timp punctele de interes, de parcă 
ar fi fost ghid turistic. Voia să-i pună sute de întrebări legate de 
caz. În timpul nopţii citise raportul preliminar din Shetland Şi 
toate informaţiile pe care le găsise despre Jerry Markham. In 
valiză avea un dosar cu articole decupate din ziar, scrise de el. 

— Spune-mi despre Markham, zise ea în cele din urmă. 


Sandy Wilson nu părea deranjat de întrerupere. 

— Tatăl lui e din sud. Însă mama lui e localnică, iar Jerry s-a 
născut şi a crescut aici. 

— L-ai cunoscut? 

— O, da, dar nu l-am mai văzut de când s-a mutat la Londra. 

— Deci n-ai şti de ce ar vrea să-l omoare cineva? Nu existau 
zvonuri? Niciun duşman, nimeni care-i purta pică? 

Ştia că în comunităţile mici, compacte, duşmănia se putea 
transmite de-a lungul generaţiilor. 

— A lucrat ca reporter la Shetland Times o vreme, spuse 
Sandy. Înainte să aibă ocazia să lucreze la cotidianul londonez. 
Chestia asta nu l-a făcut neapărat popular. Oamenilor nu le 
place să-şi spele rufele în public, iar ziarul e citit de toată 
lumea. Poate că se gândise să-şi facă mâna aici pentru marea 
carieră ce avea să urmeze şi era mereu în căutarea unui 
subiect de senzaţie. Dar toate astea au fost acum zece ani. Nu 
cred că din cauza asta a murit ieri. 

Deodată trecu pe cealaltă parte a drumului şi parcă. Făcu 
semn cu capul înspre o construcţie care se afla chiar pe mal. 
Era din piatră gri şi împrejmuită de un zid înalt de piatră. 

— Ăla e Hotelul Ravenswick, spuse Sandy. Părinţii lui Jerry 
sunt proprietarii. Peter şi Maria Markham. 

— Ce părere au localnicii despre ei? 

Willow se gândi că întreţinerea unui asemenea loc nu se 
făcea pe bani puţini. În insulele Uist nu existau hoteluri atât de 
mari şi elegante. 

— Au o părere bună. Locul ăsta înseamnă slujbe pentru 
localnici. E puţin cam scump, dar au mereu clienţi. E pentru 
turişti şi persoane venite în interes de afaceri, dar şi localnicii 
mănâncă la restaurant sau în bar când au ceva important de 
sărbătorit. 

Sandy îi povesti apoi despre soţii Markham. Willow îşi zise 
că, dacă-i mai dădea apă la moară, urma să ajungă până în 
urmă cu două generaţii. Dar îi plăcea. li plăcea să ştie că 
oamenii aveau rădăcini. Rădăcinile ei nu erau prea adânci. În 
timp ce Sandy vorbea, constată că-şi dorea să fi luat din rucsac 
un carneţel în care să-şi noteze toate amănuntele. 

Lerwick părea un oraş mare, cu semafoare şi supermarketuri 
şi fabrici la periferie. 

— Vrei să-ţi laşi lucrurile la hotel, întrebă Sandy, sau vrei să 


mergem direct la Aith ca să vedem locul faptei? 

— Direct la Aith! 

Vicki Hewitt strigase de pe banchetă. 

— Sărmanul om a zăcut acolo toată noaptea. E de-ajuns, nu 
crezi? James l-a văzut? 

James Grieve, medicul legist, locuia în Aberdeen. Willow nu-l 
întâlnise niciodată şi se simţea puţin pe dinafară. Parcă era 
eleva nou-venită care nu prea se integra în colectiv, oricât de 
drăguţi ar fi fost ceilalţi copii din clasă. 

— Trebuie să fi ajuns până acum, spuse Sandy. Avionul din 
Aberdeen e primul care aterizează şi am aranjat să-l preia 
cineva. 

Lăsaseră oraşul în urmă şi se îndreptau către nord, depăşind 
un pâlc de turbine eoliene care se învârteau lent pe deal. 
Terenul era golaş şi bătut de vânturi. Nici urmă de copaci, nici 
măcar de conifere plantate. 

— Morag s-a văzut cu el. 

Aith era departe de drumul principal. Willow îl căutase de 
acasă pe harta OS cu o noapte înainte. Era un drum cu o 
singură bandă, pe care, din loc în loc, întâlneai porţiuni unde se 
putea depăşi, care traversa dealurile golaşe şi turbăria. Peste 
tot se vedea apă: marea, intrânduri cu apă sărată şi iazuri. 
Atunci când se întâmpla să dea de vreo maşină, şoferul făcea 
semn cu mâna sau din cap. 

Un străin ar ieşi în evidenţă într-un loc ca ăsta, nu-i aşa? 

Şi totuşi, bănuia că pe-acolo mai treceau şi turişti, care 
probabil că se aventurau şi în afara drumurilor principale. 

Odată ajunşi la Aith, observă încă de la distanţă urmele 
anchetei în desfăşurare. Maşinile erau în număr mai mare 
decât s-ar fi aşteptat cineva. Vântul scutura banda alb-albastră 
a poliţiei. Un grup de oameni părea mai interesat decât era 
cazul de o barcă mare, cu vâsle, care fusese ridicată cu 
macaraua pe ponton astfel încât medicul legist să poată studia 
cadavrul in situ. Un cort alb era ridicat chiar atunci în jurul 
bărcii. Bineînţeles, erau şi destui gură-cască. Chiar şi într-o 
comunitate atât de mică era obligatoriu să existe curioşi care 
să considere că e interesant sau palpitant să vadă un cadavru. 
Doi bătrâni şi câţiva copii încercau să se zgâiască la ce făcea 
medicul legist. 

— Weekendul ăsta ne-am instalat în şcoală, spuse deodată 


Sandy. Are internet, telefoane şi bucătărie, deci putem să 
hrănim trupele. Sunt şi toalete... 

Sandy se opri, iar Willow îşi dădu brusc seama că aştepta ca 
ea să-l aprobe. Nici prin cap nu-i trecea că ar fi fost nevoie - 
doar era la el acasă. 

— Bun! O idee excelentă. 

Observă cum celălalt se detensionează şi devine radios. 

Parcară în curtea şcolii. În drum spre ponton, de ei se 
apropie nu vreunul dintre agenţii de poliţie în uniformă şi nici 
medicul legist, ci o femeie de vârstă mijlocie care stătea chiar 
în afara perimetrului. Când o văzu pe Willow îi întinse mâna. 

— Rhona Laing, se prezentă ea. Eu sunt procurorul. 

Vorbea cu accent de Edinburgh. Accent sofisticat de 
Edinburgh, trunchiat şi rece. Purta o jachetă de tweed peste un 
pulover de caşmir şi pantaloni gri din lână. Era încălţată cu 
nişte pantofi obişnuiţi, care totuşi nu-i dădeau un aer neîngrijit. 

— Tu trebuie să fii inspectorul Reeves. Înţeleg că urmează să 
conduci ancheta. 

Tonul ei trăda exact atâta mirare cât s-o enerveze pe Willow. 
Lumea avea mereu impresia că rolul nu i se potrivea. Nu era 
vina ei că le înşela aşteptările. 

— Cât eşti aici o să-mi dai raportul mie. 

Willow îi strânse mâna şi se întrebă de ce femeile cu 
autoritate simțeau mereu nevoia să se implice în jocuri de 
putere. 

— Din câte am înţeles, aţi găsit cadavrul în lotca de concurs. 

— l-am explicat şi sergentului Wilson. 

Procuroroarea aprobă din cap. Dinspre mare sufla briza, însă 
părul ei nu se mişca. Ori avea o coafură nemaipomenită, ori 
folosea fixativ din belşug. 

— Loculiţi în zonă? 

— În clădirea veche a şcolii. 

Rhona Laing făcu semn cu capul spre o casă pătrăţoasă, 
solidă, aflată pe malul din spatele lor. 

— Am crezut că nişte copii au împins lotca în apă ca să facă o 
glumă şi m-am dus s-o recuperez. 

Zâmbi uşor, însă avea o privire precaută. 

— Vă mulţumim că aţi venit să ne întâmpinați. 

Willow vorbise pe un ton cât mai sincer. Într-o vreme 
participase la clubul de teatru al facultăţii. 


— Credeţi că v-am mai putea răpi puţin timp când terminăm 
aici? Dacă mai sunteţi acasă. N-aş vrea să vă stric weekendul şi 
nu ştiu cât durează operaţiunile. 

Se uită spre cortul alb, dând de înţeles că voia să treacă mai 
departe. 

Se lăsă liniştea. 

— Fireşte, spuse Rhona Laing. Voi fi disponibilă. 

Abia după ce îşi puseră costumele de protecţie şi îşi traseră 
cizmele peste pantofi Willow îşi dădu seama că procuroarea se 
aşteptase să fie invitată să li se alăture. Femeia mai în vârstă 
nu realizase că, din moment ce ea găsise cadavrul, se afla într-o 
situaţie mai delicată. Din punct de vedere legal ea supraveghea 
investigația, însă era totodată martor şi putea deveni chiar 
suspect. 

James Grieve, medicul legist, se îndepărta de cadavru. Când 
ieşi din perimetru, îşi scoase costumul. Era un bărbat scund, 
elegant şi dichisit, care purta pantofi negri lucioşi. O întâmpină 
pe Vicki cu un zâmbet şi o pupă pe obraz. 

— Domnişoară Hewitt! Ar trebui să ne mai întâlnim şi în alte 
condiţii. 

Willow se prezentă. Se simţea stingheră fiindcă era mai 
înaltă decât el. Şi mult mai tânără. Ar fi trebuit să se 
obişnuiască deja cu astfel de situaţii. 

— Domnişoară inspector. 

Grieve făcu o mică plecăciune galantă. 

— Mă întorc la civilizaţie. Sau măcar la Aberdeen. Totul e 
relativ. Bănuiesc că vei fi prea ocupată pe aici ca să fii de faţă 
şi la examinarea postmortem. Poţi să mă suni mâine, la 
începutul după-amiezii. Am aranjat lucrurile aşa încât cadavrul 
să ajungă în sud cu feribotul din seara asta, aşa că ar trebui să- 
ţi pot spune ceva până atunci. 

— Cauza morţii? întrebă Willow. 

Medicul legist ridică din sprâncene de parcă tânăra ar fi fost 
o şcolăriţă impertinentă care se juca cu focul în clasă. Apoi 
zâmbi. 

— Se pare că a fost lovit foarte puternic cu clasicul obiect 
contondent. Dar după ce arunci o privire o să-ţi dai seama şi 
singură de asta. 

Grieve făcu o plecăciune, după care se îndepărtă. 

Vicki Hewitt făcea deja poze înăuntrul cortului alb. Lotca era 


mai mare decât se aşteptase Willow, lungă de vreo şase metri şi 
îndeajuns de mare încât şase persoane să poată vâsli în 
perechi. Jerry Markham zăcea pe spate pe băncile de lemn. 
Părea o poziţie incomodă. Capul şi picioarele îi atârnau în 
spaţiile dintre bănci. Pantofii erau, fără îndoială, scumpi. Ca să- 
şi enerveze părinţii, Willow ieşise la un moment dat cu un ofiţer 
de armată. Respectivul purta pantofi de calitate, iar ceva din 
postura rigidă şi nefirească a bărbatului din barcă îi amintea de 
militar. Insă nu îndeajuns încât să-şi amintească şi cum îl 
chema. 

Braţele lui Markham erau îndoite pe piept, alt lucru care 
făcea postura să pară nefirească. Cu siguranţă nu căzuse acolo 
în urma loviturii. La picioarele lui se afla o servietă neagră, 
simplă şi îngustă, unde ar fi încăput un notebook, dar nu şi un 
laptop obişnuit. Willow îşi zise că, dacă ar fi conţinut ceva 
folositor, criminalul ar fi luat-o de acolo, dar nu-i păsa de 
conţinut şi ştiuse că nu i-ar fi ajutat pe poliţişti să-l identifice. 
Din moment ce sărea în ochi, exista chiar şi posibilitatea ca 
ucigaşul să vrea ca poliţia să-i vadă conţinutul. Willow reţinu 
ideea pentru mai târziu. 

Imaginea bărbatului din barcă o ducea cu gândul la tot felul 
de asocieri, pe lângă cea a fostului iubit din armată. Semăna şi 
cu un cavaler sculptat pe un mormânt dintr-o biserică 
medievală: drept şi fix, cu braţele pe piept. Sau cu un viking 
pregătit pentru o înmormântare pe mare, trimis pe corabia care 
urma să fie arsă. Îşi dădu seama deodată că Sandy Wilson se 
holba la ea. Poate că încercase de ceva vreme să-i capteze 
atenţia. 

— Donşoară? 

— Ce Dumnezeu, Sandy! „Willow” e de-ajuns. E un nume de 
rahat, dar pe ăsta s-a nimerit să-l primesc. 

Sergentul zâmbi larg. 

— Vicki a zis că o să stea aici toată după-amiaza. Mă 
întrebam ce-ai vrea să faci între timp. 

Willow se gândi. 

— Ai spus că tatăl lui Markham îi aranjase ieri după-amiază o 
vizită la terminal? 

— La Sullom Voe. Da. Unul dintre tipii de la securitate l-a 
lăsat să intre. Stabilise o întâlnire cu unul dintre purtătorii de 
cuvânt. 


— Atunci mergem într-acolo. Mai întâi, însă, ar trebui să 
discutăm puţin cu procuroarea voastră. 

Sandy făcu o grimasă iar Willow se gândi că Rhona Laing nu 
era cea mai populară femeie din Shetland. 

— Haide, sergent. Aş zice că face o cafea destul de bună. Iar 
pe urmă mâncăm la un bar, fac eu cinste. 

Willow îşi dădu seama după zâmbetul larg că deja îl 
câştigase pe Sandy Wilson de partea ei. 


Capitolul 7 

Rhona Laing privi cum Sandy Wilson şi noul inspector vin 
dinspre debarcader către casa ei. Procurorul stătea în exact 
acelaşi loc din care văzuse lotca. 

N-ar fi trebuit să-i dau importanţă. 

Gândul o tot chinuia de când văzuse cadavrul lui Markham. 

Ar fi trebuit să las curentul să-l ducă în mare. Ar fi trebuit să 
nu fac nimic. Să nu zic nimic. 

Îşi impuse să se liniştească. Era caraghios să gândească aşa. 
O privi pe tânăra de lângă Sandy. Era înaltă şi ciolănoasă, cu 
părul lung, vâlvoi. Nu era machiată. Purta nişte pantaloni atât 
de lungi că tivul era ros acolo unde tot intra sub pantofi. Avea 
un pulover larg din bumbac, într-o nuanţă de bej greu de 
identificat, care părea cumpărat dintr-un magazin cu articole la 
mâna a doua. Peste el avea o jachetă Berghaus descheiată, care 
fâlfâia în toate părţile. Rhona se simţea insultată de cât de 
neîngrijită era tânăra. Oare încă nu-şi dădea seama că, dacă 
femeile vor să aibă succes în carieră, trebuie să facă nişte 
eforturi? Concluziona că, probabil, inspectorul Reeves obținuse 
postul pentru că Poliţia Highlands and Islands trebuia să 
îndeplinească cine ştie ce normă nescrisă. Gândul o mulţumi. 
Willow Reeves nu reprezenta vreo ameninţare. Dispăru câteva 
clipe din raza ei vizuală împreună cu Sandy, apoi ajunseră în 
faţa casei. Rhona trase adânc aer în piept şi aşteptă să audă 
soneria. 

Înăuntru, unde totul era extrem de aranjat şi ordonat, 
detectiva părea şi mai neîngrijită şi oarecum stângace. Rhonei 
îi venea să-i spună să nu se mişte, nu care cumva să spargă 
ceva. Parcă ar fi avut un copil neastâmpărat în casă. Reeves se 
plimbă până în camera de zi şi se opri acolo, părând că ocupă 
mai mult spaţiu decât ar fi crezut Rhona că e posibil. 

— Cafea? 

Până la urmă, trebuia să fie politicoasă. 

— O, da, chiar vă rog. 

Detectiva se întoarse şi zâmbi, iar Rhona îşi zise din nou că 
era foarte tânără, abia dacă puteai spune că e adult. 

La bucătărie, în timp ce punea cu linguriţa cafea măcinată în 
cafetieră, Rhona îşi dori să vadă ce făceau în camera de zi. Nui 
s-ar fi părut neaşteptat ca fata să cotrobăie prin jur. Să 
deschidă sertare, să ridice capacul mesei de lucru. Nu era 


nimic de văzut, fireşte. Nimic nepotrivit. Însă numai gândul o 
făcea pe Rhona să nu se simtă în largul ei. Munca îi invadase 
intimitatea. 

Intră cu tava şi se aşezară pe fotoliile care erau mândria 
Rhonei. Le adusese din Suedia; adora lemnul curbat, deschis la 
culoare, şi pielea moale. Tânăra zise: 

— Mă întrebam de ce victima a fost pusă în lotcă. N-a murit 
acolo, asta e clar. Dar cu siguranţă v-aţi dat seama de asta. N- 
am găsit încă adevăratul loc al faptei. Nu-i găsim maşina. Când 
o găsim, s-ar putea să ne formăm o idee mai clară. Dar de ce s- 
ar fi chinuit cineva să-l întindă în barcă? Şi de ce tocmai aici? 
Pur şi simplu nu pricep. 

Emitea cuvinte şi idei într-un şuvoi incoerent. Avea mintea la 
fel de neîngrijită precum corpul. Rhona aşteptă puţin înainte să 
răspundă. Oare Reeves chiar era sinceră când îi cerea cu 
candoare părerea, sau era altceva la mijloc? Oare voia să dea 
de înţeles că Rhona ştia mai multe decât spusese? 

— Abordarea mea e să nu mă amestec niciodată în treaba 
poliţiei, spuse în cele din urmă. Rolul meu e doar să urmăresc 
buna desfăşurare a anchetei. Sunt sigură că înţelegi asta. 

— Dar locuiţi aici, în Aith. 

Willow zâmbi din nou larg, ca un copil. 

— Şi le cunoaşteţi pe celelalte femei din echipa de canotaj. 
Credeţi că vreuna dintre ele ar putea avea vreo legătură cu 
Jerry Markham? 

— Sunt şase echipe în Aith, de vârste diferite şi de ambele 
sexe, aşa că nu m-aş putea exprima pentru fiecare în parte. 

— Barca e la comun? 

— Da, spuse Rhona. Barca e la comun. 

Simţi o satisfacţie copilărească gândindu-se la câtă muncă o 
aştepta pe Willow: numai telefoane şi interogatorii. 

— Dar aţi putea vorbi în numele echipei dumneavoastră? 

Rhona îşi zise că femeia era perseverentă. Avea o 
încăpățânare tenace. 

— N-aş crede să-l ştie cineva din echipă pe Markham. 
Vâslesc cu veteranele, toate avem peste patruzeci de ani. Cam 
în vârstă să fi mers la şcoală cu el, nu crezi? O să-ţi dau, 
bineînţeles, o listă cu numele lor şi datele de contact. O am pe 
calculatorul din birou. Mă duc acum. Şi pot să-ţi dau datele de 
contact şi ale celorlalte echipe din Aith. 


Se miră când Reeves se ridică la rândul ei şi o urmă pe scări 
până în micul dormitor pe care-l transformase în birou. Parcă 
era urmărită de o căţeluşă supradimensionată şi neantrenată. 
Femeia rămase în prag şi se sprijini de tocul uşii în timp ce 
Rhona pornea calculatorul. Procuroarea nu reuşea să nu se 
gândească la urmele pe care jacheta soioasă le-ar fi putut lăsa 
pe vopsea. 

— Lucraţi des de acasă? 

Întrebarea detectivei părea sinceră, însă Rhona se gândi din 
nou înainte să răspundă. 

— Am un birou în Lerwick, fireşte, dar adesea continui lucrul 
de aici după-amiaza. 

— Şi ce v-a adus în Shetland? E cu totul altceva decât o 
carieră de avocat în Edinburgh. 

Rhona verifică dacă imprimanta avea hârtie, apoi ridică 
privirea. 

— Ador marea. Mereu am adorat-o. O carieră de avocat în 
Edinburgh nu-mi oferea mult timp în care să fiu pe apă, dar 
insulele Shetland sunt excelente pentru navigaţie. Pe lângă 
asta, profesional vorbind, mereu e bine să acumulezi experienţă 
şi într-un alt domeniu. 

Se întrebă de ce-i spusese tinerei detective acele lucruri. 
Ambele erau adevărate, însă rareori discuta despre ce o 
motivase să vină în Shetland. Se gândi că, la fel ca Jimmy 
Perez, femeia avea darul de a-i convinge pe alţii să vorbească. 

Imprimanta se urni şi scuipă lista cu datele de contact ale 
canotoarelor. 

— O să vezi că în echipă sunt mai mult de şase femei, câte 
trebuie să fim în cursă, explică Rhona. Suntem ocupate şi nu 
avem timp să venim toate la fiecare regată. 

Willow Reeves luă foaia de hârtie, se uită la ea fugitiv, apoi o 
vâri în buzunarul de la jachetă. 

— Când a fost barca ultima oară în apă? 

— Săptămâna trecută a fost prima noastră întâlnire pentru 
sezonul curent. Pe timp de iarnă a rămas într-un şopron de pe 
mal. Am spălat-o şi am lăcuit-o, iar săptămâna trecută vremea a 
fost frumoasă, aşa că am scos-o. Ne-am antrenat uşor. Aşa, ca 
de început. 

Rhona se gândi că-i plăcuse seara aceea. Ceasurile tocmai se 
dăduseră înainte şi avuseseră lumină până la ora opt. Işi 


dăduse seama că în zilele întunecate de iarnă simţea lipsa 
celorlalte femei. 

— Dar n-a fost pusă înapoi în şopron? îi întrerupse Willow 
gândurile. 

— Nu. E prea mare chinul s-o mutăm de fiecare dată când ne 
antrenăm. Rămâne pe malul acela plin de iarbă. O acoperim cu 
o prelată. Acolo nu păţeşte nimic. 

— lar toată lumea din Aith ştie asta. 

Willow aproape că vorbea de una singură. 

— Aproape toată lumea din Shetland ştie asta, spuse Rhona. 
Oricine a venit în Aith să navigheze sau a trecut cu maşina pe 
aici într-o seară plăcută de vară sau a urmărit o regată. 

— Desigur. 

Willow se mută din prag ca s-o lase pe procuroare să treacă. 

— Pur şi simplu nu înţeleg de ce ar fi pus cadavrul în lotcă. 
De ce ar face criminalul atâta efort? De ce să rişte să fie văzut? 
Probabil că l-a pus acolo în timpul zilei. Dar echipa lui Sandy a 
vorbit cu toţi cei care locuiesc aici şi nimeni n-a văzut nimic. 
Sau pretind că n-au văzut. Nicio maşină ieşită din comun, 
nimeni care să-şi facă de lucru pe lângă barcă. De parcă Jerry 
Markham ar fi apărut în mod miraculos, de parcă s-ar fi 
materializat spontan. 

Rhona nu ştia ce să răspundă, dar simţea că e nevoie să aibă 
o reacţie. 

— Ieri după-amiază era foarte multă ceaţă. Nimeni n-ar fi 
putut să vadă ceva. 

Începu să coboare scările, urmată de Willow. 

— N-aţi observat nimic ciudat când v-aţi întors de la muncă? 

Rhona îşi zise din nou că femeia era insistentă. Începu să nu-i 
mai suporte prezenţa în casă. Incleştă pumnii, simțind cum 
unghiile îi intră în palme. 

— Mă gândesc că aş fi spus aşa ceva. Un criminal care bagă 
un cadavru în lotca de concurs - da, cred că ţi-aş fi spus fără să 
mai fie nevoie să mă întrebi. 

— Îmi pare rău. 

Totuşi, detectivei nu părea să-i pară deloc rău. Era scuza 
clasică a păcătosului care are de gând să păcătuiască în 
continuare. Zâmbi din nou. 

— Dar mă sâcâie. Nu înţeleg cum s-ar fi putut întâmpla. 

— Sunt convinsă că există o explicaţie perfect raţională. 


Rhona rămase unde era, la baza scărilor. Voia ca detectivei 
să-i fie clar că vizita se terminase. ` 

În cele din urmă, tânăra păru să înțeleagă mesajul. Îi spuse 
lui Sandy că erau gata de plecare. Acesta se ridică din scaun şi 
li se alătură, iar pentru o clipă toți trei rămaseră stingheri în 
holul casei. Willow întinse mâna. 

— Mulţumesc, spuse detectiva. Ne-aţi fost de mare ajutor. 
Serios. 

Apoi deschise uşa, după care ieşi împreună cu Sandy. Rhona 
rămase locului, vrând să se asigure că au ieşit şi din grădină, 
înainte de a închide uşa. 

Tremura. 

E ridicol. De ce-ar trebui să-mi fac griji? 

Merse în camera de zi şi aranjă perna de pe fotoliul în care 
stătuse Sandy. Îşi zise că avea nevoie să iasă din casă. Putea 
merge în Lerwick, la sala de la Centrul Sportiv Clickimin. Putea 
să înoate câteva bazine, dacă nu era plin de plozi care urlau. 
Dar nu izbutea să se urnească. În general nu suporta oamenii 
care nu aveau voinţă sau energie, dar acum pe ea o cuprinse o 
letargie care-i dădu impresia că ar fi adormit de îndată ce s-ar 
fi aşezat. Bucătăria era în partea din spate a casei şi era 
ascunsă vederii de  scoruşii pe care-i plantaseră foştii 
proprietari ca paravan împotriva vântului. Se simţea mai în 
siguranţă acolo. Priveliştea debarcaderului care o determinase 
să cumpere clădirea veche a şcolii o făcea acum să se simtă ca 
un peştişor într-un bol. Toţi poliţiştii şi turiştii puteau să se uite 
înăuntru. Mai bine rămânea în bucătărie decât să urce în birou, 
până când se lăsa întunericul şi putea să tragă draperiile fără 
probleme. 

Deschise un dulap şi scoase o sticlă de Highland Park şi un 
pahar. Îşi turnă puţin, sorbi şi simţi căldura whisky-ului. Luă 
paharul sus în birou şi se aşeză la calculator. Rămase acolo 
preţ de o clipă. Gata cu whisky-ul până dădea telefonul. Trebuia 
să aibă capul limpede. Ridică receptorul şi formă un număr pe 
care-l ştia pe de rost. Vocea de la celălalt capăt era curioasă şi 
liniştitoare. Dacă era furios, nu se simţea. 

— Da? 

Trebuie că era ultima persoană la care se aştepta să-l sune. 

— Sunt Rhona Laing. 

Se calmase. Vorbea de parcă ar fi fost o chestiune de rutină 


de la serviciu. 
— Mi-e teamă că Jerry Markham s-a întors ca să ne bântuie. 


Capitolul 8 

Luară prânzul la un bar din Voe. Altă aşezare de lângă mare. 
Alt chei micuţ. Sandy se întrebă de unde apăruseră toate acele 
construcţii luxoase destinate posesorilor de iahturi şi bărci cu 
motor. Nu-şi aducea aminte să fi fost atât de multe când era el 
mic. Willow Reeves comandă supă şi bannocks?. Mânca cu 
poftă, iar asta îl încânta. Lui Sandy nu-i plăceau femeile 
îngrijorate mereu de cât mănâncă. În plus, două persoane pe 
care le ştia vorbeau despre petrecerea burlăciţelor din seara 
precedentă. Aceeaşi poveste. Toate se îmbrăcaseră elegant şi 
închiriaseră un microbuz care să le plimbe pe la barurile din 
North Mainland. De data aceea, însă, fetele îşi legaseră două 
câte două câte un picior şi hoinăriseră prin baruri ca să strângă 
bani în scopuri caritabile. 

— Ai văzut-o pe Jen Belshaw aia? Nu prea are de ce să scoată 
atâtea la vedere. 

Chicoteau ca nişte şcolari. 

Sandy era cât pe ce să se alăture conversaţiei, vrând să le 
descrie pe cele două femei din seara precedentă care ieşiseră 
din microbuz cu picioarele încă legate, însă hotări la timp că n- 
ar fi dat dovadă de profesionalism. l-ar fi plăcut să bea o bere, 
însă Willow bea apă, aşa că se mulţumi cu un suc de portocale. 
Stăteau la geam, departe de cei doi care discutau la bar. 

— Procuroarea voastră e mereu aşa încordată? 

Sandy simţi o clipă că ar fi trebuit s-o apere pe Rhona Laing. 
O fi fost ea o soothmoother, însă locuia în Shetland şi se 
purtase frumos cu Jimmy Perez după ce se întâmplase pe Fair 
Isle. Apoi îşi aminti de sarcasmul ei, de comentariile vitriolice 
pe care le făcuse despre el. 

— E o femeie dificilă. E maniacă după proceduri. 

— Dar e cinstită? 

Willow îl privi pe Sandy. Femeia avea părul prea lung în faţă 
şi îi tot venea în ochi. 

— N-a existat niciodată vreo îndoială în privinţa asta? 

— Doamne Dumnezeule, nu! 

Sandy era uluit că detectivei îi trecuse aşa ceva prin minte. 

— Nu doar că e cinstită, e şi eficientă. Ştii cum se întâmplă, 
uneori lucrurile nu merg cum trebuie, cazurile o iau razna - nu 


2 Bannock - pâine în formă de turtă, pentru dospirea căreia se foloseşte praf 
de copt sau bicarbonat de sodiu (n. tr.). 


intenţionat, nu fiindcă lumea ar fi coruptă, ci fiindcă e leneşă. 
Nu lucrează temeinic. Când vine vorba de Fecioara de Fier, 
însă, nici nu se pune problema de aşa ceva. 

— Aşa-i spuneţi? 

Willow zâmbi. 

— Fecioara de Fier? 

— Aşa-i zicea Jimmy. Uneori. 

— Mi s-a părut doar foarte stingheră, spuse Willow. Dacă ar 
fi doar un martor, un martor oarecare, aş pune pariu pe zece 
lire că ascunde ceva. 

— E singuratică. 

Din nou, Sandy se simţi ciudat apărând-o pe Rhona. 

— N-are prieteni. Cel puţin, nu aici. Pare destul de sigură pe 
ea când vine vorba de muncă. Şi când vorbeşte verzi şi uscate 
cu tot soiul de politicieni şi consilieri. Dar poate că nu-i place să 
aibă musafiri. 

— Chiar aşa, spuse Willow. Poate că despre asta e vorba. 

Însă tonul ei era tot nesigur, iar Sandy se întrebă la ce se 
gândea. 


La Voe nu era semnal, însă odată ajunşi pe drumul principal 
care ducea dinspre Lerwick spre nord, pe ecranul telefonului 
năvăliră o mulţime de mesaje care o anunțau că pierduse mai 
multe apeluri. Conducea, aşa că trase pe dreapta să le asculte. 
În punctul în care drumul secundar se unea cu cel principal 
erau două manechine făcute din feţe de pernă pline de paie şi 
haine umplute cu cârpe. În dreptul chipurilor fuseseră lipite 
nişte poze în mărime naturală cu feţele viitorilor soţi. Sandy 
avu impresia că-l mai văzuse pe bărbat, însă nu o recunoscu pe 
fată. Aşa era tradiţia înainte de căsătorie. Arătau destul de 
sinistru. Dacă avea să se căsătorească vreodată, nu voia o 
sperietoare cu chipul lui în faţa fermei din Whalsay a părinţilor 
săi. 

— Au găsit maşina lui Markham. M-a sunat Davy Cooper. 

— Unde? 

— Lângă muzeul din Vatnagarth. 

Işi dădu seama că n-o lămurise. 

— E o fermă. Nu s-a schimbat de ani întregi. Turiştii o 
vizitează acolo ca să vadă cum era viaţa pe vremuri. Sunt 
voluntari care se îmbracă în haine de epocă şi se prefac că 


locuiesc acolo. 

Sandy se opri din vorbit. I se părea ciudat ce făceau. 

— Au unelte vechi pentru agricultură, cuțite pentru tăiat 
turba şi coşuri în care s-o pună. Am mers odată cu clasa acolo 
şi am văzut cum e să ari câmpul cu mâna. 

— Şi unde e locul ăsta, mai exact? 

Îşi dădu seama că Willow era nerăbdătoare şi că n-o 
interesau poveştile de când era el elev. 

— Nu-i departe. 

Pe drum, Willow se uita în jur, încercând să cuprindă cu 
privirea toate detaliile insulei. Sandy viră de pe drumul 
principal într-o vale adăpostită, cu o dumbravă de sicomori, 
apoi ajunseră într-o zonă unde terenul era liber şi înspre vest se 
vedea marea. Lui Willow îi atraseră atenţia grămezile de pietre 
care formau nişte sculpturi gigantice în mare, aşa că o vreme 
nu observă ferma joasă cu acoperiş din turbă şi paie, hambarul, 
staulul şi cuptorul în care se usca odinioară porumbul. Toate 
erau făcute din piatră gri. Sandy fusese ultima oară acolo într-o 
zi frumoasă de vară, pe când avea unsprezece ani. De atunci 
locuise aproape tot timpul în Shetland, dar considera că muzeul 
e un loc pentru turişti, nu pentru el. IÎncetini când se apropie de 
clădirea muzeului şi opri în parcarea din spate. 

Davy Cooper era deja acolo. Le spuse că în dimineaţa aceea 
la Radio Shetland fusese difuzat un anunţ prin care se cereau 
informaţii în legătură cu o Alfa Romeo, iar o poştăriţă care 
trecea pe la muzeu îi informase că o văzuse. Maşina era în locul 
cel mai îndepărtat de intrarea în muzeu şi agentul o 
împrejmuise cu o bandă pe care o fixase de stâlpii gardului. 

Willow zâmbi când văzu cum procedase. 

— Foarte bine, spuse detectiva. Până la urmă, ar putea fi 
chiar locul faptei. Domnişoara Hewitt a pornit încoace? 

Davy aprobă din cap. | 

— Custodele muzeului. In perioada asta a anului nu prea e 
deschis. 

În timp ce aşteptau, un alt vehicul opri în dreptul lor. Sandy 
îl recunoscu pe Reg Gilbert, editorul de la Shetland Times, şi 
vechea lui rulotă Volkswagen. Rhona Laing îl rugase pe Sandy 
să fie discret, însă deja era imposibil să mai menţină secretă 
identitatea victimei. Sandy se întrebă cum aflase Reg vestea - 
probabil că poştăriţa nu vorbise doar cu poliţia. Nimic nu-i 


plăcea lui Reg mai mult decât o poveste picantă pe care s-o 
poată da mai departe foştilor colegi din sud. Se pensionase 
anticipat de la un ziar englezesc local ca să poată petrece mai 
mult timp cu noua lui soţie tânără. Insă femeia fugise cu 
antrenorul ei de salsa, iar Reg venise în insule să-şi lingă rănile. 
Nu mai fusese niciodată în Shetland şi acceptase postul de 
redactor fiindcă fusese primul loc de muncă pe care-l ochise. 
Nimic din toate astea nu era vreun secret. Reg se ducea în 
barul din Grand Hotel în fiecare după-amiază după muncă şi 
spunea povestea oricui avea chef să asculte. Spunea că 
Shetland era cel mai îndepărtat loc în care putea să meargă ca 
să stea la distanţă de vaca aia care-l înşelase. 

— Aia nu-i maşina tânărului Jerry Marhkam? 

Jurnalistul avea o faţă îngustă care-l ducea pe Sandy cu 
gândul la un şobolan. Părul i se subţia şi avea nişte sprâncene 
enorme. Nasul era lung, roşu, de beţivan. 

li adresase întrebarea lui Sandy, dar îi răspunse Willow. 

— Il cunoaşteţi pe domnul Markham? 

— İl cunoşteam, draga mea. Cadavrul lui e într-un sac şi în 
drum spre feribot, ca să-l poată tăia Jimmy Grieve mâine 
dimineaţă. Am vorbit cu Annie Goudie, antreprenoarea noastră 
de pompe funebre, şi tocmai mi-a confirmat. E clar că trebuie 
să vorbim despre junele-prim al jurnalismului la timpul trecut, 
nu crezi? 

— Când l-aţi văzut ultima oară? 

Era limpede că Willow nu voia să se lase provocată. 

— Joi seară. S-a oferit să-mi facă cinste cu cina la 
restaurantul din Hotelul Ravenswick. Nu era o propunere chiar 
aşa generoasă pe cât sună, fiindcă părinţii lui sunt proprietari 
acolo şi îmi imaginez că nu avea de gând să plătească el. Chiar 
şi aşa, nu puteam să refuz o asemenea ofertă. 

Reg se sprijini de rulotă. Se zvonea că fusese atât de 
strâmtorat atunci când se mutase în Shetland, încât aceasta 
fusese casa lui pe timpul verii. Locuise în ea în parcarea din 
port. Ferestrele din spate aveau nişte draperii soioase din 
plasă, aşa că Sandy nu putea să vadă înăuntru. 

— Şi despre ce aţi discutat? 

Willow vorbea în continuare pe un ton glacial. 

— Plănuia un articol grozav pentru ziarul ăla al lui şi era 
precaut. Ştia că încă mai aveam legături pe la ziarele londoneze 


şi era îngrijorat că aş fi putut să-mi vâr şi eu coada. Nu că mi-ar 
fi spus aşa ceva, dar mi-am dat şi singur seama. Şi avea 
dreptate. Aş fi fost acolo în secunda doi, dacă aş fi avut ocazia. 

Până atunci ziua fusese senină, cu un vânt din vest care 
împingea norii deasupra apei. Deodată, totul deveni gri, iar 
Sandy simţi prima picătură de ploaie. 

— Dar dacă Markham ţi-a făcut cinste - chiar şi pe banii 
părinţilor - trebuie să fi încercat să obţină ceva informaţii de la 
tine, spuse Willow. 

— Chiar aşa. 

Sandy observă că Reg tocmai voia să mai adauge un „dragă”, 
dar se abţinu la timp. 

— În breasla noastră nu există mese gratuite. Exact la asta 
m-am gândit şi eu. 

— Deci? 

Se vedea că Willow începe să-şi piardă răbdarea, însă Reg nu 
se lăsa intimidat. 

— Sunt de-al locului. Am contacte. Pot să te ajut într-o 
grămadă de feluri. 

— Aşa, şi? 

— Aşa că, dacă te ajut, fă în aşa fel încât povestea să ajungă 
la mine înaintea peştilor cei mari, care probabil că se află chiar 
acum în avionul dinspre Aberdeen. 

Sandy se gândi că Willow avea să-şi iasă din fire. Până şi 
Jimmy Perez l-ar fi pus pe Reg la punct şi i-ar fi vorbit despre 
obstrucţionarea justiţiei. Insă Willow râse uşor. 

— Nu mă înham la jocuri, domnule Gilbert. Şi nu mă 
tocmesc. Dacă nu mai ai nimic de spus, am treabă, aşa că te-aş 
ruga să te îndepărtezi. S-ar putea să contaminezi scena crimei. 

— N-am spus că nu-ți zic despre ce-am vorbit. 

Reg se miorlăia. Mereu vorbea pe nas, de parcă era răcit. 

— Sunt mai mult decât dispus să ajut poliţia. 

Sandy se gândi că Reg era curios. Devenise jurnalist pentru 
că-i plăcea bârfa. Ar fi fost o tortură pentru el să plece fără să fi 
vorbit despre întâlnirea lui cu Jerry Markham. 

— Atunci rămâi cu sergentul meu în maşină şi spune-i ce ştii. 

Willow avea o atitudine dispreţuitoare. 

— Şi dacă voi avea vreodată nevoie de sprijin din partea 
Shetland Times, te contactez. 

Sandy nu-şi putu reţine un zâmbet. 


Reg şi Sandy se aşezară pe locurile din faţă ale maşinii. Deja 
începuse să plouă de-a binelea, dar vremea nu părea s-o 
deranjeze pe detectivă. Willow doar îşi trase gluga peste părul 
încâlcit şi îşi încheie jacheta. Apoi, când ploaia se dezlănţui, se 
urcă împreună cu Davy Cooper în maşina agentului. Sandy 
simţi o undă de gelozie. Voia ca detectivă să-şi discute ideile cu 
el, nu cu Davy. 

— Ce voia Jerry Markham de la tine? 

Reg Gilbert fornăi. 

— Informaţii generale. A trecut mult timp de când a lucrat 
pe-aici, iar la ziarul local n-a venit decât ca să capete 
experienţă. Avea nevoie de cineva de-al locului ca să înţeleagă 
cum merg lucrurile. 

— Zi-mi ceva mai concret! Sau poţi să faci ce-a spus 
inspectoarea, anume să te cari. 

— Aşadar, e inspectoare? 

Reg părea impresionat. 

— Ar arăta bine dacă s-ar aranja. Fizicul nu-i rău deloc. 

— Despre ce-aţi vorbit la cină la Hotelul Ravenswick joi 
seară? 

Sandy refuză să fie distras şi îşi menţinu tonul egal. 

— Nu sunt sigur ce urmărea, răspunse Reg. Nu voia să 
dezvăluie nimic. Totul a început ca o bârfă, o discuţie între 
amici. Mi-a lăsat impresia că-şi ieşise din mână. Apoi mi-a 
dezvăluit că era interesat de industria energiilor alternative - 
marea centrală eoliană şi proiectul energetic planificat în 
Sound. l-am spus că nu părea genul care să vrea să salveze 
planeta şi a zâmbit. „Acolo e viitorul, Reggie, şi toţi vom fi 
nevoiţi să ne adaptăm.” l-am spus că nu auzisem nimic 
interesant despre proiectele alea. A aflat despre unii care s-au 
opus vehement proiectului energetic - nu pentru că ar fi nişte 
mari ecologişti, ci pentru că nu le convine ca terminalul să fie 
construit atât de aproape de casele lor -, dar i-am spus că n- 
avea ce să scrie despre ei. Primăria a sprijinit mereu industriile 
noi. 

— Sigur i-ai cerut mai multe informaţii. 

Prin geamurile pe care apa şiroia, Sandy văzu lângă ei se 
opreşte o maşină de poliţie din care cobori Vicki Hewitt. 

— Cu siguranţă l-ai întrebat ce aflase el. N-ai vrea să existe 
un asemenea subiect pe teritoriul tău şi să n-ai habar despre ce 


e vorba. 

— Normal că voiam mai mult. 

Reg Gilbert fornăi. 

— Voiam să aflu ce căuta în zona mea, de ce-şi băga nasul pe- 
aici. 

Sandy se gândi că şi lui Willow Reeves i-ar fi plăcut să ştie 
acelaşi lucru. Simţi că o dezamăgise fiindcă nu reuşise să 
obţină mai mult de pe urma întrebărilor. 


Capitolul 9 

Jimmy Perez abia aştepta noaptea de duminică, atunci când 
Cassie urma să se întoarcă. Efectiv ţinea evidenţa timpului, 
conştientizând fiecare minut care trecea. Ura casa goală şi nu 
putea să se concentreze la nimic. Când Cassie era prin 
preajmă, avea ce să-l distragă, avea obligaţii. In unele zile fetiţa 
îl călca pe nervi atât de tare încât îi venea să urle, dar când ea 
era acolo nu putea să se lase să alunece în autocompătimirea 
care pândea mereu prin preajmă, gata să-l copleşească. 
Adormise abia spre zori, dar sâmbătă dimineaţă se trezi tot la 
şase. La Radio Shetland auzi un anunţ despre bărbatul mort 
găsit în lotca de concurs de la Aith. Tot nu fusese identificat, 
lucru care i se păru ciudat. Pe la începutul sezonului nu erau 
prea mulţi turişti prin Shetland, iar Sandy şi echipa lui cu 
siguranţă ar fi reuşit să identifice un localnic în cel mult câteva 
minute. Poate nu anunţaseră încă rudele victimei şi de aceea 
informaţia era secretă. Jimmy îşi zise că poate făcuse o 
greşeală alegând să nu meargă cu Sandy la Aith în noaptea 
precedentă. Ar fi fost o altă metodă să se lase distras. Insă totul 
părea să necesite un mare efort în ultima vreme. Doctorul îi 
spusese că trecea printr-o depresie - lui Perez i se părea căe 
mai mult un fel de lâncezeală. 

Reg Gilbert îl sună pe la prânz. Jimmy făcuse patul şi spălase 
vasele încă din noaptea precedentă, dar nu făcuse mare lucru 
în plus. Soneria telefonului îl năucise şi privise aparatul vreo 
două secunde înainte să răspundă. 

— Da. E 

Era un oarecare progres. În primele câteva luni după 
moartea lui Fran doar îl lăsase să sune. 

— Deci, ce crezi despre moartea lui Markham, Jimmy? 

Nici nu se prezentase. Nu era cazul. Recunoscu imediat 
accentul nazal de Midlands al lui Reg. 

— Nu sunt la muncă weekendul ăsta. Nu pot să te ajut. 

Cuvintele îi sunaseră ca un fel de mârâit şi era cât pe ce să 
pună telefonul înapoi în furcă, însă o undă de curiozitate îl opri. 
Peter şi Maria Marhkam îi erau întrucâtva prieteni. Nu reuşea 
să simtă nimic legat de vestea pe care o primise. Nu prea îl mai 
tulbura nimic. Un interes de ordin intelectual îl făcu să pună o 
întrebare: 

— Care dintre ei a murit? 


— Nu e vorba despre unul dintre părinţi, răspunse Reg. E 
vorba de Jerry, de fiul lor. Dacă mai ţii minte, s-a dus la Londra 
şi a făcut el ce-a făcut până a obţinut un loc la unul dintre 
cotidianele centrale. 

Tonul lui Reg era dispreţuitor. În opinia sa pe care o expunea 
adesea, reporterii locali, nu junii-primi din Londra, erau eroii 
jurnalismului. 

— Au trimis o echipă din Inverness. 

— Sigur că da, replică Perez tăios. Normal că au făcut asta. 
Aşa se întâmplă mereu când e vorba de anchetarea unei crime. 

Îşi aminti de adrenalina generată de anchete, de Sandy 
alergând în jurul cozii şi de procuroarea care-i supraveghea de 
la distanţă şi-l aştepta să facă o greşeală. Işi aminti de 
conversațiile cu martorii şi de felul în care misterul se 
destrăma puţin câte puţin. Preţ de o clipă simţi o undă de 
regret că nu era alături de ceilalţi în Aith, că nu bea ceai din 
termos şi că nu împarte cu ei biscuiţi cu ciocolată. Insă 
momentul trecu repede. Nu avea energia necesară şi nu voia să 
se implice. 

— Au pus o femeie să conducă ancheta, continuă Reg. 

— În cazul ăsta, ar fi mai bine să vorbeşti cu ea. 

Perez refuză să cadă pradă nostalgiei care-l făcea să asocieze 
crima cu un soi de distracţie. După tot ce se întâmplase pe Fair 
Isle, era o idee bolnavă. 

— Ţi-am zis deja, nu lucrez weekendul ăsta. 

— Mă întreb ce părere are procuroarea să ştie că o femeie 
conduce ancheta, adăugă Reg. 

Vorbise de parcă nici nu-l auzise pe Perez. 

— Rhona asta a noastră a avut mereu impresia că e crăiasa 
stupului. _ 

Perez vru să spună că nu-i păsa ce crede procuroarea. În loc 
de asta, puse receptorul în furcă. 

De la fereastra din bucătărie privi în jos, către Hotelul 
Ravenswick. Dinspre sud bătea un vânt puternic, iar picăturile 
de ploaie loveau oblic geamul. Perez îşi dădu seama că-i era 
foame. Senzaţia era atât de ciudată - în acea perioadă trebuia 
să se forţeze să mănânce - încât la început nici nu o recunoscu. 
Se gândi că nu i-ar fi stricat un castron cu supă caldă în barul 
de la Hotelul Ravenswick. Pâinea era mereu făcută în casă, iar 
untul era din Shetland. Untul importat nu era niciodată la fel de 


bun. Saliva. Hotări să meargă până acolo. Ploaia avea să treacă 
destul de repede şi, cine ştie, poate reuşea să bea o bere sau 
două în bar. 

Până se încălţă şi-şi îmbrăcă haina, ploaia se opri. Soarele îşi 
făcuse loc printre nori şi strălucea deasupra apei ca o lumină 
de scenă la teatru. Trase uşa după el şi porni în jos, către mal. 


Stuart Brodie era pe tură la recepţie. 

— Peter şi Maria au spus că nu vor să stea de vorbă cu 
nimeni, zise el. Dar sunt sigur că dacă mergi tu e-n regulă. 
Probabil ai venit în legătură cu băiatul lor. Să-i anunţ c-ai ajuns 
la hotel? 

Perez clătină din cap. 

— Am venit pentru prânz. Mi-ar plăcea să stau de vorbă cu 
tine, dacă ai timp. Ai pauză? 

— În jumătate de oră. 

Brodie se uită la pendula de la capătul sălii. 

— Am fost ocupați. O grămadă de jurnalişti din sud au sunat 
să-şi rezerve camere. Se pare că Jerry era important pe-acolo. 
Aveam destule pe cap şi înainte de asta... 

— Peter şi Maria ţin hotelul deschis pe durata anchetei? 

Perez nu-şi putea închipui cum se simțeau cei doi locuind în 
apartamentul de la etaj, ştiind că sub ei lumea bea, râde şi-şi dă 
cu părerea despre ce-a păţit fiul lor. 

Brodie dădu din umeri. 

— Nu mi-au spus că n-ar face-o, aşa că eu doar îmi văd de 
treabă. 

În bar era linişte. Reporterii din Londra nu sosiseră încă, iar 
localnicii dădeau dovadă de tact şi păstrau distanţa. N-ar fi vrut 
să se creadă că sunt băgăcioşi. Ceilalţi clienţi erau la muncă, în 
afară de doi piloţi încă în uniformă, care-şi beau cafeaua. Perez 
comandă o supă de cartofi şi praz şi o halbă de White Wife, 
bere provenită din Unst. Berea avea un gust mai bun decât se 
aştepta şi o sorbi ca pe un vin scump. Supa i-o aduse chiar 
Brodie. Când intră el, piloţii se ridicară şi ieşiră, aşa că 
rămaseră singuri. 

— De-acum Annie poate să-mi preia locul, spuse Brodie. Sau 
vrei să-ţi iei prânzul în tihnă? 

Perez ar fi preferat a doua variantă, însă nu-i plăcea să 
recunoască. Îi făcu semn din cap celuilalt să se aşeze, unse cu 


unt o bucată de pâine şi o înmuie în supă. 

— Pot să-ţi fac cinste cu o bere? 

— Nu. După-amiază lucrez. 

— Când a trecut Jerry Markham pe-aici? 

— Joi dimineaţă, direct de la feribot. A venit în trombă cu 
maşina aia a lui de lux, iar Peter şi Maria au coborât în sala de 
mese ca să ia micul dejun cu el. Întoarcerea fiului risipitor. 
Niciun efort nu era prea mare dacă-l făceau pentru el. 
Restaurantul era plin, iar bucătarul n-a fost prea mulţumit. Însă 
Jerry nu părea el însuşi. Parcă era mai tăcut. M-am întrebat 
dacă nu cumva era bolnav. 

— Era un fiu risipitor? 

Perez mai înmuie o chiflă în supă. I se părea ciudat că 
întrebările îi vin atât de uşor. 

Brodie ridică din nou din umeri. Se pricepea la asta. 

— A plecat în nişte condiţii nu tocmai grozave. A lăsat-o 
însărcinată pe una dintre cameriste. Acum nu mai e vreun 
păcat capital, însă era o fată destul de inocentă. A crescut în 
Fetlar, într-o familie religioasă. Poate că nu se aştepta să se 
însoare cu ea, însă ar fi vrut mai mult sprijin decât a primit. La 
fel şi părinţii ei. 

— Cum o chema pe fată? 

Perez nu auzise niciodată povestea. Asta fiindcă pe atunci 
locuia în casa din Lerwick. Poate că Fran ştia de ea, poate chiar 
i-o povestise. Îi mai zicea câte-o bârfă când mergea la ea în 
vizită, dar pe atunci el avea altele pe cap. 

— Evie Watt. A lucrat aici pe timpul verii, înainte să plece la 
facultate. 

— Fiica lui Francis? 

Francis Watt era foarte cunoscut în Shetland. Avea o rubrică 
în Shetland Times despre tradiţiile din insule. Probabil că era 
singurul om din Shetland căruia-i părea rău că se descoperise 
petrol. 

— Da. 

— A păstrat copilul? 

— Cred că asta voia, însă au apărut complicaţii. Poate că a 
fost mai bine aşa, cine ştie? 

Perez se gândi că cineva din exterior, mai ales un bărbat, nu 
prea putea spune ce era mai potrivit atunci când o femeie 
pierdea un copil. Fosta lui soţie, Sarah, trecuse prin acelaşi 


lucru, iar lucrurile nu mai fuseseră niciodată la fel între ei. 
Acum avea un întreg cârd de copii cu al doilea ei soţ, un medic 
din Lowland, şi locuiau într-o fermă veche din Borders. 

— Evie mai lucrează aici? întrebă Perez. 

Brodie făcu o grimasă. 

— Tu ce crezi? Ăsta-i ultimul loc din lume în care ar vrea să- 
şi petreacă timpul. Se putea oricând trezi cu Jerry venind din 
sud să se vadă cu ai lui. 

— Nu mai e studentă? 

Perez îşi zise că nu i-ar fi stricat încă o halbă, însă hotărî pe 
dată să se limiteze la cafea. Poate avea să treacă mai târziu 
prin Lerwick ca să vadă dacă Sandy era la secţie. Putea să-i dea 
informaţii despre fată. 

— Trebuie să-şi fi dat licenţa în urmă cu nişte ani. Cu ce se 
ocupă acum? 

— Habar n-am. 

Brodie nu părea în largul lui. Mereu avusese probleme cu 
acneea, iar coşurile păreau să fie tot mai vineţii şi roşii pe 
măsură ce se prelungea conversaţia. Perez se întrebă dacă nu 
cumva şi lui îi plăcuse de Evie Watt. 

— Am văzut-o într-o sală la Up Helly Aa*, dar era cu o gaşcă 
de prieteni şi n-am stat de vorbă. Cred că s-a mutat înapoi. Nu 
în Fetlar, dar în Shetland, oricum. Aşa mi-a lăsat impresia. 

— N-ai mai vorbit cu ea de-atunci? întrebă Perez. 

Brodie clătină din cap. 

— Era cu totul altfel decât mine. Drăguţă şi deşteaptă. N- 
avea sens să-mi fac speranţe aiurea, nu crezi? 

— Uneori merită să rişti. 

Însă Perez nu era convins de ce spunea. El n-avea să-şi mai 
împartă viaţa cu o altă femeie. 

Când ieşi din hotel, hotări ca, până la urmă, să treacă şi pe la 
Peter şi Maria. Poate că berea îi dăduse un fel de încredere 
ciudată în sine. Mai fusese la ei în apartament de două ori, fiind 
invitat după cină la o ceaşcă de cafea sau un pahar de whisky. 
De fiecare dată fusese însoţit de Fran şi îşi dăduse seama că lui 
Peter Markham ea i se păruse atrăgătoare. Mai mult, 
proprietarul devenise de-a dreptul obsedat de ea. In aparenţă 
fusese jovial şi foarte civilizat, însă parcă i se tăiase respiraţia 


3 Festival al focului organizat în fiecare an în Insulele Shetland la mijlocul 
iernii (n. tr.). 


când se apropiase de ea şi, chiar şi când vorbea soţia lui, ochii 
îi tot fugeau la Fran. Perez glumise cu Fran pe această temă: 
„Ai un admirator!” Ea râsese. „E un bărbat foarte bine, Jimmy 
Perez. Şi are mult mai mulţi bani decât tine. Ar trebui să ai 
grijă!” Amintirea acelei conversații îi readuse la viaţă pentru o 
clipă iubita şi aproape că fu recunoscător. 

Il rugă pe Brodie să-i anunţe pe soţii Markham că urcă. 

— Vreau doar să-mi prezint condoleanţele. 

Brodie dădu din cap, de parcă i s-ar fi confirmat că Perez 
planificase vizita de la bun început. 

Uşa din capul scărilor era deja deschisă pentru el, iar Peter 
şi Maria erau în camera din spatele ei. Pentru că apartamentul 
era în vârful clădirii, priveliştea se putea vedea de jur-împrejur, 
de-a lungul coastei, înspre Sound şi dincolo de Raven's Head, 
către Moussa. Pentru o clipă, atenţia lui Perez fu distrasă de 
peisaj - în celelalte două dăţi fusese întuneric. 

Peter Markham se ridică. 

— Ai veşti pentru noi, Jimmy? 

— Nu iau parte la anchetă, spuse Perez. Nu în mod oficial. 
Voiam să vă spun că îmi pare foarte rău pentru ce s-a 
întâmplat. 

Detectivul observă că Maria nu se urnise. Se uitase în jur 
atunci când el intrase în cameră, însă apoi rămăsese liniştită pe 
scaun. Parcă îmbătrânise brusc. Poate din cauză că nu era 
machiată. De obicei îşi contura ochii cu dermatograf. Fran 
spusese cândva că i-ar fi plăcut să o picteze pe Maria. „Mă 
duce cu gândul la o dansatoare de flamenco. Cineva cu 
experienţă şi pasiune. Nu ţi se pare?” Apoi râseseră amândoi, 
glumind despre strămoşii Mariei şi ai lui Jimmy care puteau 
proveni din aceeaşi parte a Spaniei. Potrivit legendei, 
înaintaşul lui Perez era un supravieţuitor de pe corabia El] Gran 
Grifon, care făcuse parte din Armada Spaniolă şi care 
naufragiase pe Fair Isle. Nu era exclus să mai fi existat şi alţi 
supraviețuitori, alte relaţii între marinari şi localnice. 

— Ia un loc, spuse Peter. 

Se duse în cealaltă parte a camerei, blocând ieşirea. Avea 
nevoie de companie, avea nevoie de cineva cu care să discute şi 
nu voia ca musafirul să plece prea repede. 

— O să fac o cafea. Bei şi tu cu noi, Jimmy, nu-i aşa? 

Perez dădu din cap şi spuse că da. Se aşeză cu spatele la 


geam, aşa încât atenţia să nu-i fie distrasă de peisaj, de tot acel 
spaţiu deschis. 

— Te-ar deranja dacă ţi-aş pune nişte întrebări? 

I se adresase Mariei. Peter auzea şi el ce vorbeau, însă era în 
chicineta de lângă camera de zi, cu uşa larg deschisă. 

Maria se uită la detectiv. 

— Nu, spuse femeia. Dă-i drumul. 

Îi dădea de înţeles că nu era capabilă să-i mai pese de nimic. 
Perez ştia exact senzaţia. 

— E cineva care ar fi putut să vrea să-i facă rău lui Jerry? 

— Normal că nu. De ce să vrea una ca asta? 

— Nicio prietenă părăsită? 

Perez îşi păstră tonul egal. 

— Se referă la Evie! 

Peter strigase din bucătărie înainte ca Maria să apuce să 
răspundă. 

— Despre asta e vorba, nu-i aşa, Jimmy? 

— Am auzit că a rămas însărcinată şi că familia ei n-a fost 
deloc încântată. 

— Nişte barbari! 

Brusc, Maria ridicase foarte mult vocea. 

— Au venit aici şi au făcut scandal. Taică-su făcuse spume la 
gură, era ca o fiară turbată. Parcă numai Jerry era de vină, 
parcă fata n-avea nicio legătură cu toată treaba. Dar Evie era 
lumina ochilor lui. 

— Asta s-a întâmplat cu mulţi ani în urmă. 

Peter Markham intră cu o tavă cu toate cele trebuincioase 
pentru cafea. Se aşeză la masa scundă. 

— Evie a plecat la facultate, iar Jerry a primit o slujbă la 
Londra. Ai ei s-au potolit. Chiar acum o săptămână l-am văzut 
pe Francis Watt în Lerwick şi aproape că s-a purtat cumsecade. 

— A pierdut sarcina, spuse Perez. 

— Da, am auzit. 

Peter se aplecă peste masă ca să toarne cafea, iar Perez nu 
reuşi să-şi dea seama ce părere avea despre faptul că ratase 
ocazia de-a deveni bunic. 

— Nu direct de la Evie, ci de la alţi oameni, aşa cum se 
întâmplă în Shetland. Lucrurile se află mereu. 

— Nu i-a spus lui Jerry că a pierdut sarcina? 

Perez îşi zise că era ciudat că nu aflaseră vestea de la fiul lor. 


— Nu cred că mai comunicau prea mult pe atunci. Ştii, ea îl 
iubise foarte mult. Era tânără şi a durut-o că lucrurile n-au 
mers aşa cum a sperat. 

— Era proastă, interveni Maria. Ar fi trebuit să-şi dea seama 
că Jerry o să caute pe cineva mai interesant pentru o relaţie de 
lungă durată. Ea şi-a petrecut toată viaţa în Fetlar. Ce-ar fi 
putut să vadă la ea? 

— Of! 

Peter mângâie mâna soţiei lui, încercând poate să o 
liniştească, s-o facă să n-o mai vorbească de rău pe fată. 

— Era drăguță. Se vedea că erau atraşi unul de celălalt. Dar 
ea n-are cum să aibă ceva de-a face cu moartea lui Jerry. A 
depăşit momentul. Francis mi-a spus că e pe cale să se mărite. 
Viitorul ei soţ e un marinar, un bărbat mai în vârstă decât ea. E 
navigator în Sullom Voe. Un om bun, după spusele lui Francis. 

— Şi Jerry a depăşit momentul, spuse Maria. Se descurca de 
minune la Londra, Jimmy. Redactorul lui a spus că era cel mai 
bun reporter cu care lucrase vreodată. 

Perez se întrebă dacă era adevărat ce spunea femeia. 

— Unde a fost Jerry ieri? întrebă detectivul. 

— l-am spus sergentului tău asta. A fost la terminalul 
petrolier, se documenta pentru un articol important. 

— Şi aţi aflat numele logodnicului lui Evie? 

Perez bănuia că era doar o coincidenţă faptul că Jerry 
Markham se dusese înspre Sullom Voe, aproape de locul în 
care lucra noul partener al lui Evie, dar trebuia să se asigure. 

— ÎI cheamă Henderson, spuse Markham. John Henderson. 

Perez îşi ceru scuze pentru deranj şi plecă, lăsându-şi 
cafeaua neatinsă. Era hotărât să lase celelalte întrebări pentru 
mai târziu. Până la urmă, nu era ancheta lui. Pe la jumătatea 
drumului spre casă se opri şi se uită spre mare. In locul acela 
avea semnal îndeajuns de bun la telefon. După vreo sută de 
metri avea să-l piardă din nou. Degetele îi tremurau pe butoane 
în timp ce formă numărul lui Sandy. Vru să afle ce planuri 
aveau pentru după-amiază, apoi întrebă dacă ar fi putut să li se 
alăture lui şi inspectoarei din Inverness la terminalul petrolier 
ca să fie şi el prezent la discuţii. Asta dacă nu le-ar fi stat în 
cale. 


Capitolul 10 

Când Sandy îi spuse că Jimmy Perez avea să li se alăture la 
terminalul de la Sullom Voe, Willow rămase năucă. Nu ştia ce 
să creadă. Îşi zise că ar fi trebuit să se bucure că Perez se simte 
îndeajuns de bine să ia parte la anchetă. Lucrase în domeniu 
mai mult decât ea şi cu siguranţă că informaţiile unui localnic 
aveau să-i folosească. Sandy era dispus să ducă o anchetă la 
bun sfârşit, dar nu şi destul de încrezător sau priceput. Totuşi, 
ştia din experienţă că poliţiştii bărbaţi luau hotărârile de capul 
lor, lucru care o deranja şi o făcea să pară uneori înţepată şi 
alteori defensivă. Devenea un fel de harpie înaintea 
menstruației. lar aceea era prima ei anchetă în calitate de 
ofiţer superior. Nu prea îi pica bine să împartă gloria. 

Ploaia se oprise de tot, dar vântul încă bătea. Merseră pe 
drumul către nord-est, printre dealuri, înspre Sullom Voe. 

— Cum e, totuşi, acest Jimmy Perez? întrebă Willow. 

O oaie ajunse în mijlocul drumului, iar pentru o clipă Sandy 
nu răspunse. Până la urmă, vorbi. 

— E un om bun. 

Sandy mai făcu o pauză. 

— Un detectiv priceput. 

Nu era un răspuns satisfăcător, dar lui Willow îi era clar că 
n-o să primească mai mult. Ajunseră la terminal. Era ascuns de 
turbărie până în punctul în care drumul ocolea dealul, iar 
rezervoarele şi centrala electrică păreau nefireşti în acei peisaj. 
Parcă ar fi fost platourile de filmare ale unui film science fiction 
vechi. Willow se gândi că turiştii puteau să petreacă zile întregi 
în Shetland nevăzând şi neavând habar de petrolul care 
avusese un impact atât de mare asupra insulelor. 

Se opriră la poarta principală. Un paznic se apropie de 
maşină. 

— Nu puteţi intra. Aveţi nevoie de aprobare. 

— Avem aprobare. 

Sandy fu nevoit să-i explice cine erau şi ce căutau acolo. 

— Am vorbit cu purtătorul de cuvânt de dimineaţă. 

Poarta se deschise, iar bariera de beton de după ea cobori în 
pământ, făcând loc maşinii să intre. 

— Aşteptaţi aici. Vine Andy să vă ia. 

Paznicul le vorbea prin geamul coborât al maşinii. 

— Am auzit de crimă la radio. 


Era un bărbat masiv. Willow îşi zise că e posibil să fi fost în 
armată. Părea în largul lui în uniformă. 

— Ai lucrat ieri? 

Bărbatul păru surprins că ea îi adresase întrebarea, vorbind 
din stânga lui Sandy, prin geamul maşinii, dar răspunse 
oricum. 

— Am fost în tura de după-amiază. De la două la zece. 

— Înseamnă că l-ai văzut pe Jerry Markham pe aici, nu-i aşa? 
A trecut pe la staţie după-amiaza. 

— l-am notat şi intrarea, şi ieşirea. 

Bărbatul se uită la ea cu o privire severă. 

— Era viu când a ieşit pe poartă cu maşina aia de lux a lui. 

— Pe la cât să fi fost asta? 

— Patru, patru şi jumătate. 

— Şi pe cine a venit să vadă? 

Willow simţea ostilitatea bărbatului, însă nu putea să-şi dea 
seama de ce era aşa. Ar fi trebuit să priceapă că era firesc să 
pună întrebări despre o moarte suspectă. Simţi cum se 
încordează la rândul ei, însă făcu eforturi să păstreze un ton 
plăcut. N-avea niciun rost să se enerveze. 

— Andy Belshaw, purtătorul de cuvânt. Ştiam că o să vină 
Markham. Andy îmi spusese că era posibil să apară. 

Paznicul se foi. Deasupra lor croncăni un corb. 

— L-am trimis spre birou. Poţi să-l întrebi pe Andy ce treabă 
avea. 

Era clar că voia să scape de ei. Poate că pur şi simplu nu-i 
plăceau poliţiştii. Willow tocmai dorea să coboare din maşină 
ca să poată continua discuţia cum se cuvine, când pe drum, în 
spatele lor, apăru o altă maşină. Se opri de cealaltă parte a 
gardului şi un bărbat cu tenul închis cobori şi veni spre ei. 

— El e Jimmy Perez, spuse Sandy. Poţi să-l laşi să intre! îi 
strigă gardianului. E cu noi. _ 

Apoi sări din maşină. Willow porni mai încet pe urmele lui. Îşi 
zise că înfăţişarea lui Perez se potrivea perfect numelui: 
brunet, cu ochi negri şi ten măsliniu. Se gândi că în sudul 
Spaniei ar fi părut de-al locului, însă în Shetland era foarte 
diferit de ceilalţi. Se întrebă cum trecuse prin şcoală. Ea ştia 
cum e să fii diferit într-o comunitate mică. Sandy se tot învârtea 
în jurul lui, însă Perez nu-l băgă în seamă şi veni spre ea cu 
mâna întinsă. 


— Tu trebuie să fii inspectoarea din Inverness. Bine ai venit. 

Detectivul se chinui să zâmbească. 

— Te deranjează dacă asist şi eu? Încet-încet, ar trebui să mă 
întorc la muncă. Probabil ai auzit povestea. Trebuie să-ţi fi zis 
Sandy. 

Willow aprobă din cap. 

— Mergem? întrebă Perez. 

Willow îşi dădu seama că se holba la el şi că amândoi o 
aşteptau să spună ceva. 

Îşi reveni şi dădu din nou din cap. 

— Desigur. 


Totul era mare la Belshaw: mâinile, capul, dinţii, vocea. Era, 
la rândul lui, din Anglia. Willow se întrebă cum se descurca 
acolo. Oare toţi cei din sud duceau o viaţă de expaţi, 
socializând numai între ei? Pentru o clipă îşi imagină o scenă 
din Africa colonială, cu bărbaţi albi, cluburile lor exclusiviste, 
cocktailurile şi soțiile lor delicate. Cu siguranţă că în Shetland 
lucrurile nu stăteau deloc aşa. 

Belshaw era plin de bonomie. Le propuse să bea ceai şi îşi 
trimise asistentul să-l pregătească. În tot acel timp zâmbea cu 
toţi dinţii lui mari şi vorbea pe un ton jovial, care suna de parcă 
ar fi râs chiar şi atunci când spuse că îi părea foarte rău de ce 
păţise Jerry Markham. 

— A fost un jurnalist bun. Unul dintre cei mai buni din 
generaţia lui. 

Biroul lui Belshaw se afla într-un turn de beton care părea 
ridicat în grabă şi încă avea un aer de provizorat. Pe fereastră 
se vedeau un deal golaş şi nişte oi. Perez se retrăsese într-un 
colţ şi nu participa la conversaţie. Stătea aproape nemişcat şi 
Willow se întrebă dacă aşa fusese dintotdeauna sau dacă 
devenise stană de piatră după ce-şi pierduse iubita. Oare 
vinovăția şi autocompătimirea îl împovăraseră? Era un soi de 
hibernare bizară? 

— Îl ştiai pe Jerry Markham? întrebă Willow. Adică, dinainte 
de ziua de ieri. 

— Am locuit în Shetland timp de cincisprezece ani, spuse 
Belshaw. Am venit aici direct de la facultate în baza unui 
contract temporar - un post administrativ la departamentul de 
presă. Dar m-a prins locul. M-am însurat cu o localnică. L-am 


cunoscut pe Jerry pe când lucra la Shetland Times. 

— Eraţi prieteni? 

— Era mai tânăr decât mine, dar am băut de câteva ori 
împreună. Cu el, însă, trebuia să fii precaut. Mereu căuta un 
nou subiect. Cu Jerry n-aveai şansa unei conversații private. 

— Jerry a fost cel care a vrut să stabiliţi o întâlnire? întrebă 
Willow. Sau a venit la nimereală, sperând să fii liber şi să poţi 
să-l primeşti? 

— Peter a aranjat-o, spuse Belshaw. Tatăl lui. 

— De ce-ar fi făcut aşa ceva? întrebă Willow. 

Femeia observă că iar bătea vântul şi că, din pricina norilor, 
nu se mai putea vedea dealul. În curând avea să plouă din nou. 
Vremea era la fel de schimbătoare precum în insulele Uist. 

— De ce nu te-a sunat chiar Jerry? 

Belshaw dădu din umeri. 

— Poate că era în drum spre nord. Pe feribot nu e semnal. 

Willow nu insistă, dar reţinu acest amănunt. 

— Ce voia? Ce-l făcuse să vină până-n Shetland să stea de 
vorbă cu tine? 

— O, nu aşa stau lucrurile. 

Bellshaw zâmbi larg. 

— Venea oricum să-i viziteze pe ai lui şi s-a gândit că putea 
să scrie şi un articol despre gaze. Un articol de fond despre 
contribuţia insulelor Shetland la industria energetică. Voia să 
vadă şi care e treaba cu centralele eoliene şi cu planurile de 
exportare a energiei către restul ţării. Subiectul era chiar noul 
terminal de gaze naturale, chiar de aici, de lângă noi. A zis ceva 
şi despre energia mareelor. Tot umblă vorba despre un proiect- 
pilot legat de chestia asta. Fireşte, totul la o scară mult mai 
redusă faţă de ce facem aici. Poate că în articol voia să 
compare sursele de energie regenerabilă cu cele de energie 
convenţională. 

— Înţeleg. 

Însă Willow se gândi că Jerry le lăsase părinţilor săi o cu 
totul altă impresie. Potrivit lui Sandy, era în Shetland ca să 
urmărească un pont grozav. Desigur, poate că Sandy înţelesese 
greşit - era genul de individ care putea să priceapă lucrurile 
exact pe dos. Perez se foi în scaun şi detectiva se întrebă dacă 
voia să participe la discuţie. Se uită la el, însă Perez clătină din 
cap aproape imperceptibil şi afişă încă un zâmbet ezitant. 


— l-am arătat terminalul, spuse Belshaw. l-am făcut turul 
ghidat şi i-am arătat măsurile de siguranţă pentru petrol. Era 
interesat de exerciţiile de urgenţă - le facem ca să fim pregătiţi 
în caz de scurgere. 

— A mai vorbit cu altcineva cât a fost aici? întrebă Willow. 

Deodată începu o ploaie torențială, picăturile se izbeau 
violent de geamul biroului, iar zgomotul care se auzea de pe 
acoperişul plat era atât de puternic, încât fu nevoită să ridice 
tonul ca Belshaw să o poată auzi. 

— Nu prea cred. O fi schimbat două vorbe cu vreo cunoştinţă 
mai veche. 

Belshaw făcu o pauză. 

— A sunat pe cineva. Şi-a cerut scuze, zicea că e important. 

— Ai idee cu cine a vorbit? 

Belshaw zâmbi din nou. 

— Nu ştiu. S-a îndepărtat, aşa că n-am auzit nimic. 

Willow se gândi că trebuia să ia legătura cu operatorul de 
telefonie mobilă al lui Markham şi să depisteze apelurile. 

Perez se foi din nou în scaun, iar de data aceea chiar puse o 
întrebare ezitantă, mai întâi cerându-i din ochi permisiunea lui 
Willow. 

— Ai idee dacă Markham voia să meargă direct acasă? Mă 
întreb dacă avea de gând să stea de vorbă şi cu directorul 
portului sau cu vreunul dintre piloţi. 

Belshaw clătină din cap. 

— Nu ştiu nimic despre asta. Ei lucrează separat, au baza lor 
lângă aeroportul Scatsta. 

Bărbatul făcu o pauză. 

— Mi s-a părut că mai vrea ceva de la mine. Până la urmă, 
turul fusese unul de rutină, iar el lucrase destul în Shetland ca 
să ştie toate lucrurile alea. Poate că spera să ştiu mai multe 
despre gaze şi surse regenerabile de energie, dar nu mă pricep 
la aşa ceva. 

Fugiră prin ploaia de afară către maşini. 

— Ne vedem la secţie, bine? 

Strigase invitaţia către Jimmy Perez. Care nu-i spusese nimic 
despre ce voia să facă mai departe. Bărbatul ezită o clipă, apoi 
aprobă din cap. 

— Vin după voi. Ne vedem acolo. 


Capitolul 11 

Stând în faţa secţiei de poliţie, Perez fu cuprins de panică. 
Peste drum era primăria, Scottish Baronial, cu turnurile de la 
intrarea ei impresionantă, iar la vale era parcul în care se 
dădea foc vasului viking la festivalul focului, Up Helly Aa. Ar fi 
trebuit să se simtă ca acasă acolo. De obicei intra în secţie fără 
ca măcar să se gândească. Chiar cu o săptămână înainte 
stătuse de vorbă cu agentul de serviciu de la intrare şi mersese 
în vechiul lui birou din care se vedea oraşul. Dar atunci, alături 
de Sandy şi de femeia ciolănoasă, cu părul vâlvoi, care se 
holbau la el, gestul de a deschide uşa i se părea de neconceput. 
Îşi imagină cum miroseau încăperile dinăuntru, se gândi la 
culoarea vopselei lucioase de pe pereţi şi fu cuprins de o 
spaimă iraţională. Era aceeaşi clădire în care ucigaşul lui Fran 
îşi justificase acţiunile printr-o înşiruire incoerentă de cuvinte. 
Amintirea acelei întrevederi îl tulbura din când în când pe 
Perez şi exact asta se întâmpla atunci: îl paraliza şi îl împiedica 
să se mişte, iar anxietatea şi furia îi făceau rău fizic. Avea 
impresia că urma să aibă un atac de cord. 

— De ce nu mergem la mine acasă? întrebă detectivul 
repede. Nu mă refer la Ravenswick, ci la vechea casă de lângă 
mal. Am aerisit chiar acum câteva zile. Am cafea şi ceai. Chiar 
şi bere, dacă aveţi chef. Acolo putem să discutăm fără să ne 
întrerupă cineva. Putem merge cu maşina mea şi vă aduc eu 
înapoi. 

Ştia că vorbise prea mult, dar simţea că s-ar fi descurcat mai 
bine pe propriul teritoriu. 

— De ce nu? spuse Sandy, de parcă ar fi fost cea mai firească 
propunere din lume. 

Femeia nu răspunse, dar îi urmă. 

Casa era înaltă şi îngustă şi avea fundaţia în apă. Cândva, 
bărcile opreau lângă ea ca să descarce marfa. Camerele erau 
scăldate într-o lumină reflectată, lichidă. 

— Ce loc minunat! 

Willow mergea înaintea lui şi se uita împrejur. Se opri chiar 
în dreptul uşii, iar Perez aproape că se ciocni de ea. Părul ei 
lung îi atinse faţa şi simţi mirosul şamponului pe care-l folosise 
în dimineaţa aceea. Avea parfum de lămâie. Perez se dădu un 
pas înapoi, uluit fiindcă simţise nevoia să întindă mâna şi s-o 
atingă, să-şi treacă mâna pe umărul ei, deşi crezuse că n-o să-şi 


mai dorească vreodată să atingă o femeie. Îl cuprinse furia - de 
această dată împotriva lui însuşi. 

Îi conduse în camera de zi şi intră în mica bucătărie ca să 
pregătească o cafea. In spatele bufetului era un pachet de 
biscuiţi pe care-l desfăcu şi îl răsturnă pe o farfurie. Biscuiţi 
digestivi cu ciocolată, favoriţii lui Cassie. Scoase o doză de bere 
din frigider pentru Sandy. Auzi o conversaţie în surdină, însă 
nu încercă să asculte. Unda de curiozitate pe care o simţise la 
începutul zilei faţă de uciderea lui Jerry Markham dispăruse de 
mult. Se întrebă de ce se mai chinuise să se bage în aşa ceva, 
de ce mai coborâse la Hotelul Ravenswick ca să stea de vorbă 
cu Peter şi Maria. 

Când intră cu tava, Willow era în continuare la geam şi 
privea peste Sound, către Bressay. Luă cana pe care i-o oferi 
detectivul şi se aşeză, cu spatele drept, pe podea. Sandy îşi 
desfăcu doza şi luă câţiva biscuiţi. 

— Deci, ce avem până acum? întrebă Willow. 

Femeia se uită la ei, iar Perez îşi zise că era ciudat pentru ea 
să-i aibă pe ei doi drept echipă. Nu era cinstit mai ales pentru 
că era primul ei caz important. Se trezise pe cap cu un infirm 
emoţional care putea să izbucnească în lacrimi sau să devină 
agresiv din te miri ce şi cu un tânăr din Whalsay care nu 
avusese ocazia să se maturizeze. Brusc îi păru rău pentru ea şi 
făcu eforturi să se implice. 

— Ştiai că Markham a plecat din Shetland după un mic 
scandal? întrebă Perez. 

Îi povesti ce aflase despre relaţia lui Jerry cu Evie Watt. 

— Am văzut-o prin zonă, spuse Sandy. Nu prea umbla prin 
baruri. Era mai degrabă genul de fată liniştită, care se ţine de 
carte. Tatăl ei scrie mereu despre tradiţii în rubrica lui, iar ea 
mi s-a părut şi mie cam de modă veche. Era religioasă. 

— Deci nu-i vreo petrecăreaţă? întrebă Perez. 

Lui Sandy îi plăceau fetele petrecăreţe. 

— Nu, replică Sandy. Chiar deloc. 

— Şi totuşi, s-a înamorat de Jerry Markham, spuse Willow 
ridicându-şi privirea. Şi a fost îndeajuns de naivă încât să 
rămână însărcinată. Sau poate că asta a fost strategia ei. S-o fi 
gândit că aşa îl poate ţine lângă ea pe junele-prim al 
jurnalismului. Doar că el s-a cărat. 

— A pierdut sarcina la scurt timp după asta, spuse Perez. Se 


pare că a terminat facultatea şi lucrează în Shetland. Cred că 
merită să vorbim cu ea. Ne-ar putea spune câte ceva despre 
Jerry, chiar dacă e puţin probabil ca ea să fie implicată. 

— Faci tu asta, Jimmy? Sunt şanse mai mari să discute cu 
tine decât cu un străin. 

Perez se gândi că inspectoarea din Hebride abia aşteptase 
să-i dea ceva de lucru, ceva simplu şi sigur care să-i stimuleze 
încrederea. Nu-l deranja. Pentru prima oară se simţea bine 
urmând ordine în loc să le dea. Dacă el ar fi coordonat o 
asemenea echipă, ar fi, făcut exact la fel. 

— Sigur. 

A doua zi era duminică. Se întrebă dacă Evie mai era atât de 
religioasă încât să fie la kirk?. Sau pierduse acest obicei în sud, 
la facultate? 

— Trebuie să verificăm telefonul lui Markham. 

Vorbise Willow din nou. Se simţea în largul ei pe podea, cu 
un picior întins în faţă şi cu celălalt îndoit. 

— Soții Markham trebuie să-i ştie numărul, iar celelalte 
detalii le putem obţine de la compania de telefonie mobilă. Nu 
i-am găsit telefonul printre celelalte obiecte. 

— S-o contactez pe Vicki Hewitt? 

Sandy mai luă un biscuit, ţinându-l cu atenţie de margine 
astfel încât să nu se murdărească pe degete de ciocolată topită. 

— Trebuie fi terminat până acum cu scena crimei de la 
muzeu. 

— Las-o pe mâine! 

Din nou Perez se gândi că şi el ar fi procedat la fel. N-avea 
rost să se grăbească. Mai important era să înţeleagă un loc 
nou. Rămaseră pentru o clipă în tăcere. Era vremea refluxului 
şi de afară se auzea cum apa se retrage de pe pietrişul plajei. 

— Problema asta e mai delicată, spuse Willow. Mă gândeam 
la procuroare... 

Perez o privi surprins. 

— Ce-i cu ea? 

— Cred că e implicată. Cred că ştie ceva. Nu e vorba c-ar fi 
criminalul, nu mi-o pot imagina mutând în barcă un cadavru 
plin de sânge - n-ar da bine pe caşmir. Dar e ceva ce nu ne 
spune. 

Femeia se uită la Sandy şi la Perez. Parcă ar fi fost nişte 

părinţi care discutau lucruri de adulţi, ignorând copilul din 
cameră. 

— Credeţi că am luat-o razna? Că am o imaginaţie prea 
bogată? 

Perez răspunse pe ocolite. 

— E o femeie foarte rezervată, zise el cu tact. Şi îţi poţi 
imagina cum priveşte lumea chestia asta pe aici. Nouă ne place 
să ne băgăm nasul în treburile oamenilor. E clar că nu se simte 
în largul ei dacă se pomeneşte cu ancheta la o aruncătură de 
băț de casa ei. 

— Să fie doar o coincidenţă? întrebă Willow. Mă refer că 
trupul lui Markham a fost găsit chiar în lotca de lângă casa ei. 
De ce să-l care criminalul până aici, în loc să-l lase acolo unde l- 
a ucis? Canotajul e singura activitate la care Rhona Laing 
participă în cadrul comunităţii. Lumea ştia că e atentă la barcă, 
era limpede că sunt şanse mari să găsească un cadavru acolo. 

— Vrei să spui că ar putea fi un fel de mesaj? 

Perez nu era sigur ce să creadă. Nu-i plăcuseră niciodată 
teoriile conspirației şi semnele bizare. Însă, dacă ar fi luat în 
considerare teoriile ciudate în octombrie, pe Fair Isle, poate că 
Fran ar mai fi fost încă în viaţă. Poate că era cazul să fie 
deschis la astfel de idei. 

— Probabil că nu! zise Willow zâmbind. Crezi că m-am ţicnit, 
nu-i aşa? 

— Cred că n-ar strica să verificăm dacă a existat vreo 
legătură între Markham şi procuroare. Am proceda la fel 
pentru orice martor. Poate l-a cunoscut pe vremea când lucra 
ca avocat în Edinburgh. E aici doar de câţiva ani. 

— O să pun pe cineva din echipa mea din Inverness să afle, 
spuse Willow. Avem un băiat care e as la chestiile de genul 
ăsta. Îl laşi în faţa calculatorului toată ziua şi e fericit. 

Femeia se ridică. Făcu o singură mişcare graţioasă, nimic 
mai mult. Perez se gândi că, dacă n-ar fi fost atât de înaltă, ar fi 
putut fi dansatoare sau gimnastă. 

— N-ar fi rău să mergem înapoi la secţie să dăm nişte 
telefoane. Trebuie să aflu dacă a fost cineva în muzeu aseară. 
Dacă da, poate a văzut când a fost lăsată maşina acolo. La 
urma-urmei, afară era lumină şi vorbim despre un vehicul mai 
deosebit. Poate te ocupi tu de asta, Sandy. Din nou, pare o 
treabă la care cineva de-al locului s-ar descurca mai bine. 


Sandy aprobă din cap. Părea pe jumătate adormit în scaun. 

— Nicio problemă. Mă ocup de asta mâine la prima oră. Mă 
mir că n-am aflat mai multe despre maşină până acum. Lumea 
ştie că avem nevoie de informaţii. 

— Din ce mi-aţi spus, asta e partea ciudată la cazul ăsta. 

Lui Perez i se părea de neconceput. Ancheta era diferită de 
toate celelalte de până atunci. 

— Nimeni n-a văzut nimic. Nici când a ajuns maşina la 
Vatnagarth, nici când a fost pus cadavrul în lotcă. Ucigaşul 
parcă ar fi invizibil. 

Detectivul se uită la ei ca să se asigure că au înţeles. 

— Ştiţi cum e pe-aici... Lumea crede că Shetland e un loc 
mare şi pustiu, dar aici, chiar şi dacă te îndepărtezi la mai mulţi 
kilometri de drum, cineva tot te vede. Criminalul nostru e 
deştept. Sau extrem de norocos. 

— În North Mainland era ceaţă deasă, spuse Sandy. Te 
pierdeai în ea. De asta n-a văzut nimeni nimic. 

— Atunci a avut noroc, spuse Perez. 

Însă nu prea îi venea să creadă în genul acela de noroc. 

Willow hotărî să meargă singuri înapoi la secţie. 

— O să ne facă bine mişcarea, iar eu o să înţeleg mai bine 
locul. Nu prea bag la cap o hartă până nu merg propriu-zis pe 
teren. 

După plecarea lor, casa părea foarte tăcută. Perez duse 
cănile în bucătărie şi puse pe foc o oală ca să le poată spăla cu 
apă caldă. Apoi deschise geamul din camera de zi ca să lase 
aerul proaspăt să intre. Când nu locuia constant acolo, în casă 
începea să miroasă a umezeală. Se gândi iarăşi la ce spusese 
Willow despre procuroare. Trebuia să recunoască: Rhona Laing 
era o femeie dificilă. Însă, cu siguranţă, era şi cinstită. Ar fi 
băgat mâna-n foc pentru integritatea ei. Se gândi că erau două 
femei puternice care-şi delimitau teritoriul. Despre asta era 
vorba, de fapt. 

Pe drumul de întoarcere spre Ravenswick îşi dădu seama că 
vântul nu mai bătea aşa puternic. Se opri la supermarketul de 
la marginea oraşului ca să cumpere mâncare. Luciul apei din 
Clickimin Loch era nemişcat. Foamea care-l lovise părea o 
trădare, însă era lihnit din nou, aşa că-şi făcu provizii de pâine, 
fructe şi ouă, plus un pachet mare, vidat, de cafea măcinată. 
Apoi îşi aminti de Cassie, care revenea acasă în după-amiaza 


următoare, aşa că făcu cale întoarsă să-i ia şi ei câte ceva. 
Lucruri sănătoase cu care ar fi fost de acord şi Fran. Duncan, 
tatăl ei, îi dădea mereu prostii când stătea cu el la Haa. Nu voia 
să aibă grijă de ea tot timpul, preferând să-i cumpere 
afecțiunea cu dulciuri şi cadouri atunci când chiar se întâlneau. 

Acasă, lumina telefonului clipocea, arătându-i că avea un 
mesaj. Era de la Peter Markham, care întreba dacă exista vreo 
veste legată de anchetă. 

— Te rog să mă suni dacă afli ceva. 

Perez ascultă mesajul de două ori, tulburat de tonul şi de 
nota de disperare din voce. Era normal ca Peter să vrea să afle 
ce păţise fiul lui - dar de ce părea atât de speriat? 


Capitolul 12 

Sandy o conduse pe Willow Reeves la hotel înainte să meargă 
la el acasă. Era deja întuneric, iar în barul de la parter era 
zgomot. După ce trecură pe lângă uşa deschisă ca să ajungă la 
recepţie, simţi nevoia să-şi ceară scuze pentru bărbaţii 
gălăgioşi care înjurau şi făceau glume deocheate când beau, 
dar ea nu părea deranjată. Hotelul pe care-l alesese Morag era 
chiar lângă mal, nu departe de casa lui Perez. Din camere se 
puteau vedea uneori balenele ucigaşe din Sound. Sandy îi 
împărtăşi acest detaliu, dându-şi seama din nou că părea un 
ghid turistic. 

— Somn uşor! îi ură Sandy. 

O aşteptase să se cazeze. Era educat să se poarte frumos cu 
femeile. Încă i se părea puţin ciudat ca o femeie să conducă 
departamentul de crimă organizată sau să fie procuror. Nu 
considera că ar fi ceva nepotrivit, însă avea nevoie de timp să 
se obişnuiască. 

— Nu-ţi face griji, replică Willow. Dorm bine întotdeauna. 

Femeia dispăru pe scara întunecată cărându-şi geanta grea 
pe umăr. Sandy se oferise să o ajute, însă ea se holbase la el de 
parcă ar fi fost scrântit. 


A doua zi dimineaţă, Willow ajunse la secţie înaintea lui 
Sandy. Îşi legase părul la spate, însă tot arăta neîngrijită şi 
purta acelaşi pulover fără formă. Îşi ridică privirea de la masa 
de lucru pe care i-o instalaseră în micul birou care fusese 
cândva al lui Perez. În faţa ei stătea o cană plină cu un lichid 
care mirosea a plante şi avea culoarea urinei. 

— Am luat legătura cu compania de telefonie mobilă la care 
era abonat Markham, spuse Willow. Părinţii mi-au dat numărul 
lui. Se pare că există o problemă, e posibil să-şi fi schimbat de 
curând numărul, dar încearcă să-l găsească. E prea devreme să 
aşteptăm veşti de la autopsia din Aberdeen. 

— Plec spre Vatnagarth, zise Sandy. M-am uitat pe site-ul 
primăriei şi am văzut că muzeul e deschis azi. 

În orice situaţie, el prefera să fie pe teren. La birou avea 
mereu impresia că lumea se uită la ce face, că-i judecă munca. 

— Desigur, spuse Willow. Cum crezi. 

Atenţia îi fusese deja distrasă de ecranul din faţa ei. 


În dumbrava de sicomori aveai senzaţia că sunt păsări peste 
tot, iar soarele strălucea în vreme ce se apropia de muzeu. Un 
minivan era parcat în faţă, însă maşina lui Markham fusese 
luată de acolo. Urma să fie dusă cu feribotul în sud, la 
Aberdeen. Banda care înconjura scena crimei dispăruse la 
rândul ei. Nu se mai vedea niciun semn că poliţia ar fi trecut pe 
acolo. 

Pe horn ieşea fum şi totul mirosea a turbă. Uşa era deschisă, 
iar Sandy intră în spaţiul îngust care separa bucătăria de 
camera de oaspeţi. În stânga, o altă uşă ducea în camera de zi. 
Fereastra era atât de mică şi pereţii atât de groşi încât lumina 
abia intra. Încercă să-şi dea seama dacă era cineva acolo. Apoi 
văzu o femeie durdulie, îmbrăcată cu o jachetă tricotată şi o 
fustă care parcă fusese făcută din pânză de sac. Era genul de 
haine pe care le văzuse în fotografiile din casa bunicii lui, iar 
preţ de o clipă nu-şi dădu seama dacă era o fiinţă în carne şi 
oase sau doar un soi de manechin. Stătea aşezată pe un scaun 
de Shetland, aproape de cuptor. Avea impresia că se întoarce în 
timp, într-una dintre fotografiile bunicii. Apoi, femeia se mişcă. 
Punea fire de lână dărăcită pe roata de tors. 

— Bine ai venit! îi ură femeia. Intră. 

Sandy avea impresia că o mai văzuse foarte recent, dar nu 
reuşi să-şi aducă aminte unde. 

— Aruncă o privire în jur şi zi-mi dacă ai vreo întrebare. Pe 
masă e o broşură de prezentare. 

— Nu sunt turist. 

Sandy era ofensat. 

— Anchetez uciderea lui Jerry Markham. Maşina lui a fost 
găsită ieri lângă muzeu. 

Femeia se opri şi puse deoparte lâna. 

— Am auzit. E îngrozitor! 

— Tu cine eşti? 

— Jennifer Belshaw. Jen. 

Apoi îşi aduse aminte unde o mai văzuse. Era una dintre 
tinerele din autobuzul de la petrecerea burlăciţelor din seara 
aceea de vineri. Auzise lumea vorbind despre ea în barul din 
Voe atunci când se oprise acolo cu Willow să ia prânzul. 
Numele îi mai spunea ceva. 

— E vreo legătură între tine şi Andy Belshaw? 

— Da, spuse Jennifer. E soţul meu. De ce? 


— Jerry Markham i-a făcut o vizită la Sullom Voe chiar 
înainte să moară. 

— Ei bine, nu l-am cunoscut niciodată pe domnul Markham, 
răspunse femeia pe un ton glacial. Nu-mi amintesc de el. Cu 
siguranţă că n-am avut nimic de-a face cu moartea lui. 

— Dar maşina lui a fost găsită lângă locul în care lucrezi. 

Jennifer râse. 

— Nu lucrez aici. Sunt voluntară. Fac asta de amuzament. lar 
în dimineaţa asta sunt aici numai fiindcă o prietenă n-a putut să 
ajungă la timp. Imediat ce ajunge, mă duc să gătesc prânzul 
pentru masa de duminică în familie. 

— A trecut cineva pe aici vineri seara? 

I se părea că întrebase la nimereală. Existau alte locuri mai 
interesante pentru vineri seara decât o fermă din mijlocul 
pustietăţii care mirosea a umezeală. 

— Da. A fost lume toată ziua. Închiriem hambarul diverselor 
grupuri din comunitate. Dimineaţa e un club de lectură iar 
după-amiaza târziu se serveşte ceai şi au oră de dans cei de 
peste şaizeci de ani. 

Femeia se uită la el. 

— Cânt la vioară, de asta eram aici. Apoi, seara a fost o 
şedinţă despre noul proiect energetic de la Hvidahus. 

— N-ai fost la şedinţă? 

— Nu. Nu e genul meu. În plus, era petrecerea de burlăciţă a 
prietenei mele. Nu puteam să ratez aşa ceva. 

— Dar soţul tău? 

Jennifer râse din nou. 

— În niciun caz! Lucrează în Sullom şi are impresia că 
sursele de energie regenerabilă sunt un fel de vrăjitorie. Era la 
centrul sportiv din Brae. Antrenează o echipă de fotbal de 
juniori. 

Femeia îşi reluase lucrul şi părea complet în largul ei. 

— Poţi să-mi dai datele de contact ale grupului care se ocupă 
de proiectul energetic? 

— Sigur. Vorbeşte cu Joe Sinclair şi o să-ţi spună el cine-a 
fost acolo. 

Jennifer mâzgăli un număr de telefon pe un petic de hârtie. 

În drum spre maşină, Sandy avu impresia că lucrurile nu se 
desfăşuraseră cum trebuie şi că, de fapt, femeia îşi bătuse joc 
de el. 


Toată lumea din Shetland îl ştia pe Joe Sinclair. Era născut şi 
crescut în Shetland, însă plecase pe mare şi lucrase până când 
ajunsese şef pe un cargobot imens care naviga din Singapore. 
Apoi se întorsese acasă şi, de zece ani, era directorul portului 
din Sullom Voe. Sinclair se ocupa cu multe lucruri şi era uns cu 
toate alifiile. Sandy îl sună de acasă. li răspunse una dintre 
fiicele lui, iar atunci când acesta veni la telefon părea odihnit şi 
relaxat. Un bărbat tipic de vârsta a doua care se bucura de un 
weekend în familie. 

— Nu am fost la Vatnagarth, spuse acesta. Am treabă cu 
Power of Water, fac parte din comitet, însă întâlnirea de aseară 
era a opoziţiei şi cu siguranţă că nici măcar nu m-ar fi chemat. 

Bărbatul chicoti. 

— Opoziţie? 

Sandy era deja depăşit de situaţie. 

— O mică adunătură de scandalagii. Au impresia că o să 
distrugem mediul din Hvidahus dacă vom amplasa acolo o un 
terminal secundar de colectare a energiei. Cei mai mulţi nu 
sunt din Shetland, însă Francis Watt îi agită din când în când 
cu discursurile lui despre corupţie şi conspirații. Cu siguranţă i- 
ai văzut rubrica din Shetland Times. 

Sandy auzi cum fiicele lui Sinclair râd în fundal. 

— Cine ar fi putut participa la întâlnirea de vineri? 

— Un tip pe nume Mark Walsh trebuie să fie cel care a 
organizat-o. A fost contabil la nu ştiu ce multinațională din sud 
înainte să se pensioneze anticipat şi să caute aici o viaţă 
tihnită. A cumpărat casa mare din Hvidahus şi centrala 
mareomotrică i se pare o ameninţare pentru investiţia lui. Soţia 
lui e o persoană destul de plăcută, însă lui Walsh nimic nu-i 
place mai mult decât să facă scandal. Am impresia că, de fapt, 
o viaţă tihnită nu i se potriveşte deloc. 


Mark şi Sue Walsh locuiau într-o casă renovată de la capătul 
unei cărări, chiar lângă pontonul din Hvidahus. Lui Sandy i se 
părea grozavă. Peste tot cărţi, pe pereţi fotografii, iar grădina 
era plină de flori. Soții Walsh îl primiră în bucătărie, 
comportându-se de parcă nu prea aveau parte de musafiri, aşa 
încât se bucurau că trecuse pe la ei. Femeia vorbi cu el în 
vreme ce Mark făcea o cafea. Vizitaseră insulele Shetland în 


timpul vacanţelor încă din vremea studenţiei şi hotărâseră să 
se mute în nord atunci când bărbatul se pensionase anticipat. 
Se îndrăgostiseră de clădire şi de privelişte din prima clipă. Era 
prea mare doar pentru ei, dar deciseseră că putea deveni o 
pensiune elegantă. Primul lor sezon în calitate de gazde era pe 
cale să înceapă şi toate locurile erau deja rezervate atât pentru 
iulie, cât şi pentru august. Femeia zâmbi. 

— Soţul meu nu prea stă locului la pensie. 

Sandy bău din cafeaua care era puţin cam tare după gustul 
lui. 

— Înţeleg că aţi fost la Vatnagarth vineri seară. A avut loc o 
şedinţă? 

— A grupului Salvaţi Hvidahus, interveni Mark. Ne-am mutat 
în Shetland pentru că e un loc extrem de pur. E ultimul loc 
sălbatic din Marea Britanie. Normal că şi noi credem în energia 
alternativă, însă nu dacă e vorba să renunţăm la mediul 
înconjurător. Uită-te doar cât de groaznică e noua fermă 
eoliană! A sosit vremea să oprim proiectele de genul ăsta. 

Sandy nu-l rugă pe Walsh să detalieze. Lui i se părea că orice 
putea să aducă în Shetland combustibil mai ieftin era pozitiv. 

— A văzut vreunul dintre voi o Alfa Romeo roşie în parcare 
atunci când aţi plecat? 

— Nu, şi cu siguranţă că am fi observat-o. Eram numai şase, 
iar locul era pustiu când am plecat. 

— Pe la cât să fi fost asta? 

Sandy îşi mai puse nişte zahăr în cafea. 

— Devreme. Pe la opt. Nu prea mai avea sens să continuăm, 
din moment ce Jerry Markham nu şi-a făcut apariţia. 

Walsh ridică privirea. 

— M-am umplut de nervi atunci, însă acum îmi e clar că era 
deja mort. 

— Vă aşteptaţi ca Jerry Merkham să ia parte la întrunirea 
voastră? 

Sandy încercă să nu pară prea surprins. 

— Fireşte. Credeam că ăsta e motivul pentru care ai venit 
aici. 

Walsh vorbea în continuare foarte lent, de parcă avea de-a 
face cu un copil mic sau cu un străin care nu stăpânea bine 
limba. Lui Sandy, căruia bărbatul îi era deja foarte antipatic, îi 
veni să-l pocnească. 


— I-am scris lui Markham, sugerându-i că putea fi un subiect 
promiţător. Mai ales că el era şi localnic. Mi-a spus că oricum 
se gândea să treacă pe la părinţii lui, aşa că urma să vină şi la 
şedinţă. Evident, n-a mai venit. 

— L-am văzut pe Jerry Markham vineri, interveni Sue Walsh. 
Pe la unsprezece dimineaţa. 

Femeia se uită la soţul ei. 

— L-ai căutat tu pe internet, aşa că l-am recunoscut după 
fotografie. 

— Nu mi-ai spus că l-ai văzut. 

Mark părea jignit. 

— Nu? Înseamnă că mi-a ieşit din minte. 

— Unde l-ai văzut pe Markham? 

Sandy presimţea că urma o ceartă. 

— În cafeneaua de la Galeria Bonhoga. Ne-ar plăcea să avem 
artă autentică din Shetland în camerele oaspeţilor şi acolo era 
o expoziţie a studenţilor. M-am gândit că poate găsesc ceva mai 
ieftin. 

Sandy se gândi la spusele femeii. Galeria Bonhoga era în 
Weisdale, în partea vestică a insulei. Oare ce căutase Markham 
acolo? 

— Era cu cineva, continuă Sue. Locul era liniştit. Soarele 
ieşise puţin şi mi-am băut cafeaua afară, la una dintre măsuţe. 
N-am auzit ce discutau, dar păreau să se certe. Sau, dacă nu se 
certau, în orice caz era o discuţie în contradictoriu. 

— Îmi poţi descrie cealaltă persoană? întrebă Sandy. 

— Era o femeie. Suplă. Îmbrăcată elegant. Aş zice că era de 
vârstă mijlocie, dar stătea cu spatele la mine, nu i-am văzut 
faţa. 

— Era localnică? 

— N-am auzit cum vorbea. 

Sue se ridică şi se uită fix pe geam. 

— Ai recunoaşte-o dacă ţi-aş arăta o poză? 

— Nu prea cred. Ţi-am spus, am văzut-o doar din spate. 


Sandy opri la Galeria Bonhoga în drum spre Lerwick. Ocolea 
cam mult, dar drumul era frumos şi acolo se putea bucura de 
un castron cu supă şi un sandvici. În cafenea era mai multă 
lume decât în spaţiul de deasupra, dedicat expoziţiei, iar Sandy 
fu nevoit să stea la coadă. Un copil mic urla dintr-un scaun 


înalt, aşa că nu prea putea să-şi adune gândurile. Două fete se 
ocupau de servire. Sandy se gândi că poate le mai văzuse 
undeva, însă erau prea tinere să facă parte din cercul lui de 
prieteni. În cele din urmă plecă şi familia cu copilul gălăgios, 
aşa că avu şi el loc să se aşeze. Supa era groasă şi gustoasă, iar 
după ce o termină comandă şi un ceai. Între timp, locul se mai 
golise. 

Sandy se duse până la tejghea. 

— Eraţi aici vineri? 

Se dovedi, însă, că fetele erau încă la şcoală şi lucrau acolo 
numai în weekend. 

— Brian e aici în timpul săptămânii, spuse una dintre ele. 
Cafeneaua e a lui şi el coace pâinea şi prăjiturile în fiecare 
vineri. E 

Sandy aprobă din cap. Îl ştia pe Brian şi urma să discute cu 
el mai târziu. 


Capitolul 13 

Prima regată a sezonului se desfăşura lângă insula St. 
Ninian's. Imprumutaseră lotca de la echipa din Weisdale fiindcă 
barca lor fusese rechiziţionată de autorităţi. Rhona Laing nu 
era prea sigură unde anume se afla atunci, sau dacă măcar mai 
era în Shetland. Îşi imagină cum o examinau tot felul de savanţi 
de la Universitatea din Aberdeen, cum raşchetau mici bucățele 
de lemn de pe locul unde fusese aşezat cadavrul lui Jerry 
Markham. Însă nu-i plăcea să pună prea multe întrebări legate 
de anchetă. Deja era implicată fiindcă ea fusese cea care îl 
găsise pe bărbatul mort şi îşi dădea seama că, acum, cel mai 
bine era să păstreze o distanţă profesională. 

Vremea era foarte bună pentru vâslit, iar vântul nu bătea 
prea tare, aşa că nu erau valuri. Pe parcursul sezonului urmau 
să-şi îmbunătăţească viteza - în ziua aceea nu aveau ritmul 
corespunzător, instinctul acela de a acţiona ca un tot unitar, 
care venea doar după luni de antrenamente. Era destul de cald 
pentru o zi de primăvară şi nu era niciun semn că ar fi stat să 
plouă. Jos, pe plajă, cineva făcea deja un grătar şi în aer se 
simţea mirosul de cărbune şi de carne friptă. Din portbagajele 
deschise tot apăreau doze de bere. Copiii alergau pe mal. 
Priveliştea de la St. Ninian's apărea pe toate vederile. Nu era o 
insulă în adevăratul sens al cuvântului, ci o ciudăţenie a naturii, 
legată de Mainland printr-o limbă de nisip alb şi fin, unde apa 
era foarte limpede şi albastră. Pentru turişti era o privelişte de 
vis. 

Acolo fusese descoperită o comoară de-a picţilor şi, chiar 
dacă obiectele originale se aflau la Edinburgh, în muzeul din 
Lerwick se găseau replici ale acestora. Uneori, când era în 
muzeu pe la prânz, Rhona mergea să vadă broşele, holurile şi 
armele ornamentale şi se pomenea că-şi doreşte originalele cu 
o intensitate care o lăsa fără suflare. Işi dorea să poată bea vin 
dintr-un bol şi să simtă pe buze argintul străvechi, să poarte o 
broşă cu nestemate la o rochie neagră, simplă, ştiind că ultima 
oară fusese folosită cu sute de ani în urmă. 

Liz, fermiera din Bixter, adusese remorca şi lotca cu vechiul 
ei Land Rover. Barca fusese lansată la apă puţin mai înainte şi 
acum era legată de un ponton temporar. Femeile din echipă o 
studiau - o barcă necunoscută. Oare cum o să se descurce cu 
ea? Toată lumea vorbea despre crimă. 


— Ce chestie să găseşti taman tu cadavrul! spuse Liz. Care 
erau şansele? E o coincidenţă tare ciudată. 

Procuroarea tocmai voia să protesteze că nici n-avea cum să 
fie vorba despre altceva decât o coincidenţă. Se simţi deodată 
speriată şi ruşinată. Liz continuă înainte ca Rhona să apuce să 
spună o vorbă. 

— Adică, până la urmă tu eşti procuroarea. E treaba ta să 
gestionezi ancheta unei crime. E ca şi cum cineva ar spune: 
„Na cadavrul, fă-ţi treaba!” 

Rhona râse împreună cu celelalte femei şi îşi suflecă blugii, 
gata să înceapă. Ele participau în ultima cursă a zilei. În lotcă 
îşi puse mănuşile şi începu să vâslească. li plăcea senzaţia de a 
fi pe apă, îi plăcea să se piardă în mişcările vâslitului, îi plăcea 
limpezimea luminii. Nu mai avea cum să gândească. În aer se 
simţea miros de sare, de smoală şi de lemn umed. Se plasară la 
mijlocul clasamentului, ceea ce, pentru Rhona, ar fi însemnat 
oricând o dezamăgire, dar în ziua aceea rezultatul nu i se părea 
important. Fusese îndeajuns că reuşise să scape de fricile ei, 
măcar pentru ceva timp. Coechipierele ei se plângeau laolaltă. 
Nu era deloc surprinzător, spuneau ele, din moment ce 
trebuiau să se obişnuiască cu o lotcă împrumutată. Veteranele 
din Aith fuseseră aclamate la linia de sosire de către spectatorii 
înţelegători. 

Rhona îşi ajutase coechipierele să încarce barca pe remorcă 
şi tocmai voia să pornească spre casă când o văzu pe detectiva 
din Inverness în mulţime. Inspectoarea îşi cumpărase un 
burger vegetal de la grătar şi bea ceai negru dintr-un recipient 
de carton. Puteai s-o confunzi cu o turistă venită la un 
eveniment local sau cu o rudă din sud. Relaxată şi îmbrăcată 
lejer, se potrivea de minune în peisaj. 

E periculoasă, se gândi brusc procuroarea. Femeia asta ar 
putea să-mi distrugă viaţa pe care o am aici. Rhona se 
îndepărtă de echipă şi merse pe nisip către Willow. Încă avea 
picioarele goale şi pline de nisip de când scosese lotca din apă, 
iar hainele îi erau jilave de la vâslit. Se simţea în dezavantaj. 

— Ai venit să mă vezi, inspectore? 

— Am trecut pe la dumneavoastră. 

Willow aruncă o bucăţică de bannock unui pescăruş argintiu. 

— Un vecin mi-a spus că vă găsesc aici. La prima regată a 
sezonului. 


— Nu puteai să aştepţi până mâine ca să discutăm la birou? 
Sau s-a petrecut ceva atât de important încât e nevoie să aflu 
urgent? 

Rhona se bucură că-şi păstrase tonul profesional, fără să fie 
agresivă. 

— Nu-i o chestiune pentru procuroarea Rhona Laing. 

Detectiva îşi trecu un fir rebel pe după ureche. 

— Am putea discuta altundeva mai retras? 

— Nu aici, replică Rhona tăios. Nu aşa. Mi-e frig şi trebuie să 
fac un duş şi să mă schimb. Poţi să treci pe la mine mai târziu. 

— Nu-i nevoie, spuse Willow liniştită. Haideţi să mergem 
până la maşini şi putem vorbi acolo. Sunt convinsă că e ceva ce 
se poate rezolva în câteva minute. 

Rhonei îi era imposibil să refuze, aşa că se scutură de nisipul 
de pe picioare, îşi puse încălţările şi un pulover, apoi o urmă pe 
Willow către parcare. Se suiră în maşina închiriată a lui Willow. 
Rhona îşi zise că ar fi fost de neconceput ca detectiva să intre 
în maşina ei. Ca şi cum ar fi vărsat lapte pe jos - n-ar fi scăpat 
nicicând de urmele lăsate de ea. Pe plajă, lumea se pregătea de 
plecare şi strângea gunoaie răzlețe în saci negri. Soarele era 
deja destul de jos pe cer şi umbrele deveniseră lungi. 

— Situaţia asta nu-i deloc convenabilă, inspectore. Mâine am 
o zi plină şi aş vrea să ajung acasă. 

Incercase să aibă un ton energic şi oficial, însă avu impresia 
că trădase şi puţină nelinişte şi că, probabil, detectiva simţise 
asta. 

— Am mai descoperit câte ceva despre traseul lui Jerry 
Markham în ziua în care a murit. 

Willow se întinse brusc, iar trupul său păru să umple micuța 
rablă de închiriat. 

— Da? 

Curiozitatea procuroarei părea destul de sinceră. 

— A avut o întâlnire cu purtătorul de cuvânt din Sullom Voe 
după-amiaza. Susţinea că face nişte cercetări despre noile 
surse de energie şi despre gazul care e adus la terminal. Dar şi 
despre energia mareelor şi cea eoliană. Ceva de genul 
„Shetland punct energetic de prim rang pentru Regatul Unit”. 

— Presupun că are sens. Lumea a început să fie tot mai 
interesată de dezvoltarea acestor tehnologii. Insulele sunt pline 
de persoane care lucrează pentru companii energetice. În clipa 


de faţă e aproape imposibil să mai găseşti o cameră de hotel 
liberă. 

Willow continuă de parcă Rhona nici nu vorbise. 

— Markham a fost văzut mai devreme, în aceeaşi zi, pe la ora 
unsprezece, la galeria de artă din Weisdale. 

— La Bonhoga, spuse procuroarea. 

Willow se întoarse către ea. 

— O ştiţi? 

— Bineînţeles că o ştiu! Toată lumea din Shetland o ştie. Nu 
le-o fi plăcând lor arta, însă merg acolo pentru cafeaua bună şi 
prăjiturile făcute în casă. 

— Vi s-a făcut poftă de cafea şi prăjituri vineri dimineaţă? 

Preţ de o clipă, întrebarea neaşteptată o luă prin surprindere 
pe Rhona. 

— Normal că nu. Eram la muncă. De ce aş fi plecat din 
Lerwick în mijlocul unei zile lucrătoare? 

— Poate ca să vă întâlniți cu Jerry Markham. 

Urmă un moment de tăcere. Parcarea era deja goală. 
Resturile focului încă fumegau, însă nu mai era nimeni pe plajă. 

— Scuză-mă, ce vrei să insinuezi? 

Existaseră momente când, pe vremea când lucra ca avocat în 
Edinburgh, reputaţia ei fusese pusă sub semnul întrebării la 
tribunal. Şi atunci folosise acelaşi ton furios, lezat. 

— Avem descrierea femeii cu care s-a întâlnit Markham, 
spuse Willow. Era de vârstă mijlocie, aranjată şi suplă. 

— O descriere valabilă pentru o mie de femei din Shetland. 

— Poate, spuse detectiva, deşi era clar din tonul vocii că nu 
credea asta. Însă nu e valabilă pentru o mie de femei care au 
legătură cu ancheta noastră. 

Willow se aplecă şi Rhona îi văzu chipul sincer şi cearcănele 
premature din jurul ochilor. Chiar şi în timp ce se gândea ce să- 
i răspundă, procuroarei îi trecu prin minte faptul că Willow în 
mod clar nu folosea creme de faţă. 

— Vă daţi seama de ce a trebuit să vă întreb, nu-i aşa? 
continuă Willow. Dacă aş fi ignorat o asemenea legătură, nu mi- 
aş fi îndeplinit corespunzător sarcina de ofiţer superior. Nu pot 
să vă acord tratament preferenţial. 

Pentru o clipă, Rhona se lăsă convinsă de tonul liniştit. Până 
la urmă, poate că Willow Reeves chiar urma pur şi simplu 
procedura. Dar apoi îşi zise din nou că femeia aceea era 


periculoasă. 

— Nu am plecat de la birou vineri dimineaţă. 

— Cu siguranţă mai erau şi alte persoane prin preajmă care 
pot confirma. Acum, că v-am pus întrebările, pot să continui 
căutările în altă parte. 

Willow dădu din cap pentru a-şi sublinia spusele. Rhona 
ezită. Intonaţia cuvintelor poliţistei nu fusese interogativă, însă 
era clar că aceasta se aştepta la un răspuns. 

— Asistentul meu şi-a luat liber vineri, spuse procuroarea. 
Am avut o întâlnire la prânz şi după-amiază am fost la tribunal, 
însă înainte de douăsprezece şi jumătate am fost singură. Nu 
am mers cu maşina până în Weisdale şi nici nu m-am întâlnit cu 
Jerry Markham în cafeneaua de la Bonhoga, dar n-am cum s-o 
dovedesc. 

Willow dădu din cap şi urmă un alt moment de tăcere, 
întrerupt numai de glasurile pescăruşilor de afară. 

— Aveţi duşmani? 

— Nu eu am fost cea ucisă cu o lovitură la cap, inspectore. N- 
ar fi mai bine să-i căutaţi pe oamenii care l-au vrut pe Markham 
mort, în loc să umblaţi după cei cărora le sunt antipatică? 

Willow îşi dădu capul pe spate şi râse. Sunetul era pur şi 
simplu molipsitor, iar Rhona se pomeni zâmbind. 

— Tind să fac lucrurile mai complicate decât sunt, spuse 
detectiva. Mereu am fost aşa. E o problemă de-a mea, e trecută 
în fiecare evaluare care mi se face, însă vă rog să-mi faceţi 
jocul. Cazul ăsta e ciudat. Markham n-a fost ucis în Aith, dar 
cineva şi-a asumat riscul să-l bage într-o lotcă pe care a lansat- 
o la apă. Era o zi ceţoasă, toată lumea mi-a spus asta. Chiar şi 
aşa, a fost o nebunie. În Shetland ceața poate să dispară la fel 
de repede pe cât se lasă, iar atunci toată lumea din sat, vreun 
fermier care umbla pe deal cu oile, vreo femeie care întindea 
rufele, l-ar fi văzut pe criminal cum bagă un bărbat în toată 
firea în barcă. Şi, chiar şi pe ceaţă, tot exista o şansă ca 
ucigaşul să aibă probleme - pescarii şi oamenii care-şi scot 
câinii la plimbare nu ţin cont de vreme. Prin urmare, de cea 
făcut-o? De ce tocmai acolo? 

— Crezi că a fost un mesaj pentru mine? 

Rhona îşi păstră tonul egal şi se întrebă dacă era cazul să 
îndrepte ancheta în direcţia aceea sau să-i spună detectivei că 
era o idee absurdă. 


— Ştiu - sună stupid, nu-i aşa? Dar, vă rog din nou, faceţi-mi 
jocul. Există cineva care să vă urască atât de tare? Poate vreun 
infractor care s-a simţit nedreptăţit? 

— Suntem în Shetland, inspectore, nu în Glasgow. Pe aici 
lumea nu prea se răzbună prin crimă. E puţin probabil ca un 
individ care a rămas şase luni fără carnet după ce a condus 
beat să ucidă fiindcă se simte nedreptăţit. 

Rhona simţi cum se relaxează. Discuţia aproape că începuse 
să-i facă plăcere. 

— Atunci poate ceva de ordin mai personal? 

Willow se uita în faţă cu o privire fixă, aşa că Rhonei îi era 
greu să-şi dea seama dacă întrebarea trebuia luată în serios. 

— Te referi la vreun fost iubit? Ceva de genul ăsta? 

Hotări că cel mai bine era să trateze întrebarea ca pe o 
glumă. 

Willow se întoarse încet către ea. 

— Poate că da. De ce nu? N-aţi fost urmărită niciodată? N-aţi 
avut parte niciodată de apeluri ciudate? 

— Nu, inspectore, n-am avut parte de nimic de genul ăsta. 
Aşa cum ţi-am spus, aici suntem în Shetland. Ar fi foarte greu 
pentru cineva să aibă astfel de apucături şi să scape 
nepedepsit. 

Rhona îşi zise că Willow se gândea la un răspuns, însă ea nu 
vorbi pentru o vreme. În cele din urmă îi spuse doar că nu vrea 
s-o mai reţină. Rhona deschise portiera şi cobori. Deja o dureau 
umerii de la efortul din timpul zilei. Razele soarelui nu mai 
încălzeau deloc, iar procuroarea se simţi înfrigurată şi obosită, 
de parcă urma să facă febră. Willow îşi scoase picioroangele 
din maşină şi cobori să-şi ia la revedere. 

— Vă mulţumesc că v-aţi rupt din timp. Mergeţi acasă. 

Rhona demară, având impresia că plecase numai fiindcă 
Willow îi dăduse voie şi că femeia din Uist era, de fapt, şefa. 


Capitolul 14 

Jimmy Perez stătea în maşină în faţa kirk-ului şi privea lumea 
care intra în lăcaşul de cult. Cândva, acolo fusese o comunitate 
şi, printre ruinele caselor, pereţii năruiţi şi hotarele terenurilor 
încă se mai puteau vedea; biserica era singura clădire care mai 
rămăsese în picioare, iar cei mai mulţi dintre credincioşi 
veneau aici cu maşina. Era una dintre acele zile însorite, 
liniştite, care apar uneori spre finalul primăverii. Lumina se 
reflecta în mare şi într-un mic Joch de lângă drum. Se afla la 
doar câţiva kilometri de terminalul de la Sullom Voe, însă aici 
nu era nimic care să ducă cu gândul la industria țițeiului. 

În copilărie, Perez fusese dus cu forţa la biserică în mod 
regulat. Tatăl lui era predicator laic, iar credinţa mamei lui 
păruse mereu îndeajuns de puternică încât să o ajute în 
vremuri de restrişte. În ultima vreme se întrebase dacă nu 
cumva slujba de duminică dimineaţă - imnurile şi cuvântările 
profunde - însemnase pentru ea mai degrabă continuarea 
tradiţiei, un fel de obicei liniştitor mai mult decât o credinţă 
reală. Fran mereu considerase credinţa doar un basm. Brusc, în 
ultima clipă, cobori din maşină, traversă gazonul tuns scurt şi 
intră prin spatele clădirii. Prin comparaţie cu lumina de afară, 
locul era întunecat şi aşteptă ca ochii să i se acomodeze cu 
bezna. Primul imn deja începuse, iar detectivul luă şi el o carte 
de rugăciuni şi o broşură cu prezentarea slujbei. Biserica era 
doar pe jumătate plină. Cei mai mulţi credincioşi erau oameni 
în vârstă - slujba de duminică nu mai era aşa de interesantă 
pentru tânăra generaţie. 

După moartea lui Fran, Perez refuzase tentativele tatălui său 
de a-i oferi sprijin spiritual, însă atunci simţi cum muzica şi 
cuvintele binecunoscute îl liniştesc. Nu putea să fie furios pe 
Dumnezeu din moment ce nu exista. În timp ce era scăldat de 
sunet, simţi că avea ocazia să se gândească şi să mediteze. 

La un moment dat, preotul anunţă cununia apropiată a doi 
enoriaşi. 

— Suntem deosebit de fericiţi că Evie şi John se vor cununa 
aici sâmbătă. Să sperăm că va fi vreme frumoasă şi să ne 
rugăm să aibă o viaţă lungă şi fericită împreună. 

Vorbele îi fură întâmpinate cu zâmbete duioase şi chiar şi un 
ropot de aplauze. Fericitul cuplu stătea în faţă, iar cei doi 
făcură cu mâna în semn de mulţumire. 


Preotul continuă: 

— Şi înţeleg că Evie a strâns cu ocazia petrecerii de burlăciţă 
de vineri seara cinci sute de lire pentru organizaţia caritabilă 
aleasă de noi, Water Aid. În mod normal n-aş fi de acord cu 
umblatul prin pub-uri, însă de data asta sunt convins că le 
mulţumim cu toţii participantelor. Şi ne bucurăm şi că Evie e 
îndeajuns de trează încât să se afle aici în această dimineaţă. 

După câteva râsete politicoase urmă cântarea de final. 

Perez ieşi înainte să se termine. Ştia ce s-ar fi întâmplat dacă 
rămânea: lumea ar fi venit la el, încercând să-l primească 
printre ei. L-ar fi invitat la cafea sau la prânz. l-ar fi pus 
întrebări. El nu fusese niciodată prea sociabil, însă în ultima 
vreme nu mai suporta deloc vorbăria goală. Afară era cald la 
soare, iar detectivul rămase puţin locului, bucurându-se de 
senzaţie, înainte să meargă înapoi la maşină. Nu mai era aşa 
sigur că ideea de a merge la kirk fusese bună. Găsise numărul 
lui Evie în cartea de telefoane din Shetland, însă atunci când 
sunase nu răspunsese nimeni. Biserica respectivă era cel mai 
apropiat lăcaş de casa ei, aşa că se gândise că merita să 
încerce s-o găsească acolo. Sandy spusese despre Evie că era 
religioasă, aşa că avea sens. 

Acasă nu avusese stare; stabilise cu Duncan că avea s-o ia pe 
Cassie abia după ora ceaiului, iar întreaga zi îi rămăsese pentru 
el. Perez simţea că venirea lui acolo fusese o greşeală. Nu luase 
în calcul că Evie ar putea fi cu logodnicul ei. Era complet 
nepotrivit să vorbească de iubitul ei mort de faţă cu el. 

Însă John Henderson plecă foarte repede într-o maşină albă, 
de parcă se grăbea să ajungă la o întâlnire. Perez îl văzuse 
fugitiv - un bărbat de vârstă mijlocie, foarte elegant în hainele 
de duminică. Evie aşteptă până când plecară toţi ceilalţi, după 
care rămase în faţa uşii ca să discute cu preotul, iar detectivul 
îşi zise că stabilea ultimele detalii pentru cununie. Tânăra era 
brunetă şi avea chipul rotund. Chiar dacă Perez nu auzea ce 
spune, i se păru fericită. In cele din urmă, preotul reveni în 
clădire, iar Evie porni prin iarbă, către drum. Nu mai erau 
maşini în jur, iar Perez bănui că voia să meargă acasă pe jos. 
Deschise portiera şi cobori. 

— Vrei să te duc acasă? 

În orice alt loc, invitaţia ar fi fost suspectă, însă Evie doar 
zâmbi. 


— Nu, mulţumesc. E o zi tare frumoasă şi chiar aveam chef 
să mă plimb. 

— Atunci îmi permiţi să te însoțesc? 

Perez i se alătură. Tânăra stătea cu spatele la soare, iar 
bărbatul fu nevoit să mijească ochii din cauza luminii reflectate 
de Joch. 

— Lucrez la poliţie, sunt inspector. Anchetăm moartea lui 
Jerry Markham. 

— Mi s-a părut mie că te recunosc. 

Avea o voce liniştită, iar accentul de Fetlar încă era prezent. 

— "Ţi-a apărut poza în Shetland Times când ţi-a murit soţia. 

— Iubita, spuse Perez. Eram, însă, logodiţi. Plănuiam să ne 
căsătorim. 

— O! 

Evie era oripilată. Nunta ei urma în curând, aşa că tragedia 
avea un impact şi mai mare. 

— Îmi pare tare rău. 

Începuseră deja să meargă pe drumul cu o singură bandă. O 
maşină închiriată de doi turişti se apropie, iar cei doi fură 
nevoiţi să urce pe margine ca să-i facă loc. 

Perez nu puse întrebări despre Markham până nu ajunseră 
acasă la ea. Era o locuinţă micuță de fermieri, cu un singur 
etaj, văruită recent. Înăuntru erau o bucătărie cu o masă mică, 
lângă perete - o canapea şi un televizor portabil, iar în spate - 
un dormitor şi o cameră de duş anexată acestuia. Dinăuntru se 
vedea şi plaja acoperită de pietriş. Evie lăsă uşa deschisă, iar 
behăitul oilor păru să umple încăperea. 

— Să înţeleg că nu te-a atras viaţa la oraş? 

Perez ştia că fusese la facultate în Edinburgh şi terminase cu 
succes Dreptul, dar nu continuase acel drum. 

— Nu, răspunse Evie. Mi-a fost dor de Shetland în fiecare zi 
în care am fost plecată. 

Era o afirmaţie dramatică, însă Perez îşi zise că era, probabil, 
adevărată. Îi venea greu să şi-o imagineze pe o stradă 
aglomerată, pierdută în mulţime, înconjurată de clădiri înalte, 
fără să vadă cerul. Când plecau de-acasă pentru prima oară, 
unii tineri din Shetland abia aşteptau să aibă parte de 
anonimatul şi libertatea oferite de un oraş mare. Evie, în 
schimb, părea să nu facă parte dintre aceştia. 

— Am cumpărat casa asta imediat ce m-am întors. A fost un 


chilipir, era un dezastru înăuntru. Tata m-a ajutat s-o aranjez. 

— Unde lucrezi acum? 

— La primăria din Shetland, la departamentul de dezvoltare. 
Încercăm să atragem companii aici. E important pentru când se 
vor termina rezervele de petrol. 

Evie puse un ibric pe foc şi nişte cafea într-o cană. Perez se 
aşeză pe canapea. 

— Probabil eşti foarte ocupată. Toată treaba cu gazul care 
urmează să fie adus la Sullom Voe... 

— Nu e tocmai domeniul meu. 

Tânăra turnă apă peste cafea, iar aroma îi aduse aminte lui 
Perez de Fran, care era o adevărată snoabă când venea vorba 
de cafea. 

— Sunt interesată mai mult de sursele de energie verde. 
Cred că ele sunt viitorul, mai ales într-un loc ca Shetland. Am 
putea deveni aproape autonomi. Am fi un model pentru restul 
lumii. 

Detectivul îşi zise că avea temperamentul celor care fac 
prozelitism. 

— Jerry Markham te-a contactat când a venit în Shetland de 
data asta? 

Se lăsă tăcerea, iar Perez se întrebă dacă Evie se gândea să-l 
mintă. 

— A încercat să mă contacteze, spuse tânăra în cele din 
urmă. Mi-a lăsat mesaje pe telefonul fix de aici şi pe mobil - 
trebuie să fi obţinut numărul de la nişte prieteni, nu mai e cel 
de când eram împreună. 

— Te-a sunat pe numărul de la muncă? 

Perez sorbi din cafea. Cana avea smalţul albastru-deschis, iar 
detectivul recunoscu lucrătura unui meşter olar local care 
fusese prieten cu Fran. 

Aşa va fi mereu, îşi spuse Perez. Câtă vreme o să trăiesc în 
Shetland, n-o să pot să scap niciodată de ea. 

Tânăra tăcu din nou înainte să răspundă. 

— Nu. 

— Întreb fiindcă altora le-a spus că era interesat de un articol 
legat de petrol şi gaze naturale şi m-am gândit că poate spera 
să-i faci cunoştinţă cu colegii tăi care lucrează la proiect. Se 
arătase interesat şi de centrala eoliană, şi de energia mareelor. 

— Trebuie să-şi fi dat seama că nu m-aş fi dat deloc peste cap 


să-l ajut, spuse Evie cu răceală. 

— Poţi să-mi spui câte ceva despre el? 

Pe geam, detectivul văzu doi eideri în apă. Perez îi auzea şi 
avu impresia că bombăneau ca două bătrânici care stau de 
bârfe. 

— M-a rănit. E greu să fiu obiectivă. 

— Chiar şi aşa, ar fi folositor. Despre morţi numai de bine, 
însă câteodată tocmai cusururile lor i-au făcut victime. Iţi vine 
în minte vreun motiv pentru care cineva ar fi vrut să-l ucidă pe 
Jerry Markham, de exemplu? 

— O, da! 

Evie răspunse imediat. 

— L-aş fi ucis eu însămi acum mulţi ani dacă aş fi avut ocazia. 
Dar a fugit în sud. 

— Poţi să-mi dai mai multe amănunte? Nu mă interesează 
neapărat datele problemei, ci Jerry Markham omul. Singura 
impresie pe care mi-am format-o până acum e că era un 
jurnalist de succes. Fusese dintotdeauna ambițios, chiar şi când 
lucra pentru Shetland Times? 

— Bănuiesc că da. Poate că tocmai asta m-a atras la el de la 
bun început, faptul că era atât de diferit de ai mei. Îşi dorea 
mult mai multe de la viaţă decât ei. Părinţii îşi petreceau timpul 
încercând să păstreze vechile obiceiuri. Tatăl meu construieşte 
lotci, nişte bărci minunate, folosind modelele vechi. Li ia luni 
întregi să facă una. E perfecţionist. Cei din partea mamei au 
fost dintotdeauna fermieri. Acum sunt mândră de amândoi, însă 
pe atunci aveam impresia că trăiesc în trecut şi că nu au deloc 
timp pentru viitor sau pentru lumea din afara insulelor. 

Perez nu răspunse. Simţea că Evie era dispusă să-i 
vorbească. Avea doar nevoie să-şi ordoneze gândurile. 

— Eram foarte naivă pentru vârsta mea. Fusesem plecată la 
liceu şi în timpul săptămânii stăteam la cămin, dar în vreme ce 
colegii mergeau la petreceri şi se chinuiau să fie invitaţi în oraş 
pe la căminele studenţeşti ca să poată să ajungă în baruri, eu 
nu eram deloc atrasă de asta. Eram ambițioasă la rândul meu, 
dar în alt fel. Voiam să intru la o facultate bună pentru ca 
părinţii să fie mândri de mine. 

Perez aprobă din cap, iar gestul fu de ajuns pentru ca Evie să 
continue. 

— În vacanţă am lucrat la Hotelul Ravenswick. Eram 


entuziasmată de nu mai ştiam de mine. Mai încercasem să mă 
angajez ca ospătar şi în alte locuri, dar Peter şi Maria plăteau 
bine, iar mie îmi erau simpatici. Mai mult, puteam să locuiesc 
acolo. 

— Nu voiai să-ţi petreci ultima vară în Shetland pe Fetlar, cu 
ai tăi? 

— Ştiam că n-o să fie ultima mea vară în Shetland. Am ştiut 
mereu că asta o să-mi fie casa. Probabil că voiam independenţă. 
Voiam o aventură. 

Lui Perez nu i se părea vreo mare aventură. Alţii plecau să 
culeagă struguri în Europa sau se plimbau prin Africa, în timp 
ce Evie se mulţumise cu un loc de muncă la un hotel din 
Shetland. Probabil că tânăra îşi dădu seama la ce se gândea, 
fiindcă zâmbi. 

— Eram legată de casă. Nu suportam să stau la cămin în 
timpul şcolii, aşa că pentru mine chiar a fost mare lucru să 
muncesc în Ravenswick. Mă simţeam foarte matură. 

— Jerry Markham locuia la ai lui pe atunci? 

— Avea un apartament în Lerwick fiindcă lucra pentru 
Shetland Times, însă petrecea vreo două-trei nopţi pe 
săptămână la hotel. Era singur la părinţi. Mi se părea că dă 
dovadă de bunătate venind să petreacă timp cu ai lui, dar 
probabil că îl atrăgeau doar mâncarea şi băutura pe gratis. 
Niciodată nu plătea când venea. 

Evie îi mai turnă nişte cafea lui Perez. 

— Voi doi cum vă înţelegeaţi? întrebă detectivul. 

— M-am îndrăgostit lulea de el de când l-am văzut prima 
oară. 

Tânăra zâmbi din nou. 

— Eu am început târziu cu băieţii. La şcoală n-am avut vreun 
iubit. Jerry era mai în vârstă decât mine, terminase facultatea, 
avea un serviciu bun. Părea să ştie tot - şi despre filme, şi 
despre cărţi, şi despre muzică. Nu-mi venea să cred că am fi 
putut ieşi împreună. Era ireal. Era atât de sofisticat! Il visam 
noaptea, mă înroşeam de fiecare dată când se afla în preajma 
mea. Probabil că şi-a dat seama şi s-a hotărât să se joace puţin 
cu mine. 

— Poate că te plăcea, spuse Perez. Trebuie să fi fost multe 
fete prin Shetland cu care să se poată juca. 

Evie îi aruncă o privire recunoscătoare. 


— Da, poate. 

Tânăra făcu din nou o pauză. 

— La un moment dat s-a organizat un soi de petrecere pentru 
personalul hotelului. Era ziua de naştere a bucătarului. Avea 
loc în afara programului, după ce barul se închisese pentru 
clienţi. Ce energie ai când eşti tânăr! Ştiam că trebuie să fiu 
trează la şase ca să servesc micul dejun, însă chiar şi aşa am 
stat să beau cam toată noaptea. 

Perez zâmbi. Evie Watt i se părea în continuare foarte 
tânără. Dar nu voia s-o întrerupă. 

— Nu-mi aduc aminte mare lucru. Nu eram obişnuită cu 
băutura şi începusem cu tărie, împreună cu celelalte fete. Peter 
şi Maria erau acolo la început, dar nu după mult timp au plecat 
la culcare şi ne-au lăsat singuri. La un moment dat, Jerry m-a 
întrebat dacă nu vreau să ne plimbăm prin grădină, doar noi 
doi. Deodată am lăsat în urmă tot zgomotul. Era o dimineaţă 
minunată de iunie şi tocmai apărea soarele. 

Evie se întoarse către Perez. 

— Îmi aduc aminte foarte clar cum m-a sărutat şi cum mi-am 
zis că n-o să mai fiu niciodată atât de fericită. 

— Ai rămas însărcinată atunci? 

Tânăra clătină din cap şi râse de ea însăşi. 

— Eram fată bună, inspectore. Nu m-aş fi culcat cu un bărbat 
de la prima întâlnire. Iar Jerry n-a insistat. Nu atunci. Dintr-un 
motiv sau altul, nu voia ca ai lui să ştie că suntem împreună, 
dar în rest mă trata ca pe o parteneră adevărată. Când aveam 
liber ne vedeam în oraş şi umblam cu maşina lui să explorăm 
insulele, hoinăream pe drumeaguri numai ca să vedem ce era la 
capătul lor. Am făcut dragoste pentru prima oară într-una 
dintre aceste excursii. S-a întâmplat într-un golfuleţ înconjurat 
de stânci. Se putea ajunge acolo numai în timpul refluxului, iar 
pe noi ne-a prins fluxul şi ne-a izolat. Nu plănuisem să fac sex 
cu el şi nu ne-am protejat. O nebunie! Nici măcar nu pot da 
vina pe băutură. S-a întâmplat din cauza soarelui şi euforiei. 
Probabil fiindcă eram îndrăgostită. Şi foarte naivă. Nu credeam 
că sunt şanse să rămân însărcinată de prima oară. După aceea 
am fost mai grijulii, dar era deja prea târziu. 

Câteva momente niciunul nu spuse ceva. Perez se bucură că 
Evie încă mai avea amintiri plăcute legate de vara aceea. 

— Eram acasă şi-mi pregăteam bagajele pentru facultate 


când mi-am făcut testul de sarcină. Eram deja cu inima frântă 
fiindcă Jerry îmi spusese clar că nu se aştepta ca relaţia să 
reziste după ce plecam la facultate: „Doar nu vrei să fii 
constrânsă înainte să ajungi acolo.” Mama m-a găsit în 
dormitor, plângând. Tata s-a enervat şi l-a sunat pe Peter 
Markham, l-a întrebat ce fel de local conducea, de fapt, în 
Ravenswick şi cum avea de gând să-şi îndeplinească fiul lui 
obligaţiile faţă de mine. 

Fata ridică privirea. 

— Parcă e din Epoca Victoriană! A fost foarte jenant pentru 
mine la şaptesprezece ani, dar mereu fusesem fata lui tati. 
Probabil că şi atitudinea mea era la fel de învechită. Am crezut 
că Jerry ar fi trebuit să fie lângă mine. Nu mă aşteptam să ne 
căsătorim, dar nici să dispară în sud imediat ce situaţia a 
explodat şi să mă lase să mă descurc de una singură cu toate. 
Atunci aş fi fost în stare să-l ucid. 

Evie se ridică şi, atunci când vorbi din nou, începu să curețe 
cănile în chiuvetă, stând cu spatele la Perez. 

— Am pierdut sarcina. Hotărâsem să păstrez copilul şi mă 
pregătisem să fiu mamă, iar în momentul acela totul s-a năruit. 
A fost o durere sinceră, evident, dar m-am simţit şi înşelată. 
Până la urmă n-a fost nevoie de vreun gest teatral. 

Evie tăcu. 

— Jerry nu-şi dorise niciodată să se lege la cap cu o 
adolescentă de la ţară. De asta m-a părăsit. N-avea nicio 
legătură cu libertatea mea la facultate, nici măcar cu copilul. 
Voia să meargă în sud ca să devină faimos, fără alte complicaţii 
în viaţă. 

— Aţi mai vorbit de atunci? 

— l-am trimis două e-mail-uri plângăcioase după ce am 
pierdut sarcina. M-am gândit că poate ar fi vrut să mă vadă din 
nou. Că poate îi părea rău de mine. Ce ridicolă am fost! M-am 
folosit de un bebeluş mort ca să-l fac să se întoarcă la mine! Nu 
mi-a răspuns. 

Undeva, în depărtare, lătră un câine. 

— Iar acum urmează să te măriţi, spuse Perez. 

Evie se lumină la faţă. 

— Da. Cu John Henderson. E pilot în Sullom Voe. E văduv. 
Soţia lui a murit de cancer acum cinci ani. Îl ştiu de când eram 
mică - a fost prieten cu tata şi, chiar dacă ei doi nu fac parte 


tocmai din aceeaşi generaţie, mi se părea foarte în vârstă pe 
atunci. Aş fi râs în hohote dacă mi-ai fi spus pe vremea aceea că 
o să mă logodesc cu el. 

— Cum a început relaţia? 

Perez se gândi cum fusese în cazul lui: Fu şi iubita mea ne- 
am cunoscut lângă un cadavru într-un câmp înzăpezit, într-o zi 
întunecoasă de iarnă. 

— La început, prin biserică. Mai e şi faptul că John e 
interesat de energia verde şi a venit la două întâlniri pe care le- 
am organizat la muncă. E un bărbat bun. Bunătatea poate fi 
foarte sexy, nu crezi? 

Perez aprobă din cap. 

— M-a curtat ca pe vremuri, spuse Evie. Prietenii mei râdeau 
de cum mă trata John. Nu le venea să creadă că nu ne-am 
mutat împreună. Dar mie mi-a plăcut. După cum ţi-am spus, şi 
eu sunt o fată de modă veche. 

— Ştia că Jerry Markham s-a întors şi că voia să ia legătura 
cu tine? 

Perez îşi păstră tonul egal. Shetland era un loc mic, deci 
probabil că era doar o coincidenţă faptul că Markham vizitase 
chiar înainte să moară terminalul din golful de lângă locul unde 
lucra Henderson. Probabil. 

— M-am gândit că ar fi mai bine să-l anunţ, spuse Evie. Nu 
voiam să se întâlnească brusc unul cu celălalt. John era furios 
pe Jerry fiindcă s-a purtat aşa cu mine. El n-ar fi tratat 
niciodată o femeie în felul ăsta. 

Evie îşi dădu brusc seama ce ar fi putut însemna spusele ei. 

— Dar e un bărbat bun. E blând. N-ar face rău nici unei 
muşte. Nu John Henderson e criminalul pe care-l cauţi, 
inspectore. 


Capitolul 15 

Perez ajunse la Haa ca s-o preia pe Cassie la şase, exact ora 
stabilită. Fostul soţ al lui Fran, Duncan, o pregătise deja, iar 
Perez avu impresia că bărbatul se bucura că se terminase 
weekendul. Duncan îşi iubea fiica mai mult la un nivel abstract. 
Era mult prea ocupat ca să-i acorde atenţia de care avea 
nevoie, iar după ce fata se transformase într-un copil tăcut şi 
retras, nu prea mai ştia cum să se comporte cu ea. S-ar fi 
descurcat mai bine cu un băiat, cu un copil mai rezistent şi mai 
activ. Însă Celia, amanta ocazională a lui Duncan, era mult mai 
în vârstă decât el, aşa că nu putea să mai aibă copii. 

Cândva, Duncan şi Perez fuseseră prieteni apropiaţi. Perez 
îşi petrecuse sfârşiturile de săptămână în locuinţa mare de la 
Haa pe când era intern la Liceul Anderson, iar familia Hunter îi 
arătase un alt stil de viaţă, mai relaxat. Pe atunci deja îşi 
pierduseră mare parte din avere, însă aveau aerul de 
superioritate şi încrederea care vin odată cu proprietăţile 
deţinute vreme de generaţii întregi. Perez îşi dădu seama că şi 
acea clădire era cam la fel de mare şi veche precum Hotelul 
Ravenswick, însă aici asemănările se încheiau. Locuinţa de la 
Haa se prăbuşea din interior, iar cele mai multe camere erau 
încuiate şi nu erau folosite niciodată. Duncan prefera să-şi 
cheltuiască banii pe apucături de playboy, nu pe casa familiei. 
O păstra din nostalgie şi pentru că îi conferea un oarecare 
statut în Shetland - îi dădea impresia că mai face încă parte din 
mica nobilime. 

Bărbaţii se mai înțelegeau numai de dragul lui Cassie. Nu 
prea mai aveau altceva în comun. Era un aranjament ciudat - 
doi bărbaţi, amândoi foşti parteneri ai lui Fran, împărțind 
custodia fetiţei - şi fusese nevoie de ceva muncă de convingere 
până când autorităţile acceptaseră că planul are şanse să 
funcţioneze. Şi chiar mergea, pentru că Perez hotărâse că 
trebuie să meargă. Asta şi-ar fi dorit Fran, iar el avea o 
obligaţie faţă de ea. 

Când Perez opri maşina, Cassie stătea pe zidul din faţa casei 
şi citea. Ghiozdanul zăcea pe pietrişul de la picioarele ei. 
Duncan verifica motorul jeep-ului. Era şi maşina Celiei acolo, 
însă ea nu se vedea prin preajmă. Cassie era atât de adâncită în 
lectură, încât nu-l auzi pe Perez decât când acesta trânti 
portiera. Apoi zâmbi cu zâmbetul lui Fran şi sări jos ca să-l 


întâmpine, dar fără să se grăbească prea tare, ca să nu-l 
rănească pe Duncan. Perez îşi zise că un copil de şapte ani n-ar 
fi trebuit să fie atât de atent când vine vorba de sentimentele 
adulţilor. Îşi făcea griji văzând că era atât de dornică să le facă 
pe plac. 

— Te-ai distrat? 

Detectivul puse ghiozdanul în portbagaj, nerăbdător să o 
ducă acasă. A doua zi avea şcoală, începea un nou semestru. Pe 
lângă asta, dacă stătea prea mult în preajma lui Duncan Hunter 
era posibil să-şi piardă cumpătul. 

— Da! Am fost să pescuim şi am prăjit peştele pe plajă! Eu şi 
Celia am făcut negrese la desert. 

Perez înţelese că fetiţa chiar se distrase, nu doar se prefăcea 
pentru tatăl ei. 

Duncan se şterse pe mâini cu o cârpă. 

— Toate bune, Jimmy? 

Avea aceeaşi replică de fiecare dată când se vedeau. Când nu 
era în toane bune, Perez se gândea că lui Duncan îi era teamă 
că o să aibă o cădere nervoasă şi că o să-l lase pe el să se 
descurce de unul singur cu fiica sa, iar asta ar fi însemnat să 
spună adio excursiilor exotice prin Europa şi faimoaselor 
petreceri dezlănţuite de la Haa. 

— Da. 

Perez deschise portiera din spate şi potrivi scaunul pentru 
copii ca să o poată aşeza pe Cassie. O conversaţie cu fostul soţ 
al lui Fran era ultimul lucru din lume pe care şi-l dorea. 

— Am auzit că vineri s-a întâmplat ceva la Aith. 

— Îl ştiai pe Jerry Markham? 

Perez se îndreptă de spate. Cassie deschisese din nou cartea 
şi se pierduse iarăşi în lectură. 

— L-am cunoscut pe vremea când lucra la Shetland Times. 
Iar atunci când era prin Shetland mai trecea pe-aici pe la câte o 
petrecere, două. Nu l-am mai văzut în ultima vreme. 

— Ştii ceva despre vreun articol la care lucra? Nu l-ai auzit 
vorbind despre vreo problemă din Sullom Voe? 

— Nu. 

Perez îşi zise că, în caz că ar fi existat zvonuri, Duncan le-ar 
fi auzit. 


Cassie merse la culcare şi adormi devreme. Perez se gândi că 


avusese parte de prea multe nopţi târzii la Haa, prea mult 
zahăr şi alte prostii. Detectivul îi aranja hainele de şcoală 
pentru a doua zi, când îi sună telefonul. 

— Îmi pare rău că te deranjez duminică seara, Jimmy. Sunt 
cu Sandy şi s-au mai întâmplat nişte lucruri. Mă întrebam dacă 
ne-am putea vedea. 

Era Willow Reeves. Perez o văzu înaintea ochilor şi roşi 
aducându-şi aminte de dorinţa pe care o simţise când 
merseseră împreună la casa din Lerwick. 

— Îmi pare rău, spuse detectivul. Fiica mea vitregă s-a 
culcat. Nu pot găsi atât de repede pe cineva care să stea cu ea. 

Mereu spunea despre Cassie că e fiica lui vitregă atunci când 
vorbea cu străinii. I s-ar fi părut nepotrivit să o considere a lui. 

— Atunci e în regulă dacă trecem pe la tine? Ar fi bine să 
vorbim în seara asta. Lucrurile progresează. 

Willow stabili detaliile şi îi spuse la cât aveau să ajungă. Lui 
Perez i-ar fi plăcut să o refuze, însă ea nici nu-i dădu ocazia să o 
facă, iar până încheie convorbirea totul era aranjat. 

Femeia tocmai voia să închidă, când Perez reuşi să spună şi 
el ceva. 

— Dacă vreţi ceva de băut, trebuie să aduceţi voi. N-am 
nimic în casă. 


Când ajunseră cei doi, Perez puse pe masă nişte brânză şi 
turte de ovăz. Îşi dădu seama că era neliniştit. Nu mai era 
obişnuit să fie gazdă şi nu era prea sigur cum trebuia să 
procedeze. De asemenea, nu-şi putea scoate din minte ce 
simţise faţă de femeia din Uist în casa din Lerwick. Îşi dădea 
seama că nu fusese vina ei, însă tot o învinovăţea pentru 
momentul care i se păruse aproape un adulter. Işi dădu seama 
că uitase să le aducă farfurioarele, iar când le luă din dulap 
observă că mâna îi tremura. 

Willow Reeves se simţea ca la ea acasă. Perez aprinsese focul 
când se întorsese cu Cassie de la tatăl ei, deoarece era încă 
aprilie iar serile erau reci. Willow se aşeză pe un scaun de 
bucătărie în faţa lui şi îşi întinse picioarele lungi pe blana de 
oaie. Detectivul observă cât de obosită era femeia, că avea 
pielea din jurul ochilor întunecată ca o vânătaie. Sandy puse o 
sticlă de whisky pe masă - o băutură obscură din insule pe care 
Perez nu o încercase niciodată. 


— Un cadou de la şefa, declară Sandy. 

Aşa deci, îşi zise Perez, deja e „şefa”. 

Willow se foi şi zâmbi. 

— Am luat-o cu mine în Shetland ca să-mi aducă aminte de 
casă. Iar la final o s-o iau înapoi. 

Perez luă trei păhărele şi turnă băutură în fiecare, dar nu 
vorbi. Din moment ce ea era şefa, o lăsa pe ea să înceapă 
discuţia. 

După prima înghiţitură de whisky, Willow păru să-şi revină. 
Se ridică şi se aplecă spre ei. 

— O să trec în revistă ce avem până acum, bine? 

Femeia continuă fără să aştepte un răspuns. 

— Victima noastră: Jerry Markham, născut şi crescut în 
Shetland. Tată englez şi ambiţii mai presus de locul ăsta. S-a 
cărat în sud ca să scape de o căsătorie din obligaţie cu o 
localnică. 

— Nu, interveni Perez. Nu, n-a fost chiar aşa. Am vorbit cu 
Evie Watt de dimineaţă. Markham obținuse postul la ziarul 
londonez înainte să afle că ea a rămas însărcinată. A fost un 
moment foarte jenant pentru toată lumea implicată, însă pusese 
punct relaţiei înainte să afle de sarcină. El privise totul ca pe o 
aventură, dar pentru ea era prima dragoste. Nu sunt convins că 
ăsta e un motiv suficient. Evie se mărită sâmbătă cu un 
localnic. 

Perez îl privi pe Sandy. 

— John Henderson. Îl ştii? 

— Da, spuse Sandy. E pilot. Locuieşte în nord şi lucrează la 
Sullom Voe. Soţia lui a murit acum ceva vreme. Nu-l ştiu bine, 
dar mereu mi s-a părut destul de plictisitor. Nu mi-l pot 
imagina omorând pe cineva. 

— Dar Sullom Voe e ultimul loc în care a fost văzut Markham. 

Willow se încordase, iar faţa ei ascuţită îl făcea pe detectiv să 
se gândească la un câine de vânătoare. 

— Aşa e. 

Perez hotări s-o lase pe ea să decidă cât de important era 
acest fapt. 

— John Henderson n-a mai fost cu o femeie de când i-a murit 
nevasta. Cel puţin din câte ştiu eu. 

Sandy stătea în colţul cel mai îndepărtat de foc. Niciodată nu 
părea să fie afectat de frig. 


— Nu mi-l pot imagina făcând toată prostia cu lotca. De ce să 
facă una ca asta? Şi, oricum, ce motiv avea să-l ucidă pe 
Markham? 

Tânărul tăcu. Perez se gândea că probabil căuta prin arhivele 
sale mentale. Sandy reţinea detaliile bârfelor din Shetland mai 
bine decât o ţaţă fără ocupaţie. Într-un final, vorbi din nou. 

— Henderson a făcut mereu fapte bune. A condus Clubul 
Tineretului din North Mainland şi încă mai dă o mână de ajutor 
echipei de fotbal de juniori. 

— Markham încercase să ia legătura cu Evie când s-a întors, 
spuse Perez. Se pare că a fost prima oară când a încercat să 
comunice cu ea de când a plecat. E posibil să fi auzit de nunta 
ei şi să-şi fi dădut seama că, de fapt, ea era aleasa. Poate că 
voia să facă un ultim gest romantic. 

Numai gândindu-se la asta aproape că-i dădură lacrimile. 

— Şi zici că Henderson ar fi putut să-l vadă ca pe un rival şi 
să-l fi ucis din cauza asta? 

Abordarea lui Sandy făcea ca totul să pară un basm. 

— Sau poate că avea legătură cu munca. 

Perez ridică privirea. 

— Cu munca lui Jerry şi a lui Evie. Evie se ocupă de 
dezvoltarea energiei verzi în Shetland, iar în articolul la care 
lucra Jerry era vorba şi despre asta. Asta dacă e să-l credem pe 
Andy Belshaw. 

— Câţiva activişti s-au strâns vineri seară la Vatnagarth, 
spuse Sandy. Oamenii se opun noului proiect energetic din 
Hvidahus. Işi fac griji legat de cum va fi afectat mediul. Se 
aşteptau ca Jerry Markham să li se alăture. Îl invitaseră în 
speranţa că avea să le facă publicitate. 

Sandy se uită în jur distrat, iar Perez speră ca Willow să-şi fi 
dat seama că polițistul nu se pricepea la astfel de detalii care îl 
plictiseau repede. 

Se lăsă tăcerea, însă detectivul avu impresia că e aproape să 
audă gândurile care îi aleargă prin creier lui Willow Reeves. 

— E posibil ca Markham să fi fost ucis ca să nu mai ajungă la 
întâlnirea aceea? 

Femeia se uită la amândoi, aşteptând un răspuns. 

— N-aş crede să fi fost aşa important. 

Sandy nu lua lucrurile în serios. 

— Sunt doar nişte soothmoothers iritaţi că li se strică lor 


priveliştea. 

— Toate se leagă, spuse Willow. Sunt prea multe legături ca 
să fie doar simple coincidenţe. Soţia lui Andy Belshaw lucrează 
ca voluntar în locul în care a fost găsită maşina lui Markham, 
care în seara când a murit era aşteptat la o întâlnire care a 
avut loc tot acolo. Iar Belshaw şi Henderson conduc împreună 
echipa de fotbal de juniori. 

— Probabil că şi Evie Watt are ceva de-a face cu proiectul 
energetic, spuse Perez. Sursele de energie sustenabilă intră în 
fişa postului ei. 

— Chiar aşa? 

Willow ridică brusc privirea. 

— Unde lucrează Jen Belshaw? N 

— E bucătăreasă la şcoală, răspunse Sandy. În Aith. N-are 
nicio treabă cu proiectul cu apa. 

— Dar are legătură cu locul în care a fost descoperit cadavrul 
lui Markham. Să fie o altă coincidență? 

— E un loc mic. 

Sandy se foi în scaun. 

— Pe aici dai nas în nas cu toată lumea. 

— Chiar aşa. 

Willow îi zâmbi lui Sandy, însă Perez îşi dădu seama că 
femeia nu era convinsă. Ea nu credea în coincidenţe. 

— Şi să fie doar o întâmplare faptul că o femeie care arăta ca 
procuroarea şi-a băut cafeaua împreună cu Markham în 
dimineaţa zilei în care acesta a murit? 

Willow se întinse, luă o turtă de ovăz de pe masă şi o mâncă 
simplă. Fără unt, fără brânză. Oare se concentra atât de tare 
încât nu-şi dăduse seama? 

— Mai apoi, cadavrul lui a fost găsit la o aruncătură de băț 
de casa procuroarei atunci când ceața s-a risipit. 

— O consideri pe Rhona Laing suspectă? 

Perez crezu că Willow se ţicnise. 

— Nu tocmai. Nu, nu chiar aşa. Dare şi ea implicată. Ştie 
mai multe decât vrea să ne spună. 

Se lăsă tăcerea. O tăcere mormântală. Afară nu bătea vântul. 
Nici maşinile nu se auzeau. 

— Vreo veste de la James Grieve despre autopsie? întrebă 
Perez. 

— Nimic folositor. Nimic ce nu ştiam deja. Markham a fost 


ucis cu o lovitură puternică la cap şi pus în barcă după cea 
murit. Medicul legist nu a putut să identifice ora decesului cu 
mai multă exactitate decât noi - adică între plecarea lui 
Markham din Sullom Voe după-amiază şi momentul în care 
cadavrul i-a fost găsit de către procuroare la şase şi jumătate. 
Ultima lui masă au fost fish and chips. 

Willow tăcu. 

— Încă n-am aflat unde a mâncat asta. 

— Mai ştim ceva despre arma crimei? 

Lui Perez discuţia i se părea mai simplă decât se aşteptase. 
După moartea lui Fran nu crezuse că avea să mai poată vorbi 
despre crimă într-un mod profesionist, lipsit de emoţii. Insă era 
ca un obicei, ca un scenariu pe care-l ştia pe de rost: întrebările 
obişnuite i se formau în minte fără prea mult efort. Era doar un 
rol pe care-l juca. 

— Grieve se gândea la o cazma sau o lopată. Ceva greu, 
mânuit cu o forţă destul de mare. Trebuie s-o găsim. Încă o 
temă pentru mâine. 

Femeia se întinse, iar Perez îşi zise din nou că părea foarte 
obosită. 

— Să fie vorba despre crimă cu premeditare? 

Detectivul aproape că vorbea de unul singur. 

— O armă de genul ăsta poate fi folosită şi spontan, într-o 
încăierare. 

— Presupun că da. 

Willow se încruntă. 

— Dar nu am găsit niciun semn că ar fi avut o luptă. Nimic pe 
pumnii lui Markham şi nici vreo altă rană. O să căutăm mâine 
arma. 

— Nu cred că o veţi găsi. 

Perez se holbă la foc. 

— Oricine de-aici care are o fâşie de teren cu turbă sau o 
fermă deţine aşa ceva. 

Detectivul avu impresia că avea o atitudine negativă, care nu 
ajuta. 

— Ai spus că în barcă era şi o servietă. Ce era înăuntru? 

— Două vederi cu portretele unor muzicieni locali. Sunt de la 
Shetland Arts şi se împart la muzeu şi la galeria de artă. Ar fi 
putut să le ia de la Bonhoga. 

— Scria ceva pe ele? 


Perez se gândi că văzuse unul dintre portretele originale în 
biblioteca din Lerwick, iar vederile - care erau material 
publicitar pentru Shetland Arts - la Bonhoga. Trupa se numea 
Fiddler's Bid. 

Willow clătină din cap. 

— Asta nu înseamnă că n-a avut timp să trimită altele pe care 
să fi scris ceva. Nu mai era nimic altceva în servietă. Poate că 
Markham luase notițe dacă se documenta pentru articol, însă, 
dacă aşa stau lucrurile, atunci criminalul a luat totul cu el sau 
ea. A avut prea multă minte să ia şi servieta - ar fi fost prea 
greu să scape de ea. 

Telefonul lui Willow sună. Perez se gândi că la ora aceea 
trebuia să fie un apel care n-avea legătură cu serviciul. Se 
întrebă dacă voia să meargă în altă cameră ca să vorbească, 
dar singura încăpere disponibilă era dormitorul lui şi îi era prea 
jenă s-o conducă acolo. Păstra restul casei curat şi ordonat de 
dragul lui Cassie, însă nu prea se sinchisea de spaţiul lui 
personal. Se dovedi că era, totuşi, vorba de chestiuni 
profesionale, iar Willow rămase pe loc. Cei doi bărbaţi se uitară 
la ea, ascultând şi deducând din întrebările şi replicile ei că 
discuta cu cineva care lucrase cu Markham. Când termină 
convorbirea, avea o expresie încruntată. 

— Tocmai am vorbit cu o femeie pe nume Amelia Bartlett. 
Şefa lui Markham. Se pare că a fost plecată în weekend. Îi 
lăsasem nişte mesaje, dar abia acum le-a primit. 

Willow se uită la cei doi. 

— Habar n-are ce articol voia să scrie Jerry. Asta dacă exista 
într-adevăr vreunul. Din câte ştie ea, Jerry era în Shetland în 
concediu. Mi-a spus că în ultima vreme nu era în apele lui. Era 
foarte tăcut. S-a gândit că era bolnav. Sau stresat. Epuizat. A 
crezut că de asta voia nişte timp liber. 


Capitolul 16 

Sandy îl găsi pe John Henderson la muncă luni, dimineaţa 
devreme, în Sella Ness, de cealaltă parte a golfului faţă de 
terminalul petrolier. Complexul era administrat de primăria din 
Shetland şi nu se vedeau niciun gard sau vreo sârmă ghimpată. 
Sandy îşi zise că un terorist care voia să comită un atentat ar fi 
trebuit doar să traverseze golfuleţul într-o barcă. Totuşi, poate 
că nu era atât uşor: directorul portului sau unul dintre piloţi ar 
fi observat ce se întâmplă şi cel mai probabil existau camere de 
luat vederi îndreptate înspre apă. 

Tânărul îl găsi pe John Henderson în camera de comandă, 
bând o cană de ceai şi ascultându-l pe Bobby Robertson, care 
era controlor de trafic naval. De acolo aveau o perspectivă de 
ansamblu asupra apei, iar locul arăta exact ca puntea de 
comandă a unui vas, fiind plin de ecrane radar şi echipament 
sofisticat care bipăia şi clipocea. Sandy fu intimidat de toată 
aparatura, de eficienţa pe care o emana şi de eleganța lui 
Henderson în uniforma de ofiţer. Pilotul era de vârstă mijlocie 
şi avea părul grizonat. 

— Despre ce e vorba, Sandy? N-am mult timp la dispoziţie. 

Bărbatul se uită la ceas. 

— Trebuie să mă apuc de treabă. 

Sandy se gândi că era un om inteligent şi că n-avea motiv să 
întrebe aşa ceva. Fără îndoială auzise de uciderea lui 
Markham. 

— Doar două vorbe. Am putea discuta între patru ochi? 

Tânărul îşi dădea seama că Bobby Robertson sorbea fiecare 
cuvânt, iar pe deasupra mai era şi un bârfitor notoriu. 

— Hai cu mine atunci. 

Henderson ieşi din camera de control şi deschise uşa unui 
mic dormitor. 

— Aici stau când sunt pe tura de noapte. 

— Trebuie să-ţi fi dat seama despre ce e vorba, spuse Sandy. 

— Despre Jerry Markham. 

— Da. Îl cunoşteai? 

Henderson dădu încet din cap. 

— Nu foarte bine, dar mă mai întâlneam cu el. O dată sau de 
două ori l-am văzut pe la Hotelul Ravenswick, pe când lucra la 
Shetland Times. 

— Nu-l simpatizai? 


Henderson închisese uşa dormitorului, iar Sandy se simţi 
prizonier în mica încăpere. Niciodată nu-i plăcuse senzaţia de a 
fi închis. Oare aşa era şi într-un submarin? Sau într-o celulă? 
Devenise conştient de propria respiraţie şi se întrebă dacă şi 
Henderson i-o auzea. 

— Nu-mi plăcea rubrica lui din Shetland Times. Mereu mi s-a 
părut cam scârboasă. Era întotdeauna insinuantă şi cinică. Voia 
să pară mai bun decât toţi ceilalţi. Mai tare. Noi, ăştia care ne 
bucuram să locuim în Shetland, eram doar pleavă pe lângă el. 

— Şi fusese şi iubitul lui Evie, adăugă Sandy. 

Henderson se uită la el. Avea ochii albaştri şi duri. 

— Ce vrei să spui cu asta? 

— Că nu aveaţi de ce să vă simpatizaţi. Atâta tot. 

Henderson se aplecă spre Sandy - nu ameninţător, ci numai 
din dorinţa de a clarifica lucrurile. 

— Markham s-a purtat urât cu ea, însă dacă ar fi fost civilizat 
şi i-ar fi rămas alături după ce a lăsat-o însărcinată, n-ar mai fi 
fost logodită cu mine acum. lar ea e cel mai bun lucru care mi 
s-a întâmplat după ce a murit soţia mea, Agnes. Încă mă 
trezesc dimineaţa şi îi mulţumesc Domnului că mi-a trimis-o. N- 
aveam niciun motiv să-l ucid. 

Sandy nu prea ştia cum să răspundă. 

— De cât timp eşti singur? 

— De cinci ani. 

Bărbatul tăcu. 

— Nu credeam că o să-mi mai fie dor să împart viaţa cu 
cineva. N-am avut copii cu Agnes, iar eu eram obişnuit să fiu 
singuratic. Apoi am cunoscut-o pe Evie şi parcă am renăscut. 
Ştii, a fost ca un nou început. 

Sandy se întrebă dacă aşa ceva putea să i se întâmple şi lui 
Jimmy Perez, într-o bună zi. Poate că o să întâlnească şi el o 
tânără drăguță de care să se îndrăgostească. Însă nu-i prea 
venea să creadă aşa ceva. Nimeni nu putea să-i lumineze viaţa 
lui Jimmy aşa cum reuşise Fran. 

Brusc, îi veni în minte ceva. 

— Locuieşti în Hvidahus, nu-i aşa? Eşti implicat în campania 
împotriva centralei pe bază de energie mareică? 

— Nu, mie nu mi se pare că e o problemă. O să fie puţin 
balamuc atunci când vor lărgi drumul ca să facă terminalul 
secundar, dar nu-i mare scofală. 


Bărbatul râse uşor. 

— Pe lângă asta, Power of Water e creaţia lui Evie. M-ar 
omori dacă aş fi împotriva ei. 

— Nunta e sâmbătă? 

— Da, în kirk-ul din apropiere de casa lui Evie, iar petrecerea 
are loc după-amiază în centrul de festivități. 

Sandy se întrebă cum s-ar fi descurcat Henderson într-un 
cadru festiv. Era greu să şi-l imagineze bând peste măsură sau 
dansând cu domnişoarele de onoare. 

— Evie n-a vrut să facă nunta acasă, în Fetlar? 

— Şi-a invitat prieteni de pe vremea facultăţii, din sud, şi le e 
mai uşor să ajungă pe Mainland. 

Henderson zâmbi. 

— Cel puţin aşa mi-a spus mie. Dar cred că ştia cât de mult 
contează pentru mine să mă căsătoresc aproape de casă. 
Suntem amândoi membri ai parohiei de aici. Familia ei e 
înţelegătoare şi oricum vom merge duminică şi în Fetlar ca să 
trecem pe la rudele mai în vârstă, care nu pot să vină la nuntă. 
Evie o să se îmbrace din nou cu rochia de mireasă şi o să le 
ducem nişte tort. Ştii cum merg lucrurile pe-aici. 

Sandy aprobă din cap. Ştia exact la ce se aşteptau oamenii. 

— Ştiai că Markham se întorsese în Shetland? 

În camera de control sună un telefon. Henderson aşteptă 
până când cineva preluă apelul înainte să vorbească din nou. 

— Evie mi-a spus că s-a întors. Dar despre crimă am aflat de 
la radio, la fel ca toată lumea. 

— Markham a sunat-o de câteva ori pe Evie când a venit. Mă 
întrebam ce-o fi vrut de la ea. 

— Evie nu mi-a spus despre asta până aseară. Era îngrijorată 
că o să mă supăr dacă aflu că Markham o agasează. 

Henderson vorbise pe un ton care nu-i trăda emoţiile, aşa că 
Sandy nu-şi dădea seama dacă era supărat că Evie nu-l 
anunţase dinainte sau bucuros că îi spusese, până la urmă, şi 
lui. 

— Nu i-a răspuns. 

— Markham a trecut pe la terminal vineri după-amiază, 
spuse Sandy. L-ai văzut? 

Se lăsă tăcerea. 

— Cum să-l fi văzut? întrebă Henderson. Venim odată cu 
tancurile petroliere şi plecăm tot cu ele. Apoi mergem acasă. 


Cu terminalul n-avem nicio legătură reală. 

Bărbatul se uită din nou la ceas, singurul semn că discuţia 
începea să-l irite. 

— Unde-ai fost vineri seară? 

— Am fost aici. Trăgeam un pui de somn fiindcă urma să 
intru în tură. 

Henderson se ridică. 

— Mai ai vreo întrebare, Sandy? Ar trebui să mă apuc de 
treabă. 

— Ai lucrat în noaptea de vineri? 

— Nu am lucrat decât sâmbătă, din zori. 

Bărbatul părea aproape amuzat de întrebare, dar Sandy tot 
nu-şi putea da seama ce gândea. 

— Însă n-am nicio dovadă. N-am martori. Nu ne ţin încuiaţi 
aici. 

Afară, un elicopter începu manevrele de aterizare la Scatsta. 
Zgomotul era atât de puternic încât camera părea că se 
zdruncină. Sandy îi mulţumi lui Henderson pentru ajutor şi ieşi 
din clădire. În timp ce se îndrepta spre maşină, câţiva bărbaţi 
în salopete albastre identice se holbară le el. Se simţi ca într-un 
film cu cowboy pe care-l văzuse pe când era copil - străinul 
care-şi face apariţia în oraş. 


În Lerwick, şedinţa de dimineaţă tocmai se încheia. Pe perete 
era o tablă cu marker, iar Willow Reeves o fixa cu privirea ca în 
transă, de parcă rezolvarea anchetei ar fi fost ascunsă în poze 
şi în numele mâzgălite acolo. Nici nu observă când ceilalţi 
plecară şi Sandy intră. Tuşi ca să-i atragă atenţia, iar femeia 
tresări şi se întoarse spre el. 

— Încă nu ştim unde anume a fost ucis Markham, începu 
Willow. N-am găsit încă locul faptei. Dacă am şti asta, poate că 
am putea să avansăm. Poate am găsi vreun indiciu. O iau razna. 
Zici că Jerry Markham a plecat cu maşina din Sullom Voe şi s-a 
evaporat în ceaţă. Cum să-i fi ajuns cadavrul într-o barcă de la 
debarcaderul din Aith, iar maşina la muzeu? Ce-a făcut de s-au 
întâmplat lucrurile astea? 

— O fi luat pe cineva cu maşina? întrebă Sandy. Pe un drum 
de ţară e normal să te opreşti în dreptul oricui ca să vezi dacă 
vrea să-l iei cu maşina. Mai ales pe o asemenea vreme. 

— Dar oare ar fi făcut şi Markham un asemenea gest? 


Markham cel cu nasul pe sus, obişnuit mai degrabă cu şoselele 
de la oraş? 

— Probabil că depinde cine era persoana. 

Sandy se gândea, încerca să fie pe fază. Willow părea să sară 
de la una la alta, să facă legături şi să tragă concluzii în timp ce 
el abia era la începutul procesului. 

— I se dusese buhul că era fustangiu, chiar şi înainte de 
episodul cu Evie. 

— E posibil să fi dat de Evie pe drum? întrebă Willow. Tot nu- 
mi dau seama exact de geografia locului ăsta. Oriunde întorc 
capul văd numai apă. Mă dezorientează. 

— Evie locuieşte aproape de drum, nu departe de Sullom. 
Dacă Jerry se ducea în direcţia aia şi Evie era afară, e posibil să 
se fi întâlnit cu ea. 

— Dar asta ar însemna că e mâna hazardului, iar mie mi se 
pare că e vorba de ceva premeditat. 

Willow îşi înşfăcă jacheta de pe masă. 

— Haide. Să mergem. 

— Încotro? 

Femeia deja trecuse de uşă. 

— Trebuie să aflu unde a fost ucis Markham. Pornim cu 
maşina din Sullom Voe şi mergem pe drumul pe care ar fi mers 
şi el spre hotelul părinţilor. 

Sandy voia să spună că tocmai venise pe drumul cu pricina. 
Însă îşi dădu seama că, indiferent ce i-ar fi spus lui Willow, ea 
oricum l-ar fi pus să repete. 


Dinspre mare pornise o ploaie mocănească. Nu era nici pe 
departe ceața groasă din ziua în care murise Markham, însă 
conturul dealurilor era difuz şi vremea îţi dădea o senzaţie de 
claustrofobie. Insulele Shetland erau, de regulă, cunoscute 
pentru orizonturile joase şi priveliştile ample, dar în ziua aceea 
lui Sandy îi aminteau de singura dată când mersese la Londra 
şi se simţea captiv între clădirile de acolo. Era la volan şi 
conducea precaut. Lângă el, Willow era atât de încordată încât 
aproape că-i transmitea şi lui o stare de nelinişte. 

— Şi, ia spune, cum era locul în care ai copilărit? 

Sandy nu mai suportase liniştea. 

— Şi acolo aveai grijă de ai tăi? 

— Mă număram printre străini, răspunse Willow. M-am 


născut în North Uist, dar niciodată n-am fost de-a locului. 

Sandy crezu că tânăra nu avea să continue. Nu părea genul 
care să vorbească despre viaţa personală. Insă poate că şi ea 
simţea la fel de tare nevoia să umple liniştea, sau poate că doar 
voia să se gândească la altceva. Era primul ei caz, prima ei 
mare şansă, iar până atunci nimic nu părea să meargă bine. 
Prin urmare, în timp ce Sandy conducea încet spre nord, pe 
drumul neted care fusese construit cu bani aduşi de industria 
petrolului, Willow începu să-i spună despre copilăria petrecută 
în Hebride, iar când la orizont apărură din întuneric uriaşele 
tancuri petroliere din Sullom Voe, Sandy avea deja impresia că 
ştia despre ea tot ce era de ştiut. 

— Părinţii mei erau hipioţi, spuse tânăra. Voiau să trăiască 
liniştiţi. Erau oameni buni. Au cumpărat o casă în North Uist 
împreună cu nişte prieteni. Era o proprietate îndeajuns de 
mare pentru două familii şi mai era loc şi în acareturi. 

— Ai crescut într-o comunitate hippie? A 

Sandy părea şocat, dar nu putu să se abţină. În comunităţile 
hippie dădeai de rataţi şi drogaţi, nu de copii care voiau să 
devină poliţişti. 

— 'Ţi se pare amuzant, sergent? 

Însă Willow glumea, nu se supărase cu adevărat. Asta îi 
plăcea lui Sandy la ea. Nu se lua niciodată prea în serios, nici 
măcar atunci, când era măcinată de griji din cauza anchetei. 

— Cred că nu mulţi inspectori au crescut în genul ăsta de 
familie. N-aveau hipioţii impresia că sunt mai presus de lege? 

— O, aveam propriile noastre reguli. Totul era discutat pe 
îndelete la interminabilele întâlniri ale comunităţii. Nu mâncam 
carne. Nu aveam televizor. Puneam toţi banii la grămadă, 
pentru binele comunităţii. Copiii erau îngrijiţi la comun. lar 
străinii erau primiţi cu braţele deschise. 

Willow spusese ultima propoziţie pe un ton dur, în care se 
simţea amărăciunea. 

— Ce s-a întâmplat? 

— Unul dintre străini ne-a trădat, continuă tânăra. Ne-a furat 
banii. 

Sandy aşteptă să continue, însă ea doar rămase cu privirea 
pierdută pe geam la ploaia cenuşie, fără să mai scoată un 
cuvânt. 

În cele din urmă, reveni în prezent. 


— Aşa că îţi poţi imagina cam ce fel de copilărie am avut. 
Mergeam la şcoală şi s-a făcut mişto de noi fiindcă eram copii 
hipioţi. Purtam nişte haine ciudate, făcute de mână. N-aveam 
pantofi din piele, evident. Bineînţeles că nu ştiam limba gaelic, 
habar n-aveam de cultura din insule. Adulții încercau să înveţe, 
însă localnicii le cam puneau beţe-n roate. Până la urmă am 
rămas izolaţi şi cu impresia că suntem noi împotriva tuturor. Eu 
am mers la facultate, mi-am dorit să fiu ca toată lumea, însă de 
unele dintre vechile valori ale comunităţii n-am putut să scap. 

Willow râse. 

— Încă sunt vegetariană. Încă fac yoga. Încă meditez. 

— Ai tăi au rămas acolo? 

— O, da, o să rămână veşnic acolo ca să mulgă caprele şi să 
salveze planeta. Cum ar putea să recunoască faptul că au făcut 
o greşeală? Ar însemna să recunoască faptul că şi-au pierdut 
treizeci de ani din viaţă. 

Sandy ar fi vrut s-o întrebe cât de des îi vizita, însă aproape 
că ajunseseră la Sullom Voe şi, oricum, îşi dădea seama că lui 
Willow îi părea rău că vorbise despre familia ei. 

Ceaţa se lăsase şi mai jos. Trecură de cuplul de sperietori 
îmbrăcate în haine de nuntă, iar Sandy conduse atât de încet 
încât văzu că fotografiile de pe chipuri erau ale lui John 
Henderson şi Evie Watt. Era ciudat faptul că bărbatul 
acceptase ceva atât de frivol. Chiar dacă prietenele lui Evie 
făcuseră manechinele înainte de petrecerea ei de burlăciţă, 
Sandy s-ar fi aşteptat ca Henderson să vrea deja să le dea jos. 
Dar, până la urmă, poate că avea şi el simţul umorului. 

— Ce vrei să faci? 

Sandy îşi dădu seama că i se schimbase atitudinea faţă de 
Willow după ce aflase de copilăria ei hippie. O trata cu un fel de 
suspiciune. Apoi auzi în minte vocea lui Jimmy Perez. 

E ridicol, Sandy Wilson, şi o ştii şi tu. 

Încercă să adopte un ton mai cald. 

— Vrei să întorc şi să pornesc înapoi mai încet? Mă anunti tu 
când vrei să opresc. 

— Da. Aşa facem. Cred că ai impresia că sunt ţicnită, adăugă 
Willow zâmbind. 

Până la urmă, Sandy fu cel care văzu semnul. Willow scosese 
capul pe geam şi se uita pe marginile drumului, în ambele 
părţi, în timp ce tânărul era atent la drum. Ajunseră la o 


intersecţie cu un drumeag care o lua la stânga. Ducea către 
Swinning şi se intersecta cu cel spre Lunna. Primăria 
amenajase lângă intersecţie un spaţiu în care cei care voiau să 
împartă maşina cu alţii puteau să-şi lase vehiculele şi să fie 
luaţi până la terminal sau în oraş de către cineva care pornea 
din Brae. Pe drumul principal se vedeau nişte urme negre de 
cauciuc care duceau către spaţiul respectiv. Sandy opri maşina, 
evitând urmele. Coborâră amândoi ca să arunce un ochi. 

— Ce crezi? 

Willow stătea pe vine şi aproape că se lipise cu nasul de 
asfalt. 

— A fost forţat să intre în parcare? Să fie vorba de el? 

— Aşa s-ar părea. Sau i-a apărut în faţă o maşină de pe 
drumul secundar. Pe ceața aia atât de groasă ar fi putut fi doar 
o întâmplare. Ar fi putut fi oricine. 

— Da. 

— Poate ar trebui să aşteptăm. Poate ar trebui să înconjurăm 
urmele cu nişte bandă şi să lăsăm pe cineva de pază până 
reuşim s-o aducem din nou pe domnişoara Hewitt. 

— Cât ar dura asta? 

Willow ţopăia pe loc, pe de-o parte fiindcă îi era frig, pe de 
alta fiindcă era atât de nerăbdătoare încât nu mai avea stare. 

Sandy se uită în jur. Nu se vedea niciunul dintre dealuri. 

— Vreo două zile. Prognoza zice că vremea nu se 
îmbunătăţeşte până miercuri. Dacă ne grăbim, am putea s-o 
urcăm pe feribotul de după-amiază dinspre Aberdeen. 

— Noi suntem primii care au ajuns la locul faptei, spuse 
Willow. Noi hotărâm. 

— Da. 

Însă Sandy ştia că hotărârea fusese deja luată. 

Willow procedă calm şi metodic. Işi puse nişte mănuşi de 
plastic şi botoşi de unică folosinţă. Nu avea echipamentul 
complet, aşa că luă un fular din maşină şi îşi prinse părul cu el. 
După aceste pregătiri, începu să se plimbe înainte şi înapoi prin 
parcare. 

— E posibil ca de vineri să mai fi fost lăsate şi alte maşini pe 
aici. 

De regulă Perez era cel precaut, în timp ce Sandy se grăbea 
să vină cu ideile lui nebuneşti. Brusc se simţi foarte matur. 

— În weekend? 


Willow ridică privirea şi aşteptă părerea lui Sandy, de parcă 
ar fi contat. 

— Poate că nu. 

— Deci e posibil ca urmele să fie de la maşina lui Markham. 

Tânăra zâmbi. 

— Trebuie să aibă cauciucuri deosebite. Putem verifica asta. 

În locul în care parcarea se unea cu dealul era un rând de 
pietre văruite care împiedicau vehiculele să cadă atunci când 
erau zile ceţoase ca aceea. Două maşini trecură spre nord, pe 
drumul principal, în sensul opus. Sandy se gândi că mergeau 
prea repede pentru asemenea condiţii meteo. Şoferii nici măcar 
nu-i văzură, atât de densă era negura. 

Willow stătea aplecată şi privea crăpătura dintre pietre. 
Sandy îşi zise că era cea mai suplă persoană pe care o ştia. 
Deodată, tânăra se îndreptă de spate. 

— E o dâră de sânge pe partea de jos a pietrei ăsteia. Poate 
că a spălat-o ploaia? 

Detectiva îi zâmbi lui Sandy. 

— Ucigaşul l-a scos pe Markham din maşină şi l-a lovit aici. 
Markham a căzut şi s-a lovit cu fruntea de piatră. Îţi aduci 
aminte rana. Nu e o întâmplare. A fost ceva planificat. O 
ambuscadă. 

— Sângele ar putea fi de la orice! 

Sandy iar se erijase în vocea raţiunii. 

— Ar putea fi de la un iepure. De la vreo oaie lovită de 
maşină. 

— Ar putea, spuse Willow dând din cap. Dar pun pariu pe 
întreaga mea carieră că nu e. Hai să înconjurăm toată parcarea 
cu bandă şi să aducem pe cineva de pază. Şi s-o aducem pe 
Vicki Hewitt cu feribotul ăla. 


Capitolul 17 

Perez o însoţi pe Cassie la şcoală. Când se mutaseră înapoi în 
casa din Ravenswick, după moartea lui Fran, o vecină se oferise 
să o ducă ea: „Trebuie doar s-o laşi aici când porneşti spre 
muncă, Jimmy, şi o duc împreună cu ăştia mici ai mei. Nu-i 
niciun deranj.” Insă Perez îi mulţumise grav şi îi spusese că în 
perioada aceea avea programul flexibil. Poate că, altă dată, 
avea să fie foarte recunoscător dacă-l ajuta. Încă o ducea pe 
Cassie la şcoală în fiecare zi şi nici prin cap nu-i trecea s-o lase 
în grija altcuiva. 

În ziua respectivă avea oră de muzică, aşa că, pe lângă 
ghiozdan, îi ducea şi mica vioară în cutia ei. 

— Azi mergi la serviciu, Jimmy? 

— Nu sunt sigur, spuse Perez, nevrând să ia o decizie. 

Oare Cassie îşi făcea griji dacă mergea la muncă? Ar fi 
preferat s-o aştepte acasă? 

— Ar trebui să mergi, spuse fetiţa. Avem nevoie de bani. E o 
excursie cu clasa la Edinburgh şi vreau şi eu să merg. Costă o 
sută cincizeci de lire. 

— Încă primesc salariul! 

Detectivul nu ştia ce să creadă despre faptul că fetiţa voia să 
plece la Edinburgh. 

— Dar n-o să-ţi dea bani mereu dacă nu faci nimic, spuse 
Cassie sentenţios. 

Inainte ca Perez s| poată răspunde, Cassie văzu o prietenă 
mai în faţă, îşi luă vioara şi ghiozdanul şi fugi. 

Stând deoparte, detectivul o privi în continuare pe Cassie pe 
terenul de joacă, până când sună clopoţelul şi ea intră în 
şcoală. Pe drumul de întoarcere de-a lungul malului, prinse 
semnal pe telefon şi o sună pe Willow Reeves, râzând în sinea 
lui că asculta de un copil de şapte ani. Detectiva îi răspunse 
rapid, iar lui Perez i se păru că era ca băgată în priză. Probabil 
i se trăgea de la prea multă cafea şi prea puţin somn. 

— Mă întrebam dacă aş putea să ajut cumva. 

Perez auzi cum cineva strigă în fundal că porniseră sistemul 
video prin care puteau să contacteze echipa din Inverness. 

— Avem nevoie de tot ajutorul posibil, Jimmy! _ 

Detectivul băgă de seamă tonul jucăuş. Intotdeauna îi 
plăcuseră femeile care râdeau uşor. 

— În cazul ăsta, poate trec prin Ravenswick să schimb două 


vorbe cu soţii Markham. Să văd dacă pot să mă lămuresc ce era 
cu articolul lui Jerry şi de ce redactorul lui habar n-avea de el. 

— Ar fi grozav. 

Willow tăcu. În fundal continuau zgomotele din sala de 
conferinţă şi Perez îşi putea da seama ce se întâmpla. Cei din 
Inverness erau gata să discute, o aşteptau doar pe ea ca să 
înceapă. Detectivul se gândi că tânăra voia să încheie 
conversaţia cât mai repede posibil, însă ea continuă atât de 
încet încât abia o auzi peste vacarmul din fundal. 

— Te-ai mai gândit la Rhona Laing? 

Lui Perez i se formă în minte o idee vagă, dar dispăru pe loc. 

— Contactul tău a identificat vreo legătură între ea şi 
Markham? 

— Nu. 

Detectiva tăcu din nou. 

— Nu încă. 

— Vrei să vorbesc eu cu ea? 

Willow nu răspunse nimic şi, pentru o clipă, detectivul avu 
impresia că închisese, însă de fapt răspundea la întrebarea 
cuiva din sala de conferinţe. Apoi reveni la discuţia lor. 

— Nu încă. Mai întâi aş vrea să ştiu exact cu cine s-a întâlnit 
Markham la Bonhoga vineri dimineaţă. Fetele cu care a vorbit 
Sandy lucrează doar în weekend. Ai putea să te ocupi tu de 
asta? 

Perez se gândi că era vorba de încă o sarcină uşoară ca să-l 
menajeze. Willow nu avea încredere în el îndeajuns încât să-l 
trimită să discute cu procuroarea. Oare îi era teamă de un 
conflict de interese? Nici el nu era sigur de răspuns. 

— Sigur. Mă duc mai întâi în Ravenswick şi apoi la Bonhoga. 

Willow chiar încheie conversaţia, fără să-şi ia la revedere. 


Era momentul din zi în care la hotel era linişte. Micul dejun 
se terminase, iar şefii firmelor care lucrau în Sullom Voe 
plecaseră de multă vreme. În fundal se auzea zgomot de 
aspiratoare, iar în bucătărie cineva fluiera fals. La recepţie era 
tot Brodie. Perez se întrebă dacă dormea vreodată sau dacă 
avea şi el o viaţă personală. 

— Peter e pe aici? întrebă Perez. 

Nu era prea convins că putea să-i facă faţă Mariei. Durerea 
ei era prea puternică, prea prezentă. I se părea mai uşor să-i 


pună întrebări lui Peter, câtă vreme el îşi păstra cumpătul. 

— E în grădină. A spus că vrea să iasă puţin la aer. 

— Cum se simt? 

Brodie dădu din umeri. 

— S-au retras în apartamentul lor. Nu primesc telefoane. Nu 
primesc vizite. Maria n-a mai ieşit deloc, iar asta e prima dată 
când a ieşit Peter. 

Bărbatul tăcu. 

— Dacă te uiţi la el n-ai crede, dar suferă mai tare decât ea. 
Doctorul i-a dat ceva Mariei şi acum e destul de tranchilizată. 
Dar Peter cred că n-a mai dormit de când a trecut Sandy pe aici 
şi le-a spus ce-a păţit Jerry. 

— Jerry şi Peter erau apropiaţi? 

Părea o întrebare obişnuită, însă Brodie ezită. Perez aşteptă, 
iar tăcerea se prelungi. În cele din urmă, Brodie răspunse. 

— Peter e de modă veche. [ine la onoare. Maria avea 
impresia că orice făcea Jerry era bine, însă Peter îndrăznea să-l 
mai critice. Uneori. 

— Iar lucrul ăsta crea frecuşuri în familie? 

— Maria era mereu în extaz când Jerry trecea pe aici. Aş 
spune că Peter se simţea mai uşurat când îl vedea plecat. 

Perez dădu din cap în chip de mulţumire pentru informaţiile 
primite şi ieşi. Grădina fusese concepută într-un stil englezesc 
degajat, cu terase joase care duceau până la mal. Zidul gri 
oferea un oarecare adăpost şi lângă el se vedeau copaci şi tufe. 
Arborii tocmai înfrunzeau şi arătau nelalocul lor. Pe margini 
erau narcise, iar în câteva săptămâni aveau să apară şi clopoței 
prin iarbă. Un loc unde abia de creşteau copaci avea să fie 
năpădit de flori de pădure. În ciuda barierei împotriva vântului, 
era o dimineaţă friguroasă. Peter Markham se înfofolise într-un 
palton. Şedea pe o bancă de lemn într-un colţ şi fuma o ţigară. 

— Te deranjează dacă stau şi eu? 

Perez rămase în picioare. Dacă Peter ar fi vrut să rămână 
singur, ar fi intrat înapoi în hotel şi l-ar fi aşteptat acolo. 

— Nu, dacă nu-i spui Mariei că iar m-am apucat de fumat. 

Peter nici măcar nu ridică privirea. 

Perez se aşeză lângă bărbat. Banca era umedă. 

— Ai vreo veste? 

După ce-i adresă întrebarea, Peter se întoarse spre detectiv. 

— Ştii cine mi-a ucis fiul? 


Accentul englezesc era mai evident ca niciodată. 

— Nu. Nu încă. 

Peter îşi stinse ţigara şi îngropă chiştocul în pământul de 
lângă. 

— Înseamnă că iar vrei să-mi pui întrebări. 

— Eu speram să conversăm, spuse Perez. Nu sunt sigur că 
ştiu exact care-s întrebările pe care ar trebui să ţi le pun. Până 
la urmă, tu îţi cunoşteai fiul. Eu nu-mi aduc aminte să-l fi 
întâlnit, măcar. 

Peter nu răspunse imediat. De undeva din tufe se auzea o 
mierlă. 

— L-am răsfăţat. Era singurul nostru copil. Probabil e firesc. 

Bărbatul tăcu. 

— Niciodată nu i-am spus Mariei, însă am fost foarte 
mulţumit când s-a angajat la Londra. M-am gândit că o să-i 
prindă bine să se descurce de unul singur. N-a fost niciodată 
independent din punct de vedere financiar, dar asta nu mă 
deranja. Nu banii erau problema. 

— Dar care era? 

Perez îşi dădea seama că bărbatul avea ceva pe suflet. 

— Era egoist. Avea impresia că toată lumea se învârte în 
jurul lui. A fost numai vina noastră. i-am spus, aşa l-am 
crescut. Ar fi fost altceva dacă ar fi avut fraţi sau surori. 

Peter tăcu din nou. 

— Maria nu putea să-l refuze niciodată. Lucrul ăsta nu l-a 
făcut popular pe aici. Poate că pentru cariera lui a fost nevoie 
să scrie lucrurile alea urâte fără să-i pese, dar eu nu suportam 
asta. Nu aşa trebuie să se comporte un bărbat. 

Peter se uită înspre grădină. Perez încercă să se pună în 
pielea lui. Poate că era mai greu să aibă o asemenea părere 
despre propriul fiu decât să-l plângă după ce murise. 

— Mi-am pus problema dacă nu cumva a fost ucis din pricina 
asta. 

— Deci îşi făcuse duşmani prin Shetland? 

Bărbatul dădu din umeri. 

— Nimănui nu-i păsa îndeajuns de tare de el încât să-l 
omoare. 

Peter se întoarse cu faţa către Perez. 

— Uneori mă gândesc că ar fi trebuit să-l obligăm să rămână 
aici şi să aibă grijă de Evie. Ea l-ar fi responsabilizat cât de cât. 


Dar Maria n-ar fi fost de acord. O fată din Shetland nu era 
îndeajuns de bună pentru băieţelul ei. 

— Jerry v-a spus că venise în Shetland din raţiuni 
profesionale. 

— Exact. Cred că îşi convinsese redactorul că trebuia să scrie 
despre chestiunea cu gazul. Despre sursele noi de energie. 

— Asta ţi-a spus ţie? _ 

— Am impresia că mie nu mi-a spus nimic. Eram ocupat. În 
ziua aia eram ocupați amândoi până peste cap. Asta e doar 
impresia pe care i-a lăsat-o maică-sii. 

— Redactorul lui nu ştia nimic despre vreun articol, spuse 
Perez. Jerry stabilise, într-adevăr, o întâlnire cu cei care se 
ocupă de proiectul energetic, însă ei îi spusese că pleacă în 
concediu. 

Detectivul se opri puţin, apoi reluă. 

— Ea s-a gândit că era bolnav. Că era stresat. Epuizat. A spus 
că nu mai părea el însuşi de la Crăciun încoace. Nu mai era 
ager ca odinioară. 

— Jerry se simţea bine, spuse Peter. Dar e genul care să-i 
spună şefei că îi e rău ca să plece câteva zile. Uneori, până şi el 
credea în poveştile pe care le spunea. Asta îl făcea un mincinos 
atât de priceput. 

— Mintea deseori? 

Perez fu şocat din nou că bărbatul îşi descria fiul atât de 
obiectiv. 

— Scria, spuse Peter, de parcă asta ar fi explicat totul. 

— De ce ar fi venit acasă dacă nu din rațiuni profesionale? 

— Probabil că avea nevoie de bani. De obicei de asta venea 
pe aici. 

Peter scoase din buzunarul paltonului un pachet de țigări 
boţit, scoase una şi se chinui să o aprindă, după care trase 
adânc în piept când reuşi. 

— Ţi-a cerut un împrumut? 

— O, nu mi l-ar fi cerut mie, spuse Peter. După cum ţi-am 
spus, maică-sa nu-i refuza nimic. 

— E în regulă dacă vorbesc şi cu Maria? 

— De ce nu? Ea o să creadă mereu că băiatul ei era un om 
bun, orice i-ai spune. 

Lui Perez cinismul bărbatului i se părea insuportabil. Se 
ridică. Peter se înecă din cauza ţigării. 


— Să ştii că-l iubeam. Doar că-mi doresc ca unele lucruri să fi 
fost altfel. 

Bărbatul tuşi din nou. 

— Aş fi vrut ca el să fi fost altfel. 


Maria era în pijama şi halat de noapte, iar draperiile încă 
erau închise în camera de zi. Perez le trase şi văzu că Peter 
Markham încă stătea pe banca din grădină. Aerul din 
apartament era închis, iar detectivul se întrebă dacă Maria mai 
făcuse duş de când murise Jerry. Doar avea rude prin Shetland 
- de ce nu avea nimeni grijă de ea? 

— Te-ai gândit să te muţi puţin la cineva? Cu siguranţă că 
sunt persoane care te-ar găzdui. 

Maria păru oripilată numai la gândul că ar face aşa ceva, iar 
Perez îşi zise că ea n-o să mai părăsească vreodată 
apartamentul de la hotel. La fel ca Miss Havisham din romanul 
de Dickens pe care-l citise la şcoală, o să-l plângă pe Jerry până 
când o să fie acoperită de praf şi de pânze de păianjen. 

— Nu pot, răspunse femeia. Nu încă. Lumea vrea să treacă 
pe aici, dar i-am spus lui Peter să nu-i lase. 

— I-ai dat lui Jerry vreun ban când a venit acasă de data 
asta? 

Perez stătea pe un fotoliu jos şi era atât de aproape de ea 
încât putea să vorbească foarte încet. Aproape că îi şoptea ca 
un iubit. 

— M-am oferit să-i dau. 

Maria se întoarse către Perez cu o privire febrilă, bucuroasă 
că avea un motiv să fie mândră de fiul ei. 

— M-am oferit să-i dau, însă mi-a spus că n-avea nevoie. „N-o 
să mai am nevoie niciodată de bani de la tine.” Aşa mi-a spus. 

— La ce crezi că se referea? 

— Scria un articol. 

Maria era din nou agitată. Parcă o luase razna. 

— Un articol cu care avea să dea lovitura. 

— Aşa a spus Jerry? întrebă Perez, folosindu-şi din nou tonul 
de seducător. Că o să dea lovitura cu articolul? 

Însă femeia părea să se fi rătăcit în amintiri şi nu răspunse 
pe loc. R 

— Asta îşi dorise Jerry dintotdeauna. Faimă şi bani. Încă de 
când era mic voia asta. Credea că o să le găsească la Londra, 


dar în tot acest timp erau chiar aici. 

— Ce ţi-a spus despre articol? 

Perez se simţea ca şi cum ar fi bâjbâit în căutarea unei 
umbre care tot fugea de el. 

— Nimic! 

Maria se ridică brusc, iar detectivul crezu că simte un miros 
de tărie venind dinspre ea. Pe lângă că lua medicamentele 
prescrise, mai şi băuse. Poate că nu în dimineaţa aceea, însă cu 
siguranţă în noaptea precedentă. Perez şi-i imagină pe soţii 
Markham stând treji în cameră şi bând în tăcere ca să-şi aline 
vinovăția. 

— Era un secret. 

— De asta nu ştia nimic redactorul lui Jerry? Fiindcă numai el 
trebuia să ştie? 

Maria aprobă din cap cu energie. 

— Oricine putea să-l trădeze. 

Perez îşi zise că părea mai degrabă o replică de-a lui Jerry 
decât de-a Mariei, iar în minte îi reveni o altă scenă. Îşi închipui 
cum mama şi fiul stau în cameră în noaptea dinaintea crimei. 
Terminaseră cina şi îşi turnaseră ceva de băut. Peter nu era 
prin preajmă. El n-ar fi fost în stare să reziste. Probabil că juca 
rolul gazdei primitoare în bar. Doar mama şi fiul. Maria era în 
al nouălea cer că băieţelul se întorsese acasă, poate că era pur 
şi simplu fascinată de el. În pahare aveau un vin bun. Cel mai 
scump vin de la hotel. Nicio cheltuială nu era prea mare când 
venea vorba de fiul risipitor. Jerry tot vorbea despre planurile 
lui, refuzându-i banii cu o replică dramatică: „Aşteaptă doar. N- 
o să mai am nevoie să mă împrumuţi niciodată.” 

— Dar trebuie să-ţi fi spus ceva, zise Perez cu blândeţe. 
Trebuie să-ţi fi spus despre ce era vorba. 

Maria se uită la el de parcă s-ar fi aşteptat ca şi detectivul să- 
l trădeze pe Jerry. 

— Ne-ar putea ajuta să-l găsim pe criminal. Trebuie să ştim 
ce anume l-a făcut să vină aici, despre ce anume intenţiona să 
scrie. 

Femeia se uită la Perez. Păru cât pe ce să se dea bătută, 
gata-gata să răspundă la întrebare. Atunci se auziră paşi pe 
trepte. Peter, înfrigurat, abia aşteptând să revină la căldură, 
apăru în prag. 

— Jimmy! spuse acesta pe un ton atât de vesel încât părea să- 


fi exersat pe tot drumul din grădină până acolo. Încă eşti aici? 
Tocmai voiam să fac nişte cafea. Ni te alături? 

Perez se uită la Maria, sperând că mai era încă dispusă să-i 
vorbească, însă vraja părea să se fi rupt. Femeia se ridică. 

— Mă duc să fac o baie. Vă las între patru ochi, băieţi. 

Când ajunse în dreptul uşii, Maria se opri. 

— Voia să ne spună... începu femeia. Voia să ne spună 
secretul în noaptea în care a murit. Abia îl aşteptam. 

Maria ieşi din cameră înainte ca Perez să îi mai poată pune 
vreo întrebare. 

— Ai idee la ce se referă? îl întrebă pe Peter. 

Bărbatul dădu din umeri. 

— Eu nu ştiu nimic de niciun secret. N-ar trebui să crezi tot 
ce auzi. Atât lui Jerry, cât şi Mariei le place o doză de dramă. 

Perez refuză invitaţia la cafea şi merse acasă pe jos. De acolo 
luă maşina şi porni spre Bonhoga. 


Capitolul 18 

Perez ajunse la galeria de artă înainte să înceapă agitația de 
la prânz. Clădirea de la Bonhoga fusese cândva o moară de apă 
şi, chiar şi după atâta vreme, rămăsese un edificiu impunător, 
cu două etaje. La parter se găseau recepţia şi un magazin iar 
sus, pe acoperiş, era spaţiul dedicat expoziţiei. Perez nu era în 
stare să urce. De fiecare dată când venise cu Fran la Bonhoga 
ea trăsese de el să meargă, să vadă picturile şi desenele, iar 
amintirile erau prea dure pentru el. Chiar şi Fran îşi expusese 
lucrările acolo de câteva ori. Prin urmare, detectivul merse 
direct la cafeneaua care avea un perete din ferestre imense, cu 
vedere către pârâu. 

Brian era un bărbat mătăhălos, care abia încăpea în 
bucătăria îngustă. Dacă scotea o tavă din cuptor trebuia să se 
aplece într-o parte ca să aibă loc. Era mai subţire când Perez îl 
întâlnise prima oară. Pe atunci Brian, un tânăr care se lăsase 
de facultate şi avea nevoie de bani pentru droguri, era bucătar 
la şantierul din Sullom, iar Perez îl arestase pentru posesie de 
heroină. De atunci renunţase la droguri, însă era tot în 
Shetland şi lucra în continuare ca bucătar. Perez spera că se 
liniştise şi era fericit. Era greu de zis. Brian zâmbea rareori şi 
avea un aer melancolic. Un obicei la fel de adânc înrădăcinat ca 
heroina. 

Cafeneaua era separată de bucătărie printr-o tejghea. Brian 
era acolo, echipat cu un imens şorţ negru, şi tăia felii de 
prăjitură pentru doi turişti germani. În afară de ei, înăuntru nu 
mai era nici ţipenie. Bărbatul dădu din cap către Perez, însă nu 
vorbi până când nu le servi clienţilor prăjiturile şi cafeaua. 

— Ce-ţi aduc, Jimmy? 

— O cafea. Neagră. 

Perez tăcu, apoi continuă: 

— Am venit să discutăm despre Jerry Markham, bărbatul al 
cărui cadavru a fost găsit săptămâna trecută în Aith. A trecut 
pe aici în dimineaţa zilei în care a murit. 

Brian turna cafeaua. Se întoarse lent către Perez. 

— Nici măcar nu-l cunoşteam. 

— Nu te acuz de nimic. 

Perez îşi aduse aminte că Brian fusese întotdeauna predispus 
către paranoia, mereu se temea că i se înscenează ceva. 

— Dar s-a văzut cu o femeie. Cineva de vârstă mijlocie. 


Încercăm să o identificăm. 

Detectivul sorbi din cafea. _ 

— L-ai recunoscut pe Markham? Îl ştiai de pe vremea când 
lucra la Shetland Times? 

— Da, l-am recunoscut. 

— Şi femeia? Pe ea o ştiai? 

Brian clătină din cap. 

— A fost prima oară când am văzut-o pe-aici. 

— Era localnică? 

— N-am auzit-o vorbind. Au tăcut când le-am dus comanda. 

Perez se gândi la acest amănunt. 

— Ţi-au lăsat impresia că erau în relaţii bune? 

Brian păru să înţeleagă într-un final că nu era suspect, aşa că 
se mai relaxă. 

— N-aş spune că se certau rău de tot, dar mi-au lăsat 
impresia că era o neînțelegere la mijloc. Parcă nu era pic de 
căldură între ei, ştii ce zic? Oricare dintre ei ar fi putut să se 
ridice şi să plece în orice clipă. 

— Dar femeia? întrebă Perez din nou. Ce poţi să-mi spui 
despre ea? 

— Era de vârstă mijlocie. Elegantă. Parcă ar fi fost la o 
întâlnire pentru serviciu. Ştii, era îmbrăcată ca la muncă. Purta 
fustă şi sacou. Dar asta nu-i aşa neobişnuit. Lumea are obiceiul 
să se întâlnească aici ca să discute afaceri. E un loc central. M- 
am gândit că poate era ceva legat de petrol. În ultima vreme tot 
apar feţe necunoscute pe aici. 

Brian părea să se simtă în largul lui de partea bună a legii. 

— Dacă ai vedea-o pe Rhona Laing, ai recunoaşte-o? 

— Pe cine? 

— Pe procuroare. Mai trece pe aici să-şi bea cafeaua, din 
câte-am auzit. 

Brian clătină din cap. 

— Îmi pare rău, Jimmy. O grămadă de lume vine aici ca să-şi 
bea cafeaua. Nu-i cunosc pe toţi. 

Perez scoase o bucată decupată dintr-un ziar. Era din 
Shetland Times. Nu era sigur de ce o păstrase. Probabil ca să-i 
arate lui Cassie atunci când avea să fie destul de mare, când 
urma să pună întrebări despre moartea mamei ei. Era articolul 
despre crima căreia îi căzuse victimă Fran, iar Rhona Laing 
dăduse o declaraţie. Lângă text se afla şi poza ei. 


— Ea e, spuse Perez. Aşa arăta femeia cu care s-a văzut Jerry 
Markham în ziua în care a murit? 

Brian puse bucata de ziar pe tejghea şi o întinse. Detectivul 
spera ca bărbatul să nu facă vreun comentariu legat de articol. 
N-avea nevoie de părerile lui de rău, nu credea că putea să 
reziste la aşa ceva. Dacă se ajungea la asta, ar fi trebuit să 
plece sau să rişte să-şi piardă cumpătul. Ar fi fost în stare să 
apuce cana şi s-o dea de perete. Insă Brian se concentra la cei 
se spusese să facă. Miji ochii şi privi fix fotografia puţin 
neclară. 

— Nu ştiu. Pare cunoscută, dar dacă zici că oricum trece pe- 
aici... Imi pare rău, Jimmy. Nu pot fi sigur. 

— E foarte bine, răspunse Perez. Serios. Nici n-ai idee câţi 
oameni se prefac sau deformează adevărul fiindcă abia 
aşteaptă să ne ajute. E mai bine să fii sincer. 

Brian zâmbi, poate pentru prima oară de când îl cunoştea 
detectivul, care scoase din buzunar două monezi pentru cafea, 
însă Brian dădu din mână în semn de refuz. 


Odată ajuns înapoi în maşină, Perez fu ispitit să recitească 
articolul din Shetland Times despre Fran. Il ştia aproape pe de 
rost, însă tot îl tenta. Până la urmă hotărî să-l pună în 
buzunarul de la spate. Işi scoase mobilul şi se uită la el multă 
vreme, până când o sună pe vecina care se oferise să aibă grijă 
de Cassie pentru el. 

— Sigur! spuse aceasta când Perez o întrebă dacă fetiţa ar fi 
putut să meargă la ea acasă după şcoală ca să se joace. 

— S-ar putea să ajung târziu. Trebuie să merg în Fetlar şi 
nici nu m-am uitat la cât pleacă feribotul. 

— Ascultă, e în regulă. 

Vecina tăcu. 

— Să ştii că a mai vrut să vină şi înainte, dar a spus că s-ar 
putea să te simţi singur. De ce n-o laşi să rămână peste noapte? 
Aşa, nici n-ar trebui să te grăbeşti. 

Perez conduse înspre nord foarte repede, gândindu-se tot 
timpul doar la Cassie şi la ce-i spusese Maggie, vecina lui. Cât 
de egoist fusese! Nu era treaba lui Cassie să aibă grijă de el. Se 
gândi că trebuia să fie mai vesel în preajma ei, să mai destindă 
atmosfera din casă. Trebuia s-o distreze mai mult. 

Odată ce hotărâse să meargă în Fetlar, nu suporta ideea să 


rateze feribotul. Când ajunse în Toft, ambarcaţiunea către Yell 
era acolo, iar maşina lui fu ultima care urcă la bord. Părea un 
semn. În Yell avu timp să mănânce un sandvici cu bacon în 
cafeneaua Wind Dog înainte să vină feribotul către Fetlar. Se 
întrebă ce anume căuta acolo. Ce era cu foamea asta? De unde 
până unde simţea nevoia să acţioneze? Trase concluzia că era 
un fel de evadare. Işi petrecuse prea multă vreme în mica 
locuinţă din Ravenswick. Pe lângă asta, avea nevoie de 
informaţii pentru Willow Reeves. Disperarea era rodul 
mândriei, sau cam aşa ceva. Până atunci nu aflase decât că 
Markham o refuzase pe maică-sa când aceasta se oferise să-l 
împrumute. Lui Perez i se părea important, dar ce însemna, de 
fapt? Oare însemna că Markham devenise brusc un om 
responsabil? Sau că descoperise o nouă sursă de venit? 
Probabil că acesta era secretul lui Markham, taina pe care 
promisese să i-o dezvăluie mamei lui în noaptea în care murise. 
O fi fost relevant, sau fusese doar o năzărire a Mariei, un alt 
mod de a se simţi mai apropiată de fiul ei mort? 

Detectivul nu mai fusese în Fetlar de doi ani. Ultima excursie 
pe insulă o făcuse pe vremea când o curta pe Fran. Venise în 
vizită la ea o prietenă din sud, iar Perez le luase pe amândouă 
să vadă loch-ul unde era zona de împerechere a notatiţelor cu 
gât roşcat. În ziua aceea însorită îşi făcuse speranţe pentru un 
viitor mai bun, îşi dăduse brusc seama că femeia aceea era 
specială. 

De ce am fost atât de precaut? S-ar fi căsătorit cu mine mai 
repede. 

Apoi îşi aminti ce spusese Evie despre John Henderson: că se 
purtase ca un gentleman şi nu o zorise deloc. 

Pe drum nu era niciun semn care să arate unde anume se 
afla atelierul de bărci al lui Francis Watt. Perez îl identifică 
atunci când zări un şopron mare lângă o fermă albă, scundă. 
Atelierul avea la un capăt ferestre prin care intra lumina 
soarelui şi prin care se vedea întinderea albă de nisip din golful 
care aproape că forma un cerc. Era minunat, iar Perez 
înţelegea de ce Evie se simţea atrasă să rămână în Shetland 
după ce copilărise într-un asemenea loc. Detectivul îşi lăsă 
maşina la marginea drumului şi merse pe potecă, bucurându-se 
de mişcare în timp ce îl loveau rafale de vânt. Cineva lucra într- 
un mic câmp din spatele casei, stând aplecat şi plantând 


cartofi, însă prea departe ca să-l audă pe detectiv când acesta 
strigă, aşa că Perez bătu la uşă. Neprimind vreun răspuns, 
traversă curtea până la şopron. 

Înainte să ajungă acolo auzi zgomotul. Un zgomot puternic 
de metal care se lovea de metal la intervale regulate. Perez 
văzu prin uşa deschisă o lotcă aproape terminată, cu carena 
prinsă într-un suport şi cu lateralele curbate de dimensiuni 
egale, perfect simetrice. Era o operă de artă. O sculptură. 
Podeaua era plină de aşchii şi rumeguş, iar locul mirosea a 
lemn. În partea din spate zări o grămadă de scânduri, aşezate 
unele peste altele astfel încât aerul să poată circula printre ele. 
Un bărbat de vârstă mijlocie, îmbrăcat ca un pescar, bătea 
piroane canelate din cupru în scândurile suprapuse atât de 
etanş că apa nu se infiltra printre ele. Stătea aplecat înăuntrul 
bărcii, lăsând impresia că îndeplineşte o muncă dificilă, extrem 
de grea. Perez aşteptă până când bărbatul se îndreptă de spate. 

— Scuză-mă că te deranjez. 

Perez îl considera pe Francis Watt un artist care trebuie să 
se concentreze asupra operei sale. 

Watt miji ochii din cauza luminii. 

— Cu ce te pot ajuta? 

— Sunt Jimmy Perez. Am venit aici în legătură cu Jerry 
Markham. 

— A, Jimmy. _ 

Bărbatul adoptă un ton serios. Işi aducea aminte că Jimmy 
suferise o pierdere, iar detectivul speră pentru a doua oară în 
aceeaşi zi să nu fie menţionată Fran. 

— Îmi pare rău pentru zgomot, spuse Francis. Pentru 
zăngănitul ăsta. Jessie îl urăşte. Spune că poate să simtă cum 
vibrează aerul până şi din casă. 

— Merită pentru o asemenea barcă. 

Watt îi mulţumi pentru compliment cu un semn din cap şi 
zâmbi. 

— Hai în bucătărie. Sunt gata să-mi iau ceaiul, iar Jessie 
trebuie să vină şi ea curând. 

Bucătăria era aglomerată, dar confortabilă. Lângă maşina de 
gătit Rayburn era un coş cu turbă, sub geam - o masă curată, 
iar la perete - o canapea uzată. Francis dădu la o parte de pe 
canapea o grămadă de planuri şi schiţe ca să-i facă loc 
musafirului. 


— Ţi-am citit rubrica din Shetland Times, începu Perez. Ai 
nişte opinii radicale. 

— Cred că prea ne-am obişnuit cu huzurul. Am devenit 
lacomi. Nepăsători. 

Bărbatul zâmbi. 

— Nu sunt popular fiindcă spun astfel de lucruri. 

Francis puse un ibric pe foc şi scoase din dulap o cutie. 
Înăuntru erau biscuiţi cu curmale făcuţi în casă. Nici 
pomeneală de fursecuri din comerţ. 

— Ai opinii la fel de radicale şi despre energia mareică? 

— E unul dintre puţinele lucruri în privinţa cărora nu mă 
înţeleg cu fiica mea. Ar fi bine ca Shetland să devină autonom 
din punct de vedere energetic, însă nu vreau să începem s-o 
exportăm. Urăsc centrala aia eoliană, nu suport să trec pe 
lângă ea cu maşina când mă duc în Lerwick. Prea multe 
persoane sunt interesate numai fiindcă vor să facă avere. N-a 
fost proiect în Shetland care să nu fie corupt în profunzime. 
Evie a mea are un suflet curat ca lacrima, dar mi-e teamă ca nu 
cumva lăcomia s-o cuprindă şi pe ea. 

— Jerry Markham voia să scrie un articol despre noile surse 
de energie. Stabilise să meargă la întâlnirea grupului din 
Hvidahus în seara în care a murit. 

Francis ridică privirea, luat prin surprindere. 

— Nu ştiu nimic despre asta. Şi eu sprijin grupul, dar nu sunt 
aşa de implicat. Până la urmă, Power of Water e proiectul lui 
Evie, aşa că la mijloc apare un conflict de interese. 

— Mai ai şi alţi copii? 

Perez nu era sigur de unde-i venise o asemenea întrebare. 
Lui Sandy i s-ar fi părut o pierdere de vreme. Dar nu şi noii 
inspectoare. Perez îşi zise că probabil şi ea ar fi procedat la fel. 
Şi ea ar fi vrut să afle mai multe despre familie. 

— Un fiu, răspunse Francis. Magnus. E plecat la facultate, în 
Stirling. Studiază informatică. 

Bărbatul zâmbi. 

— El nu se va întoarce în Shetland. Evie e ultima mea 
speranţă când vine vorba de tradiţiile familiei. 

— O să continue şi meşteşugul lotcilor? întrebă Perez. 

— Da, s-ar putea, şi poate-l convinge şi pe John Henderson, 
după ce se satură de toată treaba cu petrolul. Asta-i nădejdea 
mea. Evie a crescut în mediul ăsta şi se pricepe să lucreze 


lemnul. 

Uşa se deschise şi intră o femeie. Perez o văzuse plantând 
cartofi pe câmp. Era scundă şi suplă, cu un chip rotund şi 
zâmbitor. În douăzeci de ani, Evie urma să arate la fel. Işi 
scoase cizmele la uşă, apoi se duse la chiuvetă ca să se spele pe 
mâini. Sub jachetă purta o haină ţărănească la fel ca a soţului 
ei, iar în partea de jos nişte reiaţi decoloraţi. 

— El e Jimmy Perez, spuse Francis. A venit să ne pună nişte 
întrebări în legătură cu Jerry Markham. 

— Evie ne-a spus că ai vorbit cu ea. 

Femeia vorbea politicos, dar înţepat. 

— Doar nu crezi că e implicată. Toată povestea dintre ei doi 
s-a întâmplat acum mulţi ani. Abia dacă era un copil pe atunci. 
Probabil că a fost vina noastră, probabil am protejat-o prea 
mult. Se mărită sâmbătă. Nu trebuie să-i strici săptămâna asta. 

— L-aţi văzut pe Markham când s-a întors de data asta? 

— Nu, spuse Watt. Nu prea plecăm de pe insulă. E o perioadă 
aglomerată din an şi avem aici tot ce ne trebuie. 

— Când aţi plecat ultima oară de pe Fetlar? 

Soții se uitară unul la celălalt, încercând să-şi dea seama 
care era răspunsul corect. 

— Poate acum vreo şase săptămâni, zise Francis. Evie avea o 
problemă cu centrala. John era pe tură la Sullom şi nu putea s-o 
ajute. Am mers amândoi la ea şi am rămas peste noapte. 

Perez se gândi că era destul de simplu să verifice discutând 
cu băieţii de la feribot. Cu siguranţă ştiau dacă plecase cineva 
de pe mica insulă. 

— De ce ar fi vrut cineva să-l ucidă pe Markham? De ce 
acum? 

În bucătărie se lăsă tăcerea. Jessie Watt îşi turnă nişte ceai. 

— L-am cunoscut puţin când lucra la Shetland Times, spuse 
Francis. Inainte de toată treaba cu Evie. Se pricepea de minune 
să-şi facă duşmani. 

Perez văzu pe geam un copil care alerga pe plajă după un 
câine. 

— Oare articolul ăsta despre noile surse de energie pe care-l 
scria i-a făcut şi mai mulţi? 

— Te gândeşti la politicieni care luau mită? Să fi fost nişte 
afaceri necurate în spatele proiectelor? 

Detectivul nu se gândise tocmai la această variantă, dar îşi 


dădu seama că era o posibilitate. 

— N-aş fi surprins dacă aşa ar sta lucrurile, continuă Francis. 
Lumea devine ahtiată după bani. Dar eu, unul, n-am auzit de 
aşa ceva. Nimic atât de grav încât să se facă moarte de om. 

— Dar măcar ai auzit ceva? insistă Perez. 

Francis clătină din cap. 

În drum spre ieşire, Perez văzu un mic birou printr-o uşă 
deschisă. Era curat şi ordonat, foarte diferit de harababura din 
bucătărie. Inăuntru erau un corp cu sertare şi un computer. Se 
părea că soţii Watt n-aveau probleme cu noile tehnologii câtă 
vreme îi ajutau să-şi promoveze afacerea. Mergând pe potecă, 
detectivul simţi că ratase ocazia şi că nu pusese întrebările cu 
adevărat importante. 


Capitolul 19 

Rhona Laing se trezi devreme. Încă era întuneric. De când 
descoperise cadavrul lui Markham nu mai dormise bine. În 
weekend băuse până noaptea târziu, dar nici măcar alcoolul n-o 
anesteziase cum se cuvine. Pentru prima oară în viaţă, avea 
impresia că lucrurile îi scăpaseră de sub control. Şi pentru 
prima oară după ani întregi simţea că are nevoie de prieteni, de 
cineva cu care să poată vorbi, cineva în care să aibă încredere. 
Simţea că are nevoie de cineva care să stea toată noaptea în 
pat alături de ea. 

Era luni. Începutul săptămânii de lucru. Rămase întinsă în 
pat în lumina palidă, cenuşie, trecând în revistă ce avea de 
făcut. De dimineaţă trebuia să meargă în North Mainland ca să 
vadă locul propus pentru noul proiect de energie mareică. Când 
fusese aprobat uriaşul parc eolian, proiectul devenise cu 
adevărat viabil. Un cablu întins între Shetland şi Scoţia avea să 
exporte electricitate către Regatul Unit atât de înfometat de 
energie. Odată ce cablul devenea funcţional, Shetland avea să 
profite şi de pe urma exportului de energie mareică. Insularii se 
obişnuiseră cu traiul bun şi voiau să şi-l păstreze. Aleşii locali 
sprijiniseră construirea parcului eolian, în ciuda unor obiecţii 
din partea electoratului. 

Deplasarea nu era oficială. Rhona făcea parte din multe 
comitete din Shetland care nu prea aveau legătură cu serviciul 
ei. Pasiunea ei pentru canotaj o făcuse să vină în nord, însă nu 
voia să rămână veşnic o procuroare de la marginea lumii 
cunoscute. Avusese dintotdeauna ambiţii politice, se imaginase 
ocupând poziţii importante în administraţie. În cele mai 
nebuneşti fantezii îşi închipuia că va face parte din Camera 
Lorzilor. Baroana Laing de Aith suna destul de bine. Însă acest 
lucru se putea întâmpla numai dacă se întâlnea cu oamenii 
potriviţi, dacă devenea folositoare partidului. Un politician cu 
ştate vechi îi dăduse de înţeles că nu era imposibil. Rhona nu 
prea se sinchisea în privinţa surselor de energie verde, însă 
considerase că subiectul urma să devină important, mai ales în 
nord. Aşa că îşi făcuse temele, iar acum reprezenta Shetland în 
discuţiile despre controversatul parc eolian. Pe urmă izbutise 
să intre şi în grupul care se ocupa de proiectul centralei pe 
bază de energie mareică. Fireşte că, dacă ar fi ieşit la iveală 
legătura ei cu Jerry Markham, n-ar mai fi avut şanse în politică. 


Nu şi-ar mai fi putut păstra nici măcar poziţia din Shetland. 

Femeia puse cafea în filtru şi făcu duş. Un duş foarte 
fierbinte, ca să-şi pună ordine în gânduri. Din moment ce 
participa la întâlnirea Power of Water, măcar nu mai trebuia să 
meargă la birou în dimineaţa respectivă. N-o să fie obligată să 
răspundă la întrebări legate de anchetă. Apoi îşi dădu seama că 
putea să-şi ia concediu înainte de luna aprilie. De ce să nu-i 
delege asistentului ei responsabilitatea anchetei? Putea să 
spună pur şi simplu că nu era potrivit să continue deoarece ea 
găsise cadavrul. Era o problemă de etică. Asta ar fi dat bine în 
presă. După ce se uscă, se simţi ceva mai optimistă. Găsise un 
mod în care să se depărteze de anchetă şi de inspectoarea 
Willow Reeves. 

Procuroarea îşi verifică e-mail-ul şi găsi un mesaj trimis de 
pe Blackberry-ul lui Evie Watt în care aceasta o întreba dacă 
puteau să vină la întâlnire cu jumătate de oră mai târziu decât 
planificaseră. Apăruse ceva neaşteptat şi urma să întârzie. Asta 
însemna că Rhona putea să-l sune pe superiorul ei direct, să-i 
spună că intenţiona să-şi ia liber câteva zile şi să-i explice de 
ce. 

— Numai până când poliţia termină ancheta. Trebuie să se 
vadă că dăm dovadă de transparenţă totală. 

Apoi sună la birou, după care se uită la ceas şi văzu că mai 
avea timp să bea o cafea şi să mănânce o felie de pâine prăjită. 


Stabiliseră să se întâlnească în parcarea din Hvidahus, 
aproape de drumul de lângă coastă şi de locul propus pentru 
centrală. Rhona nu mai condusese pe acolo de mulţi ani şi 
uitase cât de atrăgătoare era valea. Era protejată de vânt şi 
acolo se găseau două căsuțe, iar către apă mai era o locuinţă 
mare şi albă, lângă un mic ponton. Din grup făceau parte numai 
trei persoane: Rhona, Evie Watt şi Joe Sinclair, directorul 
portului din Sullom Voe. Fusese cooptat pentru cunoştinţele lui 
despre maree şi fiindcă era un localnic cu influenţă în Shetland. 
Putea să-i convingă pe oameni. Deja existau persoane care se 
opuneau proiectului, iar Joe avea să fie de folos la calmarea 
spiritelor. 

Rhona ajunse înaintea celorlalţi doi şi cobori din maşină. 
Când se întoarse spre mare, o rafală îi tăie respiraţia. Dacă te 
uitai din portul natural, priveliştea cuprindea şi insula 


Samphrey, însă mai departe, spre nord, stâncile erau enorme: 
nişte roci gigantice care ieşeau din apă. În cel mai înalt punct 
se vedea o grămăjoară de pietre pe care nu o mai văzuse până 
atunci. Femeia urmări cum un corb plană şi ateriză într-un cuib 
neîngrijit de pe o terasă. Uitându-se la ceas, observă că Evie 
Watt şi Joe Sinclair întârziau şi mai mult decât îi spuseseră şi 
simţi o uşoară iritare. Percepea lipsa de punctualitate drept un 
afront personal. 

Rhona se îndepărtă de maşină şi merse către ponton. Deja 
era încordată şi n-avea stare, aşteptarea i se părea 
insuportabilă. Era tentată să plece. Preţ de o clipă fu distrasă 
de o vidră care înota printre stâlpii de beton, apoi ieşi pe plajă. 
Mânca un peşte, muşcând delicat cu dinţii ei deosebit de 
ascuţiţi. Rhona nu era atrasă de natură într-un mod 
sentimental. I se părea că e vorba numai de supraviețuirea 
celor mai puternici. Corbul şi vidra ar fi fost în stare să ucidă ca 
să se protejeze şi să-şi apere puii. 

Și la fel aş face şi eu. 

Gândul îi trecu prin minte fără să-şi dea seama. Stărui puţin, 
apoi procuroarea îl alungă. 

Sinclair şi Evie ajunseră în acelaşi timp, dar în maşini 
diferite. Rhona văzu cum vehiculele urmează drumul îngust, 
şerpuitor, şi se întoarse. Evie părea neaşteptat de distantă şi cu 
gândul altundeva. Procuroarei nu-i plăcuse niciodată de ea. Era 
destul de eficientă, însă entuziasmul ei copilăresc o călca pe 
nervi. Era bine să ai principii, însă acestea stăteau uneori în 
calea afacerilor adevărate. Compromisul era esenţa. Rhona nu 
voia să fie asociată cu un proiect care putea să dea greş fiindcă 
tânăra nu era în stare să fie realistă. 

— Acum că ai ajuns, în sfârşit, ne arăţi şi nouă locul propus? 
întrebă Rhona. Ca să ştim şi noi despre ce vorbim când ne 
întâlnim cu profesorul de la Universitatea Robert Gordon. 

Procuroarea se bucură s-o vadă pe Evie roşind. Tânăra îi 
conduse de-a lungul potecii de pe coastă, care urca abrupt 
până în vârful stâncilor. 

— De aici o să vedem mai bine locul. 

Evie le făcu semn spre insulele nelocuite Samphrey şi Bigga. 
În depărtare se vedea Yell, iar feribotul tocmai traversa Sound- 
ul. 

— Marea e foarte adâncă în jurul insulei Samphrey. 


Evie se uită înapoi, spre Hvidahus. Casele şi maşinile deja 
păreau minuscule. 

— Ar trebui să consolidăm pontonul actual, însă deja avem 
acces uşor la apă, iar aici curentul e foarte puternic şi există un 
potenţial enorm pentru energia mareică. 

— N-o să avem probleme? Parcă ăsta era un sit de interes 
ştiinţific deosebit. 

Rhona voia să le arate că-şi făcuse, la rândul ei, temele. 

— Nu vor avea loc schimbări majore. Deja există o clădire în 
apropiere şi am putea s-o transformăm într-un terminal 
secundar. 

Joe Sinclair arătă în depărtare spre un hambar scund din 
piatră, aflat în paragină. Clădirea era ridicată pe o porţiune de 
gazon tuns scurt şi se afla aproape de pietrişul de pe mal, de 
dincolo de ponton. Rhona se uită într-acolo, dar deja îşi pierdea 
interesul. Evie turuia mai departe, însă procuroarea era 
plictisită de lista ei de adâncimi, kilowaţi şi viteze mareice. Era 
interesată mai degrabă de hotărârile strategice. 

— Cândva a fost o crescătorie de somoni, spuse Evie. Deci, 
oficial vorbind, deja are scop industrial. Oricum, deocamdată 
nu e vorba de ceva de mare anvergură. E doar un proiect 
experimental ca să verificăm dacă e fezabilă ideea. Să mergem 
într-acolo şi vă arăt. 

— Va trebui să facem un drum spre terminalul secundar. lar 
cel către ponton trebuie îmbunătăţit. 

Procuroarea deja făcea comentarii numai de formă. Numai 
fiindcă aşa se cădea. În realitate nu-i păsa. 

— Presupun că turbinele vor fi cele mai voluminoase. 

Femeia îşi dădea seama, însă, că proiectul avea şanse. 
Shetland era în stare să ducă la bun sfârşit şi proiecte de mare 
anvergură. 

— Deja am început să pregătesc licitaţii pentru investitori, 
spuse Evie. Încă mai există finanţări pentru proiectele de 
energie regenerabilă. Iar programul comunitar Power of Water 
a strâns deja o sumă frumuşică. O să atragem şi investitori mai 
mici când lumea o să vadă că proiectul chiar poate deveni 
realitate. 

— Am înţeles că s-a format un grup care protestează 
împotriva lui. 

— Doi scandalagii care locuiesc în Casa Albă şi câţiva 


prieteni de-ai lor. Lumea nu se opune în adevăratul sens al 
cuvântului, explică Evie fără să le dea prea multă importanţă. 

Joe pornise înapoi către crescătorie. Poate că i se părea mai 
potrivit să le lase pe cele două să discute între ele. 

Sufla vântul, iar razele soarelui ieşiră dintre nori şi luminară 
pescăruşii de un alb imaculat şi valurile care se loveau de mal. 
Evie stătea în faţa procuroarei. Brusc, femeia fu copleşită de 
dorinţa de a o îmbrânci, de a o împinge peste margine. Işi 
imagina mişcarea, senzaţia din muşchi, simţea pe palme 
atingerea hainei impermeabile a lui Evie. Simţea fiorii, extazul 
de a o vedea căzând. Toate astea nu din vreun motiv coerent, ci 
numai fiindcă putea. Pentru că ea era mai puternică, mai 
feroce. Pentru că, văzând-o pe cealaltă căzând şi zdrobindu-se 
de stânci, nu s-ar mai fi simţit neajutorată. 

Senzaţia o sperie. Făcu câţiva paşi înapoi, cât să nu poată 
ajunge la Evie nici dacă ar fi întins mâinile. Îşi dădu seama că 
tremura. 

Ce se-ntâmplă cu mine? Ce-aş fi în stare să fac? 

Se întoarse şi văzu că Joe se oprise şi se uita fix la ea. Parcă 
şi-ar fi dat seama ce-i trecuse prin cap. Se apropie de el în 
grabă. 

— Aţi auzit că soţii Walsh au ţinut vineri seară o şedinţă a 
grupului de opoziţie? întrebă bărbatul. 

Evie li se alătură. 

— Cum am zis, sunt doar doi scandalagii. Nu reprezintă un 
pericol. 

— Am auzit, continuă Joe, că îl invitaseră şi pe Jerry 
Markham la şedinţa lor. 

Făcu o pauză. 

— Ce noroc pe noi că a murit înainte să scrie despre proiect. 
Cine ştie ce întorsătură i-ar fi dat... 

Rhona fu surprinsă de cinismul comentariului. Joe se 
îndepărtă înainte ca femeile să poată spune ceva. 

Ajunseseră la fosta crescătorie de somoni. Clădirea era 
construită din piatră, cu un acoperiş din tablă ondulată ruginită 
şi podea de beton. Evie deschise uşa de lemn. Rhona văzu că 
tânăra era în continuare afectată de faptul că Markham 
avusese legături cu grupul de opoziţie. 

— Oare poliţia va face vreo legătură între proiect şi moartea 
lui Markham? întrebă Evie. 


Tânăra se dăduse deoparte, aşa încât puteau să vadă 
înăuntrul clădirii. Singura lumină era cea care intra pe uşă. 
Locul mirosea a umezeală şi mucegai, lucru care îi făcu greață 
procuroarei. Femeia rămase pe loc. 

Joe râse. 

— Markham avea destui duşmani. lar noi n-am făcut nimic 
greşit, nu-i aşa? De ce să vrem să-l ucidem? 


Capitolul 20 

Willow Reeves se întorsese la secţie. Parcarea în care 
descoperiseră urmele era supravegheată şi înconjurată cu 
bandă, iar ceața se risipise îndeajuns încât cursele aeriene să 
fie reluate. Vicki Hewitt venise cu feribotul de noapte, iar 
Sandy o luase cu maşina de la terminalul Holmsgarth din 
Lerwick. Probabil că ajunseseră deja la scena crimei. Dar 
Willow era nerăbdătoare, n-avea astâmpăr. Îl sună pe Perez. 
Detectivul n-avea semnal. Willow voia să ştie dacă patronul de 
la cafeneaua din Bonhoga o recunoscuse pe Rhona Laing drept 
femeia cu care se întâlnise Markham în dimineaţa zilei în care 
murise. Cu siguranţă că Perez aflase asta deja. De ce n-o 
contactase? Încă nu ştia ce să creadă despre detectiv. Căzu o 
clipă pe gânduri, după care îşi sună sergentul din Inverness. 

— Ai găsit vreo legătură între Rhona Laing şi Jerry 
Markham? 

— Niciuna. Şi, serios vorbind, şefa, nu prea cred că e nimic 
de găsit. N-aveau contacte în comun. Nici măcar nu cred că a 
scris despre vreun caz de-al ei de dinainte să se mute în 
Shetland. 

Deci totul e aici. 

Willow se întinse. Avea muşchii încordaţi. Avea nevoie de 
sport. Avea nevoie să facă yoga. Să alerge. 

Orice s-a petrecut între Markham şi procuroare a avut loc 
aici. 

Sau poate că localnicii aveau dreptate şi chiar nu exista nicio 
legătură. 

— Se aude ceva cu telefonul lui Markham? 

— Încă nu. O să mai încerc să-i dau de cap. 

Femeia se gândi că trebuia să aprofundeze cercetările, avea 
nevoie de o perspectivă mai amplă. Poate că trebuia să se 
întâlnească ea însăşi cu diversele persoane care aveau legătură 
cu ancheta şi să nu se mai bazeze pe părerile agenţilor locali. 

Găsi numărul de la birou al lui Evie Watt şi încercă s-o sune. 
Îi răspunse o femeie care o informă că tânăra nu era acolo în 
dimineaţa respectivă şi îi dădu un număr de telefon. O sună şi 
reuşi să dea de ea, deşi semnalul era slab. Se auzea ca şi cum 
Evie ar fi fost la volan şi folosea un dispozitiv hands-free. 
Willow se prezentă şi o invită să ia prânzul împreună. 

— Asta dacă n-ai mâncat deja. Aşa nici nu ţi-aş răpi prea mult 


timp. Eu, una, sunt vegetariană. Aproape vegană. Ştii vreun loc 
cu mâncare de genul ăsta? 

Detectiva îşi dădu seama că Evie era surprinsă de apel, dar 
răspunse după un moment de tăcere. 

— Am fost plecată pe teren. Sunt în drum spre oraş, ajung 
într-o jumătate de oră. Ce zici să mergem la Olive Tree, în 
Tollclock Centre? E aproape de unde lucrez şi o să găseşti şi tu 
ceva de mâncare. 

Apoi îi explică exact drumul până acolo. 

Willow ajunse mai devreme şi conduse mai departe, până la 
terminalul feribotului, ca să mai treacă timpul. Feribotul North 
Link era tot acolo, dar terminalul era pustiu. În timp ce mergea 
pe jos dinspre parcare către Tollclock vântul sufla puternic, iar 
detectiva îşi dădu seama că arăta ca o vrăjitoare în furtună cu 
părul ei vâlvoi. Într-adevăr, o luă prin surprindere pe Evie Watt 
atunci când se aşeză la masa ei. 

— Ce loc grozav! începu Willow. 

În farfurie avea mai multe feluri de salată, humus şi lipie. 

— Exact ce aveam nevoie. E ciudat să găsesc aşa ceva în 
Lerwick. Chiar nu mă aşteptam. 

— O, să ştii că suntem destul de civilizati! 

Evie zâmbi. Willow se gândi că deja o vrăjise pe tânără, că 
era dezarmată şi gata să vorbească. 

— Uite, îmi pare rău că te deranjez. Trebuie să fii ocupată 
până peste cap! Sâmbătă e nunta şi ai o groază de lucruri de 
organizat. Mă mir că eşti atât de calmă. 

— Va fi ceva foarte relaxat şi informal. Şi am delegat cea mai 
mare parte din organizare altora. Dar nu prea ştiu cu ce te-aş 
putea ajuta. Deja i-am spus lui Jimmy Perez tot ce ştiu. 

Evie îşi luase o salată cu fructe de mare, însă mâncase foarte 
puţin din ea. Willow se întrebă dacă-şi făcea griji să nu se 
îngraşe înainte de nuntă. 

Detectiva se aplecă în faţă. Ar fi putut fi prietene, ea era doar 
puţin mai mare decât Evie şi nu la fel de drăguță - nu se punea 
problema de competiţie între ele. Arătau de parcă ar fi stat 
doar la taclale. 

— Încerc să-mi dau seama ce-a făcut Markham în ziua în care 
a murit. Joi noapte a stat la Hotelul Ravenswick. Vineri 
dimineaţă şi-a băut cafeaua la Bonhoga în compania unei femei 
de vârstă mijlocie. Ai idee cine poate fi persoana asta? 


Evie clătină din cap. 

— Asta dacă nu era maică-sa. Au fost dintotdeauna foarte 
apropiaţi. Pentru Maria a fost un sacrificiu să-şi lase fiul să 
plece în sud. Îi înţelegea ambiția, dar îl adora. Mereu mi s-a 
părut o relaţie ciudată - păreau mai mult iubiţi decât mamă şi 
fiu. Vreau să spun că şi eu mă înţeleg bine cu tata, dar n-avem 
nici pe departe o relaţie atât de intensă. Peter trebuie să se fi 
simţit uneori în plus. 

Willow dădu din cap. Nu se gândise că Maria ar fi fost femeia 
cu care se întâlnise Markham. O greşeală din partea ei. 

— Ştim că a luat prânzul de unul singur într-un local din 
Brae. 

Sandy obținuse această informaţie. Proprietarul îl 
recunoscuse pe Markham. 

— Apoi s-a întâlnit cu purtătorul de cuvânt din Sullom Voe, 
Andy Belshaw. Ce motiv avea să facă asta? 

— Presupun că un interviu cu Andy era primul lucru pe care 
era normal să-l facă dacă voia să scrie un articol despre 
terminal. 

— ÎI cunoşti? 

— Normal. Pregăteşte echipa de juniori împreună cu John, 
logodnicul meu. Fiii lui sunt tocmai de vârsta potrivită pentru 
asta, iar John s-a descurcat mereu bine cu copiii. 

Evie tăcu. 

— Soţia lui John nu putea să aibă copii. Din cauza 
tratamentului împotriva cancerului. S-a îmbolnăvit când avea 
treizeci şi ceva de ani şi a urmat tratamentul cam tot timpul cât 
au fost căsătoriţi. John a avut grijă de ea în tot acel timp. 

Vorbise pe un ton neutru, aşa că Willow nu-şi dădu seama ce 
credea de fapt despre toate acestea, cum se simţea gândindu- 
se că era logodită cu un fel de sfânt. 

— Deci n-a avut parte de o viaţă de familie normală. Iar acum 
are o nouă şansă. 

— Da, poate că da. Amândoi vrem copii. 

— Pe urmă, Markham trebuia să meargă la o şedinţă a 
grupului care se opune proiectului energetic. Ai vreo legătură 
cu asta? 

Evie nu mai părea în largul ei. 

— Nu. Sunt câteva persoane prin Shetland care consideră că 
noul proiect va distruge mediul de lângă Hvidahus, unde vrem 


să facem centrala, însă în realitate nu va avea un impact prea 
mare. 

— Deci sunt un fel de grup de opoziţie? 

— Da. Cam aşa ceva. 

Când Evie întoarse puţin capul, Willow se gândi că nu putea 
să insiste pe acel subiect fără s-o facă să se închidă în ea. 

— Spune-mi câte ceva despre Andy Belshaw. Am stat foarte 
puţin de vorbă cu el şi nu mi-am dat seama ce fel de om e. 

— Nu cred că-i aşa complicat! Işi iubeşte familia, îi place să 
bea bere cu amicii lui în weekend şi să antreneze echipa de 
fotbal a copiilor. Are un oarecare spirit competitiv. li place 
când echipa câştigă şi am impresia că e ambițios şi la muncă. 
Se înţelege bine cu John, dar sunt destul de diferiţi. 

— Deci John al tău e mai complicat? 

Willow păstră tonul degajat. Era cel puţin bizar să aibă o 
asemenea conversaţie cu o suspectă într-o cafenea aglomerată. 
Şeful ei din Inverness s-ar fi urcat pe pereţi dacă ar fi aflat. 

Evie se gândi înainte să răspundă. Sau poate că încerca să 
formuleze un răspuns care să nu dezvăluie prea multe. 

— Nu ştiu. 

Tânăra râse din nou. 

— Sper să am parte de mulţi ani în care să-mi dau seama! 

— Şi nevasta lui Andy Belshaw? Ea cum e? 

Willow se gândi că discuţia chiar devenise o bârfă între fete. 

— Ah, Jen e o scumpă! E bucătăreasă la şcoala din Aith. E 
puţin mai mare decât Andy. E mămoasă. Îi plac meşteşugurile 
tradiţionale. 

Willow aprobă din cap. 

— Ar trebui să mă întorc la birou. 

Evie puse farfuriile una peste alta. 

— Vineri îmi iau liber şi am multe de făcut săptămâna asta. 

— Ceva în mod special? 

Willow îşi dădu seama că se simţea cu adevărat bine în 
compania tinerei şi încă nu voia să plece. Îşi mai dădu seama şi 
că avea o teamă iraţională de a rămâne singură într-un loc 
străin. 

— Încerc să conving o echipă de cercetare de la universitate 
să contribuie la proiect pentru ca Shetland să devină un loc 
pentru experimente în domeniul energiei mareice. In North 
Mainland e o zonă perfectă pentru aşa ceva. Primăria ar putea 


acoperi transportul şi cazarea, dar savanții au impresia că 
Shetland e la capătul lumii. Am făcut în aşa fel încât şeful 
echipei să vină chiar la faţa locului. De dimineaţă am fost în 
Hvidahus împreună cu alte persoane care se ocupă de 
organizare ca să mai recapitulez o dată planurile. Aşa că am tot 
restul săptămânii plin. Sunt ocupată cu asta şi cu aranjarea 
locurilor la nuntă şi mai trebuie să fac şi o grămadă de prăjituri 
pentru petrecere. _ 

Tânăra se ridică de pe scaun, iar Willow îi mulţumi. În 
dreptul uşii, Evie se opri şi se întoarse către ea. 

— Ar trebui să vii şi tu la petrecere, dacă mai eşti pe aici. Ai 
fi binevenită. O nuntă tradiţională în Shetland e ceva special. 


Pentru prima oară de când venise în Shetland, Willow se 
pomeni singură în maşină pe drumul către nord. După-amiaza 
abia începea, aşa că era liber. Vehiculul era izbit de rafale, 
lucru care o obliga pe detectivă să fie atentă la condus. Însă în 
tot acel timp prin minte i se perindau evenimentele şi 
persoanele asociate cu moartea lui Jerry Markham: Andy 
Belshaw, care lucra la Sullom Voe şi avea grijă de ştiri şi de 
imaginea staţiei; John Henderson, care locuia în apropiere şi 
remorca uriaşele tancuri petroliere care veneau şi plecau din 
terminalul de la Sullom Voe; Mark Walsh, care era vecin cu 
Henderson şi se opunea proiectului energetic. Willow îi trecuse 
pe toţi pe o schemă pe tabla din sala de operaţiuni de la secţia 
din Lerwick. Mai notase şi parcarea în care fusese ucis 
Markham şi debarcaderul din Aith unde Rhona Laing îi găsise 
cadavrul. 

Willow ajunse în parcare. Vicki Hewitt, criminalista, şi Sandy 
Wilson purtau amândoi costume de protecţie. Banda alb- 
albastră se contorsiona şi tremura în bătaia vântului. Willow 
rămase în afara perimetrului şi strigă la ei. 

— Deci, Vicki, ce crezi, aici e locul faptei? 

Femeia se uită la ea şi zâmbi. 

— Hei! Lasă-mă să-mi văd de treabă. De obicei nu fac 
miracole în timpul liber! 

Willow ştia că trebuie să aibă răbdare, însă în minte auzea 
cum timpul trece ticăind ca un metronom. În curând, şeful ei 
avea să decidă că avusese destul timp la dispoziţie şi să vină să 
preia chiar el cazul, ca un şerif singuratic venit să salveze 


oraşul. Detectiva strigă, spunându-le că o să se întâlnească la 
şedinţa din seara respectivă, după care se urcă în maşină. 
Incercă să dea din nou de Perez, iar de data aceea telefonul 
chiar sună. Bărbatul răspunse, dar semnalul era slab şi abia 
dacă-l înţelegea. 

— În curând o să iau feribotul din Yell. Dacă poţi să vii în Toft 
în jumătate de oră, vorbim atunci. 

În fundal se auzeau ţipete de pescăruşi şi zgomot de 
motoare. Detectiva se întrebă ce pusese la cale Perez şi simţi o 
uşoară iritare. Chiar avea impresia că putea să facă pe 
detectivul privat şi s-o ignore complet? Însă Willow era 
curioasă şi ştia că o să facă exact ce-i spusese el. Se uită la 
hartă şi porni mai departe, tot spre nord. 

Pe drumul către staţia din Sullom Voe, Willow văzu 
manechinele lui Evie Watt şi John Henderson. În ciuda vremii, 
portretele în mărime naturală erau încă prinse pe capetele lor 
cu nişte elastice subţiri. Poza tinerei alunecase puţin, iar din 
faţa de pernă curgeau paie. Willow îşi aduse aminte că în barul 
din Voe auzise o discuţie despre petrecerea de burlăciţă a lui 
Evie şi se gândi că probabil aceleaşi prietene făcuseră 
manechinele ca să se amuze. Pentru o clipă, detectiva se 
întrebă pe cine avea să cheme la petrecerea ei de burlăciţă, 
însă apoi îşi dădu seama că întrebarea era doar teoretică: nu 
era genul care să se mărite. 

Detectiva încetinise ca să arunce o privire la manechinele 
îmbrăcate ca de nuntă şi tocmai voia să-şi continue drumul 
când deodată ceva o făcu să se răzgândească. Trase pe 
dreapta, ieşi din maşină şi se apropie ca să se uite mai bine la 
ele. Voia să ştie cum arată logodnicul lui Evie şi, oricum, mai 
avea încă douăzeci de minute până la întâlnirea cu Jimmy 
Perez. În timp ce mergea prin iarba înaltă, observă în şanţ 
gălbenele de mlaştină şi irişi. Încă nu înfloriseră, dar în câteva 
săptămâni urmau să arate grozav. N-o să apuce să le vadă, 
până atunci criminalul o să fie prins şi ea deja plecată. Aşa 
spera. Apropiindu-se mai mult, îşi zise că fetele de la petrecere 
chiar se străduiseră din răsputeri. Manechinele aveau pantofi 
adevăraţi în picioare. Pe modelul lui Evie puseseră o rochie 
albă cu volănaşe. Celălalt, însă, nu era îmbrăcat la costum, aşa 
cum ar fi fost de aşteptat, ci cu un sacou şi nişte pantaloni 
albastru-închis. Pe sacou, la rever, era prinsă o insignă alb- 


roşie. Manechinul care-l reprezenta pe bărbat fusese sprijinit la 
început, dar între timp căzuse şi zăcea în iarba înaltă. Abia 
când se uită mai de aproape, Willow observă că mâinile erau 
adevărate şi, în spatele fotografiei, se zăreau piele adevărată şi 
păr adevărat. 

Preţ de o clipă, femeia fu cuprinsă de panică. Era prea de tot, 
parcă era desprins dintr-un film horror, dintr-o poveste pentru 
copii cu o marionetă care prinde viaţă. Nu putea să se mişte, nu 
putea să gândească. Apoi ridică uşor masca folosindu-se de pix, 
întinzând elasticul care o ţinea în loc. Chipul de dedesubt era 
exact cel din poză. John Henderson zăcea mort lângă 
manechinul logodnicei sale. 


Capitolul 21 

Willow se duse la marginea drumului şi începu să dea 
telefoane. Îl sună pe Sandy Wilson, spunându-i să vină cât de 
repede putea cu Vicki Hewitt. Adoptă un ton neutru, nelăsând 
să se ghicească nici măcar un pic din panica de mai devreme. 

— Ce s-a întâmplat? 

Sandy Wilson părea neliniştit. 

— John Henderson e mort. lar cineva i-a lipit o fotografie pe 
faţă. Deci nu e vorba de un accident şi nici de o sinucidere. 
Asta dacă nu cumva şi-a pus masca înainte să se înjunghie în 
piept. 

— În regulă. 

Dar lui Willow nu i se părea deloc în regulă. Era ceva 
premeditat, odios, iar situaţia scăpa de sub control. 

Apoi îl sună pe Jimmy Perez, care deja ajunsese la Toft, acolo 
unde îl lăsase feribotul din Yell. Detectiva fu nevoită să-i explice 
şi lui situaţia. De această dată, nu mai fu o întrebare, ci o 
afirmaţie. 

— Vin în zece minute. 

Vestea o linişti pe Willow. Deodată îşi dori să-l fi trimis pe 
bărbat să discute cu Henderson weekendul precedent. Chiar şi 
bolnav şi depresiv, Perez ar fi aflat mai multe de la el decât 
Sandy. Însă deja era prea târziu. Era o greşeală pe care ştia că 
o s-o regrete în următoarele zile. 

Perez ajunse primul. Rămase în drum, stând cocoşat, şi nici 
măcar nu ceru să vadă cadavrul. Respecta oare procedura sau 
pur şi simplu nu era în stare să se uite la cineva mort? Willow 
nu era sigură. Nu-şi dădea seama cât de stăpân pe sine era 
detectivul. Femeia îşi dori să se îmbete amândoi turtă - poate 
că atunci ar fi îndrăznit să-i pună toate întrebările care-i 
treceau prin minte. 

— Cineva ar trebui să-i spună lui Evie Watt, zise Perez. 
Înainte să se răspândească vestea. Ştii cum e lumea pe-aici. Nu 
există secrete. 

În afară de identitatea criminalului. 

— Faci tu asta? 

Willow îşi dădu seama cât de nepotrivit sunase întrebarea 
abia după ce o rosti, însă era prea târziu să mai dea înapoi. lar 
din moment ce Perez venea la muncă, însemna că trebuia să fie 
în stare. 


Între cei doi se lăsă tăcerea. 

— Nu cred că sunt persoana potrivită. 

Cei doi detectivi se uitară unul la celălalt. Se priveau precum 
nişte câini. Sau precum nişte iubiţi care se ceartă pentru prima 
oară, fără ca vreunul să vrea să creeze precedentul de a da 
primul înapoi. 

— Mă gândeam că ar trebui să arunc o privire prin locuinţa 
lui Henderson, spuse Perez în cele din urmă. E greu de zis, dar 
parcă n-aş crede că a fost omorât aici, la marginea drumului. Ar 
fi fost prea riscant. De data asta nu e pic de ceaţă. 

— Unde locuia? întrebă Willow. 

Văzuse adresa scrisă, dar se simţea din nou neputincioasă 
din cauza lipsei de cunoştinţe despre geografia insulelor 
Shetland. Simţea şi că e în dezavantaj faţă de un coleg care 
cunoştea locul şi oamenii de acolo mai bine decât o să-i ştie ea 
vreodată. 

— În Hvidahus, în partea de est, nu departe de aici. E o 
locuinţă destul de nouă. Henderson a construit-o când s-a 
îmbolnăvit prima lui soţie. 

Perez se uită la detectivă. 

— Şi ar trebui să vorbim şi cu directorul portului. Henderson 
e îmbrăcat în haine de muncă. Ori se pregătea să-şi înceapă 
tura în Sullom Voe când a fost ucis, ori tocmai şi-o terminase. 
Ne putem da seama când a murit în funcţie de programul lui. 

Cei doi se priviră din nou, dar Willow fu cea care rupse 
tăcerea. 

— Stai să ajungă Sandy aici şi vin cu tine la casa lui 
Henderson. Vreau să văd unde locuia. Până una alta, încearcă 
să-l suni pe directorul portului. 

Perez aprobă din cap şi se îndepărtă să dea telefonul. 

Willow o sună la rândul ei, pe ultima persoană din lista ei 
mentală: Rhona Laing. O voce de bărbat politicoasă, dar 
distantă, îi spuse că procuroarea nu era disponibilă. Când 
femeia insistă, i se răspunse că şefa lui îşi luase liber două zile. 
Se prezentă drept asistentul ei, după care o întrebă pe Willow 
dacă îi putea fi de folos în vreun fel. 


Sandy Wilson şi Vicki Hewitt ajunseră la faţa locului şi atunci 
lucrurile se desfăşurară ca de obicei. Acelaşi procedeu şi 
aceleaşi întrebări. Întrebări la care Willow ştia că specialista o 


să refuze să dea răspunsuri exacte. 

— Cauza decesului? 

— S-ar părea că e vorba de o rană prin înjunghiere, aşa cum 
ai spus şi tu la telefon. Aş spune, însă, că a fost ucis altundeva. 

— De cât timp e mort? 

Din nou, lui Willow îi era imposibil să stea locului. Toate 
acele zile petrecute în imensul hambar din comunitatea hippie - 
meditaţia de zi cu zi, când stătea întinsă pe spate cu privirea 
fixată pe grinzile din tavan, învățând să-şi relaxeze trupul şi să 
se concentreze - fuseseră degeaba. Ar fi trebuit să rămână 
calmă, însă fiecare nerv şi muşchi i se încorda, i se contracta, 
iar femeia ţopăia de pe-un picior pe altul, ca un copil care are 
nevoie să meargă la baie. 

Vicki ridică privirea şi zâmbi puţin, dându-i binecunoscutul 
răspuns: 

— Spune-mi când a fost văzut ultima oară şi pot să-ţi zic. A 
murit între momentul ăla şi când l-ai găsit tu. Altminteri, 
aşteaptă veşti de la legist. O să-ţi spună şi care a fost ultimul 
lucru pe care l-a mâncat. 

— Zeci de oameni trec zilnic cu maşina pe drumul ăsta. 
Cineva trebuie să fi văzut cadavrul de pe margine. 

— Zici tu? întrebă Vicki. Normal că, stând aici, ne dăm seama 
că e un bărbat, nu un manechin, dar dacă treci cu maşina şi 
vezi manechinele cu coada ochiului, mai ales dacă te-ai obişnuit 
să fie acolo... Tu ţi-ai dat seama? 

Willow îşi zise că fusese ceva în felul în care arătau 
manechinele care o făcuse, totuşi, să încetinească şi să se 
oprească, însă Vicki avea probabil dreptate. 

— Noaptea a plouat torențial, spuse Sandy brusc. N-ar fi 
trebuit să aibă hainele mai ude de atât, dacă zace aici de ieri? 

Femeile se uitară la el. Willow aprobă încet din cap. 

— Normal. Ar fi trebuit să treacă foarte mult timp ca să se 
usuce în iarba aia înaltă. 

Willow se uită la Sandy. 

— Cineva trebuie să-i spună lui Evie Watt că logodnicul ei e 
mort. Asta înainte să se răspândească vestea. M-am văzut cu ea 
la prânz şi încă trebuie să fie la muncă. Faci tu asta? 

Femeia speră ca tânărul să accepte pe loc. Nu mai avea chef 
de încă un localnic încăpățânat. 

— Şi înainte să pleci asigură-te că are prieteni sau rude care 


să stea cu ea. 
Sandy dădu grav din cap, intră în maşină, iar lui Willow îi 
veni să-l pupe fiindcă nu comentase ordinul. 


Willow porni împreună cu Jimmy Perez către Hvidahus, o 
comunitate care număra doar trei locuinţe, aflată la capătul 
unui drum lung, de unde se vedeau un ponton şi un golf. Pe 
drum, detectivul îi repetă femeii ce aflase de la directorul 
portuar. 

— Henderson trebuia să înceapă lucrul la prânz, spuse Perez, 
dar nu a ajuns la birou. Nici n-a dat vreun telefon. Nu-i stătea 
în fire. De când i-a murit soţia, mergea în fiecare zi la muncă. 
Nici măcar când era bolnav nu stătea acasă. Joe Sinclair, 
directorul portului, s-a gândit că poate a făcut el vreo greşeală 
cu tura. Ori asta, ori că John era ocupat cu pregătirile de nuntă. 
Dar i s-a părut suficient de ciudat cât să-l sune de câteva ori pe 
mobil şi la Hvidahus. N-a primit niciun răspuns. Voia să treacă 
pe la el după serviciu. 

— Deci putem să presupunem că a murit în dimineaţa asta. 

— Da. 

Perez trecu peste o barieră pentru vite şi trase pe dreapta 
lângă casă, în spatele unui mic vehicul. 

— Asta e maşina lui Henderson. L-am văzut la volan chiar 
săptămâna trecută. 

Locuinţa fusese vopsită de curând în alb şi priveliştea de la 
ferestre cuprindea marea. În grădină era o mică turbină 
eoliană, iar în spatele casei, la adăpost, o seră lungă. Turbina 
zumzăia liniştit. Două găini ciuguleau, prin iarbă. 

— Voia să trăiască în tihnă, observă Willow. 

— Toate astea sunt destul de recente. 

Jimmy zâmbi uşor. 

— Poate că a fost mâna lui Evie. O fi curtat-o cu energie 
verde şi cu stilul de viaţă al unui fermier. 

Cei doi rămaseră o clipă pe loc şi priviră în jur. Casa 
învecinată era din piatră gri, mai veche, mai mică, şi avea un 
singur etaj. 

— Probabil că nu stă nimeni acolo, spuse Perez. E închiriată 
pe timpul sezonului, nu cred că s-a cazat cineva în perioada 
asta. Casa mare, albă, de lângă ponton e a lui Mark şi Susan 
Walsh, nou-veniţii care au făcut întruna gălăgie legat de 


proiectul energetic. 

Willow se întoarse. Din locul în care stăteau se vedea un 
acoperiş cu hornuri înalte şi o grădină protejată, formată din 
peluze şi tufe. 

— Vorbim cu ei mai târziu. 

Willow aruncă un ochi pe fereastra casei de vacanţă. Totul 
era ordonat. Pe masă era un teanc de aşternuturi împăturite, 
lăsate acolo pentru primii oaspeţi. Nu se vedea niciun semn că 
ar fi fost ocupată. 

Uşa laterală a locuinţei lui Henderson era descuiată şi dădea 
direct într-o bucătărie mare. Cei doi se opriră în prag şi priviră 
înăuntru. Totul părea nou. Să fi fost încă un semn că 
Henderson îşi pregătea casa pentru noua soţie? Oare voia să 
şteargă orice urmă a celeilalte femei care trăise şi murise 
acolo? 

— N-ar fi bine s-o aşteptăm pe Vicki Hewitt? întrebă Perez. 

— Probabil că da. 

Dar Willow se întoarse la maşină şi reveni cu două costume 
de protecţie. 

— De data asta am venit pregătită. 

Femeia se îmbrăcă, aranjându-şi părul lung în spatele 
jerseului. Îşi puse gluga de hârtie şi masca pe faţă, însă o mai 
ridică o dată ca să vorbească. 

— Haide, Jimmy, mă laşi singură? 

Detectivei i se părea că Perez e buimac. 

Odată intraţi, Willow se uită în jur. Deşi exista o maşină de 
spălat, Henderson spălase cu mâna vasele de la micul dejun. Pe 
suportul de scurgere se vedeau o cană, un castron şi o farfurie, 
iar alături de acestea erau câteva tacâmuri. Masa fusese 
curățată de firmituri. Gresia era imaculată. Pe bufet se aflau un 
ibric şi un cuptor cu microunde. Lângă ele - un coş cu o pâine 
integrală de la brutăria Walls. Nu era niciun pic de dezordine. 
Nimic nu arăta ce fel de om locuise acolo, cu excepţia unei 
cruci mici, făcută dintr-o frunză uscată de palmier, lipită de 
uşă, semn că bărbatul fusese la biserică de Florii. 

Willow trecu în camera de zi, unde se vedeau o canapea de 
piele, un covor maro şi nişte draperii simple de aceeaşi culoare. 
Toate erau de calitate, dar terne, ca o pânză goală. Willow se 
gândi că Evie ar fi adus culoare, artă şi cărţi în casă. Ar fi adus 
ghivece cu plante. Ar fi tricotat. Oare lui Henderson chiar nu-i 


păsa, sau luase în mod deliberat hotărârea de a nu-şi impune 
gusturile asupra noii femei din viaţa lui? 

— Nu se vede nicio urmă de încăierare, spuse Willow. Niciun 
pic de sânge. 

Perez nu răspunse. 

Detectiva merse mai departe, către dormitoare. Cel mai mare 
dintre ele părea o cameră de hotel: un pat mare, dublu, un 
scrin şi un şifonier din acelaşi set. Se simţea mirosul covorului 
nou şi al lenjeriei proaspete. Willow deschise şifonierul şi se 
întrebă dacă Henderson păstrase ceva de la fosta soţie - vreo 
rochie mai deosebită care să-i amintească de prima lor 
întâlnire, sau poate chiar rochia ei de mireasă. Era convinsă că 
Evie ar fi înţeles şi n-ar fi fost deranjată, dar nu se vedea nimic 
care să-i fi aparţinut femeii. Înăuntru se afla un costum 
bărbătesc, nou, încă în ambalaj, şi două cămăşi. Oare le 
cumpărase pentru nuntă? Detectiva deschise sertarul de sus al 
scrinului. Înăuntru nu era decât o casetă mică pentru bijuterii, 
primul semn al lui Agnes Henderson: o verighetă de aur simplă, 
un inel de logodnă modest, cu un diamant mic, un şirag de 
perle şi o broşă de argint în formă de cap de corb. Willow era 
conştientă că Perez stătea lângă ea ca o umbră şi se uita peste 
umărul ei, însă detectivul tăcea în continuare. Femeia merse 
mai departe. 

Baia era curată şi funcţională. Înăuntru nu era nicio 
lumânare, niciun parfum. Se vedea o singură periuţă de dinţi. 
Willow se gândi că Evie Watt nu dormea niciodată acolo. Nu 
rămânea niciodată peste noapte. Apoi îşi dădu seama, aproape 
că avu o revelaţie: cei doi logodnici nu făcuseră sex niciodată. 
Erau religioşi şi hotărâseră să aştepte până la nuntă. Simţi că-i 
dau lacrimile, dar se şterse la ochi cu mâneca, sperând că 
Perez nu observase nimic. 

Era clar că Henderson folosea dormitorul mai mic din spatele 
casei. De la fereastră, singura privelişte era un deal golaş. În 
cameră găsiră un pat de o persoană, aranjat după moda veche, 
cu cearşafuri, pături şi pilotă. Pe noptieră se vedeau o Biblie şi 
o broşură cu o listă de recomandări de texte şi cugetări 
religioase. Pe perete - o fotografie cu un grup de bărbaţi în 
uniformă, lângă un vas nou-nouţ. Să fi fost vreun remorcher din 
Sullom Voe? Willow îl recunoscu pe John Henderson în centru. 
Încă nu se vedea nicio urmă că ar fi intrat cineva cu forţa şi l-ar 


fi înjunghiat. 

Willow se întoarse către Perez. 

— Ce crezi? 

Tăcerea bărbatului începea s-o irite. 

Detectivul dădu din umeri şi se întoarse în hol. Podeaua era 
laminată şi nişte trepte abrupte, de lemn, duceau la mansardă. 
Perez o luă înainte, apoi se dădu la o parte ca să-i facă loc şi lui 
Willow. Mansarda se întindea deasupra întregii case, iar de la 
ferestrele prin care intra lumina se vedea toată coasta. Pereţii 
nu erau drepţi, Perez putea să rămână în picioare numai în 
mijlocul camerei. Era ca şi cum ar fi intrat în alt univers. 
Zidurile erau vopsite în roşu. Pe jos era o saltea dublă, 
acoperită cu o țesătură indiană din bumbac, cu modele aurii şi 
roşii. Pe pereţii înclinați erau lipite afişele unor concerte şi ale 
unui festival numit „Wordplay and the Tall Ships Race”. 

— Ce e cu locul ăsta? întrebă Willow. Crezi că o fi spaţiul lui 
Evie? E ca sera şi turbina de afară? Tot felul lui Henderson de a 
o curta? Oare voia să-i arate că nu era nevoie să se schimbe 
pentru el? 

— Se poate, spuse Perez în cele din urmă. Sau un loc în care 
să se relaxeze Agnes... 

— Ar fi fost în stare să urce treptele alea? 

— Spre sfârşit, nu. Dar când s-au mutat aici, la început, nu 
era aşa bolnavă. Şi era o femeie plină de viaţă. Râdea mereu. 
Era profesoară de Arte. Mi-a predat şi mie o vreme la Liceul 
Anderson, în ultimul an de şcoală. Era foarte tânără pe atunci. 
Tare drăguță. 

— lar Henderson a păstrat încăperea asta ca pe un fel de 
sanctuar. 

— Nu ştiu, spuse Perez. 

Vorbise de parcă întrebarea i se părea ridicolă. 

— A fost doar o idee. S-ar putea să greşesc. 

— În orice caz, nu se vede niciun pic de sânge, spuse Willow. 
Nu aici a fost ucis. 

Femeia îşi zise că încăperea le spunea mai multe despre John 
Henderson decât despre crimă. 

Perez tăcea din nou. Nu-i răspunse detectivei. Cobori 
treptele. Când ajunse la rândul ei la parter, Willow îl găsi în 
bucătărie, cufundat în gânduri. 

— Cuţitul ăla de pâine, spuse bărbatul, făcând semn cu capul 


către suportul de scurgere. 

— Ce-i cu el? Poate că Henderson a mâncat pâine prăjită la 
micul dejun. 

Femeia începea să-şi piardă răbdarea. 

— Dar nu avea nevoie să taie pâinea. 

Perez îi arătă coşul în care stătea pâinea feliată. 

— Lo fi folosit aseară! 

Dar nici Willow nu credea ce spune. Henderson ordonase tot 
ce folosise cu o seară înainte. Totul era aşezat la locul lui. 
Numai farfuriile de la micul dejun rămăseseră pe suportul de 
scurgere. 

Perez clătină din cap şi ieşi. Mergând repede şi precis, ca un 
câine care adulmecă, se duse într-o parte laterală a casei, la un 
mic garaj. Având în continuare mâinile acoperite cu mănuși de 
latex, ridică uşa de la garaj. Şi aici totul era aranjat, ordonat. 
Se vedeau rafturi cu recipiente de vopsea, cutii cu şuruburi şi 
cuie. Pe perete erau cârlige pentru agăţat uneltele de 
grădinărit. Într-o parte era o maşină de tuns iarba, iar în 
mijlocul podelei o pată întunecată, care probabil era sânge. 


Capitolul 22 

Sandy o găsi pe Evie în biroul ei din noua clădire elegantă de 
lângă mal, în apropiere de muzeul din Lerwick. Ajunsese în 
mijlocul după-amiezii. Copiii se întorceau de la şcoală, iar în 
biroul open-space angajaţii îşi beau ceaiul. Evie stătea la masa 
de lucru şi se uita la ecranul calculatorului, cu o cană lângă ea. 
Pe moment nu-şi dădu seama cine era Sandy, dar apoi se 
încruntă. 

— Iarăşi întrebări despre Markham? Deja am vorbit la prânz 
cu femeia din Hebride. 

Sandy nu răspunse. Îşi dădu seama că era purtătorul de veşti 
proaste în ambele cazuri de crimă, iar prin minte îi trecu 
gândul copilăresc că era momentul să mai facă şi altcineva 
asta. 

— Putem să vorbim undeva între patru ochi? 

Ceva din tonul lui Sandy o puse în gardă. Evie se ridică 
brusc, îl conduse într-o cameră mică pentru interviuri şi 
aprinse semnul de „Ocupat”. 

— Ce e, Sandy? A avut loc vreun accident? Ceva la Sullom? 

— E vorba de John. 

Din nou, Sandy se gândi că mai bine aborda problema cât 
mai direct. 

— E mort. Îmi pare foarte rău. 

— Dar nu în urma unui accident? 

Tonul lui Evie era dur ca piatra, nu cum se aşteptase tânărul. 
Fusese mai uşor să facă faţă lacrimilor Mariei. 

— Nu. A fost ucis. 

— La fel ca Jerry Markham. 

Nu era o întrebare. 

Cei doi rămaseră pentru o clipă în tăcere. Evie avea o 
postură rigidă şi stătea cu mâinile pe biroul din faţa ei. Sandy 
nu ştia ce să mai spună sau să facă. 

Sunt varză la asta. Jimmy ar fi făcut-o să vorbească. 

— Morag i-a contactat pe ai tăi. Sunt pe drum. Vin să stea cu 
tine. Aştept până ajung aici. 

— Nu! 

Răspunsul tinerei era direct şi plin de amărăciune. 

— Vreau să stau singură, Sandy. Vreau să pleci. 

Tânărul îşi dădu seama că Evie încerca din răsputeri să nu 
aibă o cădere nervoasă, că nu voia să plângă în faţa lui. John 


Henderson fusese singurul bărbat cu care-şi împărtăşise 
sentimentele. Sandy îşi zise că Evie urma să se închidă în 
tăcere pentru tot restul vieţii. 


Când ajunse la Hvidahus, Willow se interesă de Evie, după 
care îl trimise împreună cu Perez la Casa Albă. 

— Tu îi cunoşti, Sandy. S-ar putea să se simtă mai în largul 
lor dacă discută cu tine. 

Apoi, însă, femeia i se adresă lui Perez. 

— Află ce părere aveau despre Henderson. Dacă el sprijinea 
proiectul energetic, poate că îl considerau un inamic. Ar fi 
folositor să aflăm o părere obiectivă. Pe lângă asta, poate că de 
dimineaţă au văzut pe cineva în apropierea casei. 

În drum spre Casa Albă, Sandy şi-ar fi dorit să discute cu 
Perez despre Evie, despre cum se abţinuse să plângă, dar apoi 
îşi dădu seama că era, poate, cel mai lipsit de tact lucru din 
lume. Bătu la uşă şi, după ce nu primiră niciun răspuns, o 
deschise şi intră. Perez îl urmă. Rămaseră în holul mare pe care 
Sandy şi-l aducea aminte după mirosul soluţiei de curăţat 
mobila, o vază cu narcise şi un scrin lustruit. Dincolo, din 
bucătărie, se auzeau glasuri răstite. Soții Walsh se certau. 

— De ce nu poţi să te abţii? întrebă femeia. Trebuie să trăim 
aici. Vreau să mă integrez, să-mi fac prieteni. 

— E vorba de principii. 

În tonul bărbatului se simţea încăpăţânarea. 

— Ai citit rubrica lui Francis Watt. Există localnici care sunt 
de aceeaşi părere ca şi noi. 

Sandy se jenă fiindcă stătea şi trăgea cu urechea. 

— Bună! strigă tânărul. Putem să intrăm? 

De îndată ce deschise gura, îşi dădu seama că făcuse o 
greşeală. Ar fi trebuit să aştepte liniştit până când cei doi 
terminau să se certe. Aşa ar fi procedat Perez. Se uită cu 
părere de rău la detectiv, iar acesta dădu din umeri resemnat. 

Soții apărură imediat, amândoi numai zâmbete, scuzându-se 
că nu auziseră soneria. 

— Hai înăuntru, sergent. Cu ce vă putem ajuta? 

Cei doi puseră apa la fiert pentru ceai. 

— El este şeful meu, Jimmy Perez, spuse Sandy. Ar vrea să vă 
pună câteva întrebări. 

Tânărul se simţi cuprins de un nemaipomenit sentiment de 


uşurare fiindcă putea să-l lase pe Jimmy să acţioneze. Perez era 
din nou la comandă şi lucrurile reveniseră la normal. 

— Bine aţi venit în Shetland, începu Perez. Sper că aţi reuşit 
să vă acomodaţi. 

Lui Sandy nu i-ar fi trecut prin cap în veci să înceapă 
conversaţia aşa. 

— Avem nişte veşti foarte triste despre vecinul vostru. 

Apoi explică, în cuvinte simple, că John Henderson fusese 
ucis. 

— Credem că a fost ucis în propria casă. Ştiu că veţi vrea să 
ne ajutaţi cum puteţi. Eraţi aici de dimineaţă? 

— Cât de groaznic! 

Sue îşi trecu mâna prin părul subţire, vopsit în culoarea 
caiselor, portocaliu deschis. 

— John era un bărbat minunat. 

— Eraţi apropiaţi? 

Perez îşi bea ceaiul, uşor aplecat peste masă. 

— A venit la noi în ziua în care ne-am mutat aici şi ne-a adus 
ouă de la găinile lui, lapte şi pâine. Ni s-a părut un gest tare 
frumos. Era un om foarte retras, bineînţeles, dar te puteai baza 
pe el la nevoie. 

— Prin urmare, o cunoşteaţi pe Evie? Pe logodnica lui? 

— Desigur. 

Sandy simţi, însă, o uşoară reticenţă. 

— Nu era o situaţie uşor deranjantă? Mă refer la faptul că vă 
opuneţi vehement proiectului pe care-l conduce Evie. 

În încăpere se lăsă tăcerea. Sue îi aruncă soţului o privire 
disperată, iar acesta răspunse. 

— Suntem cu toţii oameni maturi, inspectore. Avem dreptul 
să avem neînţelegeri şi să le tratăm ca nişte adulţi. Ni se pare 
că tot peisajul din Hvidahus s-ar schimba în urma proiectului şi 
că mica staţie o să fie doar începutul unei exploatări la scară 
industrială. Evie face  prozelitism în numele energiei 
alternative. Dar suntem în relaţii complet amiabile. Ne-au 
invitat chiar şi la nunta lor. 

Mâinile lui Sue se agitară din nou către părul subţire, lipsit 
de volum. 

— Biata Evie! Să i se întâmple una ca asta cu doar câteva zile 
înainte de nuntă! E 

Sandy întoarse privirea ca să nu-i vadă chipul lui Perez. Insă 


detectivul vorbi pe un ton potolit. Reveni la întrebarea iniţială. 

— Eraţi aici de dimineaţă? 

— Doar până pe la opt, spuse Mark. Am mers devreme în 
Lerwick ca să facem cumpărăturile şi nu ne-am întors de mult. 
Am luat prânzul la Monty's. 

— Aţi văzut ceva neobişnuit? Vreo maşină ciudată pe drum? 

Sandy avu impresia că Sue vrea să răspundă, însă Mark i-o 
luă înainte. 

— Nu, spuse bărbatul. Nimic de genul ăsta. 


Capitolul 23 

Deja se lăsa întunericul când se întâlniră în sala de 
operaţiuni. La Hvidahus probabil că aprinseseră lumini 
puternice în garaj ca să poată examina locul cum trebuie. Vicki 
Hewitt era acolo alături de colegii ei, iar perimetrul era 
înconjurat de banda poliţiei. În rest - agitația organizată a unei 
anchete la scena crimei. James Grieve, legistul, fusese 
rechemat din Aberdeen. Părea uşurat că ratase ultimul avion şi 
că putea să petreacă o noapte acasă. Willow avea impresia că 
Shetland nu era locul lui favorit. 

— Fă-mi o favoare, inspectore, îi zisese acesta. Găseşte 
criminalul cât mai repede! 

Măcar de data asta nu mai lucrau cu spectatori. De 
dimineaţă era posibil să vină tot felul de gură-cască. Se 
prefăceau că-şi plimbă câinele sau că ieşiseră la plimbare pe 
coastă, însă de fapt simțeau o atracţie morbidă pentru sânge, 
voiau să vadă poliţia în acţiune. 

La secţie stabiliseră legătura cu Inverness, dar şeful lui 
Willow asculta fără să spună mare lucru. Cum ar fi putut să 
înţeleagă ce se întâmpla în cea mai nordică zonă din jurisdicţia 
lui? Venea acolo doar de câteva ori pe an, la întâlniri şi 
evenimente oficiale, şi rareori ieşea din Lerwick. Willow uită de 
el destul de repede şi se concentră asupra celor din cameră. Pe 
tablă erau şi mai multe poze, iar în centru fusese adăugat un 
nume nou. 

— John Henderson, spuse  detectiva. Văduv, pilot pe 
remorcherele de la terminalul petrolier, îşi rupea din timp ca să 
antreneze copiii şi era, din toate punctele de vedere, un sfânt. 
Cel puţin în aparenţă. Pe lângă asta, era şi logodnicul lui Evie 
Watt, al cărei fost iubit fusese, din întâmplare, chiar Jerry 
Markham. Prin urmare, ce se întâmplă aici? 

În încăpere se lăsă liniştea. Femeia se întoarse către Sandy, 
care stătea la un birou din spate. 

— Tu i-ai dat vestea lui Evie. Cum a reacţionat? 

— A fost destul de calmă. Dar era atât de încordată că am 
crezut că o să aibă o cădere. 

— E posibil să-l fi ucis ea? 

Willow nu adresase întrebarea cuiva anume. 

— Ştiu că sună aiurea, dar ce vreau eu să spun este că ea e 
singura legătură dintre cei doi. 


— Nu are alibi pentru azi-dimineaţă, observă Sandy. De la 
unsprezece a fost pe teren să vadă locul unde va fi şantierul 
proiectului. Are doi martori, dar înainte de ora asta nu are alibi. 

Sandy tăcu pentru o clipă. 

— Martorii sunt Joe Sinclair şi domnişoara Laing. 

— Ce naiba ştie procuroarea despre energia mareică? 

Lui Willow i se părea că femeia se ivea peste tot în anchetă, 
ca ciupercile după ploaie, dar nu reuşea să găsească un 
numitor comun pentru apariţiile ei. 

— Se pare că participă la proiect. Poate în calitate de 
consultant legal? 

Perez rămăsese destul de liniştit şi tăcut atât înainte, cât şi în 
timpul şedinţei, şi stătea mai deoparte. Pe biroul din faţa lui 
avea o cană de cafea. Bărbatul ridică mâna. Willow îi făcu semn 
din cap. 

— Insă Evie nu e, de fapt, singura legătură dintre cei doi 
bărbaţi, nu-i aşa? 

Vorbise încet, aşa încât fură nevoiţi să se concentreze ca să-l 
audă. 

— Spune-ne la ce te gândeşti, Jimmy. 

Willow se sprijini de birou şi aşteptă. 

— Se pare că Jerry Markham voia să scrie un articol despre 
sursele de energie din Shetland. Îl rugase pe tatăl lui să-i 
stabilească o întâlnire la Sullom şi acceptase să participe la 
şedinţa grupului de opoziţie organizată de soţii Walsh. Încerca 
să afle câte ceva despre noul terminal pentru gaze naturale. lar 
John Henderson era pilot pe remorcherele care aduc tancurile 
petroliere. Încă o legătură. Nu e tocmai personală, însă pare 
mai plauzibilă decât ideea că Evie Watt ar fi un soi de văduvă 
neagră. 

Perez tăcu. 

— Maria Markham susţine că fiul ei lucra la ceva secret şi că 
în noaptea în care a murit voia să le dezvăluie despre ce era 
vorba. 

— Deci am revenit la articolul lui Jerry Markham, spuse 
Willow. Cel cu care intenţiona să dea lovitura. Doar că, dacă e 
să ne luăm după spusele redactorului, nu era vorba de niciun 
articol. 

— Şi eu m-am tot gândit la asta. 

Bărbatul ezita în continuare. După ce mai devreme refuzase 


să-i urmeze ordinele, acum părea că nu vrea să lase impresia că 
e băgăcios sau să-i submineze din nou autoritatea. Lui Willow îi 
venea să-i spună să treacă peste întregul episod - nu era genul 
care să se simtă ameninţată de un coleg. Însă, în acelaşi timp, 
nu-i convenea că tot el venea cu ideile noi. 

— Continuă, spuse femeia. 

— Dacă nu voia, de fapt, să publice articolul? Dacă se 
documenta din cu totul alte motive? 

— Cum ar fi? 

— Mă gândeam, spuse Perez încet, la şantaj. 

Imediat ce bărbatul rosti cuvântul, totul păru atât de evident, 
încât Willow rămase descumpănită, oripilată, că nu-i venise ei 
ideea. De unde şi până unde îi trecuse vreodată prin cap că se 
va descurca în meseria asta? Markham era lacom şi probabil se 
gândise că putea să-şi extorcheze fostele cunoştinţe. Willow îşi 
păstră, însă, tonul calm şi nu dezvălui ce-i trecea prin cap. 
Exersase asta mulţi ani, pe vremea când copiii din Uist râdeau 
de hainele ei hippie şi îi puneau tot felul de porecle. 

— Da, Jimmy. Normal că are sens. Deci, cine şantaja pe cine? 
Şi ce legătură are John Henderson cu toată treaba asta? 

Perez se aplecă, alăturându-se cercului, fără să mai pară un 
intrus printre ei. 

— La cum văd eu lucrurile, începu el pe un ton ezitant şi atât 
de încet, încât detectiva abia îl auzi, Markham era cel care 
şantaja. Persoana şantajată e criminalul. Iar Henderson trebuie 
să-şi fi dat seama ce se întâmpla. Ori asta, ori a fost în locul 
nepotrivit la momentul nepotrivit. Poate tocmai trecea cu 
maşina când Markham a fost scos de pe carosabil. 

— Da, are sens, spuse Willow. E o teorie bună, cel puţin 
pentru moment. 

Detectiva se uită în jur. 

— Dar nu ne lăsăm pradă unei singure teorii, nu-i aşa? 
Rămânem deschişi la idei noi până mai obţinem dovezi. Eşti de 
acord, Jimmy? 

Perez aprobă din cap şi îi răspunse cu un zâmbet şovăitor, pe 
care nu-l mai exersase de multă vreme. 

— Sigur, spuse bărbatul. Şi eu aş proceda la fel. 

Willow scrise pe tablă „Șantaj?”, după care adăugă „Cine şi 
de ce? In legătură cu ce?” 

— Care crezi că era miza şantajului? Ceva legat de Sullom 


Voe, Jimmy? La asta te gândeai? 

— Posibil, spuse Perez. Sau poate ceva legat de energia 
mareică. Altfel, de ce ar fi acceptat să participe la şedinţa de la 
Vatnagarth? Aşa s-ar explica şi de ce Markham voia neapărat 
să discute cu Evie când s-a întors de data asta. 

În încăpere se lăsă tăcerea. Willow se întoarse către Sandy. 

— Evie urma să meargă acasă azi? 

— Au venit ai ei s-o ia, spuse Sandy. Merg la ea acasă în 
seara asta, după care o să ia cu toţii feribotul mâine la prima 
oră. 

— Am vorbit cu părinţii ei mai devreme, spuse Perez. Cu 
Jessie şi Francis. De asta am mers în Fetlar. Acolo locuiesc. 

— Şi de ce ai simţit nevoia să faci asta, Jimmy? 

Willow îşi dădu seama că vorbise pe un ton aspru, însă nu-i 
păsa. 

— Ca să-i înţeleg mai bine pe Evie Watt şi pe Henderson. 

Bărbatul răspunse la întrebare fără să bage în seamă iritarea 
detectivei. 

— Ca să aflu ce părere aveau ai ei despre căsătoria lor. 

— Şi ce părere aveau? 

— Păreau destul de mulţumiţi. Henderson le fusese prieten. 
Era o oarecare diferenţă de vârstă între cei doi, însă părinţii lui 
Evie îl considerau un om bun. 

— Îmi spui mai multe în maşină, zise detectiva brusc. 
Mergem acasă la Evie Watt. Aş vrea să vorbesc chiar eu cu ea. 

Willow nu voia să aibă acea conversaţie în public. Simţi că 
bărbatul ezita. 

— Nu-i aşa că e-n regulă, Jimmy? Sau diseară faci pe dădaca? 

Femeia se gândi că exagerase, dar era prea târziu să-şi 
retragă cuvintele. Jimmy îşi luă jacheta. 

— Nu, răspunse bărbatul. Cassie doarme la o prietenă. 
Diseară nu fac pe dădaca. 


Willow îl lăsase pe detectiv să conducă, dar chiar şi după ce 
ieşiră din Lerwick şi se îndreptară spre nord tot nu ştia cum să 
înceapă discuţia. Până la urmă, Perez fu cel care sparse 
tăcerea. 

— Îmi pare rău, spuse bărbatul. N-ar fi trebuit să pornesc 
spre Fetlar să vorbesc cu părinţii lui Evie fără să ne consultăm 
mai întâi. Am greşit. 


Perez făcu o pauză. 

— A fost nepotrivit din partea mea. 

Pe Willow o părăsi toată furia acumulată şi se simţi stoarsă 
de puteri. 

— Trebuie să ştiu unde te afli, spuse femeia. Unde e fiecare 
membru al echipei. 

Ştia că suna jalnic, de parcă ar fi fost obsedată să controleze 
totul. 

— Desigur. 

Pe drumul drept din apropiere de aerodromul Tingwall, 
Perez încetini ca să poată fi depăşit de un puşti vitezoman. 

— Poate că am stat singur prea multă vreme. Nu mai ştiu să 
comunic ca altădată. 

Detectivul ezită. 

— E ca atunci când ai avut infarct. Trebuie s-o iei de la capăt. 

— Ai vorbit cu managerul de la Bonhoga? 

Willow hotări că era mai bine să adopte un ton neutru, 
profesionist. 

— Da. N-a recunoscut-o pe femeia cu care a stat de vorbă 
Jerry Markham. 

— Evie se întreba dacă nu cumva a fost Maria Markham, 
spuse Willow. A spus că au fost mereu foarte apropiaţi. „Mai 
mult iubiţi decât mamă şi fiu.” Aşa i-a descris. 

— Maria n-a spus că s-ar fi văzut cu Jerry la cafea. 

Perez vorbise pe un ton neutru. Nu lăsă de înţeles dacă şi el 
credea în această posibilitate, sau dacă i se părea că Willow 
vorbeşte prostii. 

— Crezi că ar putea fi şi ea implicată în şantaj? 

Deja se lăsase întunericul. Willow uitase cât de negru era 
totul fără iluminare stradală, fără faruri aprinse. Se simţi din 
nou ca în Uist, cu stelele pe cer şi liniştea copilăriei de jur 
împrejur. 

— Poate că ar încerca să-i protejeze reputaţia lui Jerry, spuse 
Perez. O, da, asta cu siguranţă. Dar să-l ajute în escrocherie? 
Nu prea cred. 

Făcu o pauză. 

— Poate că l-ar fi ajutat dacă avea impresia că banii i se 
cuveneau fiului ei, că erau dreptul lui. Dar, dacă aşa stau 
lucrurile, nu prea îmi dau seama care poate fi secretul pe care 
intenţiona să-l dezvăluie. 


Bărbatul încetini ca să vireze pe drumul principal. În iarbă, 
unde fuseseră manechinele lui Evie şi Henderson, se afla un 
cort alb. Lângă acesta era o maşină de poliţie în care se afla 
Davy Cooper. 

— Vrei să ne oprim? întrebă Perez. 

— Nu. Vreau să ajungem acasă la Evie cât mai sunt treji. 

Între maşină şi căsuţă singurul lucru care-i ajuta să se 
orienteze era lumina de la una dintre ferestre. Măcar soţii Watt 
nu dormeau. Nu plouase din nou, dar încă se mai simţea miros 
de iarbă şi lână umedă. La un moment dat, Willow se împiedică, 
iar Perez o prinse de braţ. 

Familia stătea în bucătărie, în jurul unei mese rotunde. 
Willow privi de afară şi se gândi că parcă era o scenă dintr-o 
piesă de teatru. În centrul încăperii era măsuţa. Pe podea se 
aflau două piei de oaie, iar o alta, neagră, era aşezată pe 
spătarul scaunului simplu de lemn. Pe canapea era o pătură 
făcută dintr-o țesătură în culori vesele. Pe peretele din dreptul 
geamului se vedeau fotografii şi desene. Pe masă era un borcan 
în care cândva fusese gem şi acum erau aşezate flori sălbatice, 
care începuseră deja să se ofilească. Iar printre toate acestea 
se vedeau cele trei personaje. 

Bărbatul stătea ţeapăn şi drept. Willow îşi zise că părea 
desprins dintr-o piesă de Ibsen sau Strindberg. Avea peste 
cincizeci de ani, iar pe chipul bronzat avea o mustăcioară. 
Picioarele îi erau ascunse sub masă şi purta un pulover tricotat, 
cu modele din Fair Isle, în maro şi gri. Willow se gândi că era 
un pulover pentru ocazii speciale. Poate pentru biserică, pentru 
petreceri şi când era în doliu după bărbatul care ar fi putut să-i 
devină ginere. Îl purta pentru fiica lui, care-şi pierduse iubirea 
vieţii sale. 

De o parte şi de alta a lui stătea câte o femeie. Mama era 
mică, iar părul nu-i albise încă. Era una dintre acele femei de 
neam celtic, al căror păr rămâne negru şi când ajung la 
jumătatea vieţii. Avea ochii de un albastru-deschis. În ei se 
citea o puternică îngrijorare pentru fiica aflată în faţa ei. 
Întinse braţul ca să mângâie mâna tinerei. lar Evie Watt, 
nemişcată şi dreaptă, la fel ca tatăl ei, purtând aceleaşi haine 
pe care le avusese şi la întâlnirea de la prânz cu Willow, o lăsă 
s-o atingă. 

Willow îşi aminti de întrevederea cu Evie de la prânz, din 


Tollclock Centre, de discuţia despre nuntă, de invitaţia 
spontană la petrecere. 

Tânăra asta nu e o criminală. Nu ea şi-a ucis logodnicul, nu 
ea i-a aruncat cadavrul la marginea drumului şi nu ea l-a făcut 
să arate ca un manechin, doar ca să-mi vorbească după toate 
astea despre Jerry Markham. Nimeni nu se poate preface atât 
de bine. 

Jimmy Perez se apropie de uşă şi bătu. Willow continua să se 
uite pe geam. Jessie tresări de la zgomot, iar Francis se ridică. 
Evie nu schiţă nicio mişcare. Parcă nici nu auzise bătaia. 

— Francis, îmi pare atât de rău. 

Willow privi din umbră cum detectivul îi pune mâna pe umăr 
lui Watt. Bărbaţii rămaseră foarte aproape unul de celălalt, 
apoi se îndepărtară. 

— Ea e inspectorul Reeves, continuă Perez. Ea conduce 
ancheta. Putem să intrăm? 

— Vă rog, spuse Francis. 

Bunele maniere şi ospitalitatea le dictau să nu-i refuze, nici 
măcar în seara aceea, într-un moment cumplit pentru familia 
lui. 

Femeile se uitară la musafiri când aceştia intrară în cameră, 
dar nu se ridicară. Willow observă că, după ce Francis venise la 
uşă, mama se aşezase pe scaunul lui, aşa încât să stea lângă 
fiica ei. Francis se foi prin încăperea cu care era în mod evident 
obişnuit, puse ibricul pe foc şi nişte pliculeţe de ceai în ceainic. 
Willow se simţea total pe dinafară: urcase şi ea pe scenă, dar 
nu făcea parte din piesă. Trebuia să se implice. Trase un scaun 
aşa încât să stea faţă-n faţă cu Evie. 

— Imi pare foarte rău pentru John, Evie, şi ştiu că e ultimul 
lucru de care ai nevoie acum, dar trebuie să vorbim. Inţelegi 
asta, da? 

Evie dădu din cap. 

— Îţi vine în minte vreun motiv pentru care cineva ar fi vrut 
să-l ucidă? 

— Nu! Era un om bun. Toată lumea îl plăcea. 

Tânăra se uită la ai ei, aşteptând să-i confirme spusele. 

— Toată lumea avea numai lucruri bune de spus despre John 
Henderson, spuse Francis. Nimeni nu-l duşmănea. 

— Şi totuşi, cineva l-a înjunghiat în garajul casei lui din 
Hvidahus, i-a pus cadavrul în maşină şi a venit aproape până 


aici ca să-l arunce la marginea drumului, lângă manechinul tău. 
Criminalistul nostru a găsit manechinul lui într-un şanţ, ceva 
mai în sus pe şosea. Asta mă face să cred că John avea, totuşi, 
un duşman. 

Willow vorbi pe un ton liniştit, însă o privi pe Evie ca să-şi 
dea seama dacă o urmărise şi o înţelesese. Ar fi preferat să 
discute cu ea între patru ochi, însă chiar nu avea cum să-i 
roage pe ai ei să le lase singure. 

— Cred că vrei ca ucigaşul să fie prins şi pedepsit. 

— Asta nu mai ţine de mine, spuse Evie. Dacă gândesc aşa, o 
s-o iau razna. 

Willow văzu că una dintre pozele de pe perete o înfăţişa pe 
Evie la petrecerea ei de burlăciţă. Era în barul din Voe şi era 
deghizată într-un costum de animal cu urechi din blană 
artificială. Pe masa din faţa ei era un pahar cu bere, iar tânăra 
cuprindea cu braţul o femeie plinuţă, îmbrăcată în pirat. 
Amândouă se strâmbau. 

Tăcerea care se lăsase fu întreruptă de Francis Watt, care 
aşeză ceainicul pe masă şi le oferi tuturor căni. Willow se gândi 
că ritualul ceaiului era el însuşi ca o slujbă, liniştitor fiindcă era 
atât de familiar. Detectiva o urmări pe Jessie cum toarnă şi 
refuză laptele cu un semn din mână. 

— Dar o să ne ajuţi. O ne să răspunzi cinstit la întrebări, nu-i 
aşa? 

— Normal! Dar n-o să dau cu banul. N-o să speculez. 

— Când ai vorbit ultima oară cu John? întrebă detectivul. 

Buuun! se gândi Willow. Deci ăsta e momentul în care Perez 
preia interogatoriul. 

Însă femeia nu-i întrerupse. Perez părea să-i fi captat atenţia 
lui Evie, iar acum nu-i mai dădea drumul. Privirea tinerei era 
fixată pe chipul detectivului. Erau doi oameni care pierduseră 
persoanele la care ţineau. Parcă ar fi fost singuri pe lume. 

— De dimineaţă, la telefon, spuse Evie. Vorbeam în fiecare zi, 
imediat ce ne trezeam. În fiecare zi. Chiar dacă aveam stabilit 
să ne vedem mai târziu. Se trezea devreme, şi la fel şi eu. Am 
vorbit la şapte. Mi-am făcut un ceai, m-am aşezat aici şi l-am 
sunat pe John. 

— Şi despre ce aţi discutat? 

— Despre ce vorbeam de obicei. 

Pentru prima oară, Evie părea gata-gata să plângă. 


— Cât de mult îl iubeam. Că abia aşteptam să ne vedem. Că 
ardeam de nerăbdare să vină ziua de sâmbătă ca să fim 
cununaţi. 

— Urma să lucreze la prânz? întrebă Perez. 

— Da. 

Evie îi adresa în continuare răspunsurile numai lui Perez. 

— Am stabilit să ne vedem după ce termina, la opt. Voiam să 
stăm doar două ore. 

— Voiaţi să mergeţi la John sau venea el aici? 

— Venea el aici, răspunse Evie. Era aproape de drumul spre 
casă. Trebuia să mâncăm împreună şi să hotărâm ultimele 
detalii pentru sâmbătă. 

— Apoi urma să plece înapoi în Hvidahus? 

— Da, spuse Evie pe un ton ferm. Apoi urma să plece în 
Hvidahus. 

— Încercăm să identificăm un mobil pentru crimă, spuse 
Perez. Era un om bun. Asta am înţeles. Toată lumea spune asta. 
Înseamnă că probabil ştia ceva despre moartea lui Jerry 
Markham. Ştia sau văzuse. Ţi-a spus ceva legat de asta? 

— Nu. 

Dar Evie ezitase, aşa că Perez profită de ocazie. 

— Poate că nu ţi-a spus ceva în mod direct. Poate că părea 
preocupat, încordat, neliniştit. 

— În ultimele două zile părea puţin cu gândurile altundeva, 
spuse Evie într-un final. Când am vorbit astăzi l-am întrebat ce 
voia să facă în restul dimineţii. El avea întotdeauna ceva de 
făcut. Nu era genul care să piardă vremea citind ziarul. M-am 
gândit că, poate, voia să lucreze în grădină, dar el mi-a spus că 
avea nişte treburi de dus la bun sfârşit. Vorbea de parcă luase o 
hotărâre. 

Perez îi cântări vorbele. 

— L-ai întrebat la ce se referea? N-ai fost curioasă? 

— Am fost puţin curioasă. Ar fi trebuit să-l întreb, dar am 
crezut că e vorba de acte. Tot spunea că vrea să-şi scrie 
testamentul. lar eu eram pe fugă. Era o zi mare pentru mine, 
aveam întâlnirea cu liderii de proiect. Am vorbit şi despre asta. 
Despre energia mareică şi măreţul meu proiect. John ştia cât de 
mult însemna pentru mine. 

Pentru prima oară, Willow îşi mută privirea de la Perez şi 
Evie, personajele principale ale scenei, şi se uită la părinţii 


tinerei. Stăteau unul lângă celălalt, cu ceaiul neatins pe masă, 
în faţa lor, cu chipurile fixe, hotărâți să rămână puternici de 
dragul fiicei lor. 

— O să trecem cu bine şi prin asta, spuse Jessie. Ştiu că pare 
o situaţie disperată acum, dar vei trece cu bine prin ea. 

Evie se întoarse şi se uită în ochii limpezi ai mamei ei în care 
nu se vedea urmă de lacrimă. Nu zise nimic, tăcerea ei fiind în 
sine un fel de reproş. 

Perez tuşi uşor pentru a-i capta din nou atenţia lui Evie. 
Tânăra se uită iarăşi la el. 

— O ultimă întrebare, spuse detectivul. Mansarda din casa 
lui John - tu ai decorat-o? Era un loc al tău? 

Evie zâmbi uşor. 

— Nu. Nu eu. Cred că John era aproape jenat de toată 
dezordinea, de haosul acela. Nu-i stătea în fire. 

— Deci sunt numai lucruri de-ale lui Agnes acolo? 

— Bănuiesc că da. Însă n-ar fi acceptat niciodată să le 
arunce. Era ca un soi de sanctuar pentru el, chiar dacă nu mi-a 
spus asta niciodată. Poate credea că aş fi fost geloasă. 


Capitolul 24 

Perez o conduse pe Willow Reeves la hotelul ei înainte de a 
porni spre casă. Stinghereala dintre ei era palpabilă, iar 
detectivul încă simţea un vag sentiment de vinovăţie, de parcă 
s-ar fi purtat nepotrivit faţă de ea. Nu era vorba doar de faptul 
că se dusese în Fetlar fără să-i spună sau refuzase s-o anunţe 
pe Evie de moartea logodnicului ei. Avea de-a face cu faptul că 
el se insinuase în ancheta ei, unde n-avea niciun drept să 
intervină. Doar acela că, oficial, încă făcea parte din echipă. Şi 
că, mai mult, ea însăşi îl invitase să participe. Şi că ancheta se 
desfăşura, până la urmă, pe terenul lui. Detectivul simţea, pe 
lângă confuzie, şi o oarecare ciudă. 

Când ajunseră la hotel, Willow nu ieşi din maşină imediat. 

— Ai chef să bei ceva înainte de culcare? Ce zici de un 
păhărel înainte să pleci? 

Era ultimul lucru pe care şi-l dorea Perez, dar cum ar fi putut 
s-o refuze după ce se purtase într-un mod nu tocmai onorabil? 
Aşa că o însoţi pe lângă barul zgomotos şi trecu în zona 
rezervată clienţilor hotelului. Lemnul întunecat şi fotoliile cu 
piele o făceau să semene cu un club de gentlemani ponosit. 
Lămpile obişnuite, cu abajururi prăfuite, din hârtie, creau mici 
oaze de lumină. Într-un colţ, doi turişti americani în vârstă 
discutau despre puffin şi ponei de Shetland. Strigau şi nu se 
ascultau nici măcar unul pe celălalt, deci erau slabe şanse să 
fie atenţi la conversaţia din cealaltă parte a încăperii. O 
chelneriţă de vârstă mijlocie veni să le ia comanda, iar Willow 
ceru două whisky-uri, după care se întoarse repede spre Perez. 

— E bine aşa? 

— Sigur. 

Perez se simţea foarte obosit şi voia să meargă la culcare. 
Primise un SMS de la vecina lui prin care aceasta îl anunţa că 
fetiţa era bine: Fetele s-au distrat de minune. Acum dorm duse. 
Chiar şi aşa, detectivul s-ar fi simţit mai bine în Ravenswick, 
ştiind că ar fi mai aproape de ea. 

— Deci, Jimmy, începu Willow. Cum procedăm de-acum 
încolo? 

Perez rămase pe gânduri o vreme. 

Îmi pregăteşte ceva? Oare ar trebui să ascult de ea orbeşte, 
să nu contribui cu nimic? 


5 Puffin - o specie de papagal de mare (n. tr.). 


— Poate vrei să vorbeşti tu cu Maria Markham? întrebă, într- 
un final, detectivul. 

Până la urmă, Willow era cea care deschisese subiectul. 

— Încă n-ai discutat cu ea, iar dacă se dovedeşte că e femeia 
cu care s-a întâlnit Jerry la Bonhoga ar fi interesant să aflăm 
despre ce au vorbit. De ce n-ar fi putut la fel de bine să stea de 
vorbă la Hotelul Ravenswick? 

— Chiar aşa, de ce? 

Willow sorbi din whisky. 

— Dar tu, Jimmy? Mâine mai eşti alături de noi? 

Întrebarea îl luă pe nepregătite. Detectivul credea că face 
deja parte din echipă. Nici prin cap nu-i trecuse că Willow se 
aştepta să se retragă după două zile. 

— Crezi că nu sunt în stare? 

— Cred că eşti mai ager decât oricare alt detectiv cu care am 
lucrat până acum. Dar nu te aştepta să mă bucur. Nu-mi place 
competiţia. 

Perez îşi dădu seama că era un fel de glumă combinată cu un 
compliment, însă o resimti tot ca pe o critică. 

— Îmi pare rău. N-ar trebui să mă duc de capul meu. Şi n-ar 
trebui să pun eu întrebările. 

Femeia zâmbi. 

— Aşadar, vii mâine? Aş vrea să-i pui nişte întrebări lui Andy 
Belshaw. Cum ai spus mai devreme, şi el e un punct de legătură 
între cele două victime. Şi e posibil ca Henderson să fi vorbit cu 
el, dacă erau amici. Te duci tu la Sullom la prima oră? Ştiu că ai 
vorbit deja la telefon cu şeful lui Henderson, dar ar trebui să te 
vezi şi cu el. 

— Nicio problemă. 

Perez învârti paharul, apoi dădu pe gât ultima înghiţitură. 

— Dar aş vrea s-o duc mai întâi pe Cassie la şcoală, dacă e-n 
regulă. Tot aş putea fi la Sullom la nouă şi jumătate. 

Bărbatul se ridică şi rămase pe loc, brusc neliniştit, 
aducându-şi aminte de împunsăturile ei legate de copil. 

— Este în regulă, nu-i aşa? 

— Sigur. 

Între cei doi se lăsă tăcerea, iar pentru o clipă detectivul 
crezu că femeia mai avea întrebări. Însă Willow se ridică la 
rândul ei, se aplecă şi îl sărută uşor pe obraz. Era un gest 
firesc, erau doar doi colegi care-şi spuneau noapte bună, însă el 


fu luat pe nepregătite şi simţi că e gata să roşească. Şi mai 
simţi că sărutul fusese o formă de a-şi cere iertare, dar ei de ce 
îi părea rău? 
— Ai grijă, Jimmy. Dă-mi de veste imediat ce afli ceva. 
Femeia dispăru pe scări, către camera ei. Perez nu izbuti să 
se urnească preţ de vreun minut în care rămase nemişcat ca o 
stană de piatră, apoi ieşi. 


Când ajunse acasă, era trecut de miezul nopţii. Se culcă şi 
dormi mai bine decât o făcuse de luni întregi. Il treziră lumina 
soarelui şi zgomotele pescăruşilor care se ciondăneau. Se 
îngrijoră, crezând că era prea târziu să o mai ducă pe Cassie la 
şcoală, însă era abia ora şase. Îşi pregăti un ceai, ascultă Radio 
4, după care schimbă pe Radio Orkney, făcu un duş şi mâncă 
nişte pâine prăjită. Radio Shetland nu difuza dimineaţa, dar 
Orkney pomeni ceva despre moartea lui Henderson. Fără 
amănunte. „Poliţia va face o declaraţie în cursul zilei.” 

Când Perez ajunse la Maggie, copiii luau încă micul dejun, 
aşa că bău o cafea în timp ce-i aştepta. Cassie era guralivă şi 
pusă pe şotii, aceeaşi fetiţă neastâmpărată pe care o ştia în 
urmă cu un an. Detectivul le duse pe ambele fetiţe cu maşina 
şi, pentru prima oară de când murise Fran, plecă înainte să 
audă clopoţelul. 

Nu-l sunase pe Belshaw în prealabil. Era mai bine să-l ia prin 
surprindere şi, dacă din întâmplare ar fi fost plecat în sud, cu 
afaceri, drumul până la terminal oricum n-ar fi fost degeaba - 
Perez trebuia să discute şi cu Joe Sinclair, directorul portului. 

La poarta din Sullom se afla acelaşi paznic. Era în continuare 
la fel de serios şi protocolar. 

— Astăzi domnul Belshaw nu a venit la serviciu. 

— Unde se află? 

Perez puse întrebarea pe un ton liniştit, politicos. 

Paznicul se uită pe un blocnotes. 

— Lucrează de acasă, spuse bărbatul, pufnind cu 
dezaprobare. 

Dacă Perez i-ar fi cerut adresa lui Belshaw, paznicul fie l-ar fi 
refuzat, fie ar fi făcut tărăboi, iar Perez nu voia să-i dea o astfel 
de satisfacţie, aşa că nu spuse nimic. Ştia că Belshaw stătea în 
Aith şi că soţia lui era bucătăreasă la şcoala de acolo. Putea să 
le găsească locuinţa în câteva clipe. Mergând pe lângă 


complexul Autorităţii Portuare de pe cealaltă parte a golfului, 
Perez fu ispitit să treacă pe acolo mai întâi ca să stea de vorbă 
cu Sinclair şi ceilalţi piloţi, însă prioritatea lui Willow era ca el 
să discute cu Belshaw, iar ea era şefa. Poate reuşea să se vadă 
cu Sinclair pe urmă, după ce-i comunica detectivei ce aflase de 
la Belshaw. N-avea rost să complice din nou lucrurile între ei. 

Era o zi frumoasă, liniştită, cu vreme bună. Drumul către 
Aith era pustiu, iar Perez fu nevoit să se oprească o singură 
dată pentru a lăsa un tractor să treacă în sensul opus. 
Detectivul încetini ca să intre în sat şi o văzu pentru o clipă pe 
Rhona Laing, care se uita pe geam de la etaj, din clădirea veche 
a şcolii. Willow spusese că procuroarea îşi luase concediu, iar 
detectiva îi comunicase a doua crimă asistentului ei. Perez nu 
înţelegea de ce Rhona îşi luase liber. Nu-i stătea în fire să dea 
înapoi când juca un rol într-o anchetă importantă. Poate că i se 
spusese să se retragă fiindcă era implicată nu doar în calitate 
oficială, însă bărbatului nu-i venea să creadă că cedase cu una, 
cu două. 

Primul gând al lui Perez fu să tragă pe dreapta lângă clădirea 
veche a şcolii ca să discute cu ea. O vizită de curtoazie, dar şi 
fiindcă era curios să-i vadă reacţia când auzea despre moartea 
lui Henderson. Apoi îşi aminti de antipatia pe care o avea 
Willow faţă de ea şi îşi zise că era mai bine să verifice înainte 
să ia o decizie. Nu era liber să hotărască de capul lui în cadrul 
anchetei. Prin urmare, îşi continuă drumul prin sat şi parcă 
lângă prăvălie. În maşină n-avea semnal, însă după ce ieşi şi se 
îndreptă către debarcader reuşi să dea un telefon. 

Willow părea, la rândul ei, odihnită, mai puţin stresată decât 
în seara dinainte. 

— Jimmy. Ce veşti ai pentru mine? 

Bărbatul îi spuse că Belshaw nu lucra la birou şi că 
procuroarea era acasă. 

— Mă întrebam dacă ai vrea să vorbesc cu ea. Despre 
Henderson. 

Se lăsă tăcerea, iar Perez crezu la început că detectiva ar fi 
vrut să discute personal cu femeia, după care i se păru că 
apelul se întrerupsese. 

— Bine, Jimmy. 

Femeia râse uşor ironic. 

— Ai mai mult tact decât mine. Dar nu-i spune mai mult 


decât trebuie. Şi n-o lăsa să se fofileze. 

Perez tocmai voia s-o întrebe cum se descurcase cu Maria 
Markham, însă apelul chiar se termină. Oricum, în fundal se 
auzeau zgomote care arătau că femeia era încă la secţie, deci 
nici măcar nu plecase în sud, spre Ravenswick. 

Detectivul intră în prăvălie şi cumpără o ciocolată şi o pungă 
de chipsuri pe post de cină. Tot acolo află unde locuiau soţii 
Belshaw. Casa era puţin în afara satului, pe drumul către 
Bixter, aşa că bărbatul hotări să meargă mai întâi la vechea 
şcoală să discute cu procuroarea. Mişcarea îi prindea bine, iar 
lui Perez oricum îi plăceau zilele acelea călduţe de primăvară. 
Rămase pentru o clipă în dreptul porţii şi se uită în grădina 
Rhonei. Dezordinea îl surprinse: tufele nu erau tunse, iar o 
porţiune de gazon era năpădit de trifoi. Într-un colţ, o găleată 
emailată zăcea peste nişte rubarbă. Era clar că procuroarea nu 
se dădea în vânt după grădinărit. Tatăl lui Perez împărţise 
mereu oamenii în două categorii: cei cărora le place pământul 
şi cei cărora le place marea. 

Rhona Laing nu se grăbi să-i deschidă. Purta blugi albaştri şi 
un pulover de aceeaşi culoare. Nu era machiată, lucru care o 
făcea cumva vulnerabilă. Părea mai atrăgătoare şi mai delicată. 

— Jimmy. 

În tonul femeii se simţea o undă de nerăbdare. 

— Cu ce pot să te ajut? Tocmai voiam să ies să-mi petrec 
dimineaţa pe barcă. Încă mai am câteva zile de concediu. 

— Aţi auzit de John Henderson? 

— Ce-i cu el? 

— E mort, spuse Perez. 

Detectivul îşi dorea să-l invite înăuntru. Părea ciudat să aibă 
o discuţie de genul ăsta în prag. Era aproape lipsit de respect. 

— A fost înjunghiat ieri dimineaţă în garajul lui din Hvidahus, 
iar cadavrul a fost mutat la intersecţia cu drumul care duce 
către casa lui Evie Watt. Criminalul l-a făcut să arate ca un 
manechin. Trebuie să le fi văzut şi dumneavoastră, sunt ca 
nişte sperietori de ciori aranjate cu ocazia nunţii. 

Procuroarea se holbă la detectiv. 

— Ce se-ntâmplă, Jimmy? Două crime în North Mainland în 
mai puţin de o săptămână. lar tânăra aia ciudată din insulele 
Hebride ce face, mai exact, în privinţa asta? 

Rhona Laing ridicase tonul. 


Lui Perez i se păru puţin probabil ca procuroarea să nu fi 
aflat deja de moartea lui Henderson. Asistentul ei trebuie să-i fi 
comunicat imediat ce Willow Reeves îi dăduse vestea. 

— N-aţi fost anunţată de către cei de la birou? 

— Le-am spus să nu mă deranjeze cât sunt în concediu. 

Femeia stătea tot în pragul uşii. Chiar se aştepta ca Perez să 
plece pur şi simplu şi să o lase să meargă la barcă? Detectivul 
nu-i înţelegea reacţia. 

— Ar trebui să discutăm despre asta. Cu siguranţă că are 
legătură cu moartea lui Markham, anchetă în care sunteţi 
implicată. Doar aţi găsit cadavrul. 

— Tocmai de asta mi-am luat concediu, spuse procuroarea pe 
un ton aspru. Era un conflict de interese la mijloc. Mi-am dat 
seama de asta. În plus, inspectoarea Reeves mi-a dat de înţeles 
că nu vrea să coordonez ancheta. 

— Ar trebui să discutăm, repetă Perez. Sunteţi un fel de 
martoră. 

Abia atunci îl lăsă înăuntru. Îi făcu o cafea fără să-l întrebe 
măcar dacă voia. Se aşezară în bucătărie. Perez nu mai intrase 
niciodată în locuinţa ei: era destul de mare, însă avea totodată 
un aspect zvelt, minimalist. Contururile erau clare, zidurile 
albe, totul era proaspăt văruit, iar unghiurile erau ascuţite ca 
briciul. Nici urmă de dezordine. Se întrebă ce impresie îi făcuse 
lui Sandy Wilson. 

— Îl cunoşteaţi pe Henderson? începu Perez. 

Femeia dădu din umeri. 

— Îl mai văzusem, fireşte. La diverse ocazii sociale. Pe la 
regate. Era un marinar grozav. Avea asta în sânge. 

— Ce părere aveaţi despre el? Ca bărbat, nu ca marinar. 

Procuroarea îşi cântări vorbele. 

— Era tăcut, pus pe gânduri. Poate chiar timid. Nu-i plăcea 
să iasă în evidenţă. Din ce-am înţeles, era exact opusul lui Jerry 
Markham. 

— Deci n-aveţi nicio idee ce legătură ar putea exista între cei 
doi? 

Rhona dădu iarăşi din umeri. 

— Niciuna. 

În încăpere se lăsă tăcerea. Perez se gândi că-i plăcea de ea 
mai mult aşa - tăcută, puţin nesigură. 

— Trebuie să vă întreb unde eraţi ieri dimineaţă. Dimineaţa 


devreme. Ştiu unde aţi fost ceva mai târziu. Aţi mers la 
Hvidahus şi v-aţi întâlnit cu Evie Watt şi Joe Sinclair pentru 
proiectul energetic. 

Brusc, femeia redeveni aşa cum o ştia Perez: băţoasă şi 
intimidantă. 

— Mă acuzi de crimă, inspectore Perez? 

— Nu. Bineînţeles că nu. Însă ar trebui să-mi răspundeţi. Ştiţi 
prea bine cum funcţionează lucrurile astea. 

— O, da. 

Rhona păru deodată foarte obosită. 

— Ştiu prea bine cum funcţionează lucrurile astea. 

— John Henderson locuia la Hvidahus. Acolo a şi fost ucis. Aţi 
văzut ceva neobişnuit? Vreo maşină pe lângă casa lui? 

Însă Perez credea că era foarte probabil ca bărbatul să fi fost 
deja mort când cei trei ajunseseră acolo. 

— Nu, răspunse femeia. N-am văzut nimic neobişnuit. 

— Unde aţi fost înainte să plecaţi pe teren? 

— Am fost aici, Jimmy. Am dat nişte telefoane. Am sunat de 
pe mobilul de serviciu, deci probabil că le-aş fi putut da de 
oriunde. Însă maşina mea a rămas parcată lângă drum. Toată 
lumea din sat trebuie s-o fi văzut acolo. 

Perez aprobă din cap. Rhona Laing nu era proastă. El avea să 
verifice dacă tot ce spusese era adevărat. Însă maşinile nu erau 
singurul mod a te deplasa în Shetland. Procuroarea avea o 
barcă bună, iar la cele mai multe aşezări din Shetland se putea 
ajunge uşor pe apă. Vreme de secole întregi, în Shetland nici 
nu existaseră drumuri - toate deplasările se făceau pe mare. 
Poate că, de fapt, nu aveau un alibi prea puternic. Trebuia să 
întrebe dacă şi barca femeii rămăsese acolo toată dimineaţa. 


Capitolul 25 

Rhona Laing închise încet uşa după Jimmy Perez şi se sprijini 
o clipă de ea, de parcă ar fi vrut să oprească alţi intruşi. Apoi 
urcă la etaj şi se ascunse după perdea, ca o ţaţă din Shetland, 
ca să-l privească în timp ce mergea pe lângă mal. Abia după ce- 
l] văzu plecând cu maşina spre Bixter se simţi din nou liniştită. 

Până aici s-a ajuns? Trebuie să mă ascund în propria casă de 
parcă aş fi o asasină? 

Planurile ei din ziua aceea - să plece cu barca la picnic, să 
exploreze golful şi să se oprească pe o plajă mică pentru prânz 
- se spulberaseră. Pe vremea când lucra ca avocat, avusese o 
clientă care suferea de agorafobie şi, deşi îşi păstrase 
profesionalismul pe tot parcursul procedurilor judiciare, îi 
venise s-o ia de umeri şi s-o zgâlţâie pe femeia aceea. Ce era în 
neregulă cu ea? Chiar era ceva atât de nemaipomenit să 
deschidă uşa şi să păşească pe caldarâm? Abia atunci înţelese 
Rhona Laing frica iraţională de spaţiul din afara casei. Frica 
provocată de chipurile străinilor. De clădirile duşmănoase. De 
peisajul ameninţător. Mai simplu era să se ghemuiască pe 
scaun, să întoarcă spatele ferestrei. Să bea ceai sau whisky. Să 
nu mai aibă de-a face cu lumea exterioară. 

Dar dacă ar fi alunecat pe panta aceea ar fi comis cea mai 
cumplită greşeală. Rhona îşi dădea seama de asta. Iar dacă ar fi 
rămas în casă ar fi fost prinsă în capcană, la mila persoanelor 
care i-ar fi bătut la uşă şi a telefoanelor date de cunoştinţe. 
Poate că Perez avea să se întoarcă. Poate că avea să apară 
Willow Reeves, cu părul vâlvoi şi ochii holbaţi, gata s-o ia la 
întrebări. Îşi zise că pe bărbat mai putea să-l ducă de nas, însă 
cu femeia din Hebride era altă treabă. N-ar fi reuşit. 

Prin urmare, se duse în bucătărie şi termină de pregătit un 
prânz la pachet. Tăie coaja pâinii cu un cuţit bun, ascuţit, ca să 
nu zdrenţuiască marginile, după care împachetă sandviciurile 
în staniol. Pe urmă puse fructe şi biscuiţi într-o pungă, îşi făcu 
un termos de cafea şi turnă lapte într-un borcănel pe care-l 
păstra special pentru acest scop. Scoase o pelerină de ploaie 
dintr-un dulap de sub scări şi merse în dormitor să-şi ia un 
jerseu de schimb, pentru că în Shetland vremea se putea 
schimba oricând. Apoi ieşi din casă, încuie uşa şi se îndreptă 
grăbită spre debarcader, cu ochii aţintiţi la drum. Simţea că 
numai pe mare poate să se împace cu ce se întâmplase. Pe apă 


se simţea în siguranţă. Pe apă simţea că poate să fugă pentru 
totdeauna. 


Capitolul 26 

Perez găsi imediat locuinţa soților Belshaw. Fusese 
construită în ultimii zece ani, fiind una dintre multele case 
prefabricate, în stil scandinav, care apăruseră pretutindeni în 
Shetland. Era vopsită într-un albastru pal, aproape gri, avea 
etaj şi o terasă de lemn în faţă, către Aith. După înfăţişare, te-ai 
fi aşteptat să aibă şi saună în fundul grădinii, însă acolo se aflau 
un leagăn, un cadru de căţărat, două maşinuţe de plastic şi o 
trambulină înconjurată de plasă. Adăpostită în spatele casei, 
Perez văzu o mică grădină de legume în care pământul fusese 
săpat de curând. 

Bătu la uşă, iar Andy Belshaw îi deschise imediat. Purta 
pantaloni de trening şi un tricou de rugby, iar în picioare avea 
papuci. Era palid şi tras la faţă. 

— Mă şi gândeam că o să apari. Am auzit de John la Radio 
Orkney. O mizerie. Hai înăuntru. 

Perez îşi zise că bărbatul deja prinsese puţin accent de 
Shetland. 

— Abia azi dimineaţă ai aflat? 

— Da, spuse Belshaw. Am închis telefonul aseară pentru că 
Lucy nu se simţea bine. Am verificat mesageria vocală după ce 
am auzit vestea la radio. Sunaseră două persoane care voiau să 
ne anunţe ce s-a întâmplat. N 

Îl conduse pe detectiv în bucătărie. Îl prinsese pe Belshaw 
tocmai când umplea maşina de spălat vase. Nimic nu dădea de 
înţeles, cel puţin în bucătărie, că lucrase de acasă. Nu era nici 
urmă de laptop. Se vedea de la o poştă că locuinţa era o casă 
de familie. Pe uşa frigiderului erau lipite desene, iar pe masa 
de călcat din colţ era un morman de haine de copii. Tot în colţ 
mai era şi un coş cu andrele şi gheme de lână. 

— De asta ai rămas azi acasă? Din cauză că a murit John? 
Ştiu că eraţi prieteni buni. E de înţeles să nu mergi la serviciu 
dacă ai fost aşa de tulburat. 

— Eram foarte apropiaţi. Dar nu de asta nu m-am dus, ci 
fiindcă fata mea tot nu se simte bine. Are amigdalită. Cei de la 
şcoală nu pot să-i găsească lui Jen o înlocuitoare în ultima clipă, 
iar pentru mine e destul de simplu să lucrez de aici. Am stabilit 
asta încă de aseară. Mă bucur că am făcut-o. N-aş vrea să fiu 
acolo azi. Pur şi simplu n-aş putea să mă concentrez. 

Belshaw închise maşina de spălat vase şi porni fierbătorul. 


— Te-au contactat jurnaliştii? 

— Nu, de ce-ar fi făcut-o? 

Bărbatul se încruntă uşor, lăsând de înţeles că era surprins 
de întrebare. Perez, însă, nu era convins. Poate că Henderson 
nu lucra direct pentru terminal, însă era angajat al Autorităţii 
Portuare din Sullom Voe. Belshaw trebuie să-şi fi dat seama că, 
mai devreme sau mai târziu, terminalul urma să fie menţionat 
la ştiri şi că rolul lui era să se ocupe de felul în care era 
gestionată informaţia. Era obligatoriu să pregătească o 
declaraţie. Şi la fel de obligatoriu era să se ducă la serviciu în 
acea zi, chiar dacă fiica lui avea amigdalită. 

— Mă gândeam că e o coincidenţă cam stranie, spuse Perez. 
Au avut loc două crime, ambele în North Mainland. Jerry 
Markham a trecut pe la terminal în ziua în care a murit, iar 
John Henderson avea de lucru la Autoritatea Portuară, pe 
cealaltă parte a golfului. 

Tăcerea fu întreruptă doar de sunetul fierbătorului care se 
oprise singur. Belshaw privi pe geam. 

— Şi crezi că presa va face legătura? întrebă el. Ce coşmar! 
O să le dea apă la moară ecologiştilor. Nimic nu le place mai 
mult decât o teorie conspiraţionistă. 

— Eu fac legătura! spuse Perez ridicând tonul. Faptul că au 
murit doi oameni e mai important pentru mine decât că 
terminalul petrolier o să aibă parte de publicitate negativă. 

Între cei doi se lăsă, din nou, tăcerea. La Perez ajunse abia 
perceptibil un cântec de copii fredonat pe undeva prin casă. Îşi 
zise că, probabil, fetiţa bolnavă se uita la televizor în camera ei. 
Se întrebă ce vârstă avea. Belshaw puse mecanic nişte nes în 
două căni. 

— Ascultă, reluă Perez, se întâmplă ceva la staţie despre care 
ar fi bine să ştiu? 

Detectivul simţi că-şi pierde cumpătul, simţi cum se rup toate 
firele care-l ţineau laolaltă. Depresia lui se manifesta prin furie. 

— Ce anume să se întâmple? 

— Tu să-mi spui! S-au făcut investiţii suspecte, contracte 
frauduloase, nu se respectă regulamentul de protecţie a 
muncii? Cel mai bine ar fi să-mi spui acum, ca să terminăm 
odată. Oricum presa tot o să afle. Iar dacă nu cooperezi pe loc, 
s-ar putea să te trezeşti acuzat de obstrucţionare a justiţiei. 

— Ce vrei să spui, inspectore? 


Belshaw părea şi mai palid, iar atunci când aşeză cana în faţa 
lui, pe masă, mâna îi tremura. 

— Vreau să spun că Markham adulmecase ceva prin Sullom 
Voe în după-amiaza în care a murit. Şi căuta ceva mai 
important decât amănunte despre terminalul secundar - pe 
astea ar fi putut să le afle la telefon şi dintr-un comunicat de 
presă. Deci, ce făcea acolo de fapt? 

— Ce făcea acolo de fapt? Ştiu la fel de multe ca tine. 

Belshaw aproape că striga. Era indignat pe bună dreptate, 
sau se simţea strâns cu uşa? Perez nu-şi putea da seama. 

— Ştii foarte bine că lucrez pentru BPS şi că n-am absolut 
nimic de-a face cu terminalul de gaz. Pe lângă asta, despre 
competiţia dintre combustibilii fosili şi sursele de energie 
regenerabilă s-a mai scris în presă de câteva ori. Evident că l- 
am întrebat dacă mai era interesat şi de altceva. Ca să fiu 
sincer, însă, mi-a lăsat impresia că proceda mecanic. Punea 
toate întrebările pertinente, dar mi s-a părut că nu-i păsa cu 
adevărat. Mi-am zis că redactorul-şef l-a obligat să vină 
încoace. 

Belshaw stătea cu mâinile pe masă şi era roşu la faţă. 

De sus strigă un copil: 

— Tati! Tati! 

Fetiţa auzise strigătele prin uşa deschisă şi se speriase. 
Belshaw nu zise nimic. Umplu un pahar cu suc din frigider şi 
ieşi din încăpere. Perez auzi murmur de voci în timp ce 
Belshaw o liniştea pe copilă. Perez se ridică şi începu să umble 
prin bucătărie ca un leu în cuşcă. Remarcă faptul că de la geam 
se vedea perfect debarcaderul. Dacă vremea ar fi fost frumoasă 
în ziua în care murise Markham, de-acolo s-ar fi văzut bine 
momentul în care ucigaşul a pus cadavrul bărbatului în lotcă. 
Belshaw se întorsese pe nesimţite, căci Perez îşi dădu brusc 
seama că se afla chiar în spatele lui. 

— De asta am cumpărat casa, spuse Belshaw. Pentru 
privelişte. 

— Bănuiesc că n-ai văzut barca procuroarei ieri, dimineaţa 
devreme. 

Belshaw nu se arătă surprins de schimbarea bruscă a 
subiectului. 

— N-am văzut-o. 


6 BP - British Petroleum (n. tr.). 


Apoi continuă: 

— Scuză-mă că am reacţionat aşa. Eram apropiat de John 
Henderson. Ne-am împrietenit când am venit prima oară în 
Shetland. Mă simt de parcă mi-aş fi pierdut fratele mai mare. 

Se întoarse şi se aşeză din nou la masă. Perez i se alătură. 

— Cum v-aţi întâlnit prima oară? 

— La centrul sportiv din Brae. Mergeam la sală, acolo ne-am 
cunoscut. Credea că mă simt puţin cam izolat şi m-a invitat în 
echipa de fotbal de cinci la cinci. 

Belshaw ridică privirea. 

— Era naşul fiului nostru. 

— Ai cunoscut-o pe soţia lui? 

— Da, era tare sociabilă şi obişnuiam s-o vizităm, chiar şi 
când era foarte bolnavă. Căminul lor n-a fost niciodată trist 
propriu-zis. John se purta minunat cu ea. Şi totul era atât de 
firesc! Era clar că aveau o relaţie specială. 

Belshaw se uită pe deasupra cănii de cafea. 

— Nu ştiu cum putea să fie atât de liniştit, de calm, ştiind că 
ea o să moară. Eu, unul, aş fi fost furios până la Dumnezeu şi 
înapoi. 

O, da, se gândi Perez, ştiu prea bine cum e. 

— Şi antrenati şi echipa de fotbal de juniori? 

— Neil, fiul meu, e înnebunit după sport. Am format echipa la 
Brae şi l-am rugat pe John să vină să mă ajute. La început a 
făcut-o doar de dragul meu. M-am gândit că l-ar ajuta să treacă 
peste moartea lui Agnes. Dar se descurca de minune cu copiii. 
Mai bine decât o să mă descurc eu vreodată. 

Bărbatul ridică din nou privirea. 

— Doamne, băieţii din echipă o să fie devastati! Ar trebui să 
le sun părinţii. 

Insă Belshaw nu se ridică de pe scaun. 

— Ce părere aveai de faptul că John urma să se însoare cu 
Evie? 

— Eram încântat, şi la fel şi Jen. Evie e o fată minunată şi ne 
gândeam că John merită să fie fericit, poate să întemeieze şi o 
familie. Evident că el era mult mai în vârstă, dar asta nu 
însemna că lucrurile n-aveau să meargă bine între ei. S-au luat 
cât ai clipi. Cred că au început să iasă abia acum şase luni, dar 
John a spus că n-avea timp de pierdut. Cei mai mulţi oameni nu 
primesc o a doua şansă la fericire. El spunea că n-o merita pe 


Evie, dar că o să se bucure de ocazie la maximum. 

Belshaw îl privi pe detectiv. 

— Cum se simte Evie? 

— Pare destul de calmă. Am impresia că încă nu a 
conştientizat cu adevărat ce s-a întâmplat. 

— Jen zicea că vrea să treacă pe la ea imediat ce iese de la 
muncă. Şi între ele e o oarecare diferenţă de vârstă, dar sunt 
prietene bune. 

— Cred că părinţii lui Evie vor s-o ia cu ei în Fetlar. 

Brusc, lui Perez îi veni o idee. 

— Ai vorbit cu John despre moartea lui Markham? Te-ai mai 
văzut cu el de când a fost descoperit cadavrul în lotcă? 

Belshaw dădu uşor din cap. 

— John n-a fost la antrenament vineri seară. Era în tura de 
noapte. Uneori se mai întâmpla asta, iar atunci mă descurcam 
singur cu băieţii. 

— Dar v-aţi întâlnit pe urmă? După ce s-a răspândit vestea 
despre crimă? 

Perez era nerăbdător şi voia să ducă discuţia mai departe. 

— A venit aici duminică, am mâncat un prânz târziu. A fost 
ideea lui Jen. S-a gândit că Evie era ocupată. „Ultimul tău prânz 
de holtei.” Aşa i-a spus. Am mâncat cam pe la jumătatea după- 
amiezii, fiindcă Jen a trebuit să lucreze la Muzeul de 
Agricultură. 

Perez îşi aminti cum demarase Henderson din faţa bisericii. 
Voia să se schimbe în ceva mai lejer acasă înainte să ia masa cu 
prietenii lui. 

— Aţi vorbit despre moartea lui Markham? 

— Sigur că da! Deja ştia toată lumea. N-aveai cum să scapi 
de discuţiile despre asta. Jen m-a prevenit că probabil John nu 
era interesat, însă el s-a purtat ca o ţaţă care voia să afle toate 
amănuntele. 

— Cum ţi s-a părut în timpul discuţiei despre Markham? 

Belshaw ezită o clipă. N 

— Întotdeauna era greu să ghiceşti ce gândeşte John. În 
timpul mesei mi s-a părut preocupat, dar poate că era din cauza 
serviciului. Îşi lua munca foarte în serios. Desigur, mai era şi 
nunta. Mi-am dat seama că, probabil, se gândea la Agnes şi se 
întreba dacă face alegerea corectă. Nu că ar fi avut dubii în 
privinţa lui Evie, pe care o iubea, dar se gândea la prima 


căsnicie. Un fel de a-i cinsti amintirea lui Agnes înainte să 
meargă mai departe. 

Bărbatul tăcu. 

— Ce-i drept, mi s-a părut cam ciudat că voia să vorbească 
despre Markham şi despre crimă. Niciodată nu-i plăcuse bârfa, 
nu se entuziasma când alţii aveau necazuri. 

— Aşa ţi s-a părut? 

Perez se rezemă de spătarul scaunului. 

— Entuziasmat? 

Belshaw părea că se gândeşte ce să-i răspundă. 

— Poate că nu e cel mai potrivit cuvânt, răspunse el în cele 
din urmă. Insă John se tot întorcea la subiectul ăsta. Pur şi 
simplu nu putea să treacă peste. Nu în timpul mesei propriu- 
zise, erau şi copiii de faţă, ci mai târziu, când i-am trimis la 
joacă. 

— Avea vreo teorie despre moartea lui Markham? A făcut 
vreo speculație despre mobilul crimei sau făptaş? 

— Nu. 

Belshaw se aplecă deasupra mesei. 

— Nimic de genul ăsta. Părea mai degrabă surescitat, 
tulburat chiar. „Pe-aici n-ar trebui să se întâmple aşa ceva.” 
Aşa a zis. 

— Ai mai vorbit până atunci cu John despre moartea lui 
Markham? Ştii cum a aflat despre crimă? 

— Nu. Sâmbătă am lucrat. Uneori mai lucrez câte o zi şi la 
sfârşitul săptămânii. Atunci ai trecut să discutăm. 

Belshaw îşi goli cana. 

— Mă bucur că Jen l-a chemat să ia prânzul cu noi duminică. 
Soţia mea face parte şi din echipa de canotaj a veteranelor din 
Aith şi ar fi trebuit să fie la regata de la St. Ninian's, dar erau 
destule voluntare şi a putut să se sustragă. Aşa am avut şi noi 
ocazia să stăm împreună. A fost ultima oară când l-am văzut pe 
John. 

Perez ridică privirea. 

— Soţia ta e prietenă cu Rhona Laing? 

Belshaw dădu din umeri. 

— Sunt în aceeaşi echipă. Amândurora le place la nebunie 
apa. Dar nu cred că asta le face să fie prietene la cataramă. 

Telefonul lui Belshaw sună, iar acesta se ridică de la masă. 
Era un apel de la serviciu. Perez nu mai avea nicio întrebare, 


aşa că îi făcu semn cu mâna ca să-i dea de înţeles că pleacă. 
Înainte să iasă din casă, detectivul îşi lipi cartea de vizită pe 
panoul din bucătărie, spunându-i pe muţeşte „Sună-mă dacă-ţi 
mai vine vreo idee.” Belshaw dădu din cap şi îşi văzu mai 
departe de convorbire. 

Perez rămase pe terasă, în afara razei vizuale a lui Belshaw, 
şi privi în jos, spre Aith. Un iaht tocmai părăsea debarcaderul. 
Era alb şi destul de elegant, iar Perez bănui că-i aparţine 
procuroarei. Prin urmare, încă o legătură. Jen Belshaw vâslea 
împreună cu Rhona Laing aşa că, dacă lucrurile s-ar fi petrecut 
altfel, ar fi fost posibil ca ea să descopere cadavrul lui 
Markham. Perez se întrebă ce avea de spus Willow Reeves 
despre asta. 

Detectivul se uită la ceas. Era aproape unsprezece, probabil 
ora de vârf pentru bucătăria dintr-o şcoală. Perez îşi imagină 
ceaunele care fierbeau pe plită, aburul şi haosul, toată lumea 
care vorbea. N-ar fi avut niciun rost să încerce să stea de vorbă 
cu femeia în clipa aceea. În schimb, era un moment bun să-i 
facă o vizită lui Joe Sinclair, directorul portului din Sullom Voe 
şi, totodată, şeful lui Henderson. El cu siguranţă era disponibil 
să discute cu detectivul la o cafea. 

De îndată ce Perez urcă în maşină, îi sună mobilul. Era 
Willow Reeves. 

— Jimmy. 

Semnalul era prost, vocea i se frângea. 

— Cum merge? 

— Am vorbit cu procuroarea. 

Perez se gândi că ea o interesa cel mai mult pe detectivă. 

— Şi tocmai am vorbit cu Andy Belshaw. 

— Bun. 

Femeia părea neatentă la ce spune el. 

— Poţi să te întorci aici, Jimmy? Cât mai repede. Avem 
informaţii noi. 


Capitolul 27 

Sandy Wilson răspunsese apelului. Willow Reeves îl pironise 
în sala de operaţiuni şi îl instruise să preia informaţii de la 
agenta care răspundea la apelurile de pe linia de urgenţă. 
Willow dăduse ordinul ca orice amănunt interesant sau 
neobişnuit să îi fie pasat lui Sandy - până la urmă el era de-al 
locului, era în măsură să-şi dea seama dacă cineva vorbea 
serios sau se ţinea de farse. Drept urmare, tânărul rămăsese în 
camera gri, ternă, având impresia că ancheta avansează, dar 
fără el. Şi-ar fi dorit să fie pe teren, alături de Perez. 

Willow vâri capul pe uşă. 

— Mă duc la Hotelul Ravenswick să vorbesc cu Maria 
Markham. Vreau să mă lămuresc dacă ea e femeia cu care s-a 
întâlnit Jerry la Bonhoga. 

Chiar atunci sună telefonul, iar noua agentă, cerându-şi 
parcă scuze că-l deranja pe Sandy, spuse: 

— E o tipă care vrea să stea de vorbă cu cineva. E din 
Londra. Zice că a fost prietena lui Markham. Vrea să vină în 
Shetland ca să vadă unde a murit. 

Sandy se întoarse ca s-o atenţioneze pe Willow, însă ea 
simţise deja că era vorba despre ceva interesant, aşa că se 
întorsese în cameră şi asculta. Sandy îi oferi telefonul 
detectivei, însă ea îi făcu semn să continue. 

— Cu ce te pot ajuta? 

Vorbise cât putea de clar şi de răspicat. 

— Mă numesc Annabel Grey. 

Sandy îşi zise că femeia era tânără, cu siguranţă mai tânără 
decât Markham. Dar nu era de mirare - lui Markham îi plăcuse 
şi Evie, care abia terminase liceul. Poate că ăsta era genul care- 
i plăcea lui. Interlocutoarea trase aer în piept înainte de a 
continua. 

— Sunt studentă. Sunt în ultimul an la Oxford. La St. Hilda's. 
Am fost plecată, n-am fost la curent cu ce s-a întâmplat, tocmai 
am aflat la ştiri despre crimele din Shetland. 

Sandy se întrebă pe unde umblase. Vorbea de parcă plecase 
în cine ştie ce loc îndepărtat şi exotic. Sau în cosmos. În mintea 
tânărului se derulară imagini din benzi desenate cu nave 
spaţiale şi omuleţi verzi. 

— Eram prietena lui Jerry, spuse deodată fata, readucându-l 
pe Sandy cu picioarele pe pământ. 


Semăna mai mult ca declaraţia unui politician decât cu una 
de dragoste. 

— Urma să ne căsătorim. 

Se lăsă tăcerea, de parcă ei i se părea că nu mai era nimic de 
spus. 

— Când ai vorbit ultima oară cu Jerry? 

Sandy preferase întotdeauna chestiunile obiective: date, ore, 
locuri. Probabil că întrebarea era potrivită, pentru că Willow 
zâmbi şi îi făcu un semn aprobator. Oricine altcineva s-ar fi 
simţit tratat de sus, dar Sandy doar se bucură că era pe drumul 
cel bun. 

— Am vorbit cu el la telefon cu o zi înainte să plece în 
Shetland, spuse fata. 

Vocea ei avea o limpezime care-l duse cu gândul la glasul 
unei cântărețe. Era greu de zis ce simţea despre moartea lui 
Jerry. Nu părea să fi plâns, dar poate că era doar o mască. 

— Pe urmă, după cum am spus, am fost plecată câteva zile şi 
n-am putut vorbi. Dar mi-a trimis o vedere. A ajuns azi la mine. 

— Ai putea să-mi descrii vederea? 

Willow radia din nou, ca o învăţătoare care încurajează un 
copil deosebit de prostănac. 

— Era o reproducere după o pictură cu trei muzicieni, spuse 
Annabel. 

Sandy se gândi că vederea era identică celor găsite în 
servieta lui Jerry. Probabil că le luase pe toate deodată de la 
Bonhoga. 

— Şi ce scria pe ea? 

Pentru prima oară, tânăra păru neliniştită, nu tocmai 
încrezătoare. 

— Uite ce e, chiar nu mă simt confortabil să discut asta la 
telefon. Oricum vin în Shetland. O aduc cu mine. Trebuie să văd 
unde a murit Jerry. Trebuie să mă întâlnesc cu ai lui. 

— Părinții lui Jerry ştiu de tine? 

Se lăsă tăcerea. Dură atât de mult, încât Sandy se gândi că 
trebuia să repete întrebarea. 

— Nu sunt sigură, răspunse tânăra în cele din urmă. Jerry 
voia să le spună, cred, dar mi-a zis că trebuia să aştepte 
momentul potrivit. Poate că nu a mai apucat. 

— Ţi-ai luat deja biletul de avion? 

Sandy revenise la partea practică. Deja se simțea mai în 


largul lui. 

— Dacă ai nevoie, te putem ajuta cu asta. 

— Vorbesc din Heathrow. Deja am biletul către Aberdeen. 
Ajung în Sumburgh după-amiază târziu. 

— Bine. 

Sandy era uluit de cineva care putea să-şi planifice călătoria 
atât de repede, de pe-o zi pe alta. 

— O să trimitem pe cineva să te preia de-acolo. 

— Vii tu? întrebă Annabel, părând pentru prima oară de-a 
dreptul neliniştită. 

— Nu sunt sigur. 

Sandy iarăşi nu se simţea în largul lui. 

— Ai vrea să vin eu? 

— Da, răspunse Annabel direct. Aş vrea. 

Sandy se uită la Willow, iar ea aprobă din cap. 

— Bine atunci. Da, vin eu. Şi îţi rezolvăm noi cazarea. 

— A, sigur că da. Ar fi trebuit să am mai multă încredere. 


Willow îl rugă pe Sandy să o însoţească la Maria Markham. 
Era oricum în drumul spre aeroport, iar detectiva spusese că 
Jimmy Perez putea să-i ia locul în sala de operaţiuni când se 
întorcea de la Aith. Avea să gestioneze la telefon informaţiile 
primite. Sandy nu ştia ce părere o să aibă Perez de acest rol. 
Poate că ar fi vrut s-o întâmpine el pe prietena lui Markham. 
Când ajunse la secţie, detectivul nu spuse nimic. Pur şi simplu 
dădu din cap şi-i preluă locul lui Sandy. 

Maria Markham se întâlni cu cei doi în biroul hotelului, la 
parter, nu în apartament. Sandy se gândi că poate nu voia să-i 
fie invadat spaţiul personal. Era îmbrăcată în ţinută business - 
un costum gri, făcut pe comandă, care părea puţin prea mare, 
de parcă femeia ar fi slăbit deja după moartea fiului ei. Se 
spălase pe cap, îşi prinsese părul la spate şi se rujase. 

— Peter nu-i aici, zise femeia. Un prieten de-al lui care e 
marinar s-a oferit să-l plimbe cu barca azi. L-am încurajat să se 
ducă. Avea nevoie să mai iasă, chiar şi numai o zi. O lua razna 
aici. El nu l-a iubit pe Jerry aşa cum l-am iubit eu. Era 
inevitabil. Un tată nu poate stabili aceeaşi legătură. Dar acum 
se simte vinovat şi crede că, dacă l-ar fi iubit pe Jerry mai mult, 
ar fi reuşit să-l protejeze. E ridicol, dar într-un fel şi eu cred 
acelaşi lucru. Simt că e vina lui Peter cumva. Cu toţii avem 


nevoie de cineva pe care să-l arătăm cu degetul, iar până e 
găsit criminalul eu nu-l am decât pe soţul meu. 

Maria se opri, jenată de şuvoiul de cuvinte care suna ca o 
confesiune. 

— Îmi pare rău. Probabil că vi se pare caraghios. 

— O să-l găsim pe criminal, doamnă Markham. 

Willow părea atât de sigură, încât Sandy aproape că o crezu 
şi el. 

— Dar avem nevoie de ajutorul dumneavoastră. De asta 
suntem nevoiţi să vă deranjăm din nou. 

Maria se aşeză la birou, iar Willow şi Sandy în faţa ei, ca şi 
cum ar fi fost membri ai personalului. Parcă erau un chelner şi 
o cameristă care nu-şi făcuseră datoria cum trebuie. 

— Aşadar, spuse Maria, ce mai doriţi acum? 

— Probabil aţi auzit de moartea lui John Henderson. 

— Da. 

Femeia se uită scurt la Willow. Sandy parcă ar fi fost 
invizibil. 

— Henderson l-a ucis pe Jerry şi apoi s-a sinucis? Să fi fost 
cuprins de remuşcări? Chiar m-am întrebat dacă asta s-a 
întâmplat. Mi s-ar părea nedrept. Nu s-a făcut dreptate în 
adevăratul sens al cuvântului dacă a ales când să-şi pună capăt 
zilelor. 

— Nu, spuse Willow. N-a fost aşa. Henderson a fost ucis la 
rândul lui. 

— lar acum cei doi bărbaţi din viaţa lui Evie Watt sunt morţi. 

Maria Markham râse uşor. Lui Sandy i se părea că 
întrezăreşte o urmă de nebunie în femeia din faţa lui. 

— Aş vrea să cred că Evie e criminala, dar nu mi se pare 
plauzibil. 

— Jerry s-a întâlnit cu o femeie în dimineaţa zilei în care a 
murit, spuse Willow. La cafeneaua din Bonhoga. Ne-a fost 
descrisă ca fiind de vârstă mijlocie şi elegantă. Aveţi idee 
despre cine ar putea fi vorba? 

— Nu. Poate că avea legătură cu articolul pe care-l scria. O fi 
fost vreun contact de-al lui. 

— Nu e vorba de dumneavoastră? 

— Normal că nu! Dacă aş fi vrut să stau de vorbă cu fiul meu 
aş fi făcut-o aici, nu la treizeci de kilometri de mers cu maşina 
spre nord. 


— Dar aici nu aveaţi multe ocazii să discutaţi. Vreau să spun 
să staţi cu adevărat de vorbă. Şi dumneavoastră şi Peter sunteţi 
foarte ocupați, iar Jerry abia venise pe feribot cu o zi înainte, în 
zori. Ar fi avut sens să vă întâlniți undeva... 

Willow ezită. 

— ...neutru. Undeva unde să nu fiţi întrerupţi. Toată lumea 
mi-a spus că erati foarte apropiaţi. 

Cele două femei se priviră intens. Între ele se insinuă jazz-ul 
la pian care se auzea în surdină din bar. Maria Markham vorbi 
prima. 

— După cum ţi-am spus, inspectore, nu m-am întâlnit cu fiul 
meu în Weisdale în dimineaţa zilei în care a murit. Mi-aş dori să 
se fi întâmplat aşa. Aş vrea să pot să număr şi asta printre 
amintirile mele, dar nu se poate. Am fost aici toată ziua. 
Bineînţeles, personalul hotelului îţi poate confirma. 

— Desigur. _ 

Willow dădu din cap cu gravitate. În încăpere se lăsă tăcerea. 

— Fiul dumneavoastră o cunoştea pe domnişoara Laing, 
procuroarea? 

— Nu! 

Maria râse din nou în felul acela isteric care-l făcea pe Sandy 
să vrea să fugă din cameră. 

— Cum ar fi putut s-o cunoască? Doar dacă nu cumva i-a luat 
un interviu când lucra aici ca reporter. Poate atunci să se fi 
întâlnit cu ea. Dar asta s-a întâmplat acum mulţi ani. 

Se ridică. 

— Am terminat? Nu m-am odihnit bine. Obosesc repede. 

Willow nu se clinti. 

— Mai am o singură întrebare. 

Maria rămase în picioare, privindu-i de sus. 

— Care e? 

Sandy îşi zise că în tonul ei chiar se simţea oboseala. 

— Ştiaţi că fiul dumneavoastră avea o nouă iubită? 

— Nu! 

Maria răspunse prea tare, luându-i prin surprindere pe cei 
doi. 

— O cheamă Annabel Grey şi stă la Londra. 

Willow făcu o pauză. 

— Cel puţin aşa susţine. 

Maria îşi reveni repede. Îşi aranjă sacoul, după care se aşeză 


din nou. 

— Sunt convinsă că Jerry m-ar fi anunţat dacă ar fi cunoscut 
pe cineva special. Poate că de asta a şi făcut efortul să vină 
până aici. Poate că voia să ne spună faţă-n faţă, nu la telefon. 
Ştia că ne-am fi bucurat grozav. 

— Chiar aşa? 

— Bineînţeles. Ne doream doar să fie fericit. 


Ajunseră devreme la aeroportul din Sumburgh şi, cum 
avionul avu o mică întârziere, băură un ceai în timp ce o 
aşteptau pe prietena lui Markham. 

— Ce impresie ţi-a lăsat Maria? 

Lui Sandy i se păru că Willow Reeves era mai elegantă. Poate 
că apucase să-şi calce fusta la hotel, după care îşi strânsese 
părul la spate, prinzându-l cu un pieptăn. 

— Mi s-a părut că nu-i în toate minţile. Dar tocmai şi-a 
pierdut fiul. 

— Crezi că ar fi putut să-l ucidă pe Henderson? Ca să se 
răzbune pentru Jerry? 

— Dacă a crezut că Henderson i-a ucis băiatul? Atunci da, 

cred că da. _ 
__ Sandy tremură uşor. Într-un fel, era scârbit de acest gând. 
Inainte ca Willow să-i poată răspunde, văzură prin geamul de 
lângă banda de bagaje că avionul aterizase. Se ridicară şi 
străbătură sala de aşteptare ca s-o întâlnească pe cea mai 
recentă prietenă a lui Jerry Markham. 


Capitolul 28 

Annabel Grey nu era singură. 

Stând lângă Sandy, Willow privea cum pasagerii se îndreptau 
de pe pistă către terminal şi încercă să-şi dea seama care 
dintre femei era persoana pe care o aşteptau. De la telefon, lui 
Sandy i se păruse că era foarte tânără. Detectiva văzu o fată 
micuță, bronzată, îmbrăcată în palton şi cu un fular în dungi, 
însă aceasta le făcu semn cu mâna părinţilor ei chiar dinainte 
să intre. Prin urmare, nu era ea. Nu putea fi nici domnişoara 
elegantă, la costum, care se îndreptă direct spre biroul de 
închiriat maşini. Willow îşi zise că ar fi trebuit să pregătească 
împreună cu Sandy o pancartă cu numele lui Grey şi să stea 
acolo ca taximetriştii care preluau muncitorii de la terminalul 
petrolier. 

Până la urmă, fata fu cea care veni la ei. Se îndreptă spre cei 
doi imediat ce ieşi din coridorul îngust dinspre pistă - nu 
trebuia să-şi recupereze niciun bagaj, avea doar un rucsac mic 
pe umăr. Lângă ea mergea un bărbat înalt, distins. Avea părul 
grizonat şi era bronzat de la vacanţa de iarnă petrecută în 
ţările calde. Sau la schi. Willow îşi zise că era probabil să fie 
schior. Bărbatul ţinea în mână o geantă mare de piele. 

— Tu trebuie să fii Sandy. 

Vorbi de parcă tânărul era singurul care conta, ca şi cum 
Willow ar fi fost invizibilă. 

Sandy roşi, după care îi confirmă spusele. Se comporta din 
nou ca un adolescent fiindcă femeia era deosebit de frumoasă, 
ca din filme. Era suplă, înaltă, blondă şi avea o gură generoasă, 
aşa că Sandy îşi pierdu capul de tot. Femeia avea ochii roşii de 
plâns. 

— Eu sunt Annabel Grey. 

Intinse mâna. Nu vorbea tare, însă avea o voce clară, ca de 
actriţă, iar Willow se aştepta ca toată lumea din aeroport să se 
întoarcă şi s-o asculte, fiind chiar surprinsă când se uită în jur 
şi constată că nimeni nu reacţiona. 

— Iar el este tatăl meu. 

— Richard Grey. 

Bărbatul întinse mâna. Glasul îl caracteriza pe loc. 

Școală de fiţe, îşi zise Willow. Apoi Oxbridge. Trebuie să fie 
politician. Sau actor. Nu, e avocat. 

Asta era impresia pe care o lăsa mergând alături de fiica lui. 


Părea să-i fie mai degrabă avocat decât părinte. 

Annabel era îmbrăcată ca de oraş: avea o rochie înflorată, 
până la genunchi, ciorapi negri, pantofi negri şi doar o jachetă 
gri, scurtă, împotriva frigului din Shetland. Poate că la Londra 
deja venise vara. 

Willow se prezentă. 

— Eu sunt detectiva care conduce ancheta. 

Simţea nevoia ca femeia, care părea hotărâtă s-o ignore, să-i 
conştientizeze măcar puţin autoritatea. Fără să vrea, detectivei 
îi displăcea profund efectul pe care tânăra îl avea asupra lui 
Sandy Wilson. 

— Deci dumneata eşti şefa? întrebă Annabel. O să afli cine i-a 
ucis pe Jerry şi pe celălalt bărbat? 

Lui Willow i se păru că abordarea ei directă avea ceva 
copilăresc. Nu se simţea nicio urmă de prefăcătorie sau de 
şiretenie. 

— Da, spuse Willow. O să aflu. 

Preţ de o clipă, femeia se uită fix la ea, apoi dădu scurt din 
cap. 

— Vezi, tati? Ţi-am spus eu că o să fie o idee bună să venim. 

În drumul cu maşina până la secţie domni tăcerea. Willow 
porni căldura, îngrijorată că fetei i-ar fi frig, după care se 
pomeni că aproape aţipeşte. Niciodată nu putea gândi bine pe 
căldură. La volan era Sandy, în continuare mut şi transfigurat. 
Willow se afla în stânga lui, iar tatăl şi fiica stăteau pe 
banchetă. Fata părea stăpână pe sine, în ciuda semnelor că 
plânsese mai înainte, şi se uita pe geam la privelişte. Vorbi o 
singură dată, când trecură pe lângă un semn maroniu pentru 
turişti care arăta drumul spre Hotelul Ravenswick. 

— Nu acolo a copilărit Jerry şi locuiesc ai lui? 

Sandy încetini astfel încât fata să poată vedea clădirea mare 
şi grădina împrejmuită cu un zid, însă Annabel Grey nu mai 
rosti nicio vorbă. 

— Ce loc minunat! spuse bărbatul, după care o cuprinse pe 
fiica lui pe după umeri şi o trase mai aproape de el. 

Willow îşi zise că prietenele lui Jerry aveau ceva în comun: 
nu erau isterice şi înfruntau durerea cu demnitate. Nici Evie 
Watt nu plânsese atunci când aflase de moartea lui John 
Henderson - cel puţin nu în public. 


Detectiva îi conduse pe Annabel şi Richard Grey în biroul ei, 
care fusese al lui Jimmy Perez, nu în camera de interogatoriu. 
Încăperea aceea era prea dură şi rece. Nu mirosea a infractori, 
dar spiritul drogaţilor şi beţivilor se insinuase cumva în 
ambianţă. Poate pentru că se folosea de fostul lui spaţiu, 
Willow îl rugă pe Jimmy, nu pe Sandy, să fie prezent la discuţie. 
Tânărului îi era oricum prea greu să privească dincolo de 
frumuseţea femeii. Perez, în schimb, era în continuare atât de 
consumat de pierderea pe care o suferise încât abia dacă avea 
s-o bage de seamă. 

Annabel Grey voia cu tot dinadinsul să-şi spună povestea în 
felul ei. Începu să vorbească imediat ce se aşeză. 

— Vreau să-l văd pe Jerry. Credeţi că e posibil? 

— Trupul lui nu e aici. 

Perez răspunse înainte ca Willow să poată deschide gura. 

— A fost trimis la Aberdeen pentru efectuarea autopsiei. 

Detectivul tăcu o clipă. 

— Medicul legist de acolo e foarte priceput. Foarte 
respectuos. 

Era clar că Annabel era dezamăgită, chiar bulversată. Nu se 
aşteptase la una ca asta. 

— Vezi, scumpo? Ţi-am spus că aşa o să fie. 

Richard Grey mângâie mâna fetei, după care se uită la 
Willow. 

— Sunt avocat pledant. Nu în drept penal, dar cunosc 
întrucâtva procedurile. 

Zâmbetul său cuceritor era, totodată, un avertisment: Nu vă 
puneţi cu mine. Willow se felicită în gând că îi ghicise ocupaţia, 
după care îşi dădu seama că era o complicaţie în plus de care 
chiar nu aveau nevoie. 

— L-am iubit. 

Pentru prima oară, vocea Annabelei fu puţin nesigură, însă 
tonul era tot copilăros. În încăpere se lăsă liniştea. Willow îşi 
zise că poate Perez urma s-o consoleze în vreun fel, însă acesta 
puse o întrebare directă şi neutră. 

— Unde l-ai cunoscut pe Jerry Markham? 

De atât avu nevoie Annabel ca să-şi înceapă povestea. Willow 
îşi zise că o transformase într-o legendă, o şlefuise spunând-o 
de mai multe ori, nu doar prietenelor de la facultatea ei de fiţe, 
ci chiar ei însăşi. 


— Era prin decembrie, iar eu eram acasă de Crăciun. În 
vacanțe fac voluntariat - e un angajament pe care mi l-am luat 
încă de când mergeam la şcoală. Am fost foarte norocoasă din 
multe puncte de vedere, e important să ofer şi altora. Nu 
sunteţi de aceeaşi părere? 

Annabel se uită la ei, dar singurul răspuns veni din partea 
tatălui, care o mângâie din nou pe braţ. 

Dacă ar fi fost singură, Willow ar fi zorit-o pe fată, dar Perez 
se mulțumea să aştepte. Nu-l mai văzuse niciodată atât de 
liniştit. Detectiva auzise poveşti despre răbdarea lui legendară, 
însă era prima oară când chiar o vedea la lucru. În cele din 
urmă, Annabel reluă povestirea: 

— Anul acesta la St. Luke's, biserica din piaţa de lângă noi, s- 
a organizat un traseu spiritual pentru perioada dinaintea 
Crăciunului, ne întâlneam acolo în fiecare zi, citeam şi 
meditam. Printre altele, m-am ocupat şi de asta. 

— Traseu spiritual? 

Willow nu se putu abţine s-o întrerupă. Simţi cum îi 
zvâcneşte un nerv de la gleznă. Stătuse jos prea multă vreme. 

— Pentru lumea care caută răspunsuri, spuse Annabel. O 
introducere în viaţa spirituală. 

— Şi Jerry scria un articol despre asta? 

— Nu! 

Annabel zâmbi. 

— Jerry participa şi el la curs. Mi-am dat seama că la început 
nu ne-a luat în serios. Venise acolo în glumă sau pentru că 
pierduse un pariu. Sau poate chiar ca să scrie un articol. Da, 
poate că de asta venise, totuşi, în ziua aceea friguroasă de 
decembrie. Sau poate fiindcă afară ploua şi găsise un adăpost 
unde avea mâncare şi cafea. În orice caz, ne-a fost trimis! Era 
menit să vină acolo. 

La naiba, e habotnică! Încă una. De parcă n-ar fi deja destui 
din ăştia implicați. 

Părinţii lui Willow fuseseră un soi de budişti fără pretenţii, 
iar detectiva renunţase la orice idei de natură spirituală înainte 
să plece de la şcoală, devenind atee convinsă. Încă un mod dea 
se răzvrăti. 

Annabel continuă să vorbească. 

— Fireşte că s-a opus. Aşa e de obicei. Dar asta a făcut şi mai 
frumos momentul când L-a lăsat pe Domnul în viaţa lui. Fusese 


atât de ferm, atât de recalcitrant, după care toate obstacolele s- 
au prăbuşit. A fost un privilegiu pentru mine să fac parte din 
acest proces. 

— Iar acum e mort. 

Willow nu se putuse abţine. 

— Iar acum e mort, aprobă Annabel cu gravitate. Credinţa nu 
e mereu o cale uşoară. 

— Crezi că a fost ucis fiindcă era creştin? 

Willow nici măcar nu încercă să vorbească pe un ton serios. 
În minte i se derulau imagini cu Annabel la slujbă: o adunătură 
de nefericiţi la fel de spălaţi pe creier, cu ochii pe jumătate 
închişi, care-şi agitau braţele în aer. Nişte ţicniţi, de acord, dar 
care cu greu ar fi putut fi consideraţi o ameninţare şi care era 
puţin probabil să fie capabili să provoace acte de violenţă, ci 
doar iritarea cumplită a celorlalţi. Detectiva se întrebă dacă şi 
tatăl fetei era religios. Îi venea greu să creadă una ca asta. 
Richard Grey părea mult prea sofisticat ca să ia parte la aşa 
ceva. 

— Jerry era hotărât să lupte cu răul, spuse fata pe un ton 
ferm. Ai nevoie de curaj pentru asta. 

Annabel se uită la tatăl ei, dornică să fie aprobată. Deşi 
acesta dădu din cap cu gravitate, lui Willow i se păru că reacţia 
e mecanică. Nu era de acord cu fiica lui. 

Perez interveni înainte ca Willow să apuce să mai zică ceva. 

— Te referi la o manifestare anume a răului? Vreau să spun: 
a existat un motiv anume pentru care Jerry s-a întors în 
Shetland aşa de repede după ce s-a convertit? 

Willow îşi dădu seama că era posibil ca şi Perez să fie 
habotnic. Probabil că Nordul era plin de superstiții. 

Annabel nu răspunse direct. 

— Ne-am hotărât să ne căsătorim. Foarte curând. Nu vedeam 
niciun motiv să aşteptăm. Jerry urma să fie botezat şi, imediat 
după, trebuia să ne căsătorim. 

Fata zâmbi cu toţi dinţii, trist. 

— Jerry şi-a petrecut Crăciunul cu noi. Era foarte ocupat cu 
munca şi n-a avut timp să meargă acasă. Tata chiar exagerează 
mereu de Crăciun. Cumpără cel mai mare brad din lume. 
Cântăm colinde în jurul focului. lar anul ăsta a nins. A fost cu 
adevărat magic. Când ne întorceam de la slujba de Crăciun, 
Jerry m-a cerut în căsătorie. A fost cel mai frumos cadou din 


lume. 

Pe Willow o izbi asemănarea dintre cele două crime. Atât 
Evie, cât şi Annabel erau religioase şi urmau să se mărite cu 
bărbaţi mai în vârstă. Henderson fusese destul de diferit de 
Markham, însă abordarea femeilor - atât de sigure pe ele, atât 
de mândre de credinţa lor, chiar şi în astfel de momente - era 
foarte asemănătoare. Nu înţelegea, însă, cum puteau să fie 
toate astea un mobil pentru crimă. 

— Dar cum de nu le-a spus nimic părinţilor lui despre tine? 
Putea să o facă chiar dacă n-a mai reuşit să-şi petreacă 
Crăciunul cu ei. Doar v-aţi logodit... 

Detectiva îşi dăduse seama de acest detaliu imediat ce fata îi 
spusese de cererea în căsătorie. 

— Nu voia să le spună la telefon, zise Annabel. Considera că 
trebuie să le spună faţă-n faţă. 

— De asta s-a întors Jerry în Shetland? întrebă Perez. 

Era o întrebare simplă, dar fata ezită. 

— Cred că urma să le spună, din moment ce tot era aici. 
Probabil că voia asta. Însă nu acesta era motivul principal 
pentru care venise. 

— Şi care era acela? întrebă Perez, afişând un mic zâmbet 
încurajator. 

lar Willow îşi dădu brusc seama că acel moment era 
hotărâtor, că putea urma o revelaţie esenţială pentru toată 
ancheta. Dacă aflau răspunsul la această întrebare aflau şi 
identitatea criminalului. 

Din nou, în încăpere se lăsă tăcerea. De afară se auzeau 
ţipete de pescăruşi. Sirena unui vapor îndepărtându-se de chei. 

— N-a vrut să-mi dezvăluie, zise Annabel într-un final, cu 
părere de rău. Mi-a spus că trebuia să clarifice nişte lucruri 
înainte să se dedice cum trebuie relaţiei noastre. 

Lui Willow îi venea să urle la fată: 

Nu l-ai întrebat la ce se referea? Nu voiai să ştii dacă mai 
exista o femeie în viaţa lui? Dacă nu cumva ascundea vreun 
secret odios? 

Simţi că antipatia ei pentru Annabel Grey e ca o ceaţă 
mentală care nu-i permite să gândească limpede. De unde 
această aversiune? Din cauză că Annabel arăta bine? Că era 
atât de sigură pe ea? Că avea o părere atât de bună despre 
sine? Că tăticul ei iubitor avusese grijă să nu-i lipsească nimic 


în copilărie? 

— Faptul că nu ţi-a dezvăluit secretul nu te-a făcut să-i pui la 
îndoială sentimentele? 

Perez vorbise cu blândeţe, însă răspunsul veni clar şi 
răspicat: 

— Nu! Mă iubea şi voia să-şi petreacă restul zilelor alături de 
mine. Însă credinţa l-a făcut să-şi pună la îndoială trecutul şi 
munca. Avea nevoie să-şi pună ordine în gânduri. L-am întrebat 
dacă vrea să vin cu el în Shetland, însă mi-a spus că era ceva ce 
trebuia să rezolve de unul singur. 

— Şi tu unde te-ai dus cât a fost plecat? întrebă Perez. 

— M-am dus să mă reculeg. În timpul vacanței de Paşte, 
Capela Universităţii e deschisă oricui vrea să-şi aprofundeze 
credinţa. În Sussex există o casă pe care o administrează nişte 
maici. E un loc dedicat tăcerii şi contemplării. N-ai niciun 
contact cu lumea externă. De asta n-am aflat imediat de 
moartea lui Jerry. 

Fata se uită la Perez, iar Willow văzu că ochii îi luceau din 
cauza lacrimilor. 

— Am simţit că avea nevoie de rugăciunile mele. 

— I-ai spus sergentului meu că Jerry ţi-a trimis o vedere, zise 
Willow. O ai la tine? 

Annabel deschise rucsacul şi puse vederea pe masă. Era 
aceeaşi imagine: o reproducere după o pictură cu trei bărbaţi 
care cântă la vioară. Willow o apucă de margine şi o întoarse. 
Pe spate era trecută adresa din Hampstead a Annabelei. 
Alături, două propoziţii scurte: Aproape am terminat. Mă întorc 
curând. 

— Eşti sigură că e scrisul lui Jerry? 

— O, da. i 

Prin urmare, Jerry îi trimisese vederea înainte să moară. Insă 
Willow se gândi că mesajul nu-i ajuta mai deloc. 


Capitolul 29 

Mai târziu, colega celor doi, Morag, îi făcu Annabelei un 
scurt tur al oraşului Lerwick. Perez sugerase că poate voia să 
vadă unde făcuse Jerry şcoala şi biroul unde lucrase prima oară 
ca jurnalist. După ce fata plecă, detectivii discutară cu tatăl ei. 
Willow avea impresia că Grey îşi dorea la fel de mult ca şi ei să 
vorbească fără ca Annabel să fie de faţă şi în tot răstimpul simţi 
că parcă bărbatul dădea tonul conversaţiei. El stabilea regulile 
şi le spunea doar ce dorea el să se afle. La un moment dat, în 
timp ce le descria munca de avocat specializat în drepturile 
omului, spuse: 

— A, inspectare, uneori pierd din vedere adevărul. Eu sunt 
cel care urzeşte poveşti. Cel care te convinge. 

Willow se gândi că asta făcea şi atunci - crea o poveste 
despre viaţa lor perfectă: casa din apropiere de Hampstead 
Heath, casa de vacanţă din Dorset, rezultatele academice 
strălucite ale Annabelei. Nu făcea toate astea neapărat ca să-şi 
mintă ascultătorii, ci ca să-i convingă să-i trateze cu blândeţe 
fiica. Şi fiindcă voia ca Willow şi Perez să-l placă, să fie daţi pe 
spate de energia cu care povesteşte. Era carismatic. In lumea 
părinţilor ei, în comunitatea de hippie, ar fi fost primit cu 
braţele deschise drept guru. 

— Deci l-aţi întâlnit pe Jerry Markham de multe ori, începu 
Perez. Îl ştiaţi bine? 

Însă, la fel ca propria-i fiică, Richard voia să prezinte 
evenimentele în felul lui. 

— În primul rând, să vă spun câte ceva despre familia 
noastră, ca să înţelegeţi tot contextul. În ultimii zece ani am 
fost doar eu şi Annabel. Soţia m-a părăsit când fiica noastră 
avea unsprezece ani. O adoram pe Jane, însă era o femeie 
impulsivă, care suferea de schimbări emoţionale ciudate şi de 
depresie. A refuzat de fiecare dată să meargă la psihiatru, însă 
acum îmi dau seama că ar fi trebuit să insist. E limpede că avea 
tulburări mentale. 

Bărbatul tăcu şi se uită în zare cu o privire plină de regret. 
Lui Willow îi venea să aplaude prestaţia. Se întrebă dacă Grey 
credea că şi antipatia soţiei faţă de el intra tot în categoria 
tulburărilor mentale. Dacă da, atunci şi detectiva suferea de 
ele. Perez nu zise nimic, aşteptându-l pe Grey să continue. 

— Jane m-a părăsit pentru un bărbat mai tânăr. Iniţial a vrut 


s-o ia şi pe Annabel cu ea, dar şi-a dat seama la scurtă vreme că 
n-ar fi fost un aranjament practic. 

Bărbatul mai făcu o pauză pentru efect. 

— Pe lângă asta, dacă n-aş fi avut-o pe Annabel să-i port de 
grijă, aş fi luat-o razna. 

Willow constată că era posibil ca Perez să se regăsească în 
spusele lui Richard Grey. Dacă n-ar fi trebuit să-i poarte de 
grijă lui Cassie, oare el ar fi rezistat după moartea lui Fran? 
Poate că de asta se arăta atât de înţelegător faţă de încercarea 
bărbatului de a-i impresiona. 

— Jane obişnuia să meargă la biserică dinainte s-o cunosc. 
Cred că-i plăcea partea teatrală - costumaţia şi ritualul. Pe 
lângă asta, acolo era mereu cineva care s-o căineze şi să-i dea 
atenţie. O ducea pe Annabel la şcoala de duminică. N-am 
înţeles niciodată ce anume a atras-o, dar ea a continuat să se 
ducă şi după ce a plecat Jane. Poate că spera ca într-o bună zi, 
printre enoriaşi, să apară şi mama ei. Evident că asta nu s-a 
întâmplat. Jane a rupt orice legătură cu noi la două luni după ce 
a plecat. Pe urmă, când Annabel avea cincisprezece ani, la St. 
Luke's a venit un nou vicar. Era tânăr, plin de har şi a prins la 
credincioşii mai tineri. Bănuiesc că atunci credinţa Annabelei a 
devenit şi mai puternică, a început să se implice şi mai mult în 
tot ce ţine de biserică. lar de atunci încoace a influenţat-o 
profund. 

— lertaţi-mă, spuse Perez. 

Faimoasa răbdare a detectivului se risipise. 

— Nu prea înţeleg ce legătură au toate astea cu Jerry 
Markham. 

— Explică de ce s-a îndrăgostit Annabel aşa puternic, 
răspunse Richard Grey. Atunci când Jerry a apărut la biserică - 
provocator, arătând ca vai de el, însă atrăgător - Annabel s-a 
gândit că îl poate salva. Era ca o variantă masculină a mamei 
ei. Annabel e tânără şi pătimaşă, iar Jerry Markham a devenit 
cel mai important element din viaţa ei. Mai important decât 
prietenii şi decât facultatea de la St. Hilda's. 

— Ce părerea aveaţi despre el? întrebă Willow. Probabil că v- 
aţi dat seama că avea o oarecare reputaţie ca Jurnalist. Se ştia 
că era ambițios şi călca pe cadavre. Şi era mult mai în vârstă 
decât Annabel. 

Grey se încruntă. 


— În opinia mea, nu era soţul potrivit, însă uneori trebuie să 
laşi lucrurile aşa cum sunt. Uneori trebuie să-i laşi pe cei dragi 
să greşească. 

— Deci consideraţi că Jerry Markham era o greşeală? 

Grey ezită. 

— Părea o persoană destul de plăcută. Părea devotat fiicei 
mele. Era gata să facă toţi paşii necesari - să fie botezat, primit 
în biserică - numai de dragul ei. O făcea fericită. 

— Dar aveati impresia că nu era de încredere? _ 

— Nu ştiu. Cred că mi-era teamă să n-o rănească. Imi 
amintea prea tare de fosta mea soţie. 

Se auzi un ciocănit în uşă, iar în prag apăru Morag, aproape 
scuzându-se că se întorseseră atât de repede. Annabel trecu de 
ea, cu obrajii roşii de pe urma plimbării. 

— Mă bucur foarte mult că am venit! spuse fata. Parcă l-aş fi 
cunoscut din nou pe Jerry. Parcă aş fi dat de el pe stradă şi l-aş 
fi urmat pas cu pas de-a lungul țărmului. 

Annabel se duse în spatele tatălui ei şi îl sărută uşor. 

— Îţi mulţumesc foarte mult că m-ai adus aici! 


Continuară discuţia lângă debarcaderul din Aith, dar cum 
Annabel venise cu ei era greu să se întoarcă la chestiunea lui 
Jerry ca soţ. Afară era un soare cu dinţi, aşa că Willow îi oferise 
Annabelei un jerseu de rezervă de-al ei. li acoperea rochia, 
ceea ce făcea ca toată ţinuta ei să pară ciudată, boemă, parcă 
desprinsă dintr-o prezentare de modă. Richard îşi luase din 
geantă o jachetă Berghaus şi părea în largul lui. În golfuleţ, 
nişte copii participau la lecţia de navigaţie a unui club after- 
school şi alunecau pe apă în bărcuţe. Annabel întrebase dacă 
putea să vadă unde murise Jerry. Perez îi spusese imediat că 
puteau s-o conducă la locul în care fusese găsit. Willow îi 
admira tactul. Locul acela de lângă apă, înconjurat de dealuri, 
avea să-i ofere fetei o amintire mai plăcută decât o parcare de 
la marginea unui drum circulat. Ea nu s-ar fi gândit s-o 
menajeze. Dar ea nu era impresionată de inocenţă şi de 
picioare lungi. Cum de crezuse că detectivul avea să-i reziste? 

Fata stătea pe o cutie de lemn întoarsă cu susul în jos şi se 
uita spre mare. 

— E minunat. Mai întunecat decât mă aşteptam, dar mai 
mare, mai deschis. Jerry mi-a arătat nişte poze, dar nu se 


compară cu realitatea. Nu-ţi dai seama de proporţii. 

— Ce ţi-a spus Jerry despre viaţa în Shetland? 

Tot Perez era cel care punea întrebările. Willow se 
resemnase - îşi dăduse seama că Annabel era o persoană care 
se înţelegea mai bine cu bărbaţii. 

— Mi-a vorbit despre ai lui şi despre cât de mult muncesc la 
hotel. Era foarte apropiat de mama lui. La fel ca mine, nu avea 
fraţi, dar din moment ce tatăl lui era atât de ocupat cu 
afacerea, mi se pare firesc. Ştiu că Maria vorbea la telefon cu 
Jerry aproape în fiecare zi. 

— Şi pe Jerry nu-l deranja asta? 

Perez stătea lângă taburetul improvizat al Annabelei şi, la fel 
ca ea, se uita în zare, aşa încât cei doi nu se priveau. 

— Nu i se părea că prea se băga în sufletul lui? 

— Nu. V-am spus, erau foarte apropiaţi. Cred că se bucura că 
aveau o asemenea comunicare. 

— Cu cine ar fi luat legătura Jerry dacă ar fi avut o 
problemă? întrebă Perez. Cu mama lui? Sau cu tine? 

Annabel se întoarse către Perez. 

— Nu o priveam ca pe o competiţie. Nici pe Jerry nu-l deranja 
că şi eu sunt foarte apropiată de tati. 

Willow se uită la Richard Grey. Bărbatul nu spuse nimic. 

— Nu insinuam că-ţi displăcea apropierea lui de Maria. 

Perez chicoti jenat. 

— Însă, după ce s-a întâmplat, e important să aflăm dacă 
Jerry avea pe cineva căruia îi făcea confidenţe. Trebuie să 
aflăm ce l-a adus în Shetland. Poate avea un prieten apropiat? 
Aici sau la Londra? 

— Lui Jerry nu-i plăcea să recunoască atunci când avea 
probleme. Şi cu siguranţă nu-i plăcea să ceară ajutor. Era un 
soi de apucătură macho. Credea că trebuie să se descurce de 
unul singur. 

— Ţi-a vorbit vreodată despre Evie Watt? întrebă Perez. E o 
tânără din Shetland. A fost iubita lui Jerry înainte ca el să plece 
la Londra. 

— Sunt convinsă că Jerry a avut multe prietene înainte să mă 
cunoască. 

Annabel întoarse privirea înapoi înspre mare. 

— Dar trebuia să fie un nou început pentru amândoi. 

Lui Willow nu-i venea să creadă că fata nu-l întrebase 


niciodată pe Jerry Markham despre trecutul lui. Asta făceau 
iubiții: îşi împărtăşeau tainele. Făcea parte din joc. 

— A doua victimă e iubitul lui Evie, spuse Perez. Acum 
înţelegi de ce e relevant lucrul ăsta? 

— Credeţi că Evie Watt i-a ucis pe amândoi? 

Vorbise Richard Grey. Stătuse sprijinit de zidul portului, în 
aparenţă bucurându-se de aerul curat, însă Willow îşi dădu 
seama că urmărise conversaţia îndeaproape. 

— Nu! spuse Perez. N-avem nicio dovadă. Dar o legătură 
există. O legătură pe care trebuie s-o investigăm. 

În golf, una dintre bărcuţe se răsturnă şi un băiat roşcat se 
căţără pe ea tuşind şi râzând. 

— Jerry a vorbit despre trădare, spuse Annabel. Era noaptea 
târziu. leşiserăm la cină şi urma să mă conducă acasă. Era 
început de ianuarie, înainte să mă întorc la St. Hilda's. Era ger, 
iar el şi-a petrecut un braţ în jurul meu. Băuserăm o sticlă de 
vin. L-am întrebat despre Shetland, dacă o se întoarcă vreodată 
să locuiască acolo. Mi-a spus că nu era tocmai paradisul pe 
care şi-l închipuiau străinii. A spus că cea mai cumplită formă 
de trădare e atunci când oamenii în care ai încredere te înşală. 

— Ţi-a spus cine l-a trădat? 

Willow puse întrebarea şi se simţi de parcă intervenise într-o 
conversaţie privată. Însă era cazul ei, şansa ei să strălucească. 

Annabel clătină din cap. 

— Asta e tot ce-a zis. 


Capitolul 30 

Toată seara, Perez se gândi la cele două femei. Porni cu 
maşina spre sud, spre Ravenswick, şi o luă pe Cassie de la 
vecini. li pregăti baia şi o ascultă când fetiţa îi povesti despre 
prietenele ei şi despre ce făcuse la şcoală, dar mintea îi fugea 
la cele două femei, ambele legate de Jerry Markham. O 
studentă palidă şi blondă de la oraş. O localnică mică şi 
brunetă. Complet opuse. Ca două feţe ale aceluiaşi întreg. Şi 
totuşi aveau aceeaşi credinţă. Erau atrase de Dumnezeu şi de 
Markham. Amândouă crezuseră că puteau să-l salveze de el 
însuşi. 

După ce Cassie se culcă, detectivul făcu focul cu nişte lemne 
aduse de ape pe care le culesese mai înainte de pe plajă. Găsise 
o bucată groasă de pin care avea să ardă aproape toată 
noaptea. Apoi se pregăti să-şi primească musafirii. De data 
aceea el îi chemase pe Willow şi pe Sandy, nu mai aşteptase ca 
detectiva să se invite singură. Cu o săptămână înainte nici prin 
cap nu i-ar fi trecut să facă una ca asta. Nici nu şi-ar fi pus 
problema să aibă oaspeţi în casa lui, în casa lui Fran. Le-ar fi 
trântit uşa-n nas. 

În congelator încă mai era supă. O pregătise la un moment 
dat, iarna, o vecină. Mai era şi o prăjitură de casă. Toate 
femeile din Ravenswick hotărâseră că avea nevoie să fie hrănit 
în lunile de după moartea lui Fran. Perez şterse faţa de masă 
cu model, aşeză tacâmurile şi paharele, după care puse supa la 
încălzit. Avea turte de ovăz de la brutăria Wall's şi se oprise la 
magazinul din Aith ca să ia pâine şi bere. Nu o vedea pe Willow 
bând vin. Cel puţin nu la supa de legume. Apoi simţi brusc 
dorinţa să fugă. Nu mai era sigur că poate face faţă intruşilor. 

Noaptea era liniştită, iar detectivul auzi maşina oprindu-se în 
partea de jos a malului. Trase adânc aer în piept, iar când cei 
doi apărură pe potecă îi aştepta deja cu uşa deschisă. Era 
aproape beznă şi reuşea doar să le distingă siluetele, ştiind că 
Willow e mai înaltă decât tânărul din Whalsay. In penumbră, 
oile de pe dealul din spatele casei arătau ca nişte mici fantome. 
Şi tot fantome se perindau şi-n mintea detectivului: femeia cu 
care împărţise locuinţa şi cei doi bărbaţi morţi. Markham şi 
Henderson. Asemenea femeilor care-i iubiseră, nici că puteau fi 
mai diferiţi. 

Cei doi îl urmară în casă în tăcere, nevrând s-o trezească pe 


fetiţa care dormea în camera de alături. Se aşezară la masă ca 
nişte vechi prieteni. La început nici nu fu nevoie să vorbească. 
Perez spera că e un semn că stinghereala dintre el şi Willow 
fusese dată uitării. Mai târziu, după ce făcu o cafea şi aduse 
prăjitura, discutară despre anchetă. 

— Deci, chiar credem în transformarea lui Markham? întrebă 
Willow. Chiar pot oamenii să se schimbe aşa, dintr-odată, 
brusc, cât ai zice peşte? Ca Saul pe drumul către Damasc. 

— Eu aş putea crede asta. 

Perez se simţea liniştit şi în largul lui şi se întrebă dacă era 
un fel de trădare din moment ce se aflau în casa lui Fran. 
Trădarea devenise un concept central în anchetă. Trădarea şi 
transformarea. Însă lui Fran îi plăcuseră la nebunie petrecerile, 
oamenii care mâncau, beau şi stăteau de vorbă, aşa că 
detectivul hotări că se putea bucura în memoria ei. 

— Cel puţin în cazul de faţă. Markham avea un serviciu 
stresant. Nu prea avea prieteni, din câte ne-am dat seama. 
Stătea cu chirie într-un mic apartament din metropolă. Poate îi 
era dor de casă, deşi n-ar fi recunoscut asta vreodată. Se 
descurca bine, dar trebuie să-i fi fost destul de greu: era un 
peşte mic într-o baltă mare. Aici, în Shetland, era un reporter 
cunoscut şi toată lumea din insule îi ştie pe soţii Markham, 
proprietarii Hotelului Ravenswick. 

Perez făcu o pauză ca să-şi pună ordine în gânduri. 

— Poate că Jerry intrase în depresie pentru că era singur la 
Londra. Nu credeţi că e posibil? Redactorul lui impresia asta 
mi-a lăsat-o. Aşa că, într-o bună zi, s-a dus la biserică. Poate 
doar ca să se adăpostească de ploaie, cum a spus Annabel. Sau 
poate căuta ceva. Şi a găsit prietenia. A fost întâmpinat cu 
căldură. A simţit că face parte dintr-o comunitate. Din biserică, 
dar şi din familia Grey. L-au invitat până şi de Crăciun. 

— Şi a dat de o femeie frumoasă, spuse Willow. Să nu uităm 
asta. Ştim că lui Markham îi plăceau femeile, mai ales cele 
tinere. 

— Şi de bani, adăugă Sandy. O casă de lux în Londra. Mereu 
a fost impresionat de lucruri din astea, de stil. 

— Aşa că poate a vrut să creadă. 

Perez spera ca vorbele lui să aibă sens. Simţea că, pe 
bâjbâite, se apropia de un fel de răspuns. 

— Poate chiar a vrut să treacă prin experienţa convertirii, ca 


să-i mulţumească pe Annabel şi pe ceilalţi. Ca să redevină 
centrul atenţiei. 

— Atunci de ce s-a întors în Shetland? 

Willow stătea pe podea, chiar dacă erau destule scaune 
pentru toţi trei. Se întinsese pe două piei de oaie în faţa focului 
şi era roşie la faţă din pricina căldurii. Işi scosese puloverul, iar 
dedesubt avea un tricou în dungi, ros la guler. 

— De ce a fugit de noua lui iubită şi de toţi prietenii pe care 
şi-i făcuse ca să se întoarcă aici? 

— Ca să le zică alor lui că urma să se însoare? 

Perez îşi aminti cum insistase Maria că Jerry avea ceva 
important să-i spună. 

— Dar nu numai de asta. Le-ar fi spus de la bun început, dacă 
ăsta ar fi fost singurul motiv al vizitei. 

— E posibil să fi venit aici ca să scrie un articol, aşa cum le-a 
spus tuturor? 

Sandy urmărise conversaţia şi se încrunta din pricina 
concentrării. 

— Poate că, pe vremea când lucra la Shetland Times, a 
descoperit ceva nu tocmai în regulă prin insule. Habar n-am - 
corupţie? I-a găsit pe unii care făceau afaceri necurate. lar asta 
era şansa lui să le demonstreze noilor prieteni că era un om 
bun. Un bun creştin. 

— Sau poate că toată convertirea asta era o abureală, spuse 
Willow. A mers pe firul ăsta ca să-i dea jos textila Annabelei. Iar 
aici venise să facă nişte bani ca să-şi impresioneze iubita. Poate 
că teoria cu şantajul e corectă. 

Se lăsă tăcerea. Perez se ridică să le mai toarne cafea. Avea 
mai multe idei în privinţa anchetei - mereu crezuse mai 
degrabă în motivele personale decât în cele politice - însă 
Willow era cea care trebuia să hotărască în ce direcţie să 
avanseze. În cele din urmă, ea îi pasă tot lui responsabilitatea. 

— Tu ce crezi, Jimmy? Cum să procedăm în continuare? 

— Aş vrea să discut din nou cu Evie, răspunse Perez. Dacă 
schimbarea lui Markham era sinceră, atunci Evie ar fi fost 
persoana cu care ar fi vrut să se întâlnească. Şi-ar fi dorit să-l 
ierte, nu-i aşa? Ar fi vrut să lămurească lucrurile dintre ei doi 
înainte să-şi înceapă noua viaţă alături de Annabel Grey. 

Perez goli ceaşca şi rememoră discuţiile pe care le avusese 
cu Evie Watt. 


— Evie mi-a spus că Markham a încercat s-o sune, dar 
susţine că nu s-au văzut. Poate că ar trebui să verificăm asta. 
Evie e tânără, dar poate că Sue Walsh a greşit şi femeia cu care 
s-a întâlnit Markham la Bonhoga a fost chiar ea. 

— Deci ăsta e planul tău pentru mâine, Jimmy? 

Detectivul se miră de schimbarea din tonul lui Willow. Cu o zi 
înainte strigase la el fiindcă lucra pe cont propriu, acum 
ajunsese să-i dea mână liberă. 

— Da, dacă nu vrei să fac altceva. Asta presupune un drum 
până la Fetlar, înapoi la ai ei. 

— Vin cu tine, spuse Willow. O excursie de o zi pe o insuliţă. 
Desigur, dacă eşti de acord, Jimmy. 

Tonul ei devenise ironic, redobândise o parte din duritate. 

— Şi ar trebui să-i facem o vizită şi căpitanului Sinclair, 
directorul portului. 

Perez fu cuprins iarăşi de neliniştea care-i şubrezea noua 
încredere în sine. Poate că ea n-avea încredere că e capabil să- 
şi ducă treaba la bun sfârşit de unul singur. Poate că i se 
spusese că nu putea fi lăsat fără supraveghere. 

Era cât pe ce să răspundă, când se auzi un țipăt din 
dormitor: 

— Jimmy! Jimmy! 

În tonul lui Cassie se simțeau confuzie şi panică. 

Perez se ridică. 

— Scuze. Va trebui să plecaţi. E-n regulă dacă nu vă conduc? 

Nu-i păsa că putea să pară nepoliticos. Deja îi ieşise din 
minte ancheta. Când intră în camera fetiţei, o găsi stând în pat 
în capul oaselor. 

— Am visat ceva. Ceva foarte urât. 

Perez văzu că udase patul. O ajută să se dea jos, o spălă şi 
schimbă aşternuturile. Rămase lângă ea şi o mângâie pe cap 
până când fetiţa adormi. Detectivul îşi zise că ar fi făcut orice 
ca ea să fie fericită. 


Următoarea zi era liniştită şi senină, iar drumul către 
feribotul de la Toft spre Yell părea o excursie din timpul 
concediului. Se întâlnise cu Willow la secţia de poliţie după ce o 
lăsase pe Cassie la şcoală, iar detectiva îi împărtăşi noutăţile de 
peste noapte în timp ce conducea. 

— Vicki Hewitt crede că o să termine azi la Hvidahus. 


— Ceva folositor? 

— Ucigaşul lui Henderson a fost atent. N-a lăsat urme de 
paşi prin garaj. Bineînţeles, s-au găsit o mulţime de amprente. 
In mare parte sunt cele la care te-ai aştepta. Evident, sunt şi 
de-ale lui Evie. In bucătărie totul e curat. 

— Deci nimic folositor. 

Perez se întoarse, îi zâmbi şi se întrebă de ce îi păsa ce crede 
femeia despre el. 

Tânărul care strângea banii pe feribotul spre Yell fusese 
coleg de şcoală cu Perez şi vorbi cu el pe parcursul întregii 
traversări prin geamul deschis al maşinii, despre alţi prieteni 
din şcoală, despre nunţi şi copii. Individul nu avusese niciodată 
prea mult tact. 

— Şi pe cine avem aici? întrebă tânărul, făcând semn cu 
capul către Willow şi afişând un rânjet larg, de parcă femeia nu 
l-ar fi putut auzi. 

— Ah, spuse Perez. Ea e şefa mea. 

Apoi urmă drumul pe insula Yell, un drum înconjurat de 
dealuri golaşe, străpunse de grămezi negre de turbă. Yell avea 
farmecul ei, însă locurile frumoase nu puteau fi văzute mergând 
spre nord. Pe feribotul către Fetlar coborâră din maşină şi 
priviră cum se apropiau de insulă. Puteau vorbi liniştiţi, îi 
acoperea zgomotul motorului. 

— Deci, cum procedăm, Jimmy? întrebă Willow. 

Vântul îi sufla părul în faţă. 

— Nu vreau să dau de înţeles că aş crede că Evie ne-a minţit. 
Mai ales nu în faţa părinţilor. N-ar mai vorbi deloc cu noi. 

Perez se gândi la Francis şi la Jessie. Urmau să încerce să-şi 
protejeze fiica. Pe lângă asta, fuseseră prieteni cu Henderson şi 
erau afectaţi la rândul lor. Cu siguranţă îi şicanaseră şi ziariştii. 

— Hai să-i sunăm şi să-i anunţăm că venim. Pe urmă, când 
ajungem, le spunem cum a apărut din neant prietena lui Jerry 
Markham. O să pară un gest de curtoazie, ca şi cum am vrea 
să-i anunţăm înainte să afle de la ştiri. 

Se gândi câteva clipe. 

— E ciudat că în presă n-a apărut nimic despre Grey. M-aş fi 
aşteptat să afle de ea până acum, chiar dacă până în urmă cu 
două zile era departe de lume. Crezi că Markham încerca să-şi 
ascundă noua relaţie? 

— Experienţa îmi spune că majoritatea bărbaţilor ar vrea să 


fie văzuţi cu o tânără arătoasă ca Annabel, răspunse Willow. Ar 
fi trebuit să defileze cu ea prin faţa tuturor cunoscuţilor. 

— Şi-atunci de unde nevoia asta să ţină relaţia secretă? 

— Să fie de la treaba cu religia? Poate că are tendinţa să facă 
prozelitism şi la cârciumă. Ar fi cam jenant în faţa unor 
gazetăraşi cinici. 

— Da, spuse Perez. Poate. 

Feribotul încetini pe măsură ce se apropiau de Fetlar. Perez 
deschise portiera. 

— Vrei să stai de vorbă cu Evie între patru ochi? E clar că te 
înţelegi bine cu ea şi e posibil să-i fie mai uşor să stea de vorbă 
cu o femeie. Cu o străină. Există unele lucruri pe care cei mai 
mulţi dintre noi am prefera să nu le spunem în faţa părinţilor. 

— Sună bine. 

Willow se urcă în maşină lângă el tocmai când era coborâtă 
rampa. 

Cei doi prinseră semnal imediat ce debarcară. Telefonul îl 
dădu Perez, gândindu-se că o să răspundă unul dintre părinţi şi 
că un accent de Shetland o să fie mai convingător. 

— Da? 

Era mama lui Evie. Agresivă, gata de atac. 

— Jimmy Perez aici, doamnă Watt. Unul dintre detectivii care 
anchetează moartea lui John. Cum se simte Evie? 

Se lăsă tăcerea. 

— Ah, Jimmy, nu ştiu ce să spun! E greu de zis. Parcă i-a 
împietrit inima. 

— Suntem în Fetlar. 

Un prundăraş gulerat gonea pe pietrişul de lângă plajă. 

— Speram să putem sta de vorbă cu ea. 

— Ah, veniţi, Jimmy. Sigur. Facem orice ne stă în putinţă ca 
să ajutăm. 

Detectivul îi simţi uşurarea din glas şi înţelese că ea şi 
Francis o să se bucure de musafiri, de faptul că o să mai fie 
cineva care să-i distragă atenţia lui Evie, să le mai preia din 
responsabilitate. 


Când ajunseră la reşedinţa Watt îi întâmpină un miros plăcut 
venind dinspre cuptor. Jessie nici nu concepea să-i invite fără 
să-i şi trateze cu ceva. Părinţii rămaseră în curte până ce Perez 
parcă maşina. Erau gravi şi tăcuţi, nemişcaţi şi îi aduceau 


aminte de o fotografie alb-negru cu fermierii de pe vremuri, 
genul de imagine peste care ar fi dat în Muzeul Vatnagarth. Nu- 
şi dădea seama la ce se aşteptau din partea lor. Oare sperau că 
totul o să se rezolve cumva, că lucrurile o să revină la normal şi 
că meşteşugul lotcilor şi agricultura o să li se pară din nou 
importante? Detectivul îi prezentă pe cei doi lui Willow. 

— Evie e în camera ei, spuse Jessie. Aţi putea aştepta puţin 
înainte să vorbiţi cu ea? Abia a adormit şi trebuie să fie tare 
obosită. 

— Sigur că da. 

În bucătărie, Jessie puse ibricul pe foc şi scoase o tavă de 
fursecuri din cuptor, după care le puse la răcit. Părinţii 
aşteptau ca ei să vorbească, să le explice de ce veniseră. Perez 
se uită la Willow, dar tăcerea stânjenitoare se prelungea. Poate 
că nici colega lui nu prea ştia ce să spună. 

— L-aţi găsit? întrebă Francis într-un final. L-aţi găsit pe 
ucigaşul lui John? De asta aţi venit? 

— Nu, spuse Willow. Mai avem întrebări. Şi câteva 
informaţii. N-am vrea ca Evie să afle din presă. 

Atunci se deschise uşa şi îşi făcu apariţia Evie. Arăta de 
parcă nu dormise deloc. De parcă n-o să mai doarmă niciodată. 


Capitolul 31 

Willow o luă pe Evie la o plimbare pe semiluna de nisip pe 
care o văzuse de la geamul din bucătăria soţilor Watt. Cu 
terenul plat din spatele ei, plaja îi aducea aminte de casa din 
North Uist. În apropierea comunităţii hippie exista un loc foarte 
asemănător, cu teren jos, imediat lângă mare, şi fâşii de câmpie 
cultivate. Pentru prima oară după multe luni, îşi zise că poate 
era momentul să dea o fugă până în Hebride şi să stea o 
săptămână cu părinţii. Pentru ei, primăvara era întotdeauna o 
perioadă aglomerată şi ştia că i-ar face plăcere să lucreze din 
nou pământul. 

Jessie se bucurase de invitaţia făcută de Willow. 

— Ce idee bună! Poate o să-ţi mai revină culoarea în obraji, 
draga mea. 

lar Evie se conformase. Era o fiică ascultătoare, supusă. 
Willow observă că nu prea îi păsa. Pentru ea, nimic n-avea să 
mai conteze. Nici proiectul energetic din Sound, de lângă 
Hvidahus, nici rolul ei de la biserică. Fusese secătuită de viaţă. 
Părinţii se uitară în urma celor două până ajunseră la poteca de 
pe câmp - nu le făceau cu mâna, dar parcă ar fi fost un rămas- 
bun, parcă Evie ar fi pornit într-o lungă călătorie. 

Mergeau între linia fluxului şi apă. Păreau să plutească, 
suspendate între aer şi apă. Era momentul refluxului, însă pe 
plajă nu mai erau alte urme de paşi. Evie purta un cardigan 
cenuşiu cusut de mână şi, chiar dacă nu era frig, şi-l strânse 
mai tare pe corp. 

— Fiecare zi e mai rea decât cea dinainte. La început a fost 
doar şocul şi mi-am zis că o să mă descurc. Cu ajutorul 
credinţei, al prietenilor şi al familiei am crezut că aş putea să 
mă descurc cu orice. Dar nu pot. Nu cu asta. 

Willow nu avea ce să-i spună. 

— Toată lumea crede că John era cel norocos, continuă Evie. 
Adică norocos că se însura cu mine. Era văduv, mult mai în 
vârstă... Dar, de fapt, era invers. Nu mi-a venit să cred ce noroc 
am avut eu când m-a cerut în căsătorie. Nu m-am gândit la 
nimic altceva de la prima noastră întâlnire. Nu m-am gândit 
decât la verigheta de pe deget. La cum o să ne petrecem restul 
zilelor împreună. 

Willow se aplecă după o scoică. Era roz, perfectă şi netedă, 
formată dintr-o serie de cămăruţe strălucitoare. 


— Nu cred că mai am credinţă în Dumnezeu, spuse Evie. 

Afirmația era sfidătoare. Ca un copil de trei ani care ţipă 
cuvinte deocheate: cur, puță, caca. Willow era convinsă că nu 
le spusese asta şi părinţilor. Dar furia era fără îndoială mai 
sănătoasă decât pasivitatea tâmpă de care dăduse dovadă în 
casă. 

— Ai vreo idee ce-ar fi vrut să-ţi spună Jerry Markham? 
întrebă Willow. Mi-ai zis că ţi-a lăsat un mesaj vocal. 

— Nu! 

Vorbea de parcă doliul o îndreptăţea să fie obraznică - poate 
pentru prima oară în viaţă. 

— Nu-mi pasă de Jerry. Mi se rupe de Jerry. 

Willow se întrebă dacă Perez se comportase la fel când îi 
murise logodnica. Dacă bătuse din picioare ca un copil de trei 
ani şi ţipase la străini. Poate că încă o făcea, dar în stilul lui. 

— Mai ai mesajul în telefon? întrebă detectiva. 

Evie se uită la ea. 

— L-am şters. De ce? 

— Pentru că dacă aflăm de ce a venit Jerry în Shetland, s-ar 
putea să ne ajute să arestăm vinovatul, să-l băgăm la răcoare 
pe cel care l-a ucis pe John. 

— N-am crezut niciodată în pedeapsa cu moartea, spuse 
Evie. Nu înainte să se întâmple asta. Mi se părea barbară. 
Acum cred că aş fi în stare să-l înjunghii chiar eu pe nenorocit. 
L-aş înjunghia aşa cum l-a înjunghiat pe John. 

Evie luă o piatră şi o aruncă în apă. 

— Jerry Markham avea o nouă prietenă, spuse Willow. O 
tânără pe nume Annabel Grey. 

— Are vreo relevanţă? 

În tonul lui Evie se simţea nepăsarea. 

— Nu mi-l pot imagina pe Jerry rămânând prea mult timp 
fără o prietenă. 

— A cunoscut-o astă-iarnă, mergea să citească şi să mediteze 
la o biserică din nordul Londrei. 

Se lăsă tăcerea. 

— Vrei să-mi spui că Jerry devenise religios? 

Femeia părea neîncrezătoare. 

— Aşa susţine domnişoara Grey. 

— Înseamnă că minte! 

Brusc, Evie îşi scoase pantofii şi îşi suflecă pantalonii. Alergă 


spre mare. Un mic val îi acoperi picioarele. Probabil că apa era 
rece ca gheaţa, dar Evie nu părea să simtă. Când i se alătură 
Willow, ea încă privea în zare. 

— Jerry era ateu convins. Îşi bătea joc de mine fiindcă eram 
credincioasă. Nu pot să cred că şi-a schimbat părerea în 
direcţia asta. Era prea mândru ca să admită că există ceva mai 
presus de el. Prea arogant. Şi, chiar dacă ar fi fost tentat să 
exploreze credinţa, ar fi făcut-o în secret. Crede-mă, nu-i stătea 
deloc în fire să apară aşa, deodată, la biserică. 

Evie se uită la Willow. 

— Cum e această Annabel Grey? 

Detectiva se gândi o clipă. 

— Tânără. Înaltă. Arată bine. 

— Normal. 

Tonul lui Evie trăda amărăciunea. 

— Orice prietenă de-a lui Jerry trebuie să arate bine. 

Glasul îi trădă ura când se grăbi să adauge: 

— M-am tot gândit că a fost vina lui Jerry. Mă refer la 
moartea lui John. Totul a început odată cu întoarcerea lui Jerry. 
Dacă nu s-ar fi întors, aş fi fost măritată acum. Aş fi fost 
fericită. 

— Încă nu ştim ce s-a întâmplat, ce anume a declanşat 
întâmplările astea. 

Dar Willow îşi zise în sinea ei că, probabil, Evie avea 
dreptate. În largul mării, un tanc petrolier uriaş se îndrepta 
spre sud. Oare transporta ţiţei din Sullom Voe? Willow se 
întoarse către Evie. 

— Jerry nu ţi-a spus în mesaj că avea prietenă? 

— Nu mi-a zis nimic. Mesajul era doar: Te rog să mă suni 
înapoi. Ceva de genul ăsta. O rugăminte. Dar nu-i datoram 
nimic. 

Evie merse mai departe prin apa puțin adâncă. Willow nu-i 
vedea faţa şi era imposibil de zis ce credea. 

— Nu erai interesată să afli de ce voia să te vadă? 

Pentru că e clar că toate suntem foarte interesate de foştii 
iubiți. Mai ales de cei care ne-au părăsit, de cei pe care chiar i- 
am adorat. 

— Poate că eram puțin curioasă. 

Evie se opri, privi micile vârtejuri din nisip şi refluxul care o 
trăgea de degetele de la picioare. 


— Dar nu m-am văzut cu el. 

Se concentră asupra unui pescăruş care ciugulea nişte alge 
pe mal. 

— L-am adorat, să ştii. Parţial mi-era teamă că, dacă ne 
revedem, toate sentimentele din trecut o să se întoarcă, că ceva 
din vechea atracţie o să mai fie încă acolo. Nu-mi trebuia o 
asemenea complicaţie. Şi m-am gândit că voia ceva. Jerry 
mereu voia ceva. 

— E posibil ca Jerry să-l fi contactat pe John? 

Willow se gândea că dacă bărbatul îşi dorise cu disperare 
iertarea lui Evie era posibil să-i fi cerut ajutor logodnicului ei ca 
să stabilească o întâlnire. Jerry trecuse pe la Sullom Voe în 
după-amiaza zilei în care murise. John Henderson era la lucru, 
pe cealaltă parte a golfului, vizavi de terminal. Încercă să-şi 
imagineze cum ar fi decurs discuţia: 

Am profitat de femeia ta, am lăsat-o însărcinată şi am 
părăsit-o. Te rog să mă ajuţi să dreg lucrurile. 

Te-ai fi aşteptat ca Jerry Markham să-şi dea seama că lucrul 
cel mai bun de făcut chiar înainte de cununie era să nu mai 
agite apele. Să stea departe. Însă Markham era dintotdeauna 
egocentric şi considera că i se cuvine tot. Probabil că s-ar fi 
comportat egoist şi în situaţia asta. 

— John nu mi-a zis nimic despre aşa ceva, spuse Evie într-un 
final. Dacă Jerry chiar s-a văzut cu el sau l-a sunat, John nu mi-a 
spus nimic. 

— Şi totul a decurs normal între voi doi? În ultimele zile din 
viaţa lui John? 

Ţipetele pescăruşilor sparseră tăcerea. 

— Nu ştiu! 

Strigătul lui Evie acoperi zgomotele păsărilor. 

— Eram ocupată, urma să mă căsătoresc, mă agitam cu 
florile şi rochiile şi alte nebunii din astea. Şi cu munca. Dacă s-a 
comportat diferit, eu n-am observat. Nu ţi se pare că-mi doresc 
să mă fi oprit? Să fi lăsat totul baltă? Să-mi fi petrecut până şi 
ultima clipă cu el? 

Se opri brusc, ca un disc de pe care se ridică acul în mijlocul 
melodiei. După câteva momente reluă, în şoaptă: 

— N-am făcut niciodată dragoste. De câteva ori am fost 
foarte aproape. Dar am crezut că o să avem atâta timp... Ne-am 
zis să aşteptăm. Să facem ceva special din noaptea nunţii. Iar 


acum? Acum îmi doresc să nu ne fi dat vreodată jos din pat. 

Evie se întoarse către Willow cu lacrimi şiroindu-i pe obraji. 

— Aşa poate că aş fi rămas însărcinată. Acum n-o să am 
niciodată un copil. 

Willow o cuprinse pe după umeri şi o conduse înapoi spre 
casă de-a lungul plajei. 

Pe măsură ce se apropiau, Willow văzu că părinţii lui Evie se 
uitau după ele pe geamul de la bucătărie. 

Oare ai mei s-ar purta aşa dacă mi-ar muri cineva apropiat? 

Îşi răspunse că da. Şi ei ar fi fost exagerat de protectori. Şi s- 
ar fi simţit vinovaţi, la fel ca Francis şi Jessie, convinşi că ar fi 
trebuit să-şi poată salva fiica de la o asemenea durere. Din nou 
îşi zise că era momentul să le facă o vizită în Uist. Înainte să fie 
prea târziu. _ 

În casă, Evie intră din nou în rolul de copil ascultător. Îşi 
lăsase furia pe plajă. Se aşeză la masă cu spatele la geam, sorbi 
din ceai şi frânse un fursec în farfurie. Când Willow şi Perez se 
ridicară să plece, abia dacă-i băgă în seamă. 


Capitolul 32 

Perez îşi dorea să fi fost el pe plajă cu Evie. Acolo, în 
bucătăria înghesuită, înconjurat de dezordinea din casă, 
izbutea cu greu şi să respire. Jessie sporovăia întruna, emițând 
un şuvoi de observaţii lipsite de sens, de parcă vorbele ar fi 
putut să-i pună stavilă gândurilor. Spăla vasele la chiuvetă şi se 
întorcea din când în când, aşteptând un răspuns din partea lui. 
El dădea din cap sau aproba printr-o propoziţie scurtă, după 
care femeia o lua de la capăt. Francis nu vorbea decât atunci 
când i se adresa o întrebare directă. 

— I-am spus fratelui lui Evie, Magnus, să nu se întoarcă încă, 
spuse Jessie. Voia să vină la nuntă, bineînţeles, să ia feribotul 
de vineri noapte, dar i-am zis să stea locului când am auzit de 
John. Evie are nevoie de spaţiul ei în perioada asta, nu crezi, 
Jimmy? 

li aruncă o privire peste umăr, el dădu din cap, iar şuvoiul 
începu din nou. 

— O să organizăm înmormântarea când primim trupul lui 
John. Nu mai are nicio rudă pe aici. Cred că are un văr pe 
undeva prin sud, dar nu s-au mai văzut de când erau copii. E 
mult mai bine să ne ocupăm noi. 

Jessie se opri să-şi tragă sufletul şi să pună tava la uscat în 
spatele cuptorului. 

— John era deja mort ultima oară când ai venit aici, Jimmy? 
M-am tot întrebat asta. 

— Aşa cred. 

Perez bănuia că informaţia era deja destul de cunoscută. 
Willow dăduse un comunicat de presă prin care ruga 
persoanele care-l văzuseră pe Henderson în dimineaţa zilei în 
care murise să ia legătura cu poliţia. 

— Iar noi eram aici, ca de obicei - eu pe câmp, iar Francis în 
atelierul lui - şi n-am ştiut nimic despre toate astea. Ce ciudat... 
Mă bucur că locuim în Fetlar. Înseamnă că Evie o să poată 
scăpa de toată bârfa legată de crime. O să iasă vorbe fiindcă-i 
cunoştea pe amândoi bărbaţii. Ştii cum e lumea, Jimmy. Ştii cât 
de cruzi pot fi oamenii. 

El aprobă din nou din cap. Apoi vorbi numai ca s-o facă să se 
oprească. Ar fi fost destul de uşor să stea în scaunul tradiţional 
de Shetland, cu spătar înalt, şi să asculte, însă Perez îşi zise că 
era probabil epuizată din cauza nevoii de a umple tăcerea. 


Simţi că era responsabilitatea lui să-i acorde un răgaz de 
linişte. 

— S-ar părea că Jerry Markham se schimbase, spuse 
detectivul. 

Îşi dădu seama că şi acest lucru era tot un fel de zvon. Un 
zvon fără temei, susţinut doar de cuvântul Annabelei şi al 
tatălui său. Willow îi dăduse lui Sandy misiunea să obţină 
datele de contact ale vicarului şi ale celorlalţi enoriaşi ca să le 
poată verifica spusele. 

— Se alăturase unei parohii din Londra şi îşi făcuse o iubită 
acolo. 

Jessie şi Francis se holbară la detectiv. 

Din nou, femeia deschise gura prima. 

— Nu sună deloc ca Jerry Markham pe care-l ştiam noi. 

Vorbise pe un ton lipsit de compasiune - trebuia s-o păstreze 
pe toată pentru fiica ei. 

— Mă întrebam dacă v-a contactat. Dacă v-a trimis vreo 
scrisoare. Dacă v-a cerut iertare pentru cum s-a purtat cu Evie. 

— Nu, spuse Jessie. Nimic de felul ăsta. Şi ar fi fost nevoie de 
mai mult de o scrisoare ca să ajung să am altă părere despre el. 
N-ai văzut-o pe Evie când a părăsit-o. N-ai văzut cât era de 
slabă şi bolnavă. 

Perez se întoarse la bărbatul care încă stătea în picioare, cu 
spatele la cuptor. 

— Francis? Tu ai vorbit cu Jerry Markham? 

— Markham nu era atât de prost încât să încerce să ia 
legătura cu mine, răspunse el, apoi fălcile i se încleştară 
precum o menghină. 

— Peter Markham mi-a spus că v-aţi întâlnit pe stradă acum 
ceva vreme, continuă Perez, şi că v-aţi purtat prieteneşte unul 
cu celălalt. 

— N-aveam nicio problemă cu tatăl lui, spuse Watt. N-aveam 
niciun motiv să nu fiu politicos. 

În clipa aceea, Jessie Watt începu să vorbească din nou 
despre meşteşugul lui Francis. 

— O să-i pună una dintre lotci într-un muzeu din Bergen! 
Imaginează-ţi una ca asta! Are o listă întreagă de persoane care 
vor să cumpere bărci de la el. 

Abia atunci femeia tăcu şi se uită lung pe geam la fiica ei şi la 
Willow, care mergeau pe plajă. Priviră toţi trei cum detectiva o 


cuprinde pe după umeri pe Evie şi cum pornesc împreună 
înapoi spre casă pe poteca de pe câmp. 


Willow şi Perez fură nevoiţi să aştepte destul de mult 
feribotul înapoi spre Yell şi rămaseră în maşină la ponton, 
schimbând impresii despre vizita la familia Watt. 

— Cum se simte fata? întrebă Perez. 

— E furioasă. Cum e şi normal. 

Plimbarea pe plajă o mai înviorase pe Willow. Arăta mai bine, 
mai sănătoasă. 

— Dar nu cred că avea nici cea mai mică idee că Markham 
era cu Annabel Grey. A fost o surpriză totală pentru ea. 

— Şi susţine în continuare că nu s-au întâlnit după ce s-a 
întors el? 

— Mda. Şi că a şters mesajul vocal pe care i l-a lăsat 
Markham. 

Willow se întoarse către Perez. Avea pistrui pe şaua nasului. 

— Cum procedăm mai departe, Jimmy? Am impresia că tot n- 
am aflat nimic. 

— Ce zici să trecem pe la Joe Sinclair, în drum spre Lerwick? 

— Bine. 

Detectiva părea cu gândurile în altă parte. Oare se lupta în 
continuare cu gândul că ancheta lor nu ducea nicăieri? 

— Hai să mergem acolo. 

— Mie tot mi se pare o coincidenţă stranie că Markham era 
la terminal, atât de aproape de locul în care lucra Henderson în 
după-amiaza cu pricina. lar Joe era la Hvidahus cu Evie şi cu 
procuroarea în dimineaţa în care a murit Henderson. Erau cu 
toţii acolo, la mai puţin de un kilometru de locul în care a murit 
John. El e implicat în ambele anchete. 

— Da, Jimmy. Cum zici tu. 

Însă Perez nu era convins că Willow îl asculta. Crezuse că 
discuţia cu Evie o să facă lumină în anchetă. lar acum, 
probabil, detectiva avea impresia că lunga călătorie până pe 
Fetlar fusese o pierdere de vreme. 


Joe Sinclair era scund şi solid. Un om plin de încredere în 
sine. Practic. Perez lucrase cu el într-o comisie care stabilise 
planul de urgenţă în cazul unei scurgeri de petrol periculoase. 
Când era vorba de Joe Sinclair nu aveai de ce să te aştepţi la 


vreo urmă de fanfaronadă. Poate că avea propria agendă, însă 
nu era niciun joc de putere pe faţă. 

Pe peretele biroului lipise o hartă detaliată, la scară mare, a 
Insulelor Shetland şi o fotografie a ultimului vas pe care fusese 
căpitan, o imagine color din satelit a arhipelagului şi o poză cu 
soţia lui şi cu fiicele lor adulte. 

— Vreţi să vorbim despre John. 

În colţul camerei era un aparat de cafea. Recipientul era deja 
plin cu apă, iar Sinclair turnă în filtru cafea măcinată dintr-un 
borcan, după care porni aparatul. 

— Tot nu-mi vine să cred că e mort. 

Perez observă că, în cazul de faţă, clişeul era adevărat. Joe 
privea uşa de parcă s-ar fi aşteptat ca din clipă-n clipă 
Henderson să intre în birou, gata de următorul schimb. 

— A lucrat aici mai mult decât mine şi putea să-mi facă 
treaba cu ochii închişi, însă prefera să stea pe mare. Ajunsesem 
să depind de el. 

Cafeaua gâlgâi, iar Sinclair luă căni dintr-un dulap, bucuros 
că-şi găsise un pretext să se îndepărteze. 

Perez se uită la Willow, oferindu-i ocazia să conducă ea 
discuţia. Deja o prezentase drept şefa lui. Insă Willow clătină 
din cap scurt şi rămase tăcută şi ţeapănă pe tot parcursul 
întrevederii. Oare asculta cu atenţie? Sau era în continuare 
preocupată de Evie Watt, dorindu-şi să fi procedat altfel, să-i fi 
pus alte întrebări? 

— Mai întâi aş vrea să discutăm despre Jerry Markham. 

Perez luă cana şi o aşeză cu atenţie lângă el, pe podea. 

— Il cunoşteai. 

Nu era o întrebare. Joe Sinclair cunoştea pe toată lumea din 
Shetland. 

— Ce părere aveai despre el? 

Preţ de o clipă se lăsă tăcerea. Nu era întrebarea la care se 
aştepta Joe, însă era obişnuit ca lumea să-i ceară părerea, aşa 
că nu ezită prea mult să dea un răspuns. 

— Nu era băiat rău. Răsfăţat cum nu se poate, însă nu era 
vina lui. Ajunsese aşa din cauza Mariei, iar Peter n-a îndrăznit 
niciodată s-o oprească. Asta l-a făcut pe Jerry să fie nesuferit. 
Arogant. Mereu reuşea să calce lumea pe bătături. 

— Te-ai întâlnit cu el pe vremea când lucra la Shetland 
Times? 


— Mai venea pe-aici în căutare de subiecte. Spera să obţină 
ceva de la mine atunci când Andy Belshaw îl trimitea la 
plimbare. 

Joe se opri, apoi continuă: 

— Andy era unul dintre oamenii pe care reuşea să-i calce pe 
bătături. 

— În vreun fel anume? 

Joe zâmbi cu tristeţe. 

— La terminal a avut loc un mic incident. O mică scurgere. 
Nici măcar n-a fost îndeajuns de grav încât să ridicăm bariera 
în golf. Însă Jerry a transformat totul într-un dezastru de 
proporţii şi a vândut articolul unui cotidian din sud. I-a 
provocat lui Andy o grămadă de probleme cu directorii, care au 
vrut să afle de ce a lăsat incidentul să devină din ţânţar 
armăsar. După afacerea asta, Andy l-a scos pe Jerry de pe lista 
persoanelor pe care le agrea. 

— Cu toate astea, Jerry era la terminal în după-amiaza aceea, 
înainte să moară. Andy s-a întâlnit cu el şi i-a făcut un tur. 

Perez nu era sigur cât de important era acest amănunt, însă 
îşi dorea să afle ce făcuse Jerry acolo, îşi dorea să se fi găsit un 
carnet, un fragment dintr-un articol pe vreun laptop, ceva care 
să-i îndrepte în direcţia corectă. 

— Domnul Markham era pe val în ultima vreme. Andy nu 
prea putea să-l refuze. 

— Ştiai că Jerry s-a întors în Shetland? 

— Nu, spuse Joe. N-am mai mers la Hotelul Ravenswick de 
luni bune. 

Bărbatul zâmbi uşor. 

— De la o vreme nu-mi mai permit să merg în barul de acolo. 

— John n-a pomenit nimic de el? 

Perez îşi termină cafeaua şi se întrebă dacă mai vrea una. 

Joe clătină din cap. 

— Însă oricum n-ar fi făcut-o. A fost cel mai discret om pe 
care l-am cunoscut vreodată. Chiar dacă Markham ar fi 
încercat să ia legătura cu el, lucrul ăsta nu l-ar mai fi aflat 
nimeni altcineva. 

— Dar Markham n-a trecut pe aici în după-amiaza în care a 
murit? 

— Nu, răspunse Joe. Eram la birou în ziua respectivă şi, aşa 
cum ţi-am spus, nici n-aveam habar că se întorsese. 


Bărbatul se opri din vorbit şi privi fotografia cu familia lui. 

— Ceva ciudat s-a petrecut, totuşi. 

— Da? 

Perez observă prin geamul biroului că vremea se schimba din 
nou. Se apropia un front atmosferic care aducea cu sine curenţi 
vestici şi fuioare de nori. 

— John era aici, în birou. Tocmai se întorsese cu Lord 
Rannoch în port şi vorbeam despre schimburile din 
următoarele două luni. l-a sunat mobilul. De obicei doar îl 
ignora, închidea şi spunea că o să vorbească mai târziu. Dar de 
data asta s-a scuzat şi a ieşit ca să vorbească. Apoi s-a întors şi 
m-a întrebat dacă poate să-şi ia liber o oră. 

Joe ridică privirea. 

— Aşa ceva nu se mai întâmplase niciodată. Chiar şi când 
soţia lui era bolnavă, John organiza cumva lucrurile încât să nu- 
şi ia niciodată liber. Aşa că i-am dat voie, normal. 

— L-ai întrebat despre ce era vorba? 

— Nu direct. Nu voiam să par băgăcios. Probabil că l-am 
întrebat ceva de genul „Totul în regulă?” El doar a dat din cap, 
pe urmă a ieşit. 

Joe se ridică, merse la geam şi se uită la cer cu ochi de 
marinar. 

— Am crezut că e ceva legat de nuntă. Că poate Evie îşi face 
griji pentru nu ştiu ce detaliu - doar ştii cum sunt femeile 
înainte de ziua cea mare. lar John era îndrăgostit lulea de ea. 
Era singura persoană pentru care ar fi plecat de la muncă. 

— A plecat cu maşina? 

Perez încercă să păstreze un ton calm, dar i se părea că, în 
sfârşit, aflase ceva ce putea fi folositor. Dacă John Henderson 
se întâlnise cu Jerry Markham în după-amiaza în care acesta 
murise, poate că erau pe cale să găsească mobilul pentru 
uciderea lui Henderson. Dacă văzuse sau auzise ceva, 
criminalul poate că fusese nevoit să-l împiedice să vorbească. 

— Nu ştiu. Era o ceaţă groasă. S-a lăsat deodată. Vizibilitatea 
era încă bună când a venit John la întâlnire, dar când a plecat 
nici nu mai puteam să văd remorcherele de pe apă. Nu cred că 
i-am auzit maşina, dar ceața atenuează şi zgomotele. Am bănuit 
că a plecat la volan. 

— Şi s-a întors după-amiază? întrebă Perez. 

Detectivul îi aruncă o privire lui Willow, care părea mai 


atentă, mai concentrată. Îşi dăduse seama, la rândul ei, de 
importanţa informaţiei. 

— Da, cam la o oră după ce a plecat, spuse Sinclair. A băgat 
capul pe uşă ca să mă anunţe că s-a întors. 

— Cum părea? 

Sinclair râse uşor. 

— Cum să-mi dau seama? John nu lăsa aproape niciodată să i 
se citească emoţiile. Iar eu l-am văzut doar o secundă, când a 
intrat să mă anunţe că s-a întors. 

Bărbatul se opri şi deveni brusc serios. 

— Însă nu arăta ca un om care tocmai a ucis pe cineva. Nu te 
duce în direcţia aia, Jimmy. John Henderson era un om bun. Nu 
vreau ca amintirea lui să fie mânjită de bârfe. 

Cei trei rămaseră câteva clipă în tăcere. Nişte ghemotoace 
de hârtie fură luate de vânt şi începând să zboare prin curtea 
din faţa biroului. Sinclair se încruntă de parcă i s-ar fi adus un 
afront personal. 

— John a venit la lucru după moartea lui Jerry, spuse Perez. 
A vorbit ceva, chiar în treacăt, despre toată istoria asta? 

— Toată lumea vorbea despre asta! Jerry Markham nu era cel 
mai popular om din Shetland, după cum ţi-ai dat seama. Prin 
urmare, lumea era aproape bucuroasă că a fost ucis. Sau, în 
orice caz, se bucura de toată agitația. De drama procuroarei 
care l-a găsit în lotca de concurs. 

— Şi care a fost reacţia lui John? 

— A spus că era greşit ca moartea unui om să devină subiect 
de bârfă. John avusese mereu ceva de predicator în el, un lucru 
pe care ceilalţi nu-l apreciau mereu. De exemplu, nu-i plăcea să 
înjure. Imaginează-ţi că pui laolaltă câţiva marinari - e garantat 
că în grupul ăla o să se vorbească urât. În general, era destul 
de liniştit şi nu făcea scandal. Doar le atrăgea atenţia cu 
blândeţe să nu mai vorbească aşa. Dar ce se spunea despre 
Markham l-a deranjat. Am crezut că o să-şi piardă cumpătul, 
dar n-a făcut decât să plece de lângă ei. L-am întrebat din nou 
dacă se simţea bine. Nu mi-a dat un răspuns prea inteligibil. 
Atunci a fost ultima oară când am vorbit cu el. 

Andy Belshaw spusese că Henderson se înfierbântase la 
vestea despre moartea lui Markham şi că voia să vorbească 
despre acest subiect. Oare discrepanţa dintre reacţii avea vreo 
semnificaţie? Sau era pur şi simplu perspectiva diferită a doi 


martori? Perez nu era sigur. 

— Ai lucrat cu Evie la proiectul energetic? 

— Da. Şi asta mai mult ca un soi de favoare pentru John. Evie 
îşi dorea sprijinul localnicilor şi s-a gândit că mai ştiam câte 
ceva despre maree. L-am întrebat pe John de ce n-a făcut chiar 
el asta, dar n-a fost niciodată genul care să facă parte din 
comitete. Şi procuroarea a fost acolo în dimineaţa aia. 

— lar ea ştie ceva despre maree? 

Sinclair zâmbi uşor. 

— Mai multe decât ai crede! Ştie să navigheze bine. Contessa 
aia a ei e un ditamai iahtul pentru o singură femeie, dar ea e ca 
peştele în apă. Îi merge mintea şi când vine vorba de politică. 
N-are în cap bunăstarea planetei, ci bunăstarea domnişoarei 
Rhona Laing. 

— Cum ţi s-au părut? întrebă Willow. 

Se părea că urmărise conversaţia. 

— Mă refer la cele două femei. 

Sinclair dădu din umeri. 

— Se tot înţepau. Nimic grosolan. Totul era foarte politicos. 
Dar ştii cum e când se adună mai multe femei la un loc. Era 
proiectul lui Evie, însă procuroarei nu i-a plăcut niciodată să 
joace rolul de subordonată. Le-am lăsat în treaba lor. 

Bărbatul se ridică. 

— Uite ce e, îmi pare rău, dar trebuie să plec. Mai amo 
întâlnire, de data asta la Lerwick. 

Sinclair ieşi din birou împreună cu cei doi şi se îndreptă spre 
maşina lor. 

— Ce părere ai de ea? De procuroare? întrebă Willow 
deodată. 

Dacă întrebarea îl luă prin surprindere, Sinclair n-o arătă. 

— E bună la ce face. Cam caută nod în papură. A durat destul 
de mult până s-a obişnuit lumea cu ea. 

— Te-a vizitat vreodată aici? 

— Nu! Ce motiv ar avea să facă asta? N 

Directorul portului îi privi pe cei doi cum intră în maşină. În 
timp ce se îndepărtau, Perez îl observă cum se apleacă să 
ridice hârtiile care zburaseră prin curte şi le aruncă la coş. 


Capitolul 33 

Procuroarea se întorsese la serviciu. leşi din birou, trecu de 
secţia de poliţie văruită în alb şi traversă drumul către primăria 
în stil gotic. Rafalele de vânt îi umflau fusta şi o făceau să 
lăcrimeze. Spera ca rimelul să nu i se fi întins, iar în hol se opri 
o clipă ca să se privească în oglindă. Se gândise să inventeze 
un pretext ca să lipsească de la întâlnire, însă ştiuse 
dintotdeauna că singura abordare corectă faţă de aceste crime 
era să se poarte normal. Acesta era mesajul pe care voia să-l 
trimită forului. Iar faptul că se prefăcea că ţine totul sub 
control era modul ei de a face faţă lucrurilor şi pe plan 
personal. 

Forul Comunităţii Shetland se întâlnea o dată pe lună ca să 
discute lucrurile importante pentru arhipelag. Apăruse ca un 
răspuns din partea superintendentului de poliţie din Inverness 
la creşterea consumului de stupefiante în Shetland. Răspunsul, 
spunea el, era implicarea comunităţii. Rhona Laing se gândi că, 
probabil, polițistul participase de curând la un curs pe această 
temă. Ceva făcut de nişte sociologi. Evident că el nu venea 
niciodată la aceste întruniri. Fuseseră invitaţi localnici de 
seamă, lideri de trusturi şi de organizaţii non-guvernamentale, 
consilieri locali şi politicieni. De obicei, în fiecare lună veneau 
cam şase oameni care stăteau în jurul unei mese şi hotărau 
foarte puţine. Rhona participa cu regularitate, din principiu: 
acceptase să facă parte din for, aşa că trebuia să fie acolo. 
După o şedinţă deosebit de anostă fusese de acord să le 
prezideze ea pe următoarele. În ziua aceea se aştepta să vină 
mai mulţi oameni decât de obicei, aşa că îşi regreta decizia. Nu 
era convinsă că o să se descurce, că vă izbuti să-şi păstreze 
calmul. 

Observă că în capul scărilor se forma deja o coadă a celor 
care aşteptau să intre în sală. Îl zări pe Joe Sinclair care stătea 
liniştit la rând, iar acesta îi făcu un mic semn cu mâna. La fel ca 
ea, şi el venea constant. Lucrau împreună în cadrul mai multor 
comitete din Shetland. Cândva îl întrebase dacă voia să devină 
consilier local - nu înţelegea ce alt motiv ar fi avut să participe 
la toate acele şedinţe mâncătoare de timp - iar el zâmbise cu 
subînţeles. 

— Nu acum, spusese Sinclair. Am deja destule pe cap. Dar nu 
mă văd pensionându-mă şi rămânând fără ocupaţie. 


— Îţi rămâne barca, spusese Rhona. Pescuitul. 

— Poate, dar nu cred că o să-mi ajungă. Îmi place să simt că 
am influenţă. Aşa că nu strică să mă obişnuiesc cu genul ăsta 
de evenimente. 

Dură mai mult decât de obicei ca toată lumea să se 
aprovizioneze cu ceai şi cafea. Recipientul se goli şi o femeie se 
grăbi să mai pună la fiert un ibric. Afară începuse să plouă 
liniştit şi apa curgea pe geamuri. Nu trecu mult şi, din cauza 
condensului, nu se mai putea vedea nimic. Punctul principal de 
pe ordinea de zi era impactul pe care-l avea dezvoltarea 
terminalului de gaze naturale de la Sullom, dar fu abandonat 
aproape de la bun început. Un bărbat înalt, brunet, se ridică. 
Vorbea cu un accent englezesc rafinat. 

— Mă numesc Mark Walsh şi sunt proprietarul unei pensiuni 
din Hvidahus. Trebuie să spun că sunt surprins că poliţia nu 
este astăzi de faţă ca să explice de ce s-a împotmolit ancheta 
despre crimele din North Mainland, care mi-au afectat deja 
afacerea. Ieri au fost anulate două rezervări. 

Fără să se ridice în picioare, Joe Sinclair comentă îndeajuns 
de tare încât să audă toată lumea: 

— Mă încumet să spun că momentan poliţia are lucruri mai 
importante de făcut. 

Procuroarea tocmai voia să-i răspundă, când bărbatul 
continuă: 

— Sper ca aceste crime să pună capăt proiectului Power of 
Water în comunitatea noastră. Mi se pare că e ceva mai mult 
decât o coincidenţă faptul că Jerry Markham a fost ucis tocmai 
în drum spre o întâlnire a celor care sunt împotriva acestui 
proiect. E 

În cameră se stârni rumoare. Rhona se ridică în picioare. Îl 
văzu pe Reg Gilbert, redactorul de la Shetland Times, stând 
într-un colţ din spatele sălii şi mâzgălind ceva într-un carnet. 
Preţ de o clipă, mintea i se goli şi simţi un impuls brusc şi 
copleşitor să fugă. Să iasă din încăpere, să meargă cu maşina 
până la Sumburgh şi să se urce în primul avion spre sud. Îşi 
imagină ţăcănitul tocurilor pe podeaua de lemn şi cum aleargă 
pe treptele de piatră din afara clădirii. După două ore ar fi 
ajuns într-un oraş unde nimeni nu o cunoştea. Ar fi băut vin alb, 
rece, într-un local elegant, în timp ce pe stradă s-ar fi aprins 
luminile, iar coşmarul săptămânii precedente s-ar fi sfârşit. 


Îşi dădu seama că se uitau insistent la ea. Se lăsase o tăcere 
stânjenitoare. Realiză că, fireşte, nu avea scăpare. Fuga nu era 
o variantă. 

— Vă cunoaştem cu toţii părerile despre energia mareică, 
domnule Walsh şi, din câte ştiu, nu au nimic de-a face cu 
nenorocirea care s-a abătut asupra celor doi. lar acum poate 
trecem, totuşi, la punctele de pe ordinea de zi. 

Când întâlnirea se sfârşi, afară încă ploua. Rhona se uită la 
ceas şi hotări că nu avea sens să se întoarcă la birou. Deja 
pasase  responsabilitatea crimelor din North Mainland 
asistentului ei şi nu prea mai avea nimic urgent de făcut. 
Aşteptă până ce încăperea se goli, timp în care încercă să-şi 
facă de lucru adunând diverse hârtii, şi fu surprinsă să vadă că 
Joe Sinclair încă era pe coridor. Oare o aşteptase? Bărbatul 
începu să meargă alături de ea în timp ce coborau scările. 

— Nu ştiu tu ce crezi, spuse el, însă mie nu mi-ar strica un 
pahar după aşa ceva. De fapt, mi-ar trebui câteva ore pe apă, 
dar o băutură e aproape la fel de bună. Ce zici? 

Invitaţia o surprinse, dar se pomeni că acceptă. Nu fiindcă 
băutura o atrăgea în mod deosebit, însă nu-i venea să se 
întoarcă în casa goală în care trebuia să-şi petreacă tot restul 
serii de una singură. Pentru că, dacă ar fi făcut asta, ar fi intrat 
iar în panică şi poate că ar fi ajuns chiar să plângă. 

Sinclair îi propuse barul din Mareel, noul centru artistic. 
Rhona fu surprinsă. Nu s-ar fi gândit că el aprecia teatrul sau 
filmele artistice. Rămase la masă, iar Sinclair se apropie de 
tejgheaua barului ca să comande. Trecu în revistă ce ştia 
despre el. Locuia în Brae, era însurat şi avea două fiice majore. 
Îşi zise că bărbatul avea o căsnicie fericită - nu auzise niciodată 
vreun zvon care să indice contrariul. Era încă devreme şi barul 
era pustiu. Poate că venea aici cu celelalte femei, cu amantele 
lui. Gândul o făcu să zâmbească pentru prima oară în ziua 
aceea. 

El se întoarse cu două pahare de vin roşu. 

— Aş fi luat o sticlă, dar suntem amândoi cu maşina. 

Deci era improbabil să vrea să flirteze. Simţi o uşoară 
dezamăgire. Oare chiar ajunsese să nu mai poată atrage nici 
măcar un localnic burtos de vârsta a doua? 

— Ce părere ai de locul ăsta? întrebă procuroarea. Crezi că o 
să meargă? 


Centrul artistic stârnise controverse de la bun început. Prea 
scump, ziceau unii. Prea mare, prea bătător la ochi. Inutil într- 
un loc precum Lerwick. 

— Aşa sper. 

Bărbatul degustă vinul şi păru satisfăcut. 

— E deja construit. Trebuie să-l sprijinim. 

Sinclair tăcu. 

— Poliţia a trecut azi pe la birou. Jimmy Perez şi femeia aia. 

Rhona se dumiri că de asta o chemase acolo. Nu pentru sex 
sau ca să flirteze, ci pentru că voia informaţii. Oare era, până la 
urmă, doar un bătrân flecar? Sau avea motive mai întunecate? 

— Bănuiesc că te-au întrebat despre John Henderson. 

Îşi păstră tonul egal. Nu putea să-i dea de înţeles că şi ea era 
la fel de dornică de informaţii. 

— Lucra pentru tine, nu-i aşa? 

Sinclair se aplecă pe deasupra mesei către ea. 

— A fost un om foarte bun. Nu-mi pot imagina de ce i-ar fi 
dorit cineva răul. 

Pentru o clipă, femeii i se păru că percepe un subînţeles în 
spatele vorbelor - oare îi cerea din nou informaţii? Ridică uşor 
din umeri. 

— Ştii că nu pot vorbi despre anchetă. Şi, chiar dacă aş vrea 
s-o fac, nu ştiu nimic despre ea. Sunt implicată mult prea mult 
fiindcă i-am găsit cadavrul lui Markham. Am delegat 
responsabilitatea altcuiva. 

— Aşa şi trebuie, răspunse bărbatul. 

Afară se întunecase aproape de tot. Sinclair se uită la ea. 

— Ce intenţii crezi că are Walsh? 

— Prostia aia legată de Markham şi de proiectul Power of 
Water? E cam ridicol să facă o legătură între cele două. 

Se aşteptase ca Sinclair să o aprobe pe loc, însă el îi adresă o 
altă întrebare. 

— Când crezi că o să se termine totul? Poliţia nu ţi-a dat de 
înţeles nimic? 

Rhona clătină din cap. Mai vorbiră despre navigare până ce 
vinul se termină şi merseră împreună la maşini. Bărbatul 
demară foarte repede şi, când, Rhona ajunse pe drumul 
principal, deja nu se mai vedea nici urmă de maşina lui. 


Când Rhona ajunse înapoi la Aith era complet întuneric. 


Primăria amplasase câţiva stâlpi de iluminat cu un an în urmă 
şi, cu toate că la momentul respectiv se plânsese de poluare 
luminoasă, în noaptea aceea se bucură că erau acolo când 
parcă Volvo-ul şi deschise portiera. Ploaia se oprise şi Rhona 
rămase o clipă pe loc, bucurându-se de mirosul pământului 
reavăn şi al apei sărate din golf. Paharul pe care-l băuse cu 
Sinclair îi ridicase moralul. Poate că, până la urmă, avea să 
supravieţuiască încercării. Când venea vara, toată drama urma 
fie de domeniul trecutului. Putea să se întoarcă la vechile ei 
obiceiuri, la weekendurile petrecute pe apă, la excursiile în 
sud, unde mergea pentru cumpărături şi civilizaţie, la 
antrenamentele de vâslit şi la regate. Lucrurile nu aveau să mai 
fie niciodată chiar la fel, însă schimbarea era inevitabilă. O 
maşină parcată mai în faţă pe drum ambală motorul şi se 
îndepărtă. 

Îşi găsi scrisorile pe podea. Le duse în bucătărie şi le aşeză 
pe masă. Înainte să le verifice deschise o sticlă de Rioja şi îşi 
turnă un pahar, după care începu să se întrebe ce să mănânce 
la cină. Paharul de la Mareel îi făcuse poftă de vin roşu, tare, şi 
îşi dădu seama că îi era foame. Trecuse multă vreme de când 
nu mai mâncase ca lumea. 

Scrisorile erau plictisitoare: extrase de cont, o atenţionare de 
înnoire a asigurării de casă. Găsi şi o invitaţie la o conferinţă 
din Copenhaga, unde ar fi trebuit să participe ca vorbitor, pe 
care o puse deoparte. O să-şi verifice agenda mai târziu. Apoi, 
la baza teancului, dădu peste o carte poştală. O imagine cu trei 
bărbaţi care cântau la vioară. Pe spate nu era nimic - niciun 
text, niciun timbru. Îşi zise că fusese livrată personal. Privind 
din nou imaginea, îşi dădu seama că o cunoaşte. O mai văzuse 
când fusese găsit cadavrul lui Jerry Markham. Primul agent 
care ajunsese pe chei îi deschisese servieta lui Markham, 
căutând ceva prin care să-l identifice. Privind pe după umărul 
lui în timp ce se uita prin conţinut, Rhona văzuse o carte 
poştală identică. 

Întinse mâna după paharul cu vin şi îşi dădu seama că 
tremura. 


Capitolul 34 

În timp ce îi aştepta pe Annabel Grey şi pe tatăl său la hotel, 
Sandy Wilson simţea că nu are stare. Willow Reeves îi dăduse o 
listă de întrebări pe care să le pună celor doi în timp ce-i ducea 
în sud, la aeroport. Îşi făcea griji că o să uite ceva important. 
Sau că o să spună ceva atât de prostesc încât tatăl şi fiica o să 
refuze să mai stea de vorbă cu el. lar în spatele tuturor 
temerilor se afla o vagă nelinişte pe care o simţea mereu în 
apropierea persoanelor mai încrezătoare şi mai educate decât 
el - avea impresia că se face de râs ori de câte ori deschide 
gura. 

Annabel şi Richard sosiră în hol exact la ora stabilită. Tatăl 
căra ambele genţi. Annabel era trasă la faţă şi părea să fi făcut 
o noapte albă. În dimineaţa aceea purta nişte blugi foarte 
strâmţi, un maieu lung şi negru şi aceeaşi jachetă gri. Însă tot îi 
zâmbi lui Sandy când îl văzu. Avea un zâmbet care-i lumina 
chipul şi care-l făcea să simtă fluturi în stomac. 

— Ce drăguţ! spuse tânăra. Nu era nevoie să ne duci cu 
maşina. Puteam să luăm un taxi, nu-i aşa, tati? 

— Fireşte. 

Bărbatul părea odihnit, complet relaxat, singura lui grijă fiind 
fiica sa. 

— N-aţi avut probleme să vă luaţi liber, domnule Grey, ca să 
veniţi în nord aşa din scurt? 

Sandy deschise portbagajul şi puse bagajele înăuntru. 

— Astăzi nu trebuia să fiu la tribunal, iar faptul că sunt 
partener principal îmi aduce anumite beneficii. Pe lângă asta, 
Annabel va fi mereu prioritatea mea. Toţi colegii ştiu asta. 

Grey se urcă în locul din stânga şoferului. Sandy îi ţinu uşa 
deschisă Annabelei. 

— A avut loc o mică schimbare în plan, spuse tânăra. Sper că 
nu-i o problemă, domnule sergent. Aseară am vorbit la telefon 
cu mama lui Jerry şi am întrebat-o dacă am putea să ne vedem. 
Mi se părea o nebunie să fi bătut atâta drum până aici şi să nu 
mă prezint lui Peter şi Mariei. Ne-a invitat să trecem pe la ei. 
Nu ştiam cât o să dureze, aşa că tati a sunat să ne schimbe 
zborurile. E-n regulă? Evident că nu ne aşteptăm să stai după 
noi. Sunt sigur că unul dintre ei ne poate duce până la 
aeroport. 

Sandy îşi aminti de Jimmy Perez, de vechiul Jimmy Perez, 


relaxat şi răbdător, care-i spunea că cea mai importantă 
calitate pe care o poate avea un detectiv e simţul observaţiei. 
Perez n-ar fi plecat de acolo în timpul întâlnirii. 

— Nicio problemă, răspunse Sandy. Şefa mi-a spus să mă 
asigur că v-aţi îmbarcat amândoi. Pot să aştept până terminati. 


Era pe la jumătatea dimineţii şi în hotel era linişte. Afaceriştii 
erau la lucru, iar turiştii plecaseră să se bucure de peisajul 
insulelor. O tânără care curăța balustradele scării principale 
fredona foarte încet o melodie. Maria şi Peter aşteptau în hol, 
făcând front comun. Maria părea încordată, ca o pisică atunci 
când intră în casă un alt animal. Zbărlită - ăsta era cuvântul? 
Sandy rămase în spate, prefăcându-se că nici măcar nu e de 
faţă, şi îi lăsă pe cei patru să-şi vadă de treabă. 

— Richard Grey. 

Bărbatul păşi în faţă, cu mâna întinsă. 

— Vă rog să-mi acceptaţi condoleanţele. E o tragedie 
cumplită! 

Recunoscător, Peter dădu mâna cu el. Părea mulţumit de 
faptul că tatăl Annabelei era acolo. 

— Haideţi în bibliotecă la cafea, spuse Maria. 

Sandy îşi aminti cum se comporta Maria la unele dintre 
nunțile dezmăţate din Whalsay când era el mic. Râdea. Dansa 
drăceşte cu oricine o invita în ring şi bea atât de mult încât 
abia se mai ţinea pe picioare. Prin comparaţie, acum avea 
apucăturile unei matroane din vreun film englezesc de epocă. 
Tânărul se gândi că oamenii se schimbă. Jimmy Perez se 
schimbase. Şi, dacă era să-i dea crezare Annabelei, şi Jerry 
Markham se schimbase. 

Biblioteca era la primul etaj, o încăpere lungă şi îngustă, 
având la capăt un geam care dădea către grădina înconjurată 
de ziduri şi, mai departe, către apă. Scaunele şi canapelele 
erau din piele. Pereţii erau ticsiţi cu cărţi pe care nimeni nu le 
citise vreodată. Într-un colţ era un calculator conectat la 
reţeaua wireless gratuită care le permitea clienţilor să-şi 
verifice e-mail-urile. Sandy bănuia că focul care ardea în 
şemineu fusese aprins special pentru acea ocazie, dar 
încăperea tot părea umedă şi nefolosită. O femeie aduse o tavă 
cu cafea, zahăr şi lapte. Alături se afla o farfurie cu biscuiţi 
făcuţi în casă. Erau numai patru ceşti şi farfurii - nu se 


aşteptaseră să fie prezent şi Sandy. Femeia nu era chelneriţă, 
însă era îmbrăcată elegant, într-un costum gri. Una dintre 
managere, se gândi Sandy. O chemaseră pe ea ca să dea bine. 

— Îţi mulţumesc, Barbara. Ai putea să mai aduci o ceaşcă, te 
rog? 

Tot Maria vorbise, pe tonul ei categoric. Peter Markham nu 
scotea în continuare nicio vorbă. Sandy observă, însă, că nu-şi 
putea lua ochii de la Annabel Grey. Ce să fi fost? Poftă 
trupească? Sau era invidios? Invidios pe tinereţea ei şi pe toţi 
anii pe care-i avea înainte. Richard privi o clipă în jos, spre apă, 
înainte să ia loc într-unul dintre fotoliile mari. Nu dădea niciun 
semn că ar fi observat cum se holbează Peter la fiica lui. 

Rămaseră în tăcere până când fu adusă şi a cincea ceaşcă. 
Maria turnă nişte cafea şi împărţi biscuiţi. Cu toţii aşteptau să 
înceapă cineva. În cele din urmă, Annabel Grey sparse gheaţa. 
Sandy îşi zise că era vorba de încrederea tipică celor din sud. 

— Mulţumesc că aţi acceptat să ne vedem. Ştiu că trebuie să 
fi fost un şoc. Şi totul după ce a murit Jerry... 

— Nu ştiam nimic despre tine. 

Maria impusese o limită. Fu nu cred că băiatul meu te iubea, 
domnişoară. 

— Voia să aştepte până era gata să vă spună. Cred că înainte 
să se întoarcă la Londra. 

— Jerry a fost aici o zi întreagă înainte să moară! Am luat 
micul dejun împreună în dimineaţa în care a venit. Am stat de 
vorbă. De ce să nu ne fi spus nimic? Fireşte, dacă prietenia 
voastră era atât de importantă pe cât dai de înţeles. 

Maria aproape că-şi scuipă vorbele. Sandy se aşteptă ca 
Richard Grey să intervină, însă acesta nu schiţă nicio reacţie. 
Doar privirea îi fugea când la Maria, când la fiica lui. 

Annabel nu răspunse imediat. Apoi vorbi pe un ton liniştit. 

— Era mai mult decât o prietenie. Voiam să ne căsătorim. 

— Ne-ar fi spus! urlă Maria. 

Apoi, femeia continuă: 

— Mi-ar fi spus mie. De ce să aştepte? 

— Cred că mai întâi voia să rezolve anumite lucruri, spuse 
Annabel. E tare păcat că nu a reuşit să vă spună. 

În sfârşit vorbi şi Peter: 

— Vă rog s-o iertaţi pe soţia mea. Ea şi Jerry erau foarte 
apropiaţi. E tulburată. 


În încăpere se lăsă din nou tăcerea. 

— Era fericit cu mine, reluă Annabel. Îşi găsise liniştea. Ar 
trebui să vă bucurati de asta. Sunt surprinsă că n-aţi observat 
schimbarea asta la el. Tu ai văzut asta, nu-i aşa, tati? Ai văzut 
că Jerry era mult mai calm când eram împreună. 

Tânăra se uită direct la părinţii lui Markham, provocându-i. 

— Nu vi s-a părut că e altfel de data asta? Nu era mai 
mulţumit? 

Cei doi se uitară unul la celălalt. Sandy nu-şi dădea seama ce 
părere aveau. Oare să fi fost jenaţi că nu observaseră 
schimbarea care se produsese cu fiul lor? 

— De asta venise acasă: ca să rezolve nişte lucruri aşa încât 
să putem începe o nouă viaţă împreună. Asta îşi dorea. Cred că 
de asta a murit. 

Annabel se uită direct la Sandy, vrând să se asigure că 
înţelege mesajul. 

— Şi ce anume crezi că voia să rezolve? 

Tonul lui Peter Markham era de o politeţe glacială. O fixa în 
continuare cu privirea pe Annabel. 

— Nu ştiu, spuse tânăra. Mă gândeam că poate 
dumneavoastră aţi putea să ne spuneţi. Jerry zicea că are ceva 
de rezolvat înainte să se dedice relaţiei noastre. Nu mi-a spus 
despre ce era vorba, iar eu nu l-am întrebat. Nu era treaba 
mea, dacă el nu dorea ca eu să ştiu. Cred că era ceva din 
trecut. Ceva pentru care se simţea vinovat. 

Annabel se uită la ambii părinţi. 

— Deci nu mă puteţi ajuta? Nu ştiţi de ce a murit omul pe 
care-l iubeam? _ 

Sandy observă că Maria se încruntă. Îşi zise că, poate, urma 
să-i răspundă Annabelei, să-şi dea cu părerea, însă Peter 
interveni înaintea soţiei lui. 

— Sincer să fiu, cred că ai înţeles lucrurile greşit, draga mea. 
Nu ţi se pare că oamenii sunt tentaţi întotdeauna să caute 
explicaţii după o tragedie ca aceasta? Problema e că aceste 
explicaţii, de obicei nu există. Niciuna care să aibă sens, 
oricum. Violenţa poate fi gratuită, inexplicabilă. E un lucru pe 
care trebuie să-l acceptăm cu toţii. 

Bărbatul se uită la Richard Grey, aşteptând sprijin din partea 
lui. 

— Peter are dreptate, scumpo. Uneori nu există niciun motiv. 


Uneori nu e nimic de înţeles. 

Annabel se uită la tatăl ei. Poate că era dezamăgită că îi 
dăduse dreptate lui Peter Markham şi că nu-i ţinuse ei partea. 

— Aş putea petrece puţin timp în grădină, domnule 
Markham? Jerry mi-a vorbit mult despre ea când mi-a descris 
hotelul. 

— Desigur. 

Peter îi deschise uşa şi păru gata s-o însoţească. 

— Mă descurc şi singură, spuse tânăra. 

— Vrei să vin cu tine? 

Grey deja se ridicase. 

— Nu. Rămâi acolo. 

Parcă i-ar fi dat un ordin. 

O priviră prin geamul lung. Annabel se aşeză pe o bancă albă 
din fier forjat, lângă un mic iaz, şi păru că se pierde în gânduri, 
rămânând aproape nemişcată. 

— Nu o cred, spuse Maria brusc. Nu e genul de fată de care 
să fi fost atras Jerry. 

Dar lui Sandy i se părea că încearcă să se convingă singură, 
nu pe ceilalţi. 

— Îmi pare rău, domnule Grey, însă cred că s-a amăgit 
crezând că relaţia dintre ei doi era mai mult decât în realitate. 

— Fiica mea nu se înşală, răspunse bărbatul. Şi nici nu 
minte. Am văzut cum o privea fiul dumneavoastră. O adora. 

Atmosfera din încăpere era atât de încordată, încât lui Sandy 
îi venea să plece. În mod sigur ar fi preferat să-i aştepte în 
maşină, însă rămase pe poziţii. 

În grădină, Annabel se ridică şi îşi despleti părul. Nu se uită 
în sus, către geam, însă probabil ştia că o privesc. Peter 
Markham o sorbea din ochi, dar nu spuse nimic. 


Ajunseră la aeroport prea devreme pentru noul zbor. Sandy 
intră odată cu ei. Îi duse din nou bagajul Annabelei, se aşeză cu 
cei doi la masă şi se oferi să le facă cinste cu un ceai. Mâzgăli 
numele şi datele de contact ale persoanelor din Londra care-l 
cunoscuseră pe Jerry - vicarul bisericii unde se întâlniseră 
prima oară, precum şi alţi enoriaşi. Tatăl şi fiica îi dădură 
informaţiile fără să ezite şi nu-l întrebară de ce are nevoie de 
ele. 

— Cred că aveţi impresia că aţi bătut atâta drum de pomană, 


spuse Sandy. 

— O, nu, chiar deloc. 

Annabel îl privi direct. 

— Mă aşteptam ca părinţilor lui Jerry să le vină greu să mă 
accepte. Trebuie să fie cumplit pentru ei. Mi-a spus că nu sunt 
credincioşi, că nu au nicio mângâiere în viaţă. 

Tânăra zâmbi. 

— Numai alcoolul şi goana după mai mulţi bani decât o să 
aibă vreodată nevoie. 

— Iar eu mă bucur că sunt alături de fiica mea în aceste 
momente cumplite. 

Richard Grey zâmbi. Avea mobilul pe masă, în faţa lui. 
Luminiţa roşie clipocea, arătându-i că are mesaje, însă bărbatul 
o ignora în mod evident. 

Sandy se gândi că el personal s-ar fi mulţumit cu alcoolul şi 
banii. 

Intră un grup de bărbaţi. Sandy îi recunoscu pe unii dintre 
cei care lucrau pentru Shetland Catch, fabrica de prelucrat 
peşte. Se adunară la ghişeul de check-in, dându-şi coate şi 
râzând, entuziasmați că pleacă în sud. Păreau gata de o 
petrecere a  burlacilor. Văzând-o pe frumoasa Annabel, 
începură să arate cu degetul şi să chicotească şi mai mult. Se 
comportau ca nişte copii de şase ani. Sandy nu-i băgă în seamă, 
dar simţi că roşeşte. Nu voia să-i lase pe cei doi Grey cu 
impresia că toţi locuitorii din Shetland sunt nişte tembeli 
ignoranţi. Pe urmă se anunţă zborul, iar Sandy îi conduse până 
la controlul de securitate. Dădu să-i salute, iar Annabel îi luă 
mâna şi o strânse preţ de-o clipă într-ale ei. 

— Îţi mulţumesc, spuse tânăra. Pentru tot. Chiar suntem 
recunoscători. 

Annabel se întoarse, însă Richard Grey mai zăbovi o clipă 
înainte de a i se alătura. 

— Ia spune-mi, începu bărbatul, Rhona Laing mai e 
procuroare aici? 

— Da. 

Sandy încercă să nu pară prea surprins. 

— Ah, e o femeie minunată, continuă Grey. Ştii, ne-a fost 
partener secundar când era mai tânără. N-a rămas la noi multă 
vreme. N-avea răbdare şi era prea ambițioasă. A plecat după 
puţin timp. Salut-o din partea mea, domnule sergent. Spune-i 


că Dickie Grey a întrebat de ea. 
Apoi şi el s-a făcut nevăzut, iar Sandy rămase cu gura 
deschisă, ca un peşte prins în cârlig. 


Sandy ajunse la secţie înainte ca Willow şi Perez să se fi 
întors din nord. Începu să sune la numerele de telefon pe care 
le aflase de la Annabel. Întâi îl sună pe vicarul bisericii unde se 
organizase traseul spiritual, bărbatul care probabil îl călăuzise 
pe Jerry Markham în călătoria lui spirituală. Sandy auzea pe 
fundal zgomotele făcute de nişte copii, iar bărbatul părea din 
când în când distras de ei. La un moment dat luă telefonul de la 
ureche şi strigă în mijlocul conversaţiei: 

— Sal, poţi să le spui copiilor să facă linişte? 

Vocea, însă, nu-i trăda niciun pic de furie. Parcă se hrănea 
din haosul familial. 

Sandy îi explică cine era şi ce voia. 

— Ah, Jerry. Un om tulburat. 

— Aşa era? 

— Aşa mi s-a părut. 

Vicarul tăcu pentru o clipă. 

— Nu fusese niciodată la biserică de când era adult şi nu 
cred că ar fi pus vreodată piciorul într-una dacă nu s-ar fi aflat 
într-un moment dificil al vieţii. 

— Aţi putea să-mi spuneţi câte ceva despre relaţia lui cu 
Annabel Grey? 

— Annabel e o membră importantă a parohiei noastre. 
Richard Grey nu participă în persoană, însă a fost generos cu 
noi. E un bărbat cu dare de mână. Bănuiesc că şi-a moştenit 
averea. Şi, fireşte, a avut o carieră de succes ca avocat. Însă cei 
avuţi nu sunt mereu şi cei mai generoşi. 

Sandy se întrebă încotro mergea conversaţia. 

Clericul continuă: 

— Annabel l-a îndrăgit pe Jerry pe loc. Un bărbat destrăbălat 
care trebuie salvat şi schimbat are un aer romantic, iar Jerry a 
fost de la bun început cinstit în privinţa greşelilor din trecutul 
lui. 

Vicarul tăcu din nou. 

— Şi ce părere avea tatăl Annabelei despre... 

Sandy încercă să găsească un cuvânt potrivit. 

— „relaţie? 


Din discuţiile cu cei doi Grey, tânărul nu se edificase ce 
părere avea Richard despre Jerry. 

— Ah... 

Clericul ezită din nou. Lui Sandy i se păru că-şi alege cu 
atenţie cuvintele. 

— Richard a fost mai puţin impresionat decât fiica lui de 
farmecul lui Jerry. Nu cred că îl considera pe Jerry potrivit. 
Trebuie să înţelegi, domnule sergent, că tatăl şi fiica sunt 
foarte apropiaţi. Mama Annabelei i-a părăsit când ea era foarte 
mică, iar fata nu are fraţi sau surori. 

— Totuşi, tatăl ei a însoţit-o în Shetland... 

De la celălalt capăt al convorbirii se auzi o uşă care se trânti, 
iar vocile copiilor se stinseră. Sandy îşi închipui că fuseseră 
scoşi în grădină aşa încât tatăl lor să-şi poată continua 
conversaţia în pace. Se gândi la un loc înverzit şi însorit, cu un 
leagăn atârnat de un copac. 

— Desigur! răspunse vicarul într-un final. O să facă tot ce-i 
stă în puteri ca s-o ajute să treacă peste moartea lui Jerry. 

Clericul se opri iarăşi. 

— Nu ştiu dacă ar trebui să-ţi spun asta, domnule sergent. E 
doar părerea mea, ca să fim înţeleşi. Însă nu sunt sigur că 
Richard credea în schimbarea lui Jerry. În convertirea lui. 
Richard m-a rugat s-o conving pe Annabel să ia lucrurile mai 
încet şi mi-a lăsat impresia că nu e deosebit de încântat de 
ideea unei căsătorii. l-am spus că Annabel e o tânără 
inteligentă şi că ar trebui să aibă mai multă încredere că e 
capabilă să facă ceea ce e bine. 

— Deci credeţi că relaţia cu Markham era o greşeală pentru 
Annabel? Nici dumneavoastră nu eraţi convins că se 
schimbase? 

Tăcerea se prelungi într-atât încât Sandy se întrebă dacă nu 
cumva legătura se întrerupsese. Într-un final, bărbatul 
răspunse: 

— Nu ştiu, sergent. Nu sunt sigur cu adevărat nici măcar 
acum. 


Capitolul 35 

Se făcuse după-amiază târziu şi se întorseseră în sala de 
operaţiuni. Afară, ploaia torențială se izbea de caldarâm, iar 
apa se revărsa din şanţuri. La primărie avea loc o şedinţă şi îi 
priviră pe oamenii care fugeau pe trepte cu gluga în cap ca să 
ajungă la timp. Lui Perez i se părea că Willow, aflată în partea 
din faţă a camerei, îşi pierduse încrederea. Crezuse că moartea 
lui John Henderson, urmată de venirea Annabelei Grey, aveau 
să facă lumină în anchetă, însă nu fusese aşa. Nu apăruseră 
decât mai multe întrebări. 

— Sandy, începu Willow. 

Vocea îi era încărcată de oboseală şi de un fel de disperare. 
Perez simţi brusc dorinţa să aibă grijă de ea, să-i dea mici 
atenţii, aşa cum făcea şi cu Cassie după ce se rănea sau după o 
zi neplăcută la şcoală. 

— Ce ai să-mi spui? 

Notiţele pe care Sandy şi le făcuse în carnet arătau ca nişte 
mâzgăleli de la şcoală. Tânărul se ridică şi începu să citească. 
Din nou, Perez simţi un val de simpatie. Sandy încerca din 
răsputeri să facă lucrurile cum trebuie. 

— Richard şi Annabel Grey au stabilit cu soţii Markham să se 
întâlnească la Ravenswick în drum spre sud, spre aeroport. Am 
rămas cu ei la discuţie. Sper că am făcut ce trebuie. 

Sandy se uită la şefa lui. 

— Desigur, Sandy. Foarte bine. 

Willow îl aprobă din cap, iar el păru să se destindă. 

Cândva se uita la mine aşa, îşi zise Perez. Cândva avea 
nevoie de aprobarea mea. 

— Cum a fost? 

— Maria s-a purtat cam ca o vacă, răspunse Sandy. Nu crede 
că a existat vreo relaţie între Jerry şi Annabel. Cel puţin asta 
zice ea. 

— Şi Peter? 

Perez nu era sigur de ce, însă i se părea că reacţia lui Peter 
faţă de cei doi Grey era şi mai importantă. 

— N-a spus mare lucru. 

Sandy se încruntă. 

— Doar s-a holbat la domnişoară. 

Tânărul aruncă un ochi pe notițe. 

— Annabel s-a dus în grădină. A spus că vrea nişte timp 


pentru ea ca să se gândească la Jerry. 

Sandy făcu din nou o pauză. 

— Când m-am întors de la aeroport, l-am sunat pe vicarul de 
la St. Luke, biserica unde s-a organizat traseul spiritual. Mi-a 
spus nişte lucruri destul de interesante despre relaţia dintre 
Annabel şi Jerry. 

— Cum adică? 

Willow se aplecă în faţă. 

— Nu e convins că Jerry era sincer legat de chestia cu religia. 
Mă-nţelegi - nu era sigur că Jerry se preface, dar nici nu era 
convins că nu se preface. 

Sandy se uită prin carnet. Perez îşi zise că devenise un tic. 
Sandy deja ştia foarte bine ce vrea să spună. 

— Pe urmă, mai era şi tatăl Annabelei. 

Tânărul se opri să-şi tragă sufletul. Şi pentru efect. 

— Ce e cu Richard Grey, Sandy? 

Willow devenise atentă. 

— Nici el nu avea încredere în Jerry Markham. lar Grey e 
bogat. Vicarul spune că are o moştenire, pe lângă ce câştigă în 
calitate de avocat. 

Perez rememoră în cap una dintre conversațiile pe care le 
avusese cu Maria Markham. Jerry îi spusese mamei lui că n-o 
să mai aibă niciodată nevoie de banii ei. Poate că Markham se 
gândise că, dacă se căsătorea cu Annabel Grey, o să fie 
îndeajuns de bogat. Sau, cel puţin, că nevasta lui o să fie. Oare 
jucase rolul penitentului ca să se mărite şi să pună mână pe o 
grămadă de bani? Ideea părea fantezistă, dar poate că Jerry era 
disperat. Era jurnalist şi ştia cât de importantă e 
documentarea. Oare e posibil să se fi dus la biserică în ziua 
aceea pentru că ştia că Annabel o să fie şi ea acolo? Chiar 
există oameni atât de calculaţi? 

— Ce părere ai despre toate astea, Jimmy? 

Willow părea brusc voioasă. 

— Cred că dacă Jerry se aştepta la o zestre substanţială, ar 
trebui să regândim motivul pentru care s-a întors în Shetland. 

Afară, ploaia continua să răpăie în geam şi pe caldarâmul 
cenuşiu. Perez şi-o imagină pe Cassie în bucătăria vecinei stând 
la masă cu cea mai bună prietenă a ei. Un loc primitor. Sigur. 

— Vreau să spun că e puţin probabil să fi vrut să şantajeze pe 
cineva din moment ce oricum urma să devină bogat. 


— Dar crezi că ar fi devenit? Lui Richard nu-i plăcea de Jerry, 
şi el era cel cu banii. 

Mintea lui Willow lucra la turație maximă din nou. 

— Richard a părut destul de rezonabil cât a fost aici, însă 
acum nu mai are de ce să nu fie, nu-i aşa? Nu mai există nicio 
şansă ca Annabel să se mărite cu Jerry Markham. Nu ştiu cum 
funcţionează lucrurile astea, însă poate că a ameninţat-o pe 
Annabel că o dezmoşteneşte dacă se căsătoreşte cu el. 

Perez îşi zise că suna ca o poveste din romanele lui Jane 
Austen, care-i plăceau atât de mult lui Fran. Incercase să le 
citească pentru a-i face pe plac, însă mereu îl adormiseră, aşa 
că nu afla niciodată cum se sfârşesc. 

— Annabel e idealistă, continuă Willow. Romantică. Poate că 
ar fi fost dispusă să se căsătorească în orice condiţii. Sărăcia 
poate părea atrăgătoare cuiva care n-a avut parte de ea. Însă 
tot ce ştim despre Jerry sugerează că el era atras de bani. 

— Sau poate că Jerry chiar se schimbase. 

Perez observă că afară se formase un mic râu care curgea în 
jos, pe stradă. 

— Poate că această călătorie în nord era modul lui de a 
dovedi asta. Un fel de test. Sau o misiune. 

Însă imediat ce rosti cuvintele îşi dădu seama cât de ridicol 
suna totul. Ca o legendă, o poveste cu cavaleri galanţi şi 
domniţe bălaie. Ce naiba, Annabel chiar se dusese la o 
mănăstire! Iar Jerry Markham plecase în nord. Nu călare pe un 
armăsar alb, ci într-o maşină sport de culoare roşie. Perez se 
gândi că soluţia anchetei se va dovedi mai banală, mai prozaică 
de atât. 

— Crezi că Richard Grey l-a trimis înapoi în Shetland ca să-i 
dovedească faptul că s-a schimbat cu adevărat? 

Willow devenise la rândul ei sceptică. 

— Nu ştiu, răspunse Perez. 

Perez îşi zise că nu mai ştia ce să creadă despre Jerry 
Markham. Tot ce aflaseră despre personalitatea acestuia 
devenea difuz, lăsându-i caracterul tot mai vag conturat. 

— Chiar nu ştiu ce să mai cred despre niciunul dintre ei. 

Se uitară câteva clipe unii la alţii, din nou demoralizaţi după 
explozia iniţială de entuziasm. 

— Putem oricând s-o întrebăm pe procuroare despre Richard 
Grey, spuse Sandy. 


— Ce să ştie procuroarea despre el? întrebă Willow, ridicând 
privirea brusc. 

— Grey mi-a spus că au lucrat împreună la Londra când ea 
era tânără. Era partener secundar. Apoi a devenit prea 
ambițioasă şi a plecat. 

În cameră se lăsă tăcerea în vreme ce informaţia era 
asimilată. Willow vorbi prima. 

— Femeia asta s-a născut ambițioasă... 

Detectiva se uită la ei. 

— E important? Sau e doar o altă coincidenţă? 

— E ciudat că Grey n-a încercat s-o contacteze pe Rhona 
Laing cât a fost aici, dacă tot erau aşa buni prieteni. Dacă voia 
să afle mai multe despre contextul crimelor, la ea ar fi trebuit 
să apeleze. 

Perez încercă să-şi ducă raţionamentul până la capăt, dar nu 
ajunse la vreo concluzie. Willow avea dreptate, erau prea multe 
conexiuni. 

— Mi-am amintit ceva. 

Vorbise Sandy - nesigur pe el, în continuare încercând să se 
facă apreciat. Se lăsă tăcerea în vreme ce-şi aduna gândurile. 

— Probabil că nu-i important. E vorba de noaptea în care 
Rhona Laing a descoperit cadavrul lui Jerry în lotcă, noaptea în 
care bănuim că i-a fost mutată maşina în parcarea de la 
Vatnagarth. 

Se opri ca să-şi tragă suflarea. 

— Ei bine, tot atunci a avut Evie petrecerea burlăciţelor. Era 
într-un microbuz împreună cu toate prietenele ei şi erau puse 
pe băut. Mergeau dintr-un pub în altul ca să strângă bani 
pentru caritate. Le-am văzut când mergeam spre Voe. Poate a 
zărit ceva vreuna dintre ele. Poate au văzut chiar maşina. 

Neprimind vreun răspuns, Sandy adăugă: 

— Ştiu că e puţin probabil... 

— Mi-e greu să mi-o imaginez pe Evie Watt făcându-se 
mangă, spuse Willow. 

— Vomita la marginea drumului când am văzut-o. 

Sandy se încruntă. 

— N-am recunoscut-o atunci, dar mi-am dat seama pe urmă 
că o ştiu de undeva. 

Tăcu. 

— Poate că nu e obişnuită să bea. 


— Sau poate cineva i-a pus ceva în pahar. 

Perez îşi aminti de poza din casa lui Evie, cu ea îmbrăcată în 
costumul de animal. În imagine se strâmba, avea o înfăţişare 
neobişnuită pentru ea. 

— Cum am putea obţine o listă cu numele fetelor din 
microbuz? întrebă Willow. N-aş vrea să-i mai deranjez pe Evie 
sau pe ai ei. 

Perez se gândi că Willow nu mai avea putere să înfrunte 
familia Watt încă o dată în timp atât de scurt - mai degrabă 
ăsta era motivul decât dorinţa de a le menaja sentimentele. 

— Am putea s-o întrebăm pe Jen Belshaw, spuse Sandy. Era 
în microbuz. 

Se întoarse către Willow. 

— Vorbeau despre ea în barul din Voe când am mâncat acolo 
sâmbătă. Nu mai ţii minte? 

Willow clătină din cap. 

— Jen Belshaw, spuse Perez. E măritată cu Andy Belshaw, 
purtătorul de cuvânt al celor de la Sullom Voe. E bucătăreasă la 
Aith, unde a fost găsit primul cadavru. Face voluntariat la 
Vatnagarth, unde a fost găsită maşina lui Markham. E în echipa 
de canotaj a procuroarei. Şi tu nu te-ai gândit până acum să ne 
spui că a fost cu Evie Watt în noaptea de vineri? Şi ea e cea 
care-i oferă lui Evie un alibi pentru moartea lui Markham! 

Perez ridicase tonul, dar de fapt era mai furios pe el însuşi 
decât pe Sandy. Încercase să poarte o discuţie cu Jen, însă îşi 
făcuse apariţia Annabel Grey şi uitase să urmărească acea 
pistă. 

— Nu doar Jen Belshaw îi oferă un alibi. 

Sandy nu se lăsa. 

— Era un microbuz întreg de tipe bete, îmbrăcate fistichiu şi 
legate una de alta. Sincer să fiu, nu ştiu cum ar fi putut Evie 
Watt să mute maşina aia vineri noaptea, chiar dacă ar fi fost 
trează. 

Părea atât de serios şi imaginea zugrăvită era atât de 
ridicolă, încât atmosfera se detensionă din nou şi Willow începu 
să chicotească. 

— Jimmy, vrei să mergi tu să te vezi cu Jen Belshaw mâine la 
prima oră? 

Detectiva se uită la cei doi. 

— Gata pe azi, ce spuneţi? Mergem mai devreme acasă. 


Părăsiră clădirea împreună. Ploaia se oprise, iar cerul era 
mai luminos. 


Când Perez trecu pe la casa vecinilor ca s-o preia pe Cassie, 
masa era pusă şi cu toţii se aşteptau ca el să rămână la cină. 

— Serios, chiar nu-i nevoie. Avem mâncare şi acasă. 

Însă Cassie ajutase la prepararea budincii, iar Perez îşi dădu 
seama că ar fi dezamăgit-o dacă plecau direct. Mâncarea 
mirosea foarte bine, iar Maggie şi David erau simpatici. Avură 
grijă să nu pomenească nimic despre anchetă câtă vreme copiii 
erau încă în cameră, dar mai târziu, când fetele se uitau la 
televizor şi adulţii beau cafea, Maggie deschise subiectul. 

— Cred că-ţi e greu, Jimmy, să anchetezi încă o crimă atât de 
curând... 

Bărbatul nu răspunse direct. 

— Îl ştiai pe Jerry Markham când era copil? Eraţi aproape 
vecini. 

Maggie crescuse în Ravenswick. Era mai în vârstă decât 
Jerry, dar nu cu mult. 

— Era cazul tipic de copil singur la părinţi - răsfăţat cum nu 
se poate, în special de mama lui. 

Apoi adăugă repede: 

— O, îmi pare rău, Jimmy, nu vreau să spun că şi Cassie e 
răsfăţată fiindcă n-are fraţi. E o fetiţă minunată. 

Detectivul făcu semn cu mâna că nu se simţise lezat. Şi-ar fi 
dorit ca lumea să fie mai puţin sensibilă în jurul lui. 

— Crezi că era rău intenţionat? 

— Nu, doar că nu se gândea la consecinţe. Era un copil 
căruia-i plăcea să fie centrul atenţiei şi care exagera puţin. 
Mereu mi s-a părut că se comportă nepotrivit pentru vârsta lui. 
Maria nu l-a lăsat niciodată să se maturizeze cu adevărat. Chiar 
şi pe la douăzeci de ani mi se părea că e un băieţel care se 
joacă de-a adultul. 

Perez se gândi că răspunsul ei îl ajuta să se concentreze din 
nou asupra figurii lui Markham şi că îl putea înţelege încă şi 
mai bine. 


Era târziu când o duse pe Cassie la culcare, îi puse hainele 
de şcoală în maşina de spălat şi îi pregăti geanta de sport 
pentru a doua zi. Perez rămase în faţa televizorului, urmărind 


ştirile. Alte tragedii. Verifică mesageria vocală abia când era el 
însuşi gata să meargă la culcare. Avea un mesaj. Fu surprins să 
audă vocea procuroarei. Părea liniştită. Cu siguranţă era mai 
liniştită decât atunci când o sunase s-o anunţe că se petrecuse 
încă o crimă. 

— S-a întâmplat ceva cam ciudat, Jimmy, şi aş vrea să stau de 
vorbă cu tine. Mă întrebam dacă ai putea să mă suni tu. Când 
ai timp. Nu e urgent. 

Perez se uită la ceas. Era prea târziu s-o mai sune în noaptea 
aceea. O să încerce de dimineaţă. 


Capitolul 36 

Sandy se gândi că se întâmpla ca odinioară: când el şi Jimmy 
Perez mergeau împreună la Aith. Jimmy aproape că redevenise 
cel dinainte. Pe drum, detectivul nu spuse mare lucru, însă el 
niciodată nu fusese prea vorbăreţ. Măcar nu stătea în scaun 
cocoşat şi gânditor, cu o înfăţişare de ziceai că era pregătit să 
lovească pe oricine i-ar fi pus vreo întrebare. Nu cu mult timp 
în urmă, cam aşa stăteau lucrurile. 

Când ajunseră la casa procuroarei, Perez îl rugă să 
încetinească. 

Însă când Sandy îl întrebă dacă să oprească, Perez îi 
răspunse să meargă mai departe. 

— Nu e acasă, spuse detectivul. Maşina nu-i aici. Mi-a lăsat 
un mesaj vocal azi-noapte. Am încercat s-o sun de dimineaţă, 
dar nu mi-a răspuns. Probabil că plecase deja la serviciu. 

Lui Sandy nu i se părea important. 

— Are numărul tău de la birou. Te-ar fi sunat dacă era ceva 
urgent. 

— Da, poate că da. 

Perez părea gata să mai zică ceva, dar se abţinu. Sandy se 
gândi că, probabil, Willow voia să discute chiar ea cu Rhona 
Laing despre relaţia cu Richard Grey şi că nu i-ar fi picat bine 
vreo intervenţie din partea lui Perez. 

Când ajunseră la şcoală, copiii erau în careu şi cântau un 
cântec religios pe care Sandy şi-l amintea din copilărie. Il 
trimitea înapoi pe vremea când era la şcoală în Whalsay, când 
stătea în spatele clasei cu vărul său Ronnie şi făcea năzbâtii. In 
bucătăria de la Aith, două femei îmbrăcate cu salopete şi 
bonete albe pregăteau masa de prânz. Una dintre ele curăța 
morcovi în chiuvetă, iar cealaltă întindea aluatul pe masă cu un 
făcăleţ. Cea din urmă era Jen Belshaw. Arăta foarte diferit faţă 
de ziua când îi luase o scurtă declaraţie la Vatnagarth, iar ea 
era îmbrăcată în haine de epocă. 

— Nu puteţi intra aici, spuse Jen. Astea-s regulile. 

Era o femeie masivă, nu grasă, ci doar puţin durdulie. 

— Cine ştie ce microbi aduceţi cu voi! 

Deşi le făcuse observaţie, şi ea părea amuzată. 

— Am putea schimba două vorbe? 

Perez rămase în prag ca să discute cu ea şi îi obtura lui 
Sandy câmpul vizual. 


— E vorba despre cele două crime. 

Jen Belshaw îi spuse ceva colegei, apoi se spălă pe mâini într- 
o chiuvetă mică din colţ. 

— Să mergem în cancelarie. Ar trebui să fie liberă acum. 
Dacă vreţi, vă fac şi cafea. 

Femeia îi conduse într-o încăpere plăcută, cu fotolii aşezate 
în jurul pereţilor şi o măsuţă pentru cafea în mijloc, după care 
porni cafetiera. 

— Deci, cu ce vă pot ajuta? Andy mi-a zis că ai trecut pe- 
acasă şi i-ai pus nişte întrebări legate de John. 

— Cine avea grijă de copiii voştri vineri noaptea? întrebă 
Perez. 

Lui Sandy i se păru un mod ciudat de a începe discuţia. 

— Au rămas la maică-mea. În afară de Neil, care era la 
fotbal, la Brae, cu Andy. De ce? 

Jen nu era ostilă, dar se uită la Perez cu o privire de parcă ar 
fi fost uşor scrântit. 

— Iar tu ai ieşit cu Evie? 

— Da, am fost la petrecerea ei de burlăciţă. Am mers prin 
mai multe pub-uri ca să strângem bani pentru caritate. Tipic 
pentru Evie. Nu putea să se facă mangă şi să se distreze ca 
orice om normal! Trebuia să şi salveze lumea în acelaşi timp. 

— Eşti bună să-mi povesteşti ce-aţi făcut în seara aceea? 
întrebă Perez. Nu acuz pe nimeni, dar e posibil ca voi să fi 
văzut ceva ce ne-ar ajuta în anchetă. 

Jen turnă cafeaua. Nu părea să se grăbească să revină în 
bucătărie. Sandy îşi zise că era genul de femeie competentă, 
capabilă să încropească o masă bună în zece minute, niciodată 
prinsă pe picior greşit. _ 

— Microbuzul ne-a luat pe fiecare de acasă. Întâi pe Evie, 
apoi pe celelalte. Am început să bem la hotelul Busta House din 
Brae. Ne-am gândit că ar fi mai bine să începem acolo, pentru 
că e un loc destul de simandicos şi, chiar dacă Veronica a spus 
că era în regulă, nu voiam să părem prea zvăpăiate în faţa 
clienţilor. Aşa că am băut doar un pahar şi am zdrăngănit 
găleata de colectă prin bar, iar cele mai multe dintre noi încă 
erau destul de treze. 

Perez aprobă din cap. 

— Şi toate eraţi costumate pe perechi? 

— Da! O ţăcăneală! 


— Evie cum se simţea? 

Lui Sandy i se păru că aceea era întrebarea importantă iar 
celelalte fuseseră puse numai ca Jen să se relaxeze şi să fie 
dispusă să răspundă. 

Se lăsă tăcerea. A 

— Evie se comporta ca de obicei? insistă Perez. Intreb fiindcă 
am auzit că s-a îmbătat foarte tare, ceea ce mi se pare puţin 
neobişnuit pentru ea. 

— Era un pub-crawWl, răspunse Jen, normal că s-a-mbătat! 

— Dar ea l-a organizat. 

Perez continuă pe un ton liniştit. 

— Mă gândeam că ea e genul care ar fi dozat distracţia de 
aşa natură încât să nu se ajungă la exagerări. Sau s-a gândit 
cineva că ar fi amuzant să-i pună ceva în băutură? 

Abia atunci începu Jen să vorbească, iar cuvintele ţâşniră 
într-un şuvoi, de parcă se adunaseră undeva zile întregi şi 
tocmai se spărsese zăgazul care le ţinea în frâu. Femeia se 
simţea pe de-o parte uşurată, fiindcă şi ea îşi făcea griji, dar şi 
fiindcă îşi trăda prietena. 

— Nu ştiu ce-a apucat-o. Cred că băuse şi în după-amiaza aia. 
Am întrebat-o dacă a ieşit în oraş cu colegii de la birou, dar mi- 
a zis că nu. O luase razna. N-o mai văzusem niciodată aşa şi 
doar o cunosc de ani buni. Se apucase de băut vodcă, ea care 
de obicei nici nu pune gura pe tărie. Celorlalte li s-a părut 
amuzant, de obicei Evie e cea care ne spune s-o luăm mai uşor. 
Dar mie nu mi-a plăcut. La un moment dat nici n-am mai băut, 
ca să pot să am grijă de ea. 

— De ce crezi că se purta aşa de ciudat? 

Perez afişă un zâmbet încurajator. 

— Crezi că începuse să aibă îndoieli despre nuntă în ultima 
clipă? 

Jen clătină din cap. 

— Se îndrăgostise lulea de bărbatul ăla, de la prima întâlnire. 
Tot timpul şi-a dorit să se mărite cu el. Nici poveste de vreo 
îndoială. Cum să aibă? Era un om minunat. 

— Atunci, de ce? E imposibil să n-o fi întrebat. 

— Mă rog, nu aveam chiar condiţiile ideale pentru o discuţie 
între patru ochi. O gaşcă de tipe care cântă cântece deocheate 
în spatele microbuzului şi Evie gata să vomite din cinci în cinci 
minute... 


— Însă poate ai tu vreo idee de ce? 

— Se întorsese Jerry Markham, răspunse Jen. Ăsta era 
adevăratul motiv pentru care o luase razna. 

Femeia îi privi. 

— Ştiţi că a lăsat-o însărcinată când era doar o puştoaică? 

— Se întâlnise cu el? întrebă Perez. De asta se comporta atât 
de ciudat? O căutase Markham la muncă? Dăduseră unul peste 
celălalt din întâmplare? 

Jen clătină din cap. 

— Nu ştiu! Când am aflat asta de la ea era deja atât de beată 
că nu mai avea sens ce spune. Adică nici nu mai articula 
cuvintele ca lumea şi abia se mai ţinea pe picioare. Ai întrebat 
dacă nu cumva i-a pus cineva ceva în băutură - a fost chiar pe 
dos, îi cumpăram apă tonică şi îi spuneam că are votcă în ea. 

— Ce-a spus Evie despre Jerry mai exact? întrebă Perez. 
Dacă ai putea să-mi zici cuvânt cu cuvânt, doamnă Belshaw, ar 
fi minunat. 

Din nou zâmbetul acela care îl făcea pe cel căruia îi era 
adresat să se simtă cea mai importantă persoană din lume. 

— Nici n-am cum să nu-mi amintesc cuvânt cu cuvânt. 

Jen chicoti jenată. 

— „Jegosul dracului de Jerry Markham!” Asta spunea - la 
nesfârşit. N-o mai auzisem niciodată înjurând. A fost şocant. 
Parcă aş fi auzit-o pe bunica înjurând. Sau pe preot. 

— Dar n-a zis de ce? întrebă Perez. N-a mai spus nimic? 

Jen clătină din cap. 

— Atunci, hai să ne întoarcem la ce s-a întâmplat în seara 
aceea, spuse el, de parcă starea mentală a lui Evie era mai 
puţin importantă şi voia să revină la motivul principal pentru 
care se afla acolo. 

— Unde aţi mers după ce aţi trecut pe la Busta House? Şi ne- 
ar mai fi de mare folos dacă ai putea să ne spui, te rog, cât era 
ceasul. 

Lui Sandy i se păru că Perez vorbea ca tipul de la sediul 
central care le controla cheltuielile, un individ micut şi tare 
plictisitor pe nume Eric şi care era de-a dreptul obsedat de 
detalii. Detectivul îl puse pe Sandy să noteze tot şi apoi să-i 
citească lui Jen ceea ce scrisese. Intrebă de mai multe ori 
despre maşina Alfa Romeo roşie. 

— V-am spus deja că n-am văzut-o, zise Jen. Am aflat că a 


ajuns în parcarea de la Vatnagarth, însă mai mult de atât nu 
ştiu. Am umblat o grămadă prin baruri. Putea să fie mutată în 
timp ce noi eram înăuntru şi nu ne-am fi dat seama. 

Porni o sonerie electrică, iar zgomotul era atât de puternic 
încât îl făcu pe Sandy să tresară. Auziră copiii fugind afară, pe 
terenul de joacă, în recreaţie. 

— Doamne, aşa târziu e? 

Jen se ridică. Sandy îşi zise că se bucura în sinea ei că are un 
motiv să plece şi o înţelegea. 

— Nu mai ajung să fac plăcinta aia pentru cină dacă nu mă 
apuc acum. 

Femeia ieşi în fugă din încăpere, lăsându-i să iasă singuri în 
parcare. 


Rămaseră în maşină, în faţa şcolii, aproape o veşnicie. Jimmy 
Perez se holba în faţă, deşi acolo nu era nimic altceva decât un 
zid de cărămidă. Sandy se foi în scaun. Poate că ar fi trebuit să 
pornească pur şi simplu înapoi spre Lerwick. Nu-i plăcea să-l 
deranjeze pe Perez când era pierdut în gânduri. In cele din 
urmă nu mai suportă liniştea şi fu nevoit să vorbească. 

— Deci, încotro, şefu'? 

Perez se întoarse lent spre el, puţin surprins, ca un animal 
trezit din hibernare. Pe Sandy îl duse cu gândul la un urs - cu 
părul lui aspru şi negru, putea foarte bine să fie un soi de urs. 

— Hai să mergem la Sullom Voe, spuse Perez. Mi-a venit o 
idee şi vreau să mai văd o dată zona. Dar hai să ne oprim pe 
drum la clădirea veche a şcolii, poate s-a întors procuroarea. 

Maşina Rhonei Laing lipsea în continuare, însă Perez îi spuse 
lui Sandy să oprească oricum. Sandy aşteptă în maşină în timp 
ce detectivul se duse la intrarea principală. Bătu tare, însă în 
mod evident nu era nimeni care să-l audă. Perez umblă prin 
grădină, uitându-se înăuntru pe toate ferestrele de la parter, 
după care apăru din nou din cealaltă parte a casei şi se întoarse 
la maşină. 

— Totul pare în regulă, spuse detectivul. O s-o sun pe 
telefonul de serviciu după ce ne întoarcem la secţie. 

Exact când voia să plece, Sandy se uită înapoi la casă. Pentru 
o clipă i se păru că vede o umbră la unul dintre geamurile de la 
etaj, o perdea care se mişcă. Însă fereastra era deschisă şi 
probabil că țesătura fină tremurase din cauza brizei. Fusese 


doar o părere. Nu zise nimic. Inspectorul îl credea şi-aşa 
îndeajuns de prost. 

Trecură prin Brae şi porniră pe drumul care trecea pe lângă 
Sullom Voe şi care ajungea, într-un final, la Toft şi la feribotul 
către North Isles. Înainte să ajungă la terminal, Perez îi spuse 
să se îndrepte către aeroportul Scatsta. Sandy nu mai fusese 
niciodată pe acolo - toată activitatea de pe Scatsta era legată 
de industria petrolului, aşa că nu avusese niciun motiv. Un 
elicopter decolă şi plană preţ de o clipă înainte de a porni către 
Marea Nordului, spre platformele petroliere. Erau foarte 
aproape de aparatul de zbor, iar zgomotul acestuia îi copleşea. 
Sandy aproape că simţea cum puterea elicei le zguduie maşina. 

— Acolo jos! 

Se vedea un drumeag, iar lângă acesta era un semn vechi pe 
care scria „Accesul permis numai vehiculelor autorizate”. Nu 
exista nicio poartă care să blocheze calea de acces, însă, iar 
cărarea ducea către un promontoriu scund. Zona era acoperită 
cu plăci de beton şi arăta de parcă fuseseră cândva clădiri 
acolo, dar acum nu mai rămăsese din ele decât podeaua. 
Betonul era crăpat, iar din el se iţeau buruieni şi chiar mici 
tufe. Sandy parcă maşina cu botul spre nord. 

— Cred că aici a fost o bază militară din timpul războiului. 
Aviatică, bănuiesc. 

Perez rămase locului, privind spre mare către terminalul 
petrolier, către tancurile petroliere, luminile platformelor, la 
camioanele care transportau piatră pe noul drum către 
terminalul de gaz. 

— Probabil au dezafectat-o după ce n-a mai fost nevoie de ea. 

— Nu voiau s-o transforme, la un moment dat, într-un 
complex de birouri? 

Sandy parcă auzise sau citise ceva despre asta în Shetland 
Times. 

Perez nu răspunse. Cobori din maşină şi Sandy i se alătură. 

— Închipuie-ţi că eşti Jerry Markham, începu el. Tocmai ai 
fost la terminalul petrolier şi te-ai văzut cu Andy Belshaw. O 
chestiune de rutină, dacă e să ne luăm după Andy. Poate că 
întâlnirea a fost numai un pretext ca Jerry să ajungă în partea 
asta a insulei. Acum te hotărăşti că vrei să te vezi cu John 
Henderson. Deocamdată nu ştim de ce. Ca să-i ceri scuze 
pentru cum te-ai purtat cu Evie? Ca să-i urezi noroc în căsnicie? 


Sau ca să-l opreşti, fiindcă până la urmă ai decis că o vrei pe 
Evie pentru tine? Asta în condiţiile în care toată viaţa ai primit 
ce-ai vrut. Indiferent de motiv, îl suni cât e la muncă. Ştim de la 
Sinclair că Henderson a primit un apel. Unde ai stabili locul 
întâlnirii? 

— Aici? 

Lui Sandy i se păru că acela era răspunsul pe care-l aştepta 
Perez. Mulţumit în sinea lui, îşi zise că detectivul era din nou ca 
odinioară, atent şi concentrat. 

— Are sens, nu-i aşa? 

Perez se uită înspre mare, dar continuă să vorbească. 

— Nu-i un loc pe unde să nu treacă lumea. Uneori mai trec 
pe-aici maşini - puşti care exersează la volan înainte să-i lase ai 
lor pe drum. Două vehicule n-ar ieşi în evidenţă în mod 
deosebit. 

— Însă al meu s-ar putea să iasă, continuă Sandy. Vreau să 
spun, dacă încă sunt Jerry Markham. 

— O Alfa Romeo roşie. Chiar aşa. 

Perez zâmbi, iar Sandy se simţi ca şi cum trecuse un fel de 
test. 

Detectivul merse pe drumul către pistă şi clădirile 
aerodromului. Se vedea un turn de control nou, care părea rupt 
dintr-un film SF. Avea nişte picioare lungi din oţel, ca de 
păianjen, şi corpul de sticlă. În sala de aşteptare, un grup de 
oameni bea cafea în pahare de polistiren. Arătau cu toţii 
neîngrijiţi, de parcă ar fi ieşit în noaptea precedentă la o băută, 
sărbătorind o ultimă noapte de libertate înainte să înceapă un 
nou schimb pe platforme. Un bărbat brunet îmbrăcat în 
uniformă stătea în spatele ghişeului de check-in. Prin geamurile 
de sticlă se vedea poteca dinspre drumul principal. 

Perez se prezentă. Muncitorii, cu toţii buimaci, dormitând în 
scaune, nu-l băgară în seamă. 

— Vinerea trecută, începu Perez, când a fost găsit cadavrul la 
Aith, erai pe tură? 

— A fost un coşmar, spuse bărbatul. Ceaţa s-a lăsat după- 
amiază târziu şi a rămas în aer ore întregi. 

— Dar exact înainte să se lase ceața ai observat vreo maşină 
sus, la vechea bază militară? 

— Te referi la Alfa Romeo roşie care a apărut la ştiri? 

Bărbatul ridică privirea din monitor. 


— Am discutat despre asta cu nevastă-mea, mă întrebam 
dacă ar trebui să anunţ. Pe urmă ea mi-a spus că a fost 
descoperită la Muzeul de Agricultură, aşa că nu prea mai 
vedeam rostul. 

Perez se întoarse către Sandy şi-şi dădu ochii peste cap, 
nevenindu-i să creadă, iar Sandy se gândi iarăşi că era ca pe 
vremuri. 

— Era singura maşină de acolo? 

— Nu. 

Bărbatul era încă distras şi îşi făcea de lucru cu butoanele 
tastaturii. _ 

— Era şi John Henderson acolo. Îl cunoşti? Pilotul. I-am făcut 
cu mâna când a trecut pe lângă mine, dar nu cred că m-a văzut. 

Bărbatul îşi puse mâinile pe birou şi se uită la Sandy şi Perez, 
alb la faţă din cauza şocului, abia atunci dându-şi seama ce 
însemnau spusele lui. 

— Iar acum ambii sunt morţi! 

Se lăsă tăcerea. 

— O coincidenţă stranie, nu-i aşa? 


Capitolul 37 

Willow o găsi pe Rhona la ea în birou. Nu dură mult să 
ajungă acolo: tribunalul şi secţia de poliţie erau în aceeaşi 
clădire, dar biroul procuroarei era mai mare decât oricare 
dintre încăperile folosite de poliţie. Rhona Laing era aşezată în 
spatele unui birou mare, citind un teanc de hârtii. Camera era 
maro. Lemnul era maro, covorul era maro, iar în colţ se afla un 
fotoliu maro din piele. Pe perete atârna un tablou mare în ulei, 
înfăţişând marea sub lumina lunii. 

— Inspectore! Ce faci aici? 

Laing păru mirată s-o vadă pe Willow, chiar dacă persoana 
de la recepţie probabil o anunţase că detectiva urma să vină. 

— Mă întrebam dacă aţi vrea să mă ajutaţi cu ceva. 

— Desigur, dacă pot. 

Procuroarea îşi scoase de pe nas ochelarii scumpi, de firmă, 
iar Willow se gândi că arăta foarte obosită şi secătuită. Femeia 
se controla, însă cu un asemenea efort încât îi era imposibil să 
se relaxeze chiar şi o clipă. Din nou, Willow îşi zise că Rhona 
era cumva implicată. Era prea încordată ca să fie doar un 
simplu martor care descoperise din întâmplare un cadavru. 
Perez şi Sandy i-o descriseseră pe Rhona drept o femeie 
cinstită şi onorabilă, însă Willow îi simţea frica şi disperarea, 
aproape ca pe un miros. Îşi zise că nu era încă momentul s-o 
supună pe Rhona la prea multă presiune. Femeia mai putea 
încă să dea înapoi, iar Willow era îngrijorată de posibilitatea ca 
ea să fugă. Avea bani şi nu-i era greu să se suie într-un avion 
spre sud - departe de Shetland avea prieteni influenţi care ar fi 
protejat-o. 

— Aş vrea să vă comunic noutăţile din anchetă, desigur. 

Willow îi vorbi pe un ton politicos, dar nu servil - i-ar fi 
provocat suspiciuni. 

— Nu e cazul, inspectore. Nu eu gestionez ancheta. 

Willow continuă de parcă nici n-ar fi auzit-o. 

— Şi am impresia că un cunoscut de-al dumneavoastră are o 
oarecare legătură cu investigația. V-aş fi recunoscătoare dacă 
mi-aţi oferi o părere. 

— Zău? 

Rhona Laing se puse în gardă. Ridică privirea din foi şi, 
pentru prima oară, păru să-i ofere lui Willow întreaga ei 
atenţie. 


Willow îi zâmbi şi se uită prin birou, prefăcându-se 
impresionată de încăperea impozantă cu lambriuri de lemn şi 
uşă masivă. 

— Mă întrebam dacă v-aş putea face cinste cu o cafea. Nu 
sunt obişnuită să stau la birou toată ziua şi îmi închipui că nici 
dumneavoastră. Toată lumea îmi spune cât de bine vă pricepeţi 
la navigaţie. 

Se opri o clipă şi aruncă o privire tabloului. 

— Aici trebuie să vi se pară ca la închisoare. 

— Cafea? De ce nu? 

Rhona voia să dea de înţeles că n-o să se lase intimidată cu 
una, cu două. Se ridică, îşi luă haina din cuierul din colţ şi o 
urmă pe Willow afară din încăpere. 

Willow îşi alesese cu atenţie locul. Centrul Comunitar 
Islesburgh era într-o clădire aflată la mică distanţă de biroul 
procuroarei. Toate acele străzi care purtau nume de regi şi 
prințese norvegiene erau destul de elegante. Casele gri, din 
granit, n-ar fi fost nelalocul lor într-o suburbie prosperă din 
Aberdeen, lângă un parc bine îngrijit. Insă comunitatea din 
Islesburgh era mai democrată. În clădiri erau organizate atât 
întâlniri ale diverselor grupuri comunitare sau de tineri, cât şi 
discuţii între tinerele mame sau jocuri de biliard pentru 
adolescenţi. Sandy o dusese acolo într-o zi ca să ia prânzul. 

— E ca lumea, spusese tânărul, dacă nu strâmbi din nas la 
ceva ieftin şi gustos. 

Cafeneaua era cu autoservire, se simţea miros de cartofi 
prăjiţi, iar copiii mici se jucau zgomotos într-o zonă special 
amenajată pentru ei. Willow se gândi că Rhona n-o să se simtă 
în largul ei. Însă locul avea şi un aer de anonimat. Înconjurate 
de aburul de la aparatul de cafea şi de zgomotul conversaţiilor, 
nimeni nu avea să le ia în seamă pe cele două femei care s-ar fi 
aşezat într-un colţ, departe de ceilalţi. Ceilalţi clienţi ar fi putut 
foarte bine să creadă că lucrează la serviciile sociale şi au 
nevoie de puţină intimitate ca să discute despre cazurile lor. 

Willow o lăsă pe Rhona la o masă şi se aşeză la coadă. Se 
întoarse cu cafeaua şi o găsi pe procuroare curăţând masa cu 
un şerveţel. Zâmbi pentru ea însăşi, dar nu spuse nimic. 

— Despre ce-i vorba, inspectore? 

Rhona ridicase tonul. 

— Să ştii că am de lucru. 


— Acum două zile am primit un apel interesant. Era o tânără, 
studentă la Oxford. Susţine că ar fi prietena lui Jerry Markham. 
De fapt, a zis că era logodnica lui. 

— Serios? 

Procuroarea sorbi din cafeaua neagră şi se prefăcu 
neinteresată. Însă Willow bănuia că voia să audă şi restul. O 
poveste de dragoste stârnea curiozitatea oricui. Asta dacă era 
vorba, într-adevăr, despre o poveste de dragoste. 

— Pe fată o chema Annabel Grey. 

— Serios? 

Părea să fie singurul răspuns pe care putea să-l dea de parcă 
i-ar fi fost prea greu să zică orice altceva. Apoi Rhona se 
încruntă, ca şi cum numele îi era cunoscut dar nu reuşea să-şi 
amintească de unde. 

— Cred că-l cunoaşteţi pe tatăl Annabelei, Richard. 

Pe chipul procuroarei se citi surpriza. Oare era sinceră? 
Willow îşi zise că da, însă nu putea să bage mâna-n foc. Nu era 
bine s-o subestimeze pe Rhona Laing. 

— A, Richard Grey. N-am mai vorbit cu el de ani întregi. 

Rhona dădu la o parte cana de cafea pe jumătate plină. Lui 
Willow i se păru un gest înţepat. Un gest care voia să arate că 
locul nu era îndeajuns de bun pentru ea, deşi detectivei nu i se 
părea nimic în neregulă cu cafeaua. 

— În mod evident, v-a urmărit parcursul profesional. Ştia că 
lucraţi aici şi ne-a rugat să vă transmitem salutări. 

Rhona rămase tăcută. Willow se gândi că ultimele ei cuvinte 
îi provocaseră un fior de satisfacţie. Se bucura ca lumea să-şi 
aducă aminte de ea. În cealaltă parte a încăperii, o mamă strigă 
la copilul ei să-i dea unei fetiţe jucăria înapoi. 

— Ne-ar ajuta dacă ne-aţi putea spune câte ceva despre 
Richard Grey, zise Willow în cele din urmă. 

— Doar nu credeţi că Dickie e implicat! 

Rhona Laing râse. 

— A reuşit întotdeauna să obţină orice a vrut şi n-a trebuit să 
omoare pe nimeni. 

— E vorba doar despre nişte informaţii, spuse Willow. Ştiţi 
cât de importante pot fi. 

— Prea bine, inspectore. Informaţii despre familia Grey. 

Părea o poveste care urma să-i facă plăcere procuroarei - 
nişte amintiri plăcute pe care o să se bucure să le rememoreze. 


Poate, îşi zise Willow, reuşeau să-i distragă atenţia de la alte 
nelinişti. 

Willow aprobă din cap şi aşteptă. 

— Richard Grey a fost un fel de june-prim al generaţiei lui, 
începu Rhona. Familia lui era destul de înstărită. Nu erau 
bogătani, să ne înţelegem, nu erau parveniţi. Nu erau agenţi de 
bursă vicleni sau speculanţi imobiliari, ci o familie de scriitori şi 
profesori, liberală şi interesantă. Richard era strălucit. Şi 
fermecător. Avea mai mult farmec decât ar trebui să aibă un 
bărbat în mod normal. Asta lăsa impresia că era superficial, 
însă nu cred că lucrurile stăteau chiar aşa. 

Willow nu era sigură ce să creadă, însă nu spuse nimic. Era 
mai bine s-o lase să vorbească pentru că, dacă dădea frâu liber 
cuvintelor, era mai probabil să scape vreun detaliu interesant. 

Rhona recuperă cana de cafea şi bău. 

— Apoi s-a însurat cu Jane. Sălbatică, frumoasă, îi plăceau 
drogurile şi băutura. Era prima femeie care chiar putea să-i 
facă faţă. A refuzat să fie vrăjită de şarmul sau de banii lui. Eu 
chiar cred că a adorat-o, venera până şi pământul pe care călca 
ea, ceea ce însă n-a oprit-o să se poarte urât cu el. 

— Pare că l-aţi cunoscut destul de bine, spuse Willow. 

— Am lucrat cu el. De fapt, bănuiesc că am lucrat pentru el. 
A fost primul meu post ca avocat. Şi m-am îndrăgostit de el. Am 
fost una dintre multele lui cuceriri. 

Femeia se uită cu tristeţe pe deasupra mesei. 

— Ar fi trebuit să-mi dau seama că nu e bine să-mi fac 
speranţe. Circulau prea multe poveşti despre amantlâcurile lui. 
Dar toate credem că suntem atât de diferite, nu-i aşa? Toate 
credem că putem să-l schimbăm pe bărbatul pe care-l iubim. 

La fel ca Annabel, îşi zise Willow. Și ea credea că poate să-l 
schimbe pe Jerry Markham. 

Rhona păru să-i citească gândurile, deoarece continuă: 

— Annabel era tare mică pe atunci. Nu ştiu dacă avea cinci 
ani. De fapt, cred că abia începea şcoala. Imi aduc aminte că 
Dickie mi-a arătat o poză cu ea în uniformă, era tare drăguță. 
Purta un blazer şi pe cap avea o pălărie. Ar fi trebuit să mă 
mustre conştiinţa. Cum aş fi putut risca să-i destram familia? 
Dar, bineînţeles, nu mi-am făcut probleme. Eşti foarte egoist 
când eşti îndrăgostit! Te gândeşti numai la tine. Şi chiar nu 
exista niciun risc. Dickie n-ar fi părăsit-o pe Jane niciodată. Cu 


cât se purta ea mai urât, cu atât el o iubea mai mult. 

Willow îşi dorea să fi înregistrat conversaţia. Lui Sandy şi 
Perez nu le-ar fi trecut în veci prin cap că procuroarea putea 
vorbi astfel. 

— În cele din urmă, mi-am venit în fire. 

Rhona zâmbi cu tristeţe. 

— M-am resemnat cu faptul că oricum nu sunt genul de 
femeie care să se căsătorească. Aşa că m-am mutat înapoi în 
Edinburgh şi m-am pregătit pentru examenul de barou din 
Scoţia. 

— Familia Grey obişnuia să meargă la biserică pe atunci? 

Lui Willow îi venea greu să facă legătura între Richard Grey, 
capul unei familii respectabile, şi cel din povestea Rhonei. 

— Cred că Jane mergea la biserică. 

Femeia zâmbi forţat. 

— Poate că o vedea ca pe un fel de poliţă de asigurare? Ca să 
compenseze toate petrecerile şi toată desfrânarea. Dacă merg 
la biserică, oricum o să fiu mântuită. Sau poate că era un fel de 
plasă de siguranţă. 

Vorbise cu o notă de dispreţ în glas, lăsând de înţeles că ea 
n-avea nevoie de vreun ajutor de acest fel. 

— Apoi i-a părăsit. 

Willow o privi pe procuroare, întrebându-se ce reacţie avea 
să aibă. 

— Da, spuse Rhona. Era ultimul lucru la care s-ar fi aşteptat 
cineva. Să moară de la o supradoză ar fi fost de înţeles, dar nu 
să dispară brusc. Credeam că-i plăcea stilul de viaţă pe care i-l 
oferea Dickie, mai ales că el nu încercase niciodată să-i pună 
vreo piedică. Şi, din câte-am auzit, Dickie s-a schimbat după 
fuga lui Jane. S-a dedicat fiicei lui. A renunţat la amantlâcuri şi 
aventuri cu avocate tinere şi atrăgătoare. Cel puţin aşa mi-au 
spus prietenii mei de la Londra. Eu, una, nu sunt convinsă. 
Poate că a devenit doar mai discret. 

— Nu v-a contactat cât a fost aici? 

Willow nu era sigură că urma să ajungă undeva cu toate 
acestea. Aflase o partie interesantă din trecutul procuroarei, 
însă nimic relevant pentru anchetă. În afară, poate, de faptul că 
Richard Grey nu era de încredere, dar de asta îşi dăduse seama 
şi singură. 

— Nu. 


Însă, pentru prima oară, Rhona părea mai puţin convinsă. 

— Sunteţi sigură? 

Cei doi Grey petrecuseră o după-amiază singuri. Nimic n-ar fi 
putut să-l împiedice pe Richard să ia un taxi până la Aith şi să 
apară în pragul procuroarei fie căutând un soi de consolare, fie 
dorind să reaprindă pasiunea din tinereţe. 

— Nu ne-am întâlnit, inspectore. 

Procuroarea zâmbi cu tristeţe. 

— Deşi mi-aş dori să se fi întâmplat. 


Capitolul 38 

Perez stabili să se vadă cu Willow la prânz. Voia să-i spună ce 
aflaseră de la Jen Belshaw şi de la tipul de la check-in din 
Scatsta, dar nu într-un cadru formal, cu toată echipa 
ascultându-l. Incerca să facă lumină în anchetă, iar prin cap îi 
pluteau diverse teorii, ca nişte firicele de praf într-o rază de 
soare. li era teamă că ar dispărea dacă le-ar rosti cu voce tare, 
însă o discuţie relaxată l-ar fi ajutat să-şi pună ordine în idei. 

Se întâlniră la Bonhoga şi se aşezară la o masă din seră, cu 
vedere către râu. 

— Aşadar, Jimmy, ce ai pentru mine? 

Willow zâmbea ştrengăreşte, iar Perez se gândi că şi ea avea 
informaţii pentru el, însă voia să le mai ţină o vreme pentru 
sine până să le împărtăşească. 

Perez mânca un bannock cu somon afumat şi creson şi se 
bucură preţ de o clipă că e nevoit să acorde sandviciului 
întreaga lui atenţie. Willow stătea cu spatele către lumină, iar 
părul ei vâlvoi părea aproape roşu. Era complet absorbită de 
supă. O mirosi, o gustă, apoi zâmbi din nou. 

— Uau! E foarte bună. Bucătarul e excelent. 

Detectivul se bucură că un lucru atât de simplu ca o supă de 
linte gustoasă putea s-o binedispună. Willow stătea cu un braţ 
pe masă, cu mâneca suflecată puţin, şi putea să-i vadă firele de 
păr fine. În lumina aceea păreau, la rândul lor, roşii. În ziua 
respectivă purta un pulover, iar Perez se întrebă cum arăta pe 
dedesubt, apoi şi-o imagină complet dezbrăcată. Sâni mici. 
Abdomen plat. Şolduri late, puţin disproporţionate. Imaginea îl 
luă prin surprindere, şocându-l, însă îi dădu şi un fior de 
plăcere. Oare cum ar fi să-i mângâie trupul? Oripilat, alungă 
acele gânduri dar puterea imaginii îl înfricoşă. Nu era vorba de 
artă - nu era vreun nud făcut de Fran cu câteva tuşe de 
cărbune -, ci de carne adevărată, muşchi adevăraţi, păr 
adevărat. Simţi că imaginaţia şi pornirile îi scapă de sub 
control. 

Willow se uită la el, fără să-şi dea seama vreo clipă că era 
tulburat, apoi repetă întrebarea. 

— Aşadar? Ce ai pentru mine? 

— Se pare că Evie era tulburată în noaptea de vineri. Vreau 
să spun, tulburată în toată regula. Jen Belshaw, care îi e 
prietenă de multă vreme, a spus că n-a mai văzut-o aşa 


niciodată. Evie chiar era pusă de băut. Era petrecerea ei de 
burlăciţă, dar nimeni nu se aştepta să se îmbete în halul ăla. Nu 
e genul care să facă asta. 

— Îmi pare rău, Jimmy. 

Willow se aplecă deasupra mesei, către Perez. 

— Chiar n-o văd pe Evie Watt în rolul criminalului. Şi, chiar 
dacă aş putea fi convinsă că l-a ucis pe Jerry într-un acces de 
nervi, n-are sens să-l fi ucis pe John Henderson. Nu e posibil. Ai 
văzut în ce stare era când am vizitat-o în Fetlar. E distrusă... 

Perez o privi pe Willow, nepermiţându-şi decât gândurile 
legate de anchetă. 

— Nu insinuam că Evie ar fi comis vreo crimă. Deşi nu cred 
că ar trebui să excludem nici această posibilitate. 

Era în continuare convins că au de-a face cu o crimă între 
amanți, în ciuda întregii melodrame. 

— Vreau să spun că a comunicat cu Jerry Markham. Mai mult 
decât nişte mesaje vocale la care nu a răspuns. 

— Nu-s convinsă. Cred că mi-ar fi spus. Ne înţelegem bine. 
De ce n-ar fi făcut-o? 

Întrebarea rămase în aer. Perez reveni la mâncare fără să 
dea un răspuns. Se întrebă dacă nu cumva Willow judeca 
şchiop lucrurile. 

— Evie Watt nu e mincinoasă. 

Willow nu putea să se abţină. 

— Pur şi simplu nu pot să accept aşa ceva. E o femeie de 
treabă care s-a făcut mangă la petrecerea ei de burlăciţă. Asta-i 
tot. 

— Poate că ai dreptate. 

Perez dădu din umeri. 

— Însă n-ar trebui să excludem şi alte posibilităţi. 

— Mai ai ceva? 

Willow se tot uita la prăjiturile din bucătărie prin uşa 
deschisă. Voia să-i dea de înţeles că n-are nevoie să-i spună 
cineva cum să-şi facă treaba. 

— Am dovezi clare că Jerry Markham şi John Henderson s-au 
întâlnit vineri după-amiaza. 

— Ce fel de dovezi? 

Detectiva se concentră complet asupra spuselor lui Perez. 

Perez îi povesti cum decursese întrevederea cu angajatul de 
la Scatsta. 


— Pe la cât a fost asta? 

— Pe la două şi jumătate. Exact înainte să se lase ceața şi să 
fie oprit tot traficul aerian. 

— Poate că asta explică de ce Evie se comporta atât de 
ciudat în seara de vineri, sugeră Willow. 

Întinse o bucată de pâine în castronul cu supă, apoi o mâncă. 

— Asta dacă Henderson i-a spus că se văzuse cu Markham. 
Ar fi fost extrem de nervos dacă ar fi aflat că Markham se 
întorsese şi încerca să se bage în viaţa ei. Ar fi fost furioasă pe 
amândoi pentru că se întâlniseră fără ca ea să ştie şi ar fi simţit 
că se aliază împotriva ei. Sau că iau decizii despre viitorul ei 
fără s-o consulte, de parcă ar fi fost o fetiţă neajutorată. 

Perez se gândi la spusele lui Willow. 

— Ce decizie să ia? întrebă el. John şi Evie urmau să se 
căsătorească, aici nu există niciun dubiu. Markham n-o mai 
văzuse de ani de zile. Ce-ar fi putut să vrea să-i spună lui 
Henderson? Ceva care să-l convingă să rupă logodna în ultima 
clipă? La asta te gândeşti? Dacă aşa stau lucrurile, e uşor de 
înţeles de ce s-a comportat Evie atât de ciudat la petrecere. 

— Nu ştiu! 

Willow îşi luă capul în mâini cu un gest dramatic. Fu nevoită 
să-şi dea părul la o parte de pe faţă. 

— E atât de frustrant! Vedem nişte fragmente dintr-un 
tablou, dar nu îndeajuns încât să înţelegem ce s-a întâmplat de 
fapt. 

Detectiva se opri, încercând să explice la ce se gândea. 

— Parcă ne uităm la o imagine dintr-o oglindă spartă. 

— Un desfăşurător al convorbirilor telefonice ne-ar putea 
ajuta, zise Perez. Ar fi de folos să ştim dacă Henderson a vorbit 
cu Evie după ce s-a întâlnit cu Markham, dar înainte ca ea să se 
ducă la petrecere. N 

— Sigur că ne-ar ajuta! Incă aştept. A apărut nu ştiu ce 
problemă în sistemul informatic al companiei. Am vrut să 
verific din nou azi-dimineaţă. 

Willow se uită la Perez. 

— Crezi că Întâlnirea de la Scatsta a avut nişte urmări mai 
semnificative de atât? Crezi că John Henderson l-a ucis pe 
Markham? 

Perez se tot gândise la asta. 

— Nu văd cum s-ar fi putut întâmplat aşa ceva. Dacă am fi 


găsit cadavrul pe acolo, la fosta bază RAF, atunci aş fi fost de 
acord, putea să fie o ceartă care a degenerat. Dar Sinclair zice 
că Henderson a lipsit de la birou doar o oră. Nu văd cum ar fi 
avut timp să meargă până în sud şi să pună la cale ambuscada, 
ca să nu mai vorbesc de treaba cu debarcaderul de la Aith. Şi, 
chiar dacă era genul de bărbat calm, care-şi reprima 
impulsurile, şi a avut o scăpare la mânie, nu cred că ar fi putut 
planifica aşa ceva. Ar fi avut mustrări de conştiinţă. 

— Spre deosebire de procuroare. 

Willow zâmbi. Şcolăriţa era pe cale să-şi dezvăluie secretul. 

— La ce te referi? 

— De dimineaţă ar fi trebuit să fiu la birou ca să obţin 
desfăşurătorul convorbirilor, însă am ajuns s-o scot la o cafea 
pe Rhona noastră. 

— Chiar aşa? 

Perez îşi dădu seama că îi era tot mai firesc să discute cu 
detectiva. 

— Am dus-o la Centrul Islesburgh. 

Willow zâmbi. 

— N-am dat înapoi de la nicio cheltuială! 

— Nu e mediul natural al procuroarei, spuse Perez. 

— S-a descurcat. Şi-a lărgit orizontul. 

— Şi? 

— Ea şi cu Richard Grey - sau Dickie, aşa cum îl cunoştea ea 
- au fost amanți în vremuri imemoriale. A fost, citez, „una 
dintre multele lui cuceriri”. Asta s-a întâmplat înainte ca 
nevastă-sa să fugă cu amantul, însă Rhona noastră a fost 
complet lipsită de scrupule. 

Perez încercă să digere cele aflate. 

— Crezi că are vreo relevanţă pentru crime? 

— Am tot încercat să-mi dau seama în ce fel, dar nu reuşesc. 

Willow cedă tentaţiei şi se duse după nişte chec cu lămâie, 
apoi îi făcu semn lui Perez ca să-l întrebe dacă voia ceva. 
Acesta clătină din cap. După ce se întoarse la masă, continuă 
de parcă nici nu s-ar fi oprit. 

— M-am întrebat dacă nu cumva Jerry Markham aflase 
despre aventură, dacă nu cumva Annabel sau Richard au 
dezvăluit trecutul picant al procuroarei noastre. Însă de ce ar fi 
făcut-o? Cu siguranţă că Annabel habar n-are de nimic. Avea 
doar cinci ani când se întâmplau toate astea. Şi chiar dacă 


Markham ar fi aflat că Rhona şi Richard Grey s-au culcat 
împreună acum cincisprezece ani, ce-ar fi putut face cu o 
asemenea informaţie? Nu prea o transformă pe Rhona într-o 
potenţială victimă a unui şantaj. 

— Nu. 

Perez se gândi cum putea să lege ce aflase de celelalte teorii 
din mintea lui. 

— Singura persoană care ar fi fost afectată dacă ieşea la 
iveală aventura ar fi fost Annabel. E clar că-şi iubeşte tatăl şi 
crede în imaginea lui publică de familist respectabil, implicat în 
acte de caritate. 

— Şi Richard ar fi putut fi afectat, spuse Willow. E clar că 
Annabel îl venerează. Îmi imaginez că relaţia lor s-ar strica 
dacă ar afla ceva despre trecutul lui sordid. 

— Ştim că Grey nu-l plăcea pe Jerry şi nu-l voia de ginere. 

Willow se întinse. Mânecile largi ale cămăşii îi căzură până la 
umeri. Perez îşi feri privirea o clipă. 

— Mi se pare că e genul de om fără scrupule, însă nu cred că 
a venit până în Shetland ca să comită o crimă. Ar fi putut să-l 
convingă pe Jerry în moduri mai subtile. 

— Cum ţi s-a părut Rhona? 

Perez îşi aminti de mesajul vocal pe care i-l lăsase. 

— Era bine. Puțin încordată la început, dar dispusă să 
vorbească despre Richard Grey. Poate că-şi retrăia tinereţea 
pătimaşă. 

Willow se ridică. 

— De ce întrebi? 

— A vrut să vorbim, însă n-am reuşit să iau legătura cu ea. 
Sigur nu era nimic urgent, altfel m-ar fi sunat din nou. 

Willow umbla prin geantă în căutarea portofelului, însă Perez 
îi spuse că făcea el cinste. 

— Oricum vreau să schimb două vorbe cu Brian. 

Detectiva se întoarse în timp ce ieşea. 

— Ce faci, Jimmy? Sper că nu faci din nou pe călăreţul 
singuratic. 

Era o glumă, dar în acelaşi timp un avertisment. 

— Dacă am noutăţi, tu eşti prima care află. 

Willow aprobă din cap şi fugi pe scări, cu părul zburându-i în 
spate. 


Brian făcu un ceai pentru amândoi şi ieşiră ca să poată fuma. 
Bătea vântul, aşa că fu nevoit să-şi facă mâna căuş ca să poată 
aprinde ţigara. 

— Acum ce mai e, Jimmy? Lumea o să înceapă să vorbească 
dacă tot treci pe aici. Ştii cum e în Shetland, oamenii au 
memoria bună. N-ai cum să scapi de trecut, oricât ţi-ai dori. 

Perez se uită de-a lungul văii, spre Weisdale Voe. 

— Am venit tot în legătură cu Jerry Markham. E ceva legat de 
întâlnirea din ziua în care a murit. Mă întreb dacă ţi-ai mai 
amintit ceva. Mai ştii cine a plătit, de exemplu? 

Brian aruncă o privire înăuntru ca să verifice dacă nu mai 
avea clienţi întârziaţi. 

— N-aş şti să-ţi spun cine a plătit. Eu doar le dau bonul 
clienţilor şi ei plătesc în magazin, deasupra. 

— Cine a venit să ia bonul? Ai fi putut să-l vezi mai bine când 
s-a apropiat. 

— Ai idee cu câte persoane am de-a face aici într-o zi 
încărcată? 

Trase din ţigară. 

— În cazul ăsta e vorba de Jerry Markham, un soi de vedetă 
locală. Trebuie să-l fi observat, nu-i aşa? Poate sperai să-ţi dea 
bacşiş? 

— Mă rog, eu mereu sper asta. 

Brian îşi înfofoli imensul trup în jachetă, se sprijini de scaun 
şi închise ochii. 

— Markham a venit să ia bonul. 

— Cum ţi s-a părut? 

Bărbatul se uită la Perez. 

— Nu ştiu să-ţi zic. Puțin dus pe gânduri. A trebuit să-i spun 
de două ori că trebuie să urce la etaj ca să plătească. Pe 
vremea când locuia el în Shetland, se plătea jos. A, da, şi trist. 
Părea trist. 

Perez nu răspunse. Nu voia să întrerupă şirul gândurilor lui 
Brian. 

— Şi femeia? Era cu el atunci? 

Brian păru să adoarmă din nou. 

— Femeia a plecat. Nu l-a aşteptat. Probabil venise cu 
maşina ei. Asta dacă nu s-a dus la toaletă. 

Bărbatul deschise ochii. 

— Uite ce e, Jimmy, tot ce-ţi spun e pură speculație. N-ai 


putea să convingi niciun tribunal să accepte aşa ceva drept 
probe. 

— Nici nu te-aş chema ca martor, replică Perez. Sincer. 

Se întrebă dacă asta îl îngrijorase în tot acel timp pe Brian, 
faptul că ar fi riscat să treacă prin malaxorul unui proces, care 
să-i reînvie amintiri neplăcute. Îşi reproşă că nu-i trecuse asta 
prin cap mai demult. 

— Bun, femeia asta, reluă el. Mi-o poţi descrie din nou? Un 
martor a spus că era de vârstă mijlocie. Aşa îţi aminteşti şi tu? 

— Nu ştiu, Jimmy! Poate că da. Poate că era mai tânără. 
Unele femei ar putea avea oriunde între douăzeci şi cincizeci de 
ani, nu crezi? Şi nici nu eram atent cu adevărat. După cum ți- 
am spus, locul era aglomerat. 

— lar ea era una dintre aceste femei cărora e greu să le 
estimezi vârsta? 

Brian aprobă din cap. Perez scoase o fotografie dintr-un plic 
maro şi o puse pe genunchiul lui Brian. Nu zise nimic, 
aşteptându-i reacţia. Brian o luă, ţinând-o grijuliu de margini. 

— Nu sunt sigur, spuse într-un final. Dar da, ar putea fi ea. 

Bărbatul îi returnă lui Perez fotografia lui Evie Watt. 

Perez nu voia să se întoarcă la secţie. Odată ajuns acolo, ar fi 
trebuit să-i dea raportul lui Willow şi să-i spună că Brian credea 
că e posibil ca Evie Watt să fie femeia cu care s-a întâlnit 
Markham la Bonhoga în dimineaţa zilei în care murise. 
Detectiva i-ar fi spus că e nebun. Ştia ce ar fi crezut echipa 
dacă şi-ar fi expus suspiciunile: 

Bietul Jimmy Perez. A lipsit de la muncă luni întregi pentru 
că are probleme cu nervii. lar acum anchetează o altă crimă, 
care-i aminteşte de toată treaba aia urâtă de pe Fair Isle. Nici 
nu-i de mirare că are idei atât de ciudate! 

Aşa că se îndreptă spre nord. Mai întâi până la Bixter, apoi o 
tăie printre dealurile din Aith, urmând traseul microbuzului de 
la petrecerea burlăciţelor. Nu avea propriu-zis o destinaţie. Se 
bucura de peisaj şi de drumul liber, de priveliştea de peste apă. 
Culicii croncăneau, oferind gândurilor sale un fundal sonor. 
Voia să s-o ia pe Cassie de la vecini înainte să fie prea târziu, 
înainte de ora ei de culcare, însă până atunci nu mai avea nimic 
de făcut decât să-şi lase mintea să zburde printre posibilităţi. 
Mereu i se păruse că la asta îl ajuta condusul prin Shetland. 
Locul acela, cu orizonturile întinse, avea ceva aparte - deşi, 
dacă cineva i-ar fi spus asta lui Sandy, tânărul s-ar fi uitat la 
interlocutor de parcă respectivul i-ar fi vorbit într-o limbă 
străină. 

Când ajunse la Aith, Perez opri la debarcader, cobori din 
maşină şi se uită la casa Belshaw. De acolo, de sus, din vârful 
promontoriului, se vedea întreaga aşezare, până în depărtare. 
Se vedea chiar şi locuinţa procuroarei. Se gândi la implicaţiile 
acestui fapt înainte de a se întoarce la maşină. 

Programul şcolii se încheiase, iar Perez era tentat să stea din 
nou de vorbă cu Jen Belshaw. Insă copiii ei erau probabil acasă 
deja, înăuntru ar fi găsit zgomotul şi haosul casnic din fiecare zi 
şi, pe lângă asta, nici nu era sigur că e pregătit. Încă nu ştia ce 
întrebări să pună. La Voe trecu de bar, o altă oprire a 
microbuzului petrecăreţelor şi, când ajunse la intersecţia cu 
drumul principal, privi spre sud, unde avusese loc ambuscada 
împotriva lui Markham. Întreaga acţiune din jurul crimelor se 
desfăşurase într-o zonă extrem de mică din North Mainland. 
Cea mai mare parte din populaţia din Shetland locuia în 
Lerwick şi în sud, aşa că acesta i se păru un alt amănunt 


semnificativ, ceva ce Willow, o străină, nu luase în calcul. 
Singurii dintre cei implicaţi care nu locuiau în zonă erau Peter 
şi Maria Markham, care stăteau la Hotelul Ravenswick. li trecu 
prin minte faptul că nu-i văzuse deloc altundeva decât acolo, 
însă asta nu însemna, evident, faptul că erau blocaţi, izolaţi de 
restul insulelor. Şi ei puteau să vină în nord. 

În loc s-o apuce pe drumul spre sud, către casă, o luă la 
stânga. Merse prin Brae, unde Joe Sinclair locuia cu familia lui. 
Pe terenul de fotbal se juca un meci al copiilor, însă pe Andy 
Belshaw nu-l văzu nicăieri. Părea că e un meci între echipele 
unor şcoli iar arbitra, îmbrăcată într-un trening deschis la 
culoare, era, probabil, o profesoară. Perez îşi zise că Andy 
trebuia să fie în biroul de la terminalul petrolier, unde-şi 
redacta comunicatele de presă şi-şi vindea poveştile, reuşind cu 
greu să se concentreze deoarece încă se gândea la moartea 
celui mai bun prieten al său. 

Nu mai era nicio sperietoare la poarta de unde drumul ducea 
spre ferma lui Evie Watt. In locul lor erau acum nenumărate 
flori. Unele erau culese din grădini, precum narcisele şi câteva 
lalele timpurii. Se vedeau şi buchete mari, aflate încă în 
ambalajul de celofan, cumpărate de la supermarketurile din 
Lerwick. Perez trase pe dreapta şi se uită mai îndeaproape. 
Văzu poze şi mesaje, multe dintre ele adresate direct lui Evie. 

Ne pare atât de rău pentru pierderea ta! O să ne fie dor de 
el, a fost un bărbat minunat. 

Perez se simţi uşurat că Fran murise pe Fair Isle. O 
consolare măruntă. Niciuna dintre cunoştinţele ei, niciun 
student şi nimeni altcineva care s-ar fi bucurat să joace un mic 
rol în această dramă a vieţii şi a morţii nu putea să ajungă 
acolo. Nimeni nu adusese flori care să se usuce. Nu existaseră 
petale moarte purtate de vânt. 

Perez văzu colţul unei cărţi poştale parţial ascunse de un 
buchet de trandafiri de pe alte meleaguri dar reuşi să 
recunoască imaginea. Căută în buzunare mănuşile, apoi luă 
vederea de la locul ei. Era reproducerea alb-negru a picturii cu 
cei trei violonişti. Fiddler's Bid. Pe spate nu scria nimic. O duse 
cu atenţie până la maşină, unde o strecură într-o punguţă 
pentru probe. Ştia că trebuie s-o ducă de urgenţă înapoi la 
Lerwick şi să i-o arate lui Willow, dar îşi văzu mai departe de 
drum. 


Trecu de aeroportul din Scatsta şi de Autoritatea Portuară: 
imperiul lui Joe Sinclair şi a doua casă a lui John Henderson. 
Trecu şi de terminalul petrolier şi, lângă acesta, de marele 
şantier menit să aducă gazul la mal. După-amiaza începuse deja 
să lase loc înserării, iar peisajul se întuneca din ce în ce mai 
mult. Cassie probabil că stătea cu prietena ei la masă, gata de 
ceai. Chiar era conştient că trebuia să se întoarcă, să revină în 
sud, însă merse mai departe până ajunse pe un drum cu o 
singură bandă, către Hvidahus. Abia atunci îşi dădu seama că 
aceea fusese destinaţia lui de la bun început. 

În mica aşezare era linişte. Privi în jos la micul ponton, la 
bărcile trase la mal şi pregătite de vară. La casa cea mare a lui 
Mark Walsh, gata să-şi primească cei dintâi oaspeţi. Căsuţa de 
vacanţă era în continuare goală. Singurul zgomot care se auzea 
era acela al turbinei eoliene de lângă casa lui John Henderson. 
Odată ajuns în dreptul uşii, Perez se simţi stupid. Casa era 
încuiată, iar el nu avea cheia. Totuşi, rămase acolo. Clădirea 
fusese ridicată de Henderson, care trăise acolo cu soţia lui, 
îngrijind-o. Tot acolo plănuise să-şi aducă şi soţia cea tânără şi 
frumoasă. 

Pe vremea când lucra în Aberdeen ca sergent, Perez avea un 
şef neobişnuit. Un bărbat ciudat şi cufundat în gânduri, adesea 
luat peste picior de colegii lui mai macho. 

— Uneori, activitatea de detectiv e ca un joc de teatru, 
spusese el cândva. Trebuie să te pui în pielea infractorului, să 
gândeşti cum gândeşte el, să priveşti lumea prin ochii lui. 
Trebuie să înţelegi ce-l motivează. N 

Asta încerca să facă atunci Perez. Işi închipui că era 
Henderson, un bărbat precaut, căruia îi plăceau rutina şi 
ordinea. Un bărbat căruia îi căzuse cu tronc o tânără pe nume 
Evie Watt. Un bărbat care i-ar fi dăruit iubitei sale şi luna de pe 
cer, care nu i-ar fi refuzat nimic. Gândul îl ajută pe Perez să-şi 
revină şi să-şi pună ordine în idei. Ulterior nu avea să-şi 
amintească deloc de călătoria înapoi spre Ravenswick, fiind 
mult prea concentrat asupra personajelor din piesa de teatru 
care se juca în mintea lui. În timp ce se apropia de casa vecinei 
lui, o văzu pe Cassie cum se uită pe fereastră spre Hotelul 
Ravenswick. Opri maşina şi îi urmări privirea, iar preţ de o 
clipă i se păru că înţelege cum au fost comise crimele. 
Reîntregise oglinda lui Willow. 

Villow dormi profund, fără vise, şi se trezi în tipetele 
pescăruşilor şi zgomotul unei sirene de ceaţă - zgomote 
liniştitoare pe care le auzise şi în copilărie. Afară, lumina era 
cenuşie şi nu putea să vadă nimic de la fereastră, nici măcar 
conturul difuz al insulei Bressay. Ceaţa ascundea totul. 

Când ajunse la secţie, Perez era deja acolo. Il recunoscu 
văzându-i părul negru prin geamul de sticlă mată al sălii de 
operaţiuni. Deschise uşa şi intră. Detectivul stătea la un colţ al 
mesei lungi. Nu adusese deloc în discuţie faptul că ea îi 
ocupase biroul. 

— N-ai dormit, Jimmy? 

Bărbatul ridică privirea. Chipul său era un amestec de linii 
drepte şi umbre. Parcă ar fi fost sculptat grosolan dintr-un lemn 
dur. 

— Nu. Nu prea bine. lar Cassie se trezeşte mereu devreme, 
aşa că am lăsat-o acasă la prietena ei şi am venit aici. Diseară o 
să rămână la tatăl ei. 

Willow observă că pentru Perez Cassie era mereu prima pe 
listă, cea mai importantă. 

— Ai aflat ceva interesant din discuţia cu Brian? 

Detectivul ezită, iar femeia simţi din nou că se înfurie. De ce 
voia neapărat să facă totul singur? Dacă obținuse ceva în urma 
conversaţiei cu Brian la Bonhoga, ar fi trebuit s-o sune imediat. 
Ce drept avea să ţină astfel de secrete? Încerca să protejeze pe 
cineva de-al locului? Pe vreunul dintre foştii lui tovarăşi? Pe 
procuroare? Însă chiar şi numai gândul că Perez ar fi un poliţist 
corupt era atât de ridicol încât o făcu să zâmbească. 

— O să fac o cafea, spuse Willow. Imi povesteşti pe urmă. 

li aşeză cafeaua în faţă şi i se păru că s-a transformat brusc 
într-un fel de psihiatru. 

Haide, Jimmy, spune-mi tot. 

Bărbatul vorbi de parcă şi el s-ar fi simţit ca la o şedinţă de 
terapie. 

— Ah, dacă ai şti ce am în cap, ai zice că-s nebun, că am luat- 
o pur şi simplu razna. M-ai încuia undeva, după care ai arunca 
cheia. 

Femeia se gândi că nu era decât o altă metodă de a evita 
comunicarea, iar ea era prea mândră să se milogească de el. 

— Atunci hai să ne limităm la fapte, bine, Jimmy? 


Tonul detectivei era glacial. 

— Teoriile le lăsăm pentru mai târziu. 

Imediat ce vorbi, îşi dădu seama că greşise. Dacă ar fi 
început mai uşor, dacă ar fi continuat să joace rolul de 
terapeut, Perez i s-ar fi destăinuit, însă aşa nu făcuse decât să 
devină din nou şefa lui. Iar acum, el n-o să aibă în cap altceva 
decât să nu se facă de râs. 

Perez aşeză pe masă, în faţa ei, o fotografie înfăţişând-o pe 
Evie Watt. Nu era cea pe care o folosiseră pe tabla din sala de 
operaţiuni, iar Willow se întrebă unde o găsise Perez. Era 
făcută la cine ştie ce recepţie a Primăriei insulelor Shetland, iar 
Evie era îmbrăcată elegant, în fustă şi sacou. Arăta neaşteptat 
de matură. Până atunci, Willow o văzuse pe Evie numai în 
blugi. 

— Brian crede că e posibil ca ea să fie femeia cu care s-a 
întâlnit Markham în ziua în care a murit. 

— E sigur? 

Willow îşi aduse aminte de tânăra de pe plaja din Fetlar, de 
furia şi jalea ei. Cu siguranţă că nu se putea înşela atât de tare. 
Evie Watt nu era o ucigaşă. 

Perez dădu din umeri. 

— Brian e un fost consumator de droguri. N-a fost niciodată 
sigur de nimic. 

Tocmai voia să continue, dar Willow interveni. 

— Atunci nu prea e un martor credibil. O să am nevoie de 
mai mult de atât, Jimmy. 

Femeia aşteptă ca el să răspundă ceva, să-şi apere 
raţionamentul, însă Perez doar ridică din nou din umeri. Primul 
bărbat pe care-l întâlnise în Shetland începea să aibă toane. 
Tocmai ce-i făcuse cafea, se dăduse peste cap ca să-i fie pe 
plac, iar el se comporta ca un adolescent stângaci şi 
necomunicativ. 

— Altceva? 

— Am trecut pe lângă ferma lui Evie Watt ieri după-amiază. 
Locul în care ai găsit cadavrul lui John Henderson a fost 
transformat într-un fel de altar. Flori, lumânări - ştii tu. 

Willow aprobă din cap. 

— Am găsit asta acolo. 

Fusese în tot acel timp pe masă, însă Willow se concentrase 
asupra fotografiei lui Evie şi nu o observase. Văzu cartea 


poştală în punguţa de plastic transparent. Perez o împinse 
către ea. Willow o întoarse. Pe spate nu scria nimic. 

— Aceeaşi cu cea pe care Jerry Markham i-a trimis-o 
Annabelei, spuse ea. Erau mai multe în servieta de lângă 
cadavrul lui. 

— Trebuie să fie sute prin Shetland, zise Perez. Se dau pe 
gratis la Bonhoga. Ar putea însemna orice. 

Însă Willow înţelese că Jimmy credea că înseamnă ceva mai 
mult. 

— Dacă s-ar fi desprins de pe un buchet sau de pe un cadou, 
cu siguranţă ar fi scris ceva pe ea, spuse femeia. 

— Aşa mă gândeam şi eu. 

— Aşadar, Jimmy, la ce concluzie ai ajuns? Ce căuta chestia 
asta acolo? 

— E posibil ca ucigaşul s-o fi luat din servieta lui Markham. 

Bărbatul vorbea încet, nesigur. Oare îşi făcea griji că Willow 
o să râdă de teoriile lui? Ar fi trebuit s-o cunoască deja mai bine 
de atât. 

— Ca pe un fel de trofeu? 

Femeia se încruntă. 

— Sau ca pe o amintire. 

— Şi apoi a lăsat-o acolo unde a murit John Henderson. De ce 
să fi făcut una ca asta? 

Willow încerca să-şi dea seama ce însemna acest amănunt. 

— Nu ştiu. Ca să facă legătură între crime. Poate ca un 
semn? Ca un mesaj? 

— Către cine? 

Poate că Perez chiar e ţicnit, îşi zise femeia. Poate că avea 
dreptate când a spus că e nebun. 

— A! 

Bărbatul se aplecă deasupra mesei. 

— Asta e întrebarea esenţială, nu-i aşa? 

— Către Evie Watt, aşa crezi? 

Willow încerca să descâlcească iţele. 

— Poate că ea chiar s-a întâlnit cu Markham la Bonhoga. 
Poate că Markham i-a dat nişte informaţii. Ceva ce descoperise 
în timp ce se documenta. N 

Brusc, detectiva se entuziasmase. Işi dădea seama că avea 
posibilitatea să lege împreună toate firele anchetei. 

— Articolul lui. Articolul care-l adusese în Shetland de la bun 


început. Să fi fost ceva care avea legătură cu munca ei? Cu 
energia verde? Procuroarea era şi ea în comitetul proiectului 
energetic. Power of Water. Poate că ăsta e motivul pentru care 
cadavrul lui Markham a fost lăsat în barcă la Aith. Încă un 
mesaj, în viziunea unui scrântit. lar Markham s-a întâlnit şi cu 
Henderson. Poate căuta sau îi oferea informaţii. lar cartea 
poştală e un mesaj către Evie ca să-şi ţină gura. Ce zici, Jimmy? 

Willow îşi dădea seama că detectivul întorcea teoria ei pe 
toate părţile. 

— Da. Da, e posibil ca lucrurile să se fi petrecut aşa. 

Femeia se gândi că părea aproape uşurat. Voia să-l întrebe 
ce fel de scenariu ciudat şi bolnav îşi închipuise el. 

Și de ce te atrage mult mai mult teoria mea? 

Însă era detectivă, nu psiholog, şi mai era şi-n al nouălea cer 
fiindcă toate acele elemente fără nicio legătură evidentă între 
ele ajungeau, în sfârşit, la un numitor comun. Se concentra 
asupra modului în care să acţioneze. 

— Aş vrea să stau de vorbă cu Joe Sinclair. 

Femeia se uită la Perez. 

— Făcea parte din comitet, împreună cu Rhona Laing şi Evie, 
dar din câte-mi dau seama nu poate fi suspect. E mai degrabă 
un martor imparţial. Şi aş vrea să văd şi terenul pentru 
proiectul energetic. El ar putea să-mi prezinte planurile, nu? 
Toate detaliile tehnice? 

Detectivul ezită o clipă, după care aprobă din cap. 

— Mă gândeam să-l iau pe Sandy cu mine, continuă Willow. 
Să mai iasă şi el din birou. 

Iar azi Chiar nu pot să-ţi suport toanele. 

Perez aprobă din nou. Femeia se ridică, iritată de tăcerea lui. 

— Te deranjează dacă vorbesc cu Rhona? întrebă detectivul. 

Willow tocmai voia să iasă, când se întoarse ca să-l privească. 

— Ştiu că te-ai văzut ieri cu ea, dar mi-a lăsat un mesaj vocal 
cu o seară înainte. Voia stea de vorbă cu mine. Te deranjează? 

Detectivă îngheţă. Rămase cu o mână pe uşă, intrând din nou 
la bănuieli că Rhona şi Perez ascund ceva din anchetă. Insă, 
dacă aşa stăteau lucrurile, Perez n-ar fi avut niciun motiv să-i 
ceară permisiunea înainte să discute cu ea, ar fi sunat-o pur şi 
simplu. Aşa, măcar o anunţa. 

— Desigur, Jimmy. Dar nu-i da amănunte. Să nu-i spui nimic 
despre vedere sau despre noile teorii. Nu vreau să fie nevoie s- 


o zic de două ori. 
Perez încuviinţă din nou, iar ea părăsi încăperea. 


Se întâlniră cu Sinclair la farul de la Hvidahus Point. Sandy 
deborda de energie, ca un câine care fusese prea multă vreme 
închis şi abia aştepta să alerge liber. Sinclair nu păruse 
deranjat de rugămintea de a părăsi biroul ca să le explice 
proiectul. Ceaţa nu era aşa densă acolo, însă tot era o zi umedă 
şi cenugşie iar vizibilitatea redusă, astfel că povârnişurile păreau 
să se ridice la nesfârşit din mare, dispărând în negura unde 
aerul se întâlnea cu apa. La North Uist erau puţine stânci, iar 
Willow nu se simţise niciodată în largul ei în preajma 
înălțimilor. Avea impresia că ar putea fi trasă dincolo de 
margine, sau chiar că i-ar veni impulsul incontrolabil de a sări, 
numai ca să simtă cum e să cadă, să plonjeze spre suprafaţa 
apei ca un pescăruş în picaj. 

Willow estimă că Sinclair avea vreo şaizeci de ani, dar se 
deplasa fără efort pe iarba proaspăt tăiată. Era dispus să le 
prezinte ce ştia despre noul proiect energetic. Avea har de 
dascăl şi explica lucrurile într-un mod concis, simplu. 

— Există două forme de energie verde care se pot obţine din 
apă. Dacă vrei să foloseşti forţa valurilor, atunci mecanismele 
plutesc la suprafaţă, iar mişcarea e cea care generează 
energia. Energia mareică, în schimb, e destul de diferită. 
Pentru ea e nevoie de nişte turbine subacvatice. Imaginaţi-vă 
turbinele eoliene pe care le ştim cu toţii - precum cele de la 
centrala de pe dealul aflat chiar în faţa Lerwick-ului. Singura 
diferenţă e că astea sunt acţionate de maree, nu de vânt. 

Bărbatul tăcu, nebăgându-l în seamă pe Sandy, care se ţinea 
scai de el pentru a verifica dacă Willow înţelege ce-i spune. 

— Iar aici ce se proiectează? întrebă femeia. 

— Ambele, în cele din urmă. 

Bărbatul îi conduse în josul unei coaste abrupte, aproape la 
nivelul mării. 

— Nu uitaţi, aici va fi doar un proiect experimental. Însă mai 
întâi ne vom concentra asupra energiei mareice. E o mare 
competiţie între locul ăsta şi insula Samphrey. Printre localnici 
deja circulă poveşti despre puterea apei. Se spune că la reflux 
sunt doar douăzeci de minute în care nivelul apei rămâne 
acelaşi. Când se montau ţevile în Sullom Voe, cei de la Delta 


Marine au efectuat un exerciţiu de salvare - au aruncat un 
manechin în mare ca să vadă cum e să încerce să salveze un om 
căzut peste bord. Manechinul a dispărut în câteva secunde, luat 
de curenţi, şi n-a mai fost văzut niciodată. 

— În ce stadiu sunteţi cu lucrările? 

Willow tot nu era sigură în ce fel erau relevante toate 
informaţiile pe care le primea. 

— Încercăm să pornim un proiect pilot, folosindu-ne de o 
companie locală ca să construim majoritatea componentelor şi 
de o alta ca să amplasăm turbinele. Trebuie să ranforsăm 
pontonul şi să recondiţionăm vechea crescătorie de lângă 
acesta, să lărgim puţin drumul, dar asta n-o să dureze mult. 

Sinclair vorbea pe un ton optimist. 

— Aveam impresia că există persoane din Shetland care se 
opun. 

— Străinii veniţi aici, spuse Sinclair. Li se pare mai 
importantă priveliştea decât bunăstarea localnicilor. Şi mai e 
Francis Watt, în viziunea căruia ar trebui cu toţii să tăiem în 
continuare grâul cu secera şi să mulgem vacile cu mâna şi care- 
şi debitează prostiile în Shetland Times. 

— Prin urmare, asta ar însemna locuri de muncă în plus 
pentru localnici? 

— Ăsta-i planul. Proiectul va fi evaluat de un om de ştiinţă de 
la Universitatea Robert Gordon din Aberdeen. A venit pe aici 
acum câteva zile. 

— Şi procuroarea? întrebă Willow. Ea ce rol joacă în comitet? 

— Ah... Rhona Laing e o femeie ambițioasă. Înţelege cum 
stau lucrurile repede şi fără efort. Shetland îi convine 
momentan, însă nu m-ar mira prea tare dacă se va muta în 
curând. Pentru ea suntem prea departe de centrul puterii. Să 
spunem doar că are planuri de viitor prin care să dobândească 
influenţă şi cunoştinţe într-un domeniu a cărui importanţă e în 
creştere. Iar din perspectiva comitetului e oricând folositor să 
avem un avocat de partea noastră. 

Ceaţa se transformase într-o ploaie mocănească. 

— Putem să vedem crescătoria? 

Vorbise Sandy, care era dornic să intre undeva la adăpost. 

— Sigur. 

Sinclair îi conduse în jos, de-a lungul potecii, dincolo de 
ponton, către o magazie joasă. Clădirea era despărțită de apa 


mării printr-un mal pietros. 

— De unde provine finanţarea? 

Întrebarea îi trecuse prin minte lui Willow în timp ce se 
apropiau de clădire. Acoperişului îi lipseau ţigle de piatră, iar 
zidurile erau crăpate pe alocuri. Era nevoie de o sumă 
considerabilă ca să reabiliteze clădirea. 

— E un proiect realizat în parteneriat de către primărie şi 
mai mulţi investitori privaţi. 

Sinclair răspunsese pe loc, iar cuvintele îi veniseră lesne, 
însă detectiva observă o mică nelinişte. Bărbatul descuie uşa de 
la crescătorie şi o deschise prea repede, de parcă ar fi vrut să 
le distragă atenţia. 

— lar investitorii principali cine sunt? 

Willow rămase în prag şi privi înăuntru. Se simţea un miros 
de umezeală şi de ceva chimic. Pe dalele de piatră se vedeau 
mucegai şi bălți uleioase în dreptul locurilor unde cursese apă 
prin acoperiş. 

Sinclair nu spuse nimic. 

— Trebuie să ştii asta, insistă Willow. Faci parte din comitet. 

— Am format un consorţiu, răspunse bărbatul. Din localnici. 
Vedem energia apei drept o tehnologie a viitorului şi vrem să 
profităm de ea. 

— Deci ai băgat bani în proiect? Nu ţi se pare că apare un 
conflict de interese, din moment ce eşti membru în comitet? 

Willow îşi dorea să ştie cum funcționau astfel de lucruri şi 
dacă aşa ceva era normal sau nu. 

— Cu toţii am investit. 

Sinclair începea să fie defensiv. 

— Eu, Evie Watt şi Rhona Laing. Am vrut să arătăm că avem 
încredere în ceea ce facem. Aşa am văzut noi lucrurile. Oricum, 
nu e vorba de sume mari. Există mulţi investitori. Totul a fost 
cât se poate de transparent. În Shetland Times a apărut un 
articol în care ne-am exprimat foarte limpede că am dori să ni 
se alăture cât mai multe persoane. 

— Articolul era scris de Jerry Markham? 

Willow pusese întrebarea pe un ton mai dur decât şi-ar fi 
dorit. 

— Nu, nu. El plecase cu mult înainte ca noi să începem 
planurile. 

Willow se îndepărtă de intrarea crescătoriei. 


— Am nevoie de o listă cu toate persoanele care au legătură 
cu proiectul, spuse ea. 

Ploua din nou tare. Femeia se îndreptă spre maşină. 
Pământul era noroios, iar Willow se udase deja la picioare. 

Sinclair se grăbi s-o prindă din urmă. 

— Şi John Henderson băgase bani. 

Suna ca o mărturisire. 

— Aşa s-au cunoscut el şi Evie, la prima noastră întâlnire. A 
zis că dacă proiectul se desfăşoară la doi paşi de casa lui voia 
să aibă şi el un cuvânt de spus. 

Detectiva se opri şi se întoarse către Sinclair. Sandy, 
mergând în spatele ei, aproape se lovi de ea. 

— Ar trebui să mai ştiu ceva? 

— Peter şi Maria Markham - şi ei fac parte din consorţiu. 


Capitolul 41 

Perez rămase în sala de operaţiuni până când Willow şi 
Sandy părăsiră gălăgios clădirea, strigându-i rămas-bun 
agentului de la recepţie. După aceea, secţia i se păru anormal 
de tăcută. leşi din încăpere şi îşi mai făcu o cafea, după care se 
pregăti pentru întâlnirea cu Rhona Laing. Deja hotărâse că 
trebuia să vorbească în persoană cu ea, dar şi că o să urmeze 
procedura completă pentru a stabili întâlnirea. 

Mai întâi sună la biroul ei. Era ora nouă şi ar fi trebuit să fie 
acolo. I se dusese buhul că era matinală. Dădu de o localnică pe 
nume Heather, care lucra la recepţie şi făcea pe secretara la 
biroul procuroarei. 

— Mă tem că domnişoara Laing încă nu a venit. Aţi putea să 
reveniţi? 

— Dar trebuie să vină astăzi? 

Se lăsă tăcerea. Apoi, femeia îşi alese cu grijă vorbele: 

— Domnişoara Laing nu ne-a anunţat că ar lipsi. 

— Însă în mod obişnuit ar fi trebuit să fie deja la birou, nu-i 
aşa? 

— Da, spuse Heather. Eu m-aş fi aşteptat să fie. Sau să dea 
telefon ca să anunţe că întârzie. 

Perez căzu pe gânduri. Simţea prin telefon îngrijorarea lui 
Heather. 

— Şi n-a fost în apele ei în ultima vreme, nu-i aşa? 

— Nu. 

Heather ezită din nou, apoi dădu drumul unui şuvoi de 
cuvinte. 

— Nu de când a descoperit cadavrul. Dar doamna procuror a 
mai văzut cadavre până acum. Nu m-aş fi aşteptat s-o afecteze 
aşa tare. 

Se lăsă din nou tăcerea. 

— De obicei tu îi cumperi biletele de avion şi îi stabileşti 
itinerariul? întrebă Perez. 

— Numai dacă e vorba de vreo delegaţie, nu mă ocup şi de 
călătoriile personale. 

— "Ţi-a spus ceva despre vreo excursie în sud? 

— Nu, însă probabil că nici n-ar fi făcut-o. 

Heather făcu o pauză. 

— Nu prea vorbeşte despre viaţa ei personală. 

— Sunt convins că o să apară în curând. 


Perez aşeză la loc receptorul, cuprins de un brusc şi puternic 
sentiment de nelinişte. Întreaga lume parcă îi era dată din nou 
peste cap. Nu-i plăcuse niciodată Rhona Laing, i se păruse 
mereu prea elegantă, prea unsă cu toate alifiile şi prea sigură 
pe sine. Însă o respectase. Voia să ştie ce se întâmpla de fapt şi 
îşi dorea să fi încercat mai mult s-o găsească în ziua 
precedentă. Ar fi trebuit să-şi dea seama că nu i s-ar fi 
destăinuit în veci lui Willow Reeves şi cu siguranţă era ceva 
important din moment ce îi cerea ajutorul. 

O sună pe Rhona acasă, bănuind chiar în timp ce forma 
numărul că aceasta nu avea să răspundă. Apoi se aşeză la masa 
din sala mare. Se umpluse cu oameni, însă abia dacă-i observa. 
Trăncăneala şi foiala lor ofereau un fundal difuz gândurilor lui 
Perez. 

Trebuia să verifice la aeroport şi la staţia de feribot dacă 
Rhona Laing îşi rezervase bilete spre sud. Însă aşa ceva urma 
să stârnească vâlvă: lumea avea să afle că poliţia o ancheta pe 
procuroare. Perez bănuia că Reg Gilbert avea spioni în ambele 
locuri, iar ultimul lucru pe care şi-l dorea era un editorial 
insinuant şi răutăcios în Shetland Times. 

Aşa că detectivul se ridică brusc în picioare, îşi luă haina şi 
porni spre uşă. Abia pe la jumătatea coridorului se gândi la 
comportamentul lui, care probabil li se păruse bizar colegilor. 
Pur şi simplu ieşise din încăpere fără să spună nimic. Însă era 
prea târziu să se întoarcă. 

Afară, în drum spre maşina lui, chiar în faţa secţiei, dădu de 
Peter Markham. Perez era atât de pierdut în gânduri, atât de 
concentrat, încât nu-l văzu pe bărbat şi aproape că se împiedică 
de servieta acestuia. lar preţ de o clipă nici nu-l recunoscu pe 
Markham. Perez era obişnuit să-l vadă la Hotelul Ravenswick, 
iar acolo, în alt context, părea mai slab, oarecum neîngrijit şi 
încordat. Aproape bătrân. Ca un comis-voiajor de odinioară, cu 
servieta lui plină de mostre. 

— Jimmy! 

Markham părea uşurat să-l vadă. 

— Tocmai mă-ndreptam spre secţie. 

— "Ţi-ai amintit ceva ce ne-ar putea ajuta? 

Perez se simţea stânjenit, confuz încă, dezorientat, în ceața 
care părea mai degrabă de toamnă, nu de primăvară. 

Markham ridică servieta. 


— Am adus bucăţi decupate din ziare. Toate articolele pe 
care le-a scris Jerry de când a plecat în sud. Maria le-a păstrat. 
Nu ştiu cât vor fi de folos... 

Vocea i se stinse. 

— Mă întrebam dacă aţi mai aflat ceva, dacă Annabel şi tatăl 
ei au ajutat în vreun fel ancheta. A fost greu să-mi dau seama 
de asta când ne-au vizitat. Toată întâlnirea a fost destul de 
stânjenitoare. 

Bărbatul ridică gulerul jachetei ceruite. 

— Uite ce e, putem să mergem să bem o cafea? N-am putere 
să mă întorc la Maria acum. Nu fără să am ceva să-i zic. 

Iar Perez nu putea să-l lase aşa. li înţelegea disperarea. 

Merseră la etaj, în cafeneaua din Peerie Shop. Jos erau două 
tinere cu bebeluşi în cărucioare. Din pricina vremii, nu mai era 
nimeni altcineva. 

— N-am nimic să-ţi spun, zise Perez. 

Voia să pornească spre Aith, iar întreruperea îl deranja. 
Prima lui soţie îi vorbise despre „incontinenţa emoţională” de 
care suferea, despre incapacitatea sa de a refuza pe oricine îi 
cerea ajutorul. Crezuse că devenise mai dur, însă era greu să 
scape de unele obiceiuri. 

— Dar îl veţi găsi, Jimmy, nu-i aşa? O să găsiţi persoana care 
mi-a ucis fiul? 

— Da, spuse Perez. O să-i dăm de urmă. 

Făcu o pauză, apoi întrebă: 

— Ai primit vreo carte poştală în ultima vreme? O 
reproducere a unei picturi, ceva cu trei violonişti. 

Peter Markham se uită la el de parcă se ţicnise. 

— Nu. Barbara, care lucrează la birou, preia toate scrisorile, 
dar dacă ar fi fost vreuna adresată nouă personal ne-ar fi 
trimis-o. 

— Se poate să nu fi avut niciun mesaj pe spate, zise Perez. 
Doar imaginea pe o parte şi adresa pe cealaltă. Poţi să verifici 
când te întorci? Poţi s-o întrebi pe Barbara dacă a văzut ceva de 
genul ăsta? 

Markham plecă mulţumit de faptul că avea ceva de făcut, 
simțind că nu străbătuse drumul până în oraş complet degeaba. 
Perez luă servieta bărbatului. Încercase să-l convingă pe 
Markham s-o lase la secţie, însă acesta refuzase. 

— Ia-o tu, Jimmy. N-am nevoie de ea. Sunt sigur că o să te 


foloseşti la maximum de tăieturile din ziare. 

Perez urcă pe străduţa îngustă până la maşină. Panta 
abruptă îl storcea de ultimele puteri. 

Nu sunt sigur că o să reuşesc. 

În cea mai neagră perioadă a depresiei se pusese problema 
să se pensioneze anticipat pe motive de sănătate, însă nu voise 
ca micuța Cassie să se uite la el ca la un bătrân bolnav şi 
zdrobit. Se întrebă dacă nu cumva se pripise refuzând. 

Când ajunse la Aith, ploua tare. Fu ispitit s-o sune din nou pe 
Heather, ca să verifice dacă procuroarea ajunsese la birou, dar 
îşi zise că ar fi provocat panică. Vizibilitatea era atât de redusă 
încât parcă în faţa casei lui Laing fără să-şi pună problema că 
putea fi reperat. Nu vedea nici unde se termina curtea, iar 
dealul unde locuia familia Belshaw era complet ascuns privirii. 
Apa şiroia din tufe şi din copacii mici. Maşina procuroarei era 
acolo. Prin urmare, puţin probabil să se fi dus la muncă. Dar de 
ce nu răspundea la telefon? Perez îşi dădu seama că poate era 
pe mare. Cu siguranţă avea şi radar, doar obişnuia să 
navigheze pe distanţe lungi. Ceaţa nu i-ar fi pus probleme. 

Detectivul bătu la uşă. Nu primi niciun răspuns. Răsuci 
clanţa şi împinse. Fu surprins să constate că era descuiat. Ar fi 
pariat că Rhona îşi încuia casa. Când pleacă. Intră şi o strigă. 

În spatele uşii se aflau nişte scrisori. Perez păşi peste ele şi 
strigă din nou. Din nou niciun răspuns. Întră în camera de zi şi 
se gândi că, poate, ar fi trebuit să-şi scoată pantofii uzi. Işi 
închipui furia femeii dacă i-ar fi lăsat urme pe covorul deschis 
la culoare. Totul era în ordine. Nu se vedea niciun semn că ar fi 
avut vreun musafir. Locul îi aducea aminte de casa lui John 
Henderson din Hvidahus, fiind la fel de ordonat şi strălucind de 
curăţenie. Totul era practic. Totul, în afară de podul lui John, 
altarul dedicat primei soţii. Şi în bucătărie domnea ordinea. Pe 
suportul de scurgere, o cană de cafea pătată era singurul lucru 
nelalocul lui. 

Perez rămase în hol şi strigă în susul scărilor. Când hotărî să 
urce, nu ştia ce variantă îl sperie mai mult: s-o găsească pe 
Rhona Laing fără viaţă sau s-o găsească vie, înfăşurată într-un 
prosop, poate tocmai ieşind din duş, furioasă că-i fusese 
încălcat spaţiul personal. Însă când ajunse în baie nu observă 
nicio urmă de abur, iar cabina de duş era uscată. Se simţi 
incredibil de încordat, de parcă urma să leşine. Inainte de 


moartea lui Fran nu avusese niciodată asemenea manifestări 
fizice ale stresului. Bătăile inimii şi ţiuitul din urechi îl făceau 
să vrea s-o ia la goană. Totuşi, merse mai departe. Trecu într- 
un dormitor pentru oaspeţi, decorat în galben şi alb, în care se 
afla un covor alb din piele de oaie. Oare acolo îşi aducea 
prietenii sofisticaţi din Edinburgh? Măcar avea prieteni? 
Prieteni adevăraţi? Îşi zise că erau numai cunoştinţe, persoane 
care i-ar fi putut fi cândva de folos. Încăperea arăta de parcă n- 
ar fi fost folosită vreodată. 

Urma dormitorul procuroarei, iar pentru o clipă curiozitatea 
fu mai puternică decât neliniştea. Pe perete atârna un imens 
tablou care înfăţişă marea. Paleta de culori era numai de negru 
şi gri şi reprezenta o furtună. Se vedeau norii, marea şi spuma 
valurilor. Nu semăna cu nimic din ce pictase Fran vreodată, 
însă ştia că i-ar fi plăcut. Parcă o şi auzea cum îi spune: 

Ia uite, Jimmy, nu-i aşa că ăsta-i un tablou în care ai putea 
pur şi simplu să te pierzi? 

Când îşi mută privirea de la tablou, văzu un pat dublu care 
nu fusese folosit sau pe care Rhona îl făcuse dimineaţa, imediat 
ce se trezise. Husa pilotei şi feţele de pernă erau albe, din 
bumbac greu. În cameră se mai aflau două dulapuri mari şi un 
scrin. Dulapurile erau pline de haine, iar lui Perez i-ar fi fost 
imposibil să-şi dea seama dacă lipsea ceva. Merse mai departe. 

Îi mai rămăsese o singură cameră de verificat: biroul. Uşa 
era deschisă, iar detectivul rămase preţ de o clipă pe hol şi 
privi înăuntru. Nu se vedea niciun cadavru. Se simţi uşurat, 
apoi iritat. Unde se afla procuroarea? Oare fugise în sud, 
lăsându-şi ajutoarele şi colegii să-şi facă griji pentru ea? Nu era 
deloc stilul ei. Ar fi fost în stare să se retragă demnă, dar nu s-o 
şteargă noaptea cu feribotul. Perez intră în birou. Din încăpere 
se vedea grădina. Afară încă ploua mocăneşte. 

Detectivul porni calculatorul. Fusese lăsat în standby, nu era 
nevoie să tasteze parola. Oare fusese luată prin surprindere 
acolo? Poate că un musafir sau un apel o făcuseră să plece în 
grabă, fără să se mai întoarcă în birou. Perez îşi zise că, în mod 
normal, ar fi închis calculatorul înainte să iasă. Însă în ultima 
vreme era tulburată, prin urmare uşa descuiată şi computerul 
pornit poate că erau doar manifestări ale neliniştii ei. Gândul să 
arunce un ochi prin e-mail-urile procuroarei era prea de tot 
pentru Perez. Încă nu putea să facă aşa ceva. Nu câtă vreme nu 


existau semne că era cu adevărat în pericol sau că era 
implicată în crime. 

Rămase locului, nesigur ce să facă în continuare. Pe 
deasupra trecu un avion care se îndrepta spre Scatsta. Părea să 
zboare foarte jos, iar motorul făcea un zgomot puternic. Asta 
însemna că vizibilitatea se îmbunătăţea. Perez hotărî să meargă 
la debarcader ca să vadă dacă iahtul procuroarei mai era acolo. 
Ştia că Rhona era fericită şi se simţea în siguranţă pe mare. 

Tocmai când pleca de lângă birou se opri o clipă. Pe suportul 
de documente era binecunoscuta carte poştală. O întoarse cu 
un creion. Pe spate nu scria nimic, nici măcar o adresă. Existau 
două posibilităţi: ori procuroarea o luase din servieta lui Jerry 
Markham atunci când îi descoperise cadavrul, ori criminalul îi 
trimisese şi ei una. Era un mesaj, la fel ca vederea de lângă 
florile lăsate în memoria lui John Henderson. 


Capitolul 42 

Când Willow se întoarse la secţie, Perez era din nou la locul 
lui în sala de operaţiuni, într-un colţ al mesei de conferinţe. 
Parcă nici nu plecase. Trecea în revistă un morman de tăieturi 
din ziare. 

— Ai dat de domnişoara Laing, cea de negăsit? 

El clătină din cap. 

— Crezi că i s-a întâmplat ceva? 

Willow se gândi că în anumite momente îi venea să-l ia la 
palme pe Jimmy Perez. Nu-i păsa că iubita lui fusese ucisă. Nu- 
şi dorea decât ca el să comunice cu ea ca şi cu o altă fiinţă 
omenească. 

— Nu sunt sigur. 

Perez ridică privirea de la mormanul de hârtii şi se încruntă. 

— Şi nu sunt sigur ce-ar trebui să fac mai departe. Uşa de la 
casa ei era descuiată. 

Willow se gândi la copilăria ei din Uist. 

— Dar asta nu-i ciudat, nu-i aşa? Adică nu într-un asemenea 
loc. 

— Poate că nu. 

Bărbatul tăcu. 

— E posibil să fi ieşit în larg. Mă gândesc că asta ar face 
dacă o nelinişteşte ceva. Şi nu i-am văzut iahtul luxos la 
debarcader. 

— Deci totul e-n regulă, nu? O să se întoarcă acasă când i se 
face foame sau când se lasă întunericul. Chiuleşte de la muncă, 
dar cu toţii am făcut asta la un moment dat. 

— Da, se poate. Însă tot m-aş simţi mai bine dacă aş putea 
lua legătura cu ea. 

— Ai încercat pe mobil? 

Willow se întrebă cum de ajunseseră să poarte acea 
conversaţie. Voia să discute împreună cu echipa ei despre 
consorțiul de investitori de la proiectul energetic. In schimb, 
simţea că Perez îi mănâncă toată energia. 

— Heather, de la biroul procuroarei, mi-a dat numărul ei 
personal. Nu mi-a răspuns. 

Perez tăcu din nou. 

— Pe birou am găsit o vedere din aia. Pe spate nu scria 
nimic. 

Willow fu luată prin surprindere. 


— Ce vrei să faci, Jimmy? 

— Nimic, răspunse bărbatul. Nu încă. Aşa cum ai zis, 
aşteptăm până se întunecă. Ar trebui să ajungă acasă până 
atunci. 

Lui Willow îi trecu prin minte altceva. 

— Barca asta a ei poate să parcurgă distanţe mari? 

Detectivul se uită la ea. 

— Da. În anii '80 a reuşit să facă ocolul Globului cu o 
Contessa 26. De una singură, o puştoaică pe-atunci. 

— Crezi că a tulit-o, Jimmy? Ar trebui să dăm de veste Pazei 
de Coastă? 

— Încă nu e cazul. 

Însă lui Willow i se părea că nici el nu e sigur. 


Willow stătea în picioare, lângă tablă, şi le povestea despre 
vizita la locul viitoarei centrale energetice. 

— L-am rugat pe Joe Sinclair să ne ducă înapoi la birou şi să 
ne dea lista cu investitori. 

Tipărise deja destule exemplare ale acesteia pentru toată 
lumea din încăpere, aşa că le împărţi. 

— Peste două sute de oameni din Shetland au băgat bani în 
proiect. Au cumpărat acţiuni şi au contribuit fiecare cu sume 
situate între 200 şi 2000 de lire. Printre investitori se numără 
Evie Watt, John Henderson şi Rhona Laing. Peter şi Maria 
Markham se află şi ei pe listă, aşa că, după părerea mea, putem 
presupune că Jerry era la curent cu toată treaba. Gândirea din 
spate e că proiectul aparţine comunităţii şi că toată lumea care 
crede în el şi îşi permite ar trebui să cumpere acţiuni. 

Willow făcu o pauză şi se uită în jur. N 

— Desigur, ar putea fi doar o coincidență. Insă cred că putem 
compune o teorie credibilă. Dacă Jerry descoperise vreo 
neregulă cu fondurile, atunci poate că am identificat în sfârşit 
grozava şi inedita poveste care-l adusese în Shetland. Aşa se 
explică şi de ce a acceptat să meargă la întrunirea Salvaţi 
Hvidahus - voia să afle şi mai multe de la cei care se opun 
proiectului. Gândiţi-vă ce titluri ar fi apărut în ziar - Energia 
verde nu e chiar aşa curată - şi cât de mult rău le-ar fi făcut 
celor implicaţi în proiect. Ei îl numesc Power of Water şi e 
considerat de referinţă în domeniul energiei regenerabile. O 
echipă de contabili judiciari lucrează deja la anchetă, însă dacă 


descoperim că un procent semnificativ din banii investiţi au 
dispărut în buzunarul cuiva, aş spune că avem un mobil pentru 
crimă. 

Femeia se opri ca să-şi tragă suflul. 

— Iar faptul că Markham a hotărât să participe la întrunirea 
celor care se opun proiectului se potriveşte de minune în cadrul 
teoriei. 

De partea cealaltă a mesei, Sandy ridică mâna, încruntat. 

— Da, Sandy? 

— Deci crezi că Markham a fost ucis ca să nu iasă totul la 
iveală? 

— E o variantă, nu? A fost ucis în drum spre întâlnirea la care 
putea să le spună tuturor ce aflase. 

Willow începea să-şi piardă răbdarea. Se aşteptase ca toţi 
ceilalţi să fie la fel de entuziasmați ca ea. Perez nici nu părea s- 
o asculte. Încă se concentra asupra tăieturilor din ziare pe care 
le împrăştiase în faţa lui, pe masă. 

— Tu ce părere ai, Jimmy? 

Detectivul ridică încet privirea. 

— Şi Fran e pe listă. Fran Hunter. A investit 500£ în proiect. 
Zicea că asta e contribuţia ei la salvarea planetei. 

Perez se opri, părând să-şi aleagă cu atenţie cuvintele. 

— Nu putem să tragem concluzia că de aici au pornit crimele 
numai fiindcă toţi martorii şi suspecţii noştri au investit în 
proiect. La o populaţie atât de mică şi atât de mulţi investitori, 
probabil că mai toate familiile au o legătură de un fel sau altul 
cu proiectul. 

Ei, mulțumim frumos pentru părerea ta, inspectore Perez. 

— Chiar şi aşa, zise detectiva cu voioşie, merită investigată şi 
varianta asta, nu crezi? 

— A, sigur. Merită investigată. 

Insă atenţia lui revenise deja asupra tăieturilor din ziare. 

După ce restul echipei plecă, Willow rămase în picioare în 
spatele lui. 

— Ce sunt chestiile alea? 

Perez studia bucăţile de hârtie cu o frenezie stranie. Willow 
observă că degetele i se înnegriseră de la tuş. 

— Le-a adus Peter Markham azi-dimineaţă. 

Perez nu-şi mută privirea. 

— Maria a păstrat decupajele. Sunt toate articolele lui Jerry. 


Peter crede că ne-ar putea fi de folos. 

— Şi ne sunt? 

Inainte să poată răspunde, lui Perez îi sună telefonul. 
Bărbatul se uită la număr. 

— E Peter Markham. 

— Atunci ar trebui să răspunzi! 

Detectiva intră din nou în aceeaşi stare de nelinişte şi simţi 
că îi vine să urle la el. 

Perez aprobă din cap şi apăsă pe buton. Willow nu auzea ce-i 
spune Markham şi nu-şi dădea seama după figura lui Jimmy 
dacă interlocutorul are ceva util de comunicat. 

— Da, mulţumesc, Peter. Bine că m-ai sunat. 

Perez închise şi rămase o clipă în tăcere. 

— Aşadar? 

— Îl rugasem să verifice dacă la Hotelul Ravenswick a ajuns 
vreo carte poştală din aia cu trei violonişti. 

— Şi a ajuns? 

— Nu. 

Perez rămase puţin în tăcere, apoi se întoarse brusc spre 
Willow, cu un zâmbet larg pe chip. 

— Dar poate că şi asta înseamnă ceva, nu? Cum e cu câinele 
din povestea cu Sherlock Holmes. Câinele care nu a lătrat. 

— Vrei să spui că simplul fapt că soţii Markham n-au primit 
nicio vedere înseamnă că e posibil ca persoana care le trimite 
să stea la Hotelul Ravenswick? 

li venea să zbiere la el să nu mai vorbească în dodii, însă era 
atât de uşurată că vorbea din nou cu ea, atât de topită de 
zâmbetul lui, încât se abţinu. 

— E o variantă, spuse Perez. 

— Şi cealaltă care ar fi? 

Detectivul părea surprins că Willow nu se prinsese de 
raţionament. 

— Că soţii Markham n-au nicio legătură cu povestea asta şi 
sunt doar nişte părinţi îndureraţi. 

— Asta crezi? 

Willow aşteptă, timp în care îşi dădu seama cât de mult pune 
preţ pe părerea lui. 

Tăcerea se prelungi multă vreme. 

— Nu sunt sigur, răspunse, într-un final, Perez. Trebuie să 
vorbesc cu Rhona. Abia aştept să se întoarcă la debarcaderul 


de la Aith. 

Dacă, îi veni lui Willow să zică. Dacă se mai întoarce. 

Însă nu era cazul să spună asta. Şi Perez se gândea la acelaşi 
lucru. 

Willow făcu semn cu capul spre tăieturile din ziare. 

— Nu mi-ai spus ce-ai găsit aşa interesant acolo. 

— Din câte văd, Jerry Markham a scris articole destul de 
lungi. 

Perez schimbă poziţia câtorva hârtii. 

— Ăsta e despre viaţa într-un orfelinat - l-a scris după ce s-a 
aflat despre un caz de pedofilie de acolo. lar ăsta e despre 
poluarea din râuri. Aşa că îţi dai seama că un subiect de tipul 
Power of Water i s-ar fi părut foarte atractiv, mai ales că 
energia regenerabilă e la modă acum. Dar să fi ţinut aşa ceva 
secret? De ce nu i-a spus nimic redactorului ca să încerce să 
obţină o excursie gratis în nord? Eu asta nu înţeleg. 

Willow luă bucata cu articolul despre poluare. Părea scris 
bine şi îl citi pe tot, dornică să vadă cum se termină. 

— Apoi mai e şi asta, spuse Perez. De ce-o fi păstrat Maria 
aşa ceva? 

Împinse spre Willow un decupaj mic. 

După stil şi subiect era limpede că nu provenea din 
cotidianul la care lucrase Jerry Markham. Era un anunţ de mică 
publicitate dintr-un ziar local. 

— Nu scrie acolo, dar e din Shetland Times. Anunţă logodna 
lui Evie Watt cu John Henderson. 

Willow îl citi. Era scris într-un stil foarte formal şi de modă 
veche. 

— „Francis şi Jessica Watt au plăcerea să anunţe logodna 
fiicei lor, Evelyn Jean, cu John William Henderson din 
Hvidahus, North Mainland.” 

Detectiva se uită la dată. 

— A fost publicat abia acum trei luni. Nu prea ştiu cum 
funcţionează lucrurile astea, dar nu e o logodnă cam scurtă? 
Ce-o fi fost cu graba asta? 

Perez nu-i răspunse. 

— De ce ar fi decupat Maria aşa ceva din Shetland Times? De 
ce i-a păsat atât de tare? 

— Poate că nu i-a păsat. Poate s-a gândit că Jerry o să fie 
interesat fiindcă avea legătură cu Evie Watt. L-o fi decupat ca 


să ţină minte să-i spună. 

Fascinat, Perez se uită la Willow. 

— Normal! Normal că asta s-a întâmplat! 

Se ridică. 

— Mă duc la Aith. 

Deja se îmbrăca precipitat, căutând prin buzunare cheile de 
la maşină. 

— Te duci s-o aştepţi pe procuroare? 

— Nu doar asta. Mai trebuie să verific ceva. 

Perez dispăru înainte ca Willow să apuce să-l întrebe la ce se 
referea. 


Capitolul 43 

Era după-amiază târziu, însă la Aith totul era umed şi 
mohorât aşa că părea să fie mult mai târziu, aproape noapte. 
Prin ferestre se vedeau luminile aprinse, iar pe drum observase 
scene casnice: copii care-şi făceau temele la masă, un tânăr 
care pregătea cina, o femeie în vârstă care tricota. Dar în 
clădirea veche a şcolii, lumina tot nu era aprinsă, iar când 
cobori spre debarcader văzu că barca Rhonei încă nu se 
întorsese. 

Perez fu surprins să-l vadă pe Andy Belshaw deschizându-i 
uşa elegantei locuinţe scandinave de pe deal şi se întrebă de ce 
bărbatul lipsea din nou de la muncă. Încă nu se terminase 
programul, deci n-ar fi trebuit să fie acasă. Primi răspunsul de 
îndată ce Belshaw îl pofti înăuntru şi vorbi: 

— Scuze. Am o infecţie la gât. Trebuie s-o fi luat de la fiică- 
mea. Bine ai venit în lazaret. 

În bucătărie se uscau nişte rufe şi Jen Belshaw gătea, astfel 
că pe geamuri se formase condens, iar afară nu se vedea nimic. 
Perez simţi miros de ceapă călită şi îşi dădu seama că nu mai 
mâncase de la micul dejun. Dintr-o cameră îndepărtată se 
auzeau voci şi zgomotele unui joc video. Intr-un colţ al 
bucătăriei, un jerseu tricotat de mână fusese aşezat pe un 
cadru de lemn. Având mânecile întinse, arăta ca un copil 
decapitat. 

— Inspectore. 

Jen se întoarse de la aragaz. 

— Cu ce te pot ajuta de data asta? 

li vorbise destul de politicos, dar era clar că n-avea chef să-l 
vadă din nou. 

— E vorba de John Henderson. 

Perez se aşeză la masă. 

— A sosit momentul să-mi spui adevărul. Amândoi să-mi 
spuneţi adevărul. 

— Habar n-am despre ce vorbeşti. 

Jen puse nişte fâşii de ficat de miel în tigaie. Le pudrase cu 
faină şi avea degetele murdare. Acolo unde se suprapuneau, 
roşul sângelui şi albul făinii se contopeau într-o pastă roz. Se 
spălă pe mâini în chiuvetă şi reduse focul. 

— Chiar nu ştii? 

Perez se întoarse către soţul femeii. 


— Dar tu ştiai, nu-i aşa? Tu erai cel mai bun prieten al lui 
Henderson. 

Belshaw îi aruncă o privire soţiei, dar ea stătea în continuare 
cu spatele la el. 

— Rhona Laing a dispărut, spuse Perez. A plecat azi-noapte 
sau astăzi. Ştii ceva despre asta? Ai vreo idee de ce s-a grăbit 
să plece din Aith? 

— Nu! 

Belshaw aproape ţipase. Avea faţa roşie din cauza febrei şi 
Perez îşi dădu seama că era, într-adevăr, prea bolnav să 
meargă la serviciu. Inspectorul se aplecă deasupra mesei. 

— Încerc să previn încă o crimă. Trebuie să-mi spuneţi tot ce 
ştiţi. Amândoi. 

— Nu poţi să dai vina pe John. 

Femeia se îndepărtă de aragaz şi îşi şterse mâinile pe un 
prosop. 

— O iubea pe Agnes până la Dumnezeu şi înapoi, dar ea era 
foarte bolnavă. John ştia că era pe moarte şi că nu putea să 
facă nimic ca să-i aline suferinţa. Gândeşte-te sub ce presiune 
trăia. 

Preţ de o clipă, Perez avu impresia că înţelesese totul 
anapoda şi că urma să audă o poveste destul de diferită de cea 
din capul lui, poate o istorie despre o sinucidere asistată, 
despre cum Agnes a fost ajutată să plece pe ultimul drum. Însă 
Jen continuă imediat: 

— Nu poţi să-l învinuieşti pe John că a căutat alinare 
altundeva. 

— Avea o amantă? 

Perez se uită la amândoi ca să fie sigur. 

— În timp ce soţia lui încă trăia? 

Detectivul se întrebă cum era să fii obligat să vezi cum 
femeia pe care o iubeşti moare puţin câte puţin. Fusese de 
cumplit pe dealul din Fair Isle, cu Fran în braţele lui, iar 
episodul durase doar câteva minute - o lamă sclipind în lumina 
lunii, o lovitură de cuţit, apoi totul se terminase. Nu se simţea 
îndeajuns de puternic să facă asta ani întregi, să-şi vadă iubita 
mai slăbită pe zi ce trece. Se gândea că ar fi reuşit să se 
descurce cu partea practică, cu rutina de zi cu zi în care ar fi 
simulat cât de bine şi de fericit se simte. Dar nu de unul singur. 
Ar fi avut nevoie să refuleze la sfârşitul zilei, ar fi avut nevoie 


de o persoană caldă, delicată şi înţelegătoare, de cineva care 
să-l facă să râdă din când în când. 

— Nu ştim dacă a avut o amantă, spuse Belshaw. N-am ştiut 
niciodată cu siguranţă. Şi nu l-ai fi putut întreba aşa ceva pe 
John Henderson. Era o persoană foarte discretă. 

— Dar au existat zvonuri? _ 

— Ei, poftim! făcu Jen cu dispreţ. Într-un loc ca ăsta mereu 
circulă zvonuri. Cele mai multe n-au nicio valoare. 

— Dar bănuiaţi, nu-i aşa? Sau aţi aflat? 

Cei trei îşi aruncară priviri în tăcere. Telefonul lui Perez 
sună. Îl închise fără ca măcar să se uite la el. Probabil era 
Willow Reeves, pusă din nou pe ceartă şi dornică să primească 
o explicaţie despre ce făcea el atunci, de ce nu-i ceruse voie să 
plece de la secţie şi de ce nu-i spusese încotro se îndreaptă. 

— Henderson e mort! izbucni Perez. Nu mai aveţi ce rău să-i 
faceţi. 

— Reputația i-ar fi compromisă! 

În ciuda durerii de gât, Belshaw aproape că striga. 

— E destul că i-a fost găsit cadavrul în halul ăla, cu masca aia 
tâmpită pe cap. Nu vreau ca lumea să-şi bată joc de el prin 
baruri povestind cu ce se ocupa când nevasta lui era bolnavă. 
L-ar fi scos din minţi aşa ceva! 

— Îţi păsa de el, observă Perez. 

— 'Ţi-am spus că mi-a fost ca un frate! 

Aşa credeam şi eu cândva despre Duncan Hunter şi m-a 
dezamăgit. 

— Ar trebui să-i spui inspectorului. 

Jen părea să fi luat brusc o hotărâre. 

— Nu o să facă nimic public, dacă poate să evite asta. 

Femeia se întoarse spre Perez, lansându-i provocarea. 

— Am dreptate, Jimmy? Pentru că e îngrozitor să ştiu că 
există un ucigaş în libertate, să fiu nevoită să ţin copiii în casă, 
să mă uit peste umăr când mă întorc singură de la muncă. Şi 
asta e o formă de cancer. 

Dacă s-ar fi simţit bine, poate că Belshaw ar fi luptat mai 
mult, însă era slăbit, avea febră şi cedă imediat. Se prăbuşi în 
sine, astfel că părea încă mai mic. Spuse povestea hârâind şi 
şuierând. Până şi glasul lui amplifica încordarea din încăpere, 
ca şi când ai zgâria o tablă cu unghiile. Inainte de asta, Jen îi 
aduse un pahar cu apă. 


— Nu ştiu când a început, spuse bărbatul. Nu ştiu nici cât a 
durat. Cred că s-a terminat la scurt timp după moartea lui 
Agnes. Poate că John se simţea vinovat sau poate că femeia a 
pus punct aventurii. Dacă ea nu-şi dorise decât să se distreze, 
poate s-a speriat când John a rămas singur. 

Belshaw bău din apă. 

— Vineri seara aveam antrenamente de fotbal, la fel ca acum. 
Stăteam vreo oră cu băieţii, după care ieşeam la bere, de obicei 
la Mid-Brae Inn. Nu mergeam neapărat pentru băutură, ci ca să 
ne relaxăm. Pentru mine începea weekendul, iar pentru John 
era o pauză. Sună prosteşie, parcă aş fi un puştan, dar abia 
aşteptam ziua de vineri. Imi plăcea să stau cu el şi să vorbim. 

Bărbatul luă o pauză. În fundal, jocul video ajungea la 
apogeu. 

— Într-o zi n-a mai venit. Nu la antrenamente, ci la pub. Mi-a 
zis că nu-i plăcea s-o lase pe Agnes singură aşa mult. Mi-a 
părut rău, dar l-am înţeles. 

Belshaw se uită la Perez. 

— La un moment dat, am trecut pe la el ca s-o văd pe Agnes. 
Era vară şi unul dintre vecinii noştri ne dăruise o mulţime de 
zmeură. Mă gândeam că o să-i placă. John era la muncă. Ea era 
sus, în camera aia pe care i-o amenajase John. În unele zile, 
când ştia că n-o să lipsească prea mult, o ajuta să urce acolo 
dimineaţa. Lui Agnes îi plăceau culorile camerei şi priveliştea 
de la geam. Am intrat pur şi simplu în casă. Nu era niciodată 
încuiată. Agnes se simţea bine în ziua aia. A fost una dintre 
ultimele dăţi când am văzut-o. Am mâncat zmeură împreună şi 
ea m-a tachinat legat de John: „Ce-i faci bărbatului meu? Il 
transformi cumva în alcoolic? Când s-a întors vineri era trecut 
de miezul nopţii.” lar când mi-am cerut scuze - ce era să fac? - 
m-a bătut pe mână şi mi-a spus că doar glumea, că se bucura că 
eram prieteni şi că John avea şi el o seară în care să se poată 
relaxa. 

Belshaw avu un acces de tuse şi se şterse la gură cu o 
batistă. 

— Deci aveai nişte bănuieli? întrebă Perez. 

— Eram curios, răspunse Belshaw. 

Bărbatul se opri o clipă. 

— Şi, sincer să fiu, puţin gelos. Ştiu că sună stupid, dar nu-mi 
plăcea ideea că John avea alţi prieteni apropiaţi. Nici măcar 


atunci nu mi-a trecut prin cap că poate avea o amantă. Mă 
gândeam că se întâlnea cu nişte prieteni de la muncă şi că era 
prea diplomat să-mi spună că prefera să iasă cu ei, nu cu mine, 
în singura lui seară liberă. 

Perez aruncă o privire spre geam. Voia să se întindă şi să 
şteargă condensul ca să verifice dacă barca Rhonei se întorsese 
la debarcader, însă discuţia era mai importantă, aşa că 
redeveni atent. 

— Şi ce-ai făcut? 

— L-am urmărit într-o seară de vineri. 

Belshaw părea jenat. 

— Nu plănuisem asta, dar hotărâsem să vin acasă devreme, 
să nu mai merg deloc la bere din moment ce urma să fiu singur. 
De obicei mai rămâneam să fac ordine pe la centrul sportiv, iar 
John pleca cu mult înainte să termin eu, dar în noaptea aia am 
ieşit din centru când el tocmai părăsea parcarea. 

— Şi unde s-a dus? 

Perez îşi păstră tonul egal. Nu voia să dea prea multă 
importanţă întrebării, ca să nu-l facă pe Belshaw să se 
răzgândească. În plus, ştia deja ce urma să audă. 

— John a venit aici, spuse Belshaw. La Aith. A mers cu 
maşina până la şcoală, într-un loc din care să nu poată fi văzută 
de pe drumul principal. A rămas puţin pe loc, apoi s-a întors pe 
jos. 

— Până la casa procuroarei. 

Nu era o întrebare. 

— Da, până la casa procuroarei. 

Belshaw se opri o clipă, apoi reluă: 

— Mi-am zis că au o întâlnire. Afaceri. Ceva legat de 
proiectul energetic despre care tot vorbeau de ani întregi. Pe 
atunci încă nu începuseră lucrările. 

— Nu susţii energia regenerabilă? 

Preţ de o clipă, Perez fu distras. 

Belshaw dădu din umeri, pierzându-şi răbdarea. 

— N-o să fie de ajuns! Nu pentru toată ţara! Poate pentru 
Shetland da, însă nu putem trăi izolaţi. În lumea reală, tot vom 
avea nevoie de petrol şi gaze. 

Bărbatul zâmbi cu regret. 

— Scuze, e un subiect pe care-l dezbăteam deseori şi cu John. 

— Deci te-ai gândit că, poate, John şi Rhona se întâlniseră ca 


să discute despre proiect? 

Belshaw se gândi o clipă înainte să răspundă. 

— Nu. Aş fi vrut să cred asta, dar în sinea mea ştiam că nu-i 
adevărat. Pentru că, dacă ăsta ar fi fost motivul, nu m-ar fi 
minţit. lar maşina şi-ar fi parcat-o fix în faţa casei. 

— Când a fost asta? întrebă Perez. Când s-a întâmplat? 

— Cu ani în urmă. Neil era încă bebeluş. În orice caz, prea 
mic să joace fotbal. Şi au trecut cinci ani de când a murit 
Agnes. 

Perez începu să facă nişte calcule în minte. Pe atunci, Jerry 
Markham încă locuia în Shetland şi era posibil ca Evie Watt să 
fi fost cameristă la Hotelul Ravenswick. Sau încă la liceu. 
Încerca să-şi dea seama cum se leagă tot ce aflase când Jen 
Belshaw începu să vorbească: 

— De câteva ori l-am văzut şi eu. În miezul verii ştii cum e, e 
lumină toată noaptea, iar fetiţa noastră nu putea să doarmă. 
Aşa că, uneori, stăteam în dormitorul din faţă şi aveam grijă de 
ea. Uneori, îl vedeam pe John cum se furişează afară din casă şi 
fuge în josul străzii spre maşină. Probabil se grăbea să se 
întoarcă la Agnes. Poate se simţea vinovat că o lăsase atât de 
multă vreme singură. 

Femeia se uită la Perez. 

— Dacă l-am văzut eu, poate l-au mai văzut şi alţii. N-am 
auzit nicio bârfă, însă lumea oricum ştia că noi eram prieteni. 

— Vâsleşti în aceeaşi echipă cu procuroarea, spuse Perez. Ea 
n-a spus niciodată nimic? 

Pentru prima oară în seara aceea, Jen păru să se lumineze, să 
fie din nou ea însăşi. 

— Rhona? E minunat s-o ai în echipă, dar nu ti-ar spune nici 
ce-a mâncat la micul dejun decât cu arma la cap. Nu, ea n-a 
spus nimic. 

Perez ieşi din casă şi rămase o clipă pe terasa cu vedere la 
mare. Se lăsase întunericul şi îi era imposibil să distingă 
bărcile. Îşi verifică telefonul. Avea câteva apeluri pierdute de la 
Willow Reeves şi un mesaj vocal de la Sandy, care părea 
disperat. 

Te rog să mă suni, Jimmy. Credem că am găsit-o pe 
procuroare. 

lahtul Rhonei se numea Marie-Louise. La ordinele lui Willow 
Reeves, Sandy îşi sunase nişte prieteni şi îi rugase să stea cu 
ochii-n patru după ambarcaţiune. 

— Nu-i nimic urgent, dar avem nevoie de semnătura 
procuroarei şi nu suntem siguri pe unde se află, spusese Sandy 
pe un ton degajat. 

Tânărul îşi zicea că învățase de la Jimmy Perez trucul de a nu 
da de înţeles la ce se gândeşte. Doar nu voiau să alimenteze 
zvonistica din Shetland cu ideea că Rhona Laing ar fi o ucigaşă! 
În cele din urmă, Marie-Louise fusese găsită la pontonul de la 
Hvidahus de către Joe Sinclair. 

Joe sunase la secţie, iar Sandy preluase apelul. 

— Unul dintre băieţii de la Delta Marine voia să arunce un 
ochi la terenul pentru Power of Water şi m-am întâlnit cu el 
acolo. Până acum n-am mai văzut-o niciodată pe Marie-Louise 
la Hvidahus, iar Rhona nu e la bord. Probabil că nu-i nimic 
grav, însă mi s-a părut destul de ciudat că şi-a lăsat barca aşa. 

Sinclair spunea că o sunase pe procuroare, gândindu-se că 
poate apăruse vreo problemă la iaht şi avea nevoie de ajutor, 
dar nu primise răspuns. Odată cu lăsarea întunericului 
devenise neliniştit şi îl sunase pe Sandy Wilson. 

— Mă gândeam că ar fi bine să ştii, din moment ce se tot 
întâmplă atâtea lucruri ciudate în ultima vreme. 

Urmase o pauză. 

— Diseară o să crească nivelul mării iar Rhona ştie asta. N-ar 
fi lăsat-o pe Marie-Louise legată de ponton, unde poate fi 
avariată. 

Prima reacţie a lui Sandy fu să-l sune pe Jimmy Perez, dar 
cum nu-l găsi o sună pe Willow Reeves. Nu se descurca să ia 
decizii de unul singur. Willow îi răspunse tot cu o întrebare: 

— Tu ce părere ai, Sandy? Vrei să te duci? Eu încă aştept să 
mă sune înapoi contabilul care se ocupă cu verificarea 
consorţiului investitorilor. 

Sandy îşi dăduse seama din tonul detectivei că voia ca el să 
se ducă să verifice. Amintindu-şi că Perez încetinea de fiecare 
dată când treceau pe lângă clădirea veche a şcolii de la Aith, 
evident îngrijorat în privinţa procuroarei. 

— Da, cred că merită să văd despre ce-i vorba, îi răspunse 
într-un final lui Willow. 


Îşi zise că, la întoarcere, putea să se oprească la Brae, unde 
era un local bun cu fish and chips. Avea impresia că nu mai 
mâncase o masă caldă de săptămâni întregi. 

Perez probabil ascultase mesajul vocal, căci ajunse la 
Hvidahus odată cu Sandy, care îi recunoscu maşina în timp se 
apropia de mal şi se simţi nemaipomenit de uşurat. Un Jimmy 
Perez nu tocmai în apele lui şi puţin ţicnit tot era mai bun decât 
un Jimmy Perez absent cu desăvârşire. 

În casa mare şi albă a soţilor Walsh, draperiile erau trase. 

Se întunecase de tot, iar picăturile cenuşii care cădeau 
formau o aureolă în jurul singurului felinar de la ponton. Perez 
deschise portbagajul şi scoase o lanternă, apoi i se alătură lui 
Sandy. Joe Sinclair îşi luase tălpăşiţa. Sandy şi-l imagină pe 
şeful portului stând la căldurică după o masă bună, uitându-se 
la televizor cu soţia şi ţinând în mână o doză de bere. 

— Tu ce crezi că s-a petrecut aici, Sandy? 

Perez să grăbea deja înspre barcă, mergând de-a lungul 
pontonului de piatră. Sandy îşi dorea ca Perez să-i spună lui ce 
se întâmplase, dar fu nevoit să-şi pună şi singur mintea la 
contribuţie. Se grăbi să-l ajungă din urmă pe inspector. 

— Poate voia să-şi ia tălpăşiţa? S-o fi gândit că o să-i dăm în 
urmărire maşina şi a venit cu barca aici, poate a aranjat să o ia 
un taxi, după care s-a dus în sud, la aeroport. Joe Sinclair a 
trecut pe aici din întâmplare. 

Perez ajunse în dreptul Mariei-Louise şi se opri brusc. 

— Asta crede Willow Reeves? 

— A crezut de la bun început că Rhona e implicată. 

Pontonul era ud, astfel că Sandy păşea cu grijă. Ultimul lucru 
pe care şi-l dorea era să alunece în apa îngheţată. 

— Chiar aşa, răspunse Perez. Şi se pare că a avut dreptate în 
tot acest timp. 

Parcă vorbea mai mult pentru sine, iar Sandy nu voia să-l 
întrebe la ce se referă. 

Perez lumină vasul cu lanterna, apoi urcă pe puntea îngustă 
de la prora. Sandy rămase pe loc. Deşi era un iaht de lux, 
spaţiul nu era generos şi, dacă se dovedea că la bord avusese 
loc o crimă, ultimul lucru pe care şi-l doreau criminaliştii era să 
găsească peste tot urmele paşilor lui. Perez rămase pe loc 
câteva clipe. Părea să asculte. Din cauza lanternei, chipul său 
închis la culoare părea format numai din umbre. Apoi, fără să 


spună nimic, dispăru sub punte. O fracțiune de secundă, Sandy 
nu mai auzi decât apa care lovea pontonul şi vântul care făcea 
funiile să şuiere. Prin trapă apăru din nou lumina lanternei. Lui 
Sandy îi venea să strige: Fi bine? Ce-ai găsit?, însă detectivului 
nu-i plăcea niciodată când tânărul n-avea stare, aşa că rămase 
potolit, simțind cum umezeala îi intră în oase. Adevărul era că 
se simţea încordat. Niciodată nu se pricepuse să aştepte. 

În cele din urmă, Perez apăru şi el. I se vedeau numai capul 
şi umerii. 

— Pare în regulă, din câte-mi dau seama. 

— Nici urmă de procuroare? E 

Sandy se simţea uşor ridicol. Işi dădu seama că-i fusese 
teamă ca nu cumva să descopere un cadavru. Ca nu cumva să 
dea de Rhona Laing înjunghiată, la fel cum îl găsiseră pe John 
Henderson. Să nu fie sânge şi maţe peste tot. Nu-i plăcuse 
niciodată sângele, deşi crescuse la fermă şi îl ajutase pe tatăl 
lui să sacrifice animalele. Chicoti ca să-şi ascundă uşurarea. 

— Nu. 

Era greu de zis ce părere avea Perez despre asta. 

— Deci ar trebui să-i spunem lui Willow Reeves să verifice la 
Sumburgh şi NorthLink? 

Sandy se întrebă dacă şi detectivul avea chef de nişte fish 
and chips. Cassie urma să rămână la tatăl ei în noaptea aceea, 
deci n-avea motiv să se grăbească spre casă. l-ar fi plăcut să ia 
masa împreună. 

— Pentru început. 

Perez ieşi de tot prin trapă şi sări înapoi pe ponton. Sandy 
nu-i vedea foarte clar chipul, însă îşi dădea seama din tonul 
vocii că era încruntat. 

— Willow Reeves avea dreptate în privinţa unui lucru, 
continuă Perez. Rhona Laing nu ne-a spus adevărul. 

Se îndreptă spre maşină. 

— Unde te duci? 

Perez se opri o clipă, cu portiera deja deschisă. 

— Mă duc s-o caut. 

Rosti cuvintele de parcă Sandy îl întrebase cel mai tâmpit 
lucru din lume. 

— La John Henderson acasă. 

Sandy se îndreptă spre locul pasagerului. Nu avea mult de 
mers până la mal. Putea să-şi recupereze maşina mai târziu. 


— Nu şi tu, spuse Perez. 

Sandy se simţi de parcă primise o palmă. 

— Ce vrei să fac? 

— Spune-i lui Willow să vadă ce-i cu Evie Watt, unde se află 
şi dacă e în siguranţă. 

Se opri o clipă. 

— Apoi du-te la Hotelul Ravenswick. Vreau să vorbeşti cu 
Maria. Vreau s-o întrebi asta... 

Apoi îi zise lui Sandy trei întrebări şi îl puse să le repete de 
câteva ori până când fu convins că le reţinuse corect. 


Willow îi spuse lui Sandy să treacă pe la secţie în drumul său 
spre sud, spre Ravenswick. Când îl sunase din Hvidahus, n- 
avusese semnal şi convorbirea fusese distorsionată. Nu i se 
părea cinstit că Jimmy Perez plecase de capul lui la casa lui 
John Henderson şi-l lăsase pe el să-i explice lui Willow Reeves 
ce se petrecea. Conduse cât putea de repede, depăşind limita 
de viteză pe tot parcursul drumului. 

Tânărul îşi dădu seama că detectiva era furioasă de cum bătu 
la uşă, iar primele ei cuvinte îi întăriră convingerea: 

— Ce dracu’ se petrece aici, Sandy? Crezi că Jimmy s-a ţicnit 
de tot? Ar trebui să-i chemăm pe tipii în halate albe? 

— A zis că se duce s-o caute pe procuroare. 

În sfârşit, Sandy ştia ce să spună. Repetase cu exactitate 
cuvintele lui Perez. 

— Şi unde speră s-o găsească? 

Sandy dădu din umeri. 

— Acasă la Henderson. 

— De ce acolo? 

Tânărul dădu iarăşi din umeri. 

— Poate pentru că i-am găsit iahtul prin apropiere? 

— Şi l-ai lăsat pur şi simplu pe Perez să se ducă de capul lui? 

Willow se înroşise şi pistruii i se închiseseră la culoare şi 
arătau ca nişte pete de cerneală. 

— Nu ţi s-a părut o idee bună să-l rogi să treacă pe aici ca să 
ne explice şi nouă ce teorii a produs mintea aia a lui uşor 
deranjată? 

— M-a rugat să-ţi transmit un mesaj. E 

Sandy o întrerupse înainte ca detectiva să-şi reia atacul. Işi 
dădea seama că avea chef să-i ţină o prelegere, însă mai 


trebuia să ajungă şi la Ravenswick. 

— Şi care ar fi mesajul, Sandy? Ce vorbe înțelepte te-a pus 
să-mi transmiţi? 

Willow se rezemă de spătarul scaunului, cu mâinile 
încrucişate pe piept. Sandy îşi zise că era sarcastică, însă hotări 
să-i răspundă oricum. Părinţii celui mai bun prieten al lui se 
despărţiseră când era doar un ţânc, iar Sandy înţelesese atunci 
pentru prima oară cum trebuie să se fi simţit cineva prins între 
doi adulţi care se ceartă. 

— Jimmy a spus că ar trebui să iei legătura cu Evie Watt. A 
spus că ar trebui să verifici dacă e în siguranţă. 

— Acum crede că Rhona Laing o vânează pe Evie? 

Willow ridicase tonul, devenind aproape isterică. 

— Nu ştiu, spuse Sandy. Eu sunt doar mesagerul. 

— Evie e la Fetlar cu ai ei. 

Pentru prima oară, o urmă de nelinişte îi mai domoli furia. 

— Nu-i aşa? 

— Aşa cred. Dar asta m-a rugat Jimmy să-ţi transmit. 

Se lăsă tăcerea. Sandy îşi dădea seama că mintea detectivei 
lucrează intens. Avea un chip uşor de citit, parcă se vedea cum 
îi trec gândurile prin spatele ochilor, la fel cum se deplasează 
norii pe cer într-o zi cu vânt puternic. 

— Ce altceva ţi-a mai spus Jimmy Perez să faci? 

Vorbea mai încet, pe un ton mai potolit. 

— A spus că ar trebui să merg la Hotelul Ravenswick şi să 
stau de vorbă cu Maria. Mi-a spus să-i pun trei întrebări. 

Îşi zise că Willow o să vrea să afle care erau acestea şi 
începu să le repete în gând. Însă detectiva doar îl privi cu ochii 
ei albaştri, pătrunzători. 

— În cazul ăsta, ar trebui să nu mai zăboveşti, Sandy. Să-mi 
spui cum te descurci. 


Hotelul Ravenswick era aglomerat. În restaurant era în toi o 
petrecere de proporţii, o zi de naştere, iar invitaţii începeau să 
se abţiguiască. Nu erau beţi la modul deranjant, ci doar 
zgomotoşi. Mai erau şi nişte baloane umplute cu heliu care 
începuseră să se dezumfle şi un tort pe jumătate mâncat, cu 
glazură roz. Ceilalţi meseni se mutaseră în salon şi în bar şi, 
poate fiindcă erau atâţia oameni în jur, chiar şi Maria dădea o 
mână de ajutor. Sandy nu-l vedea pe Peter, dar bănuia că e şi el 


pe acolo. 

Câţiva turişti în vârstă care stăteau într-un colţ al salonului 
în nişte fotolii vechi, din piele, îi comandară Mariei cafea. Era 
foarte elegantă în rochia ei neagră, ciorapii negri şi pantofii 
lucioşi cu tocuri cui. Sandy se gândi că slăbise şi că rochia îi 
venea mai bine decât în urmă cu două săptămâni. 

Sandy rămase în prag şi o privi până termină de scris 
comanda. Ea îl observă abia când se întoarse spre bucătărie şi 
se opri. 

— Sandy! Ai vreo veste pentru mine? 

Tânărul îşi dădu seama atunci că rochia, precizia cu care 
prelua comenzile şi zâmbetul afişat turiştilor erau doar de 
faţadă. Femeia era trasă la faţă şi palidă. Merse mai departe 
fără să-i aştepte răspunsul. Brusc, lui Sandy i se păru că Maria 
nu mai suporta râsetele din restaurant, zgomotul din bar, nici 
măcar muzica clasică, în surdină, din salon. O urmă în 
bucătărie prin uşa batantă. Maria îi dădu cuiva din personal 
hârtia pe care notase comanda şi îl conduse pe Sandy mai 
departe, dincolo de chiuvete şi frigidere, până într-o mică 
magazie. Femeia se sprijini de perete, lângă un imens butoi de 
ulei vegetal. 

— Ei bine? 

— N-am veşti, spuse Sandy. Nu în seara asta. Dar suntem 
foarte aproape. Mâine cred că o să avem ceva. 

Chiar în timp ce rostea cuvintele se întrebă dacă nu cumva 
se pripea, dacă nu cumva încrederea lui în Jimmy Perez era 
nefondată. 

— Atunci de ce-ai venit, Sandy? Despre ce e vorba? 

— Îmi pare rău să te deranjez, dar am nişte întrebări. Nişte 
întrebări importante. 

— Dă-i drumul, atunci. 

In glasul femeii se citea nerăbdarea. 

— Ce mai e acum? 

Preţ de o secundă, Sandy uită totul şi simţi că-l cuprinde 
panica la gândul că n-o să-şi mai aducă aminte vreodată ce-i 
spusese Jimmy. Apoi, întrebările îi reveniră în minte. 

— Ai decupat un articol din Shetland Times despre logodna 
lui Evie cu John Henderson. I-ai spus lui Jerry despre asta? 

— I l-am trimis, da, răspunse femeia. Aducem la hotel vreo 
zece exemplare din ziar pentru oaspeţi. I-am trimis-o cumva în 


glumă. Am scris pe margine ceva de genul: Ia te uită cu cine a 
ajuns să fie! 

Maria îl scrută cu privirea. 

— Ce legătură ar putea avea asta cu faptul că Jerry a murit? 

— Nu ştiu. 

Era adevărul gol-goluţ. 

— Inspectorul Perez s-a gândit că ar fi important. 

— Asta-i tot, Sandy? După cum vezi, suntem ocupati. 

— Maşina lui Jerry. Alfa Romeo aceea. Voi i-aţi cumpărat-o? 
A fost un cadou pentru că obținuse slujba din Londra? 

Femeia era atât de obosită încât nici măcar nu se mai chinui 
să-l întrebe de ce-l interesa asta. 

— Nu. l-am dat bani pentru chiria pe primele şase luni. 
Maşina şi-a luat-o el, din banii lui. A 

Dură ceva mai mult să răspundă la ultima întrebare. Incepu 
să se agite şi să dea din mâini, iar în scurt timp Sandy se văzu 
nevoit să inventeze o scuză şi să plece. 

Până la urmă Perez îşi lăsă maşina la ponton şi merse pe jos 
până la casa lui Henderson. Străbătu drumul încet, atent la 
orice zgomot ciudat. Pe apă se vedea o barcă. Probabil erau 
nişte băieţi care ieşiseră la pescuit. Prima expediţie a sezonului 
era afectată de vizibilitatea redusă şi de vremea schimbătoare. 
Avea impresia că e miezul nopţii, însă la Hvidahus era ora 
şapte. La Haa, probabil că Duncan Hunter o pregătea pe Cassie 
de culcare. Şi probabil că iar o să uite să-i citească o poveste. 
Când ajunse la reşedinţa Henderson, Perez se opri din nou şi 
ascultă. Nu auzi nimic ciudat. Se uită la mobil şi văzu că avea 
semnal. Efectuă un apel. 

Rememoră căutarea de pe Marie-Louise. Pe punte nu 
descoperise nimic, nu se vedeau urme de paşi care s-o 
entuziasmeze pe Vicki Hewitt. Totul era ordonat. Funiile erau 
la locul lor, iar parâmele de acostare erau bine strânse. Rhona 
Laing era genul de marinar care ar fi urmat procedurile chiar şi 
dacă ar fi intrat în panică. Inăuntrul vasului - la fel. Cabina era 
lună. Pe pat nu se vedea niciun aşternut, niciun sac de dormit, 
prin urmare Rhona nu plănuise să rămână peste noapte. Lui 
Perez interiorul i se păruse la fel de aranjat. Oare asta îl 
atrăsese pe John Henderson? Oare obsesia compulsivă pentru 
ordine a procuroarei îl făcuse să vadă în ea un suflet pereche? 
Să descopere pe cineva diferit de Agnes, cu exuberanţa şi 
generozitatea ei studiată? Perez atinsese ibricul aflat pe plita 
cu gaz Calor. Era rece. 

Detectivul luminase podeaua cu lanterna, însă nu văzuse 
nimic important. Abia când dăduse să urce înapoi pe punte, 
înapoi la Sandy Wilson, văzuse ceva nelalocul lui, o bucată de 
hârtie în spatele unui ceas cu cadru de lemn. Nu era un loc în 
care ar fi putut ajunge din întâmplare, dar poate că fusese pusă 
acolo ca să prevină zdrăngănitul ceasului. Perez o scosese şi o 
studiase la lumina lanternei. Era un mesaj de mulţumire de la 
Jamieson's, magazinul de haine de lână din Lerwick. La ce se 
aşteptase? La o vedere cu trei violonişti? 

Vicki Hewitt îşi terminase treaba la casa Henderson, pe care 
o găsi încuiată. La ferestrele fără draperii nu se mai vedea nicio 
lumină. Perez deschise garajul şi găsi o uşă care dădea în 
bucătărie. Nu se auzea niciun sunet. Orbecăi până găsi 
întrerupătorul, iar strălucirea bruscă îl făcu să clipească. Peste 


tot domneau liniştea şi ordinea. Sperase ca procuroarea să fi 
trecut pe acolo. Poate ca un ultim omagiu adus fostului ei 
amant. Şi-o închipuise pusă pe gânduri, eventual cu o sticlă 
mare de whisky în mână. Dar se pare că se înşelase. Începu să-l 
cuprindă neliniştea. Simţi cum îi creşte pulsul. Deschise uşile 
de la toate camerele de jos. Locul părea rece, mort. Era greu de 
crezut că Henderson locuise acolo în urmă cu numai o 
săptămână. 

Perez aproape alergă pe treptele abrupte, din lemn, până la 
mansardă. Nu reuşi să găsească întrerupătorul pe peretele 
înclinat, aşa că aprinse o lampă obişnuită. Lumina arunca 
umbre ciudate în cameră, făcând culorile mai intense şi mai 
exotice. Încă nici urmă de procuroare. Pe un perete erau nişte 
pânze de-ale lui Agnes, tablouri la care lucrase în ultima fază a 
bolii. Pe un alt perete se vedea o schiţă pe care Perez nu o 
observase prima oară şi pe care o zări numai fiindcă lumina 
lămpii bătea direct pe ea. Era un desen, o schiţă, în care 
recunoscu imediat tabloul din dormitorul Rhonei din clădirea 
veche a şcolii: peisajul marin. Oare Henderson i-l dăduse 
Rhonei după moartea lui Agnes? Să fi fost un cadou de 
despărţire? Părea destul de neaşteptat din partea bărbatului pe 
care crezuse că începe să-l înţeleagă. Îşi zise iarăşi că ancheta 
era mult mai complicată decât îşi dăduse seama. Însă nu avea 
timp să se gândească la asta. 


Afară nu mai picura, ci ploua în toată regula. Părul i se lipea 
de cap şi apa îi curgea pe guler, însă abia dacă băga de seamă. 
Era ciudat să se gândească la faptul că, la doar câţiva kilometri 
mai încolo, lumea îşi urma cursul firesc. Oamenii vorbeau 
despre vreme şi despre ce văzuseră la televizor cu o seară 
înainte, stăteau plictisiţi în sufragerii şi bucătării şi beau cafea. 
În schimb, în locul acela şi în mintea lui Jimmy era greu de 
crezut că lucrurile o să mai revină vreodată la normal. Se gândi 
la Evie Watt, tânără, drăguță, zâmbitoare. Apoi la Evie Watt ca 
sperietoare, îmbrăcată într-un simulacru de rochie de mireasă. 
Detectivului îi sună telefonul. Semnalul era îngrozitor, aşa că se 
chinui să înţeleagă ce i se spunea. Urcă din nou dealul până 
găsi un loc în care auzea mai clar şi vorbi câteva minute, după 
care închise şi aproape că fugi spre drumul care ducea la 
ponton. 


În continuare, singura maşină de acolo era a lui. Se auzeau 
numai zgomotele apei, picăturile de ploaie care cădeau pe 
pontonul de piatră şi valurile care mângâiau zidul digului, atât 
de înalte că aproape treceau peste el. Se părea că dispăruse 
până şi barca de pescuit. Poate că băieţii erau deja acasă şi 
beau bere. Detectivul urmă poteca până la vechea crescătorie, 
clădirea care ar fi devenit terminalul secundar după ce marele 
plan al lui Evie devenea realitate. Pe jos se făcuse noroi, iar 
Perez alunecă şi se împiedică la un moment dat. Aprinse 
lanterna şi văzu urmele a cel puţin doi oameni. În schimb, nu 
văzu niciun semn că trecuse pe-acolo vreo maşină. Până şi pe o 
asemenea vreme, un 4x4 ar fi ajuns până acolo, dar nu părea să 
fie cazul. 

Pe măsură ce se apropia de vechea crescătorie, i se păru că 
nu era singur. Auzea voci. Se gândi că veneau dinăuntrul 
clădirii. Ajunse la ea fără să-şi dea seama şi stinse lanterna pe 
loc, sperând că lumina nu se strecurase prin vreo crăpătură a 
uşii sau printre pietrele năruite. Nu desluşea cuvintele din 
pricină că pereţii clădirii erau groşi. Apoi se lăsă tăcerea, iar 
Perez se întrebă dacă doar îşi imaginase sunetele, dacă nu 
cumva erau rodul depresiei lui şi existau numai în capul său, nu 
şi în lumea reală. 

Rămase locului, incapabil să se mişte sau să ia o decizie. Se 
simţi ridicol cum stătea acolo, în ploaie, neputincios. Apoi, 
brusc, simţi furia pe care o mai simţise la moartea lui Fran, 
dorinţa de a face pe cineva - pe oricine - să plătească. O furie 
oarbă, care-l zăpăci. 

— Ce faci aici, Jimmy? 

Glasul era ca un ecou al propriei voci din cap. La fel de 
surprinsă şi de nebună. O clipă Jimmy nu răspunse fiindcă i se 
păru că doar îşi închipuie întrebarea, la fel cum îşi imaginase 
vocile dinăuntrul său. 

Barca, îşi zise Perez. Nu erau nişte băieţi care pescuiau. 
Normal că ucigaşul a venit cu barca. Asculta din nou de vocea 
raţiunii. 

Glasul de mai devreme insistă: F 

— De ce nu pleci de-aici, Jimmy? Inapoi la maşina ta, înapoi 
în lumea reală. Ştii cum e când trebuie să se facă dreptate. 

Pe lângă bizara senzație de a fi rupt de lumea reală, lui Perez 
îi încolţi sentimentul unei victorii personale, fiindcă recunoscu 


glasul şi-şi dădu seama că avusese dreptate în privinţa 
identităţii criminalului. Încă era bun la ce făcea. Încă îi 
funcţiona creierul. 

I se păru imposibil să-şi dea seama de direcţia din care venea 
vocea, iar pentru o clipă chiar fu ispitit să se întoarcă la maşină 
şi să conducă până la casa lui Duncan Hunter, aflată la numai 
trei kilometri în linie dreaptă. Putea s-o ia pe sus pe Cassie şi s- 
o ducă acasă la el, iar a doua zi dimineaţă să ia un avion spre 
sud. Începu chiar să se gândească unde să meargă. Trebuiau să 
treacă pe la părinţii lui Fran, desigur. Erau nişte oameni tare 
simpatici, mereu dornici să-şi vadă nepoata. Se gândi la 
primirea călduroasă de care ar fi avut parte. Cassie ar fi băut 
ciocolată caldă, iar el un ceai. Ar fi mâncat pâine prăjită şi 
miere. 

Apoi auzi un alt zgomot, un geamăt acoperit de ploaie. Bănui 
că venea din crescătorie, dar era imposibil să-şi dea seama. 

— Unde eşti? strigă Perez. 

Detectivul auzi ecoul care se stinse repede din cauza ploii. 

— N-o să pară o crimă. 

Vocea criminalului era potolită. 

— Va fi catalogat drept un accident pe mare. Doar ştii şi tu 
câte nave s-au scufundat pe Rumble. Ştii ce se-ntâmplă cu cei 
pe care-i înghit curenţii ăştia. 

Brusc, în mintea lui Perez se făcu lumină şi gândurile îi 
deveniră din nou precise şi clare. Poate datorită adrenalinei. 
Sau poate fiindcă trebuia să supravieţuiască. Nu pentru el 
însuşi, ci fiindcă avea o obligaţie faţă de copilul lui Fran. 
Probabil că ucigaşul ieşise din clădire şi se afla între el şi 
maşina lui. Îndemnul să plece de-acolo era o capcană. Normal 
că n-o să fie lăsat în viaţă. Nu, din moment ce ştia cine e 
criminalul. 

— Rhona Laing e un marinar priceput, spuse Perez. Nimeni 
n-o să creadă că a fost un accident. Nu pe o vreme liniştită ca 
asta. 

— Atunci o să treacă drept sinucidere. 

Criminalului nu părea să-i pese. 

— De ce nu? O să fie şi mai bine, aşa lumea o să creadă că ea 
i-a ucis pe Markham şi Henderson. 

Se lăsă din nou tăcerea. Perez se încordă să distingă orice 
urmă de zgomot, să audă vreun pas sau să-l audă cum îşi drege 


glasul ca să-şi dea seama unde se afla. Era o versiune terifiantă 
de Baba Oarba. Însă pământul era atât de moale, încât bocancii 
nu făceau niciun zgomot. Perez încercă să nu facă nicio 
mişcare. Probabil că începuse refluxul, pentru că apa se izbea 
de ponton fără să mai treacă peste el. Zgomotul era diferit. Se 
auzea cum apa se retrage de pe pietrişul plajei. 

Apoi auzi din nou ţipătul, de astă dată mai tare. Era un glas 
de femeie care-i aminti din nou de Fran pe Fair Isle. Mai auzi, 
foarte aproape de el, şi un uşor fâşâit al unui impermeabil. Îşi 
tinu respiraţia. Nu mai putea gândi. Ucigaşul nu-l vedea şi nu 
avea habar că Perez era atât de aproape. Se auzi un alt zgomot. 
Un hârâit. Detectivul se aruncă în direcţia acestuia şi îl dobori 
pe criminal, îl apucă pe după gât, simţi cum părul acestuia i se 
lipeşte de faţă, îi simţi oasele şi dinţii prin pielea obrazului. 
Perez strânse priza şi bărbatul rămase fără puteri. 

Apoi, brusc, totul se lumină. O lumină orbitoare, care îl forţă 
să închidă ochii. Nu erau decât două lanterne puternice, însă 
după bezna de mai devreme albul era năucitor. Auzi glasul lui 
Willow: 

— Gata, Jimmy. Îl preluăm noi. 

Apoi, fiindcă Perez tot nu slăbea strânsoarea, detectiva 
repetă: 

— Dă-i drumul, Jimmy! E de-ajuns. 

— Şi totuşi, începu Sandy, cum de ai ştiut că tatăl lui Evie i-a 
ucis pe Markham şi pe Henderson? 

Era următoarea zi, seara, şi cei trei se aflau acasă la Perez, la 
Ravenswick. Focul era aprins, iar pe masă stătea o nouă sticlă 
de whisky din Hebride adusă de Willow Reeves. 

— Nu ştiam, răspunse Perez. N-am ştiut până nu l-am văzut 
la pontonul de la Hvidahus. 

Dar n-am avut niciodată incredere în el. Oamenii siguri pe ei 
m-au speriat dintotdeauna. 

— M-am gândit că ar fi făcut orice pentru fericirea fetei lui. 

Se opri. Nu-i venea uşor să se destăinuie, dar considera că e 
cazul să le explice. 

— Am început să-l bănuiesc într-o seară când veneam la 
Ravenswick şi am văzut-o pe Cassie cum stă la o fereastră din 
casa prietenei noastre şi se uită afară. Se uita după mine. In 
clipa aia mi-am zis că aş fi în stare şi să ucid ca s-o protejez. 

Îşi feri privirea, ruşinat, după care continuă: 

— Francis o iubea pe Evie. Era mai importantă pentru el 
decât fiul său, care nu are de gând să se mai întoarcă în 
Shetland. Pentru Francis, fata lui reprezenta viitorul Shetland- 
ului. Într-o bună zi i-ar fi preluat afacerea, ar fi locuit în casa lui 
de la Fetlar. Devenise o obsesie pentru el. E periculos să 
păţeşti asta ca părinte - uneori trebuie să-ţi laşi copiii să-şi 
trăiască propria viaţă. Trebuie să rişti să-i laşi să se rănească. 
Dar m-am gândit că Francis s-ar fi putut simţi mândru ştiind că 
ar fi capabil să ucidă pentru ca fiica lui să nu sufere. 

În încăpere se lăsă tăcerea. 

— Era şi vulcanic, pe deasupra, continuă Perez. Maria a 
confirmat asta, nu-i aşa, Sandy? Am vrut s-o întrebi despre 
momentul în care Francis a venit la hotel după ce-a aflat că 
Evie era însărcinată. Mi-a spus că făcuse spume la gură de 
nervi, dar oamenii mai şi exagerează. Voiam să ştiu sigur dacă 
era adevărat. 

— Asta a fost a treia ta întrebare pentru ea, spuse Sandy. 
Maria a spus că Francis înnebunise de-a dreptul. L-a pocnit pe 
Peter şi i-a învineţit ochiul. Ea a vrut să facă plângere la poliţie, 
dar Peter nici n-a vrut să audă. 

— Francis nu putea suporta ideea că adulterul lui Henderson 
cu procuroarea ar fi putut ieşi la iveală, zise Perez. Insă, mult 


mai rău decât oprobriul public, îl deranja faptul că Markham i- 
ar fi putut spune lui Evie toată povestea, stricându-i nunta. La 
cum vedea Francis lucrurile, individul îi mai distrusese o dată 
viaţa fiicei sale. lar Markham reprezenta o ameninţare: urma 
să-i spună totul lui Evie. Credea că trebuie să facă asta, că Evie 
merită să afle că John nu e chiar perfect, aşa cum îl credea ea. 
Numai gândul l-a făcut pe Francis s-o ia razna. Se bucura că 
Evie o să se mărite cu bărbatul pe care toţi credeau că-l 
cunosc: credinciosul John Henderson, un soi de sfânt din 
Shetland. John Henderson, bărbatul care şi-a îngrijit soţia 
aflată pe patul de moarte. Gândiţi-vă ce scandal s-ar fi iscat 
dacă lumea ar fi aflat că în serile de vineri se strecura afară din 
casă şi făcea sex cu o englezoaică arogantă. lar Evie cum s-ar fi 
simţit? Francis s-a gândit că ar fi fost de-a dreptul devastată, că 
ar fi ajuns până-ntr-acolo încât să anuleze nunta. lar fără 
sprijinul lui John nu s-ar fi întors niciodată la Fetlar ca să preia 
afacerea familiei. Aşa ar fi luat sfârşit visul lui Francis Watt. 

Cărbunii din foc se aşezară mai bine, scoțând o dâră de fum. 

— Dintotdeauna au fost zvonuri cum că Rhona Laing ar avea 
un amant, continuă Perez. Un străin brunet care venea cu 
barca şi dispărea înainte de răsărit. Lucrurile n-au stat chiar 
aşa, dar cei care au născocit povestea aproape au nimerit-o. Şi 
ştiam că pentru domnişoara Laing adulterul nu reprezenta o 
problemă de conştiinţă. Doar fusese şi amanta lui Richard Grey. 
Pe urmă a murit Agnes, iar relaţia ei cu Henderson a luat 
sfârşit, Markham s-a dus la Londra, iar procuroarea s-a gândit, 
probabil, că totul avea să fie de domeniul trecutului. 

— Nu pricep ce treabă are Markham cu toate astea. 

Willow ridică un pahar şi luă o gură de whisky. 

— Markham ştia. 

Perez îşi zise că Markham nu era singurul din Shetland care 
se prinsese de relația dintre cei doi. Însă el era singurul care 
profitase de pe urma informației. 

— Trebuie să se fi întâmplat pe vremea când încă lucra la 
Shetland Times. l-a şantajat pe John şi pe Rhona. Era un om 
îngrozitor pe atunci. Bănuiesc că procuroarea a fost cea care l- 
a plătit. Aşa a putut să-şi cumpere maşina sport roşie. Toată 
lumea credea că e un cadou de la ai lui. 

— Dar asta s-a întâmplat cu mulţi ani în urmă! 

Sandy bea bere, nu whisky. El urma să o conducă pe Willow 


Reeves la hotel în seara aceea. 

— De ce nu puteau să lase pur şi simplu lucrurile aşa? 

— Pentru că Markham devenise alt om, spuse Willow. Nu-i 
aşa, Jimmy? S-a îndrăgostit şi s-a convertit în acelaşi timp. Cam 
mult dintr-odată. 

Perez se gândi cum, din cauza convertirii lui Markham şi a 
dorinţei lui de a fi un om bun, fuseseră comise două crime. 

— Eu chiar sunt convins că se schimbase. Sau cel puţin 
credea că se schimbase. Maria i-a trimis un anunţ decupat din 
Shetland Times în care era anunţată nunta lui Evie cu John 
Henderson. 

Perez se întrebă ce s-ar fi întâmplat dacă Markham n-ar fi 
văzut anunţul. Poate că ar fi stat în faţa cristelniţei din biserica 
elegantă din Hampstead, i s-ar fi picurat agheasmă pe cap, 
după care s-ar fi căsătorit cu Annabel Grey şi ar fi trăit fericiţi 
până la adânci bătrâneţi. 

Detectivul luă o bucată de turbă din găleata de lângă 
şemineu şi o aruncă în foc. 

— Poate că Markham încă se simţea vinovat că obținuse ilicit 
bani de la procuroare şi că se purtase cu Evie aşa cum o făcuse. 
Şi nu voia ca Evie să fie rănită din nou de către un bărbat care- 
şi trădase soţia aflată pe patul de moarte. Ştim că Markham i-a 
spus Annabelei despre trădarea lui John. În orice caz, Markham 
a venit în nord sperând să îndrepte lucrurile, să fie sincer. Cred 
că intenţiona şi să le spună părinţilor lui despre Annabel, chiar 
în seara în care a fost ucis. Dar în mare parte a fost vorba 
despre confruntarea propriului trecut, despre încercarea lui de 
a scăpa de povară. 

Cei trei rămaseră pentru o clipă tăcuţi. O maşină cu toba 
spartă cobora pe drumul către ponton. Perez o recunoscu după 
zgomot - era a vecinei. Din foc ieşi un firicel de fum. 

— Sună foarte egoist, spuse Willow. Nu se gândea la 
consecinţele acţiunilor lui? 

Perez ridică privirea. 

— Probabil că nu. Poate că Markham era în continuare un om 
egoist. Dar nu suntem cu toţii egoişti, măcar puţin? 

Se lăsă din nou o tăcere liniştitoare, după care Perez reluă: 

— În prima noapte petrecută acasă, Markham i-a spus mamei 
lui că nu o să mai aibă vreodată nevoie de banii ei. Asta nu din 
pricină că plănuia un şantaj, ci fiindcă viitoarea lui soţie avea 


bani. Voia să-i arate că se schimbase. Că în sfârşit se maturiza. 
Invitaţia lui Mark Walsh de a participa la întrunirea din 
Hvidahus era pretextul de care avea nevoie ca să fie aici, iar eu 
unul cred că se gândea că poate scrie un articol bunicel despre 
părerile divergente cu privire la energia regenerabilă. Il rugase 
pe Peter să-i stabilească o vizită la Sullom Voe şi urma să se 
vadă cu Reg Gilbert. Vicki Hewitt a găsit aparatul de fotografiat 
al lui Markham în biroul lui Francis Watt. Fotografiase noul 
terminal din Sullom Voe. 

Perez făcu o pauză. 

— Mark Walsh i-a spus lui Watt că marele Jerry Markham 
urma să vină la întrunire. Francis fusese mereu de partea celor 
care se opuneau proiectului, dar ăsta era ultimul lucru pe care 
şi-l dorea. Între patru ochi nu era de acord cu proiectul lui Evie, 
însă nu-şi dorea nici în ruptul capului ca Markham să vorbească 
public împotriva lui. L-ar fi perceput drept încă un atac la 
adresa fiicei sale. 

— Nu era nimic de atacat, interveni Willow. Contabilii n-au 
găsit absolut nimic în neregulă cu investiţiile. 

— Dar Francis era convins că planul e corupt de la bun 
început, spuse Perez. Mi-a zis asta când l-am vizitat la Fetlar, 
că nu există nimic în Shetland care să nu fie bazat pe ceva 
necinstit. Chiar credea că primăria spală bani, că o să se işte 
un mare scandal şi că fata lui o să aibă de suferit. Dacă n-ar fi 
fost atât de paranoic şi ar fi avut mai multă încredere în 
discernământul lui Evie, n-ar mai fi murit doi oameni. Asta e 
una dintre cele mai triste părţi ale cazului. 

— Între timp, Markham încerca să ia legătura cu Evie. 

Willow stătea la locul ei obişnuit, pe covorul din piele de 
oaie, relaxată ca o pisică lungită şi somnoroasă. 

— A sunat-o şi i-a lăsat mesaje vocale, continuă Perez. Şi e 
posibil să-i fi dat de înţeles suficient încât ea să se prindă 
despre ce era vorba. În seara în care a avut loc petrecerea de 
burlăciţă, era, fără îndoială, tulburată de ceva anume. 

— Cu cine s-a întâlnit Markham la Bonhonga? întrebă Sandy. 

Tânărul îşi terminase berea. Perez îşi dădea seama că şi-ar 
mai fi dorit una, dar nu voia să ceară. 

— Cu Jessie Watt. Brian, care lucrează la cafenea, s-a gândit 
că era posibil să fie Evie, dar ele două seamănă foarte mult. De 
fapt era Jessie, aranjată şi elegantă. Markham îi anunţase deja 


prin telefon pe soţii Watt despre adulterul lui Henderson. Jessie 
încerca să-l convingă să-şi ţină gura, dar el a refuzat. A spus că 
Evie trebuia să ştie cu ce fel de bărbat urma să se mărite. 

— Deci Jessie ştia că soţul ei e un ucigaş? 

Perez dădu din umeri. 

— Trebuie să fi jucat şi ea un rol - cel puţin în moartea lui 
Markham. Cei doi au plecat de la Fetlar împreună. Băieţii de la 
feribot au spus că nu i-au văzut pe soţii Watt plecând de pe 
insulă în ziua respectivă, dar Francis s-a folosit de propria 
barcă. Avea o dubă veche la Vidlin cu care transporta unelte şi 
lemn pe Mainland. Francis a dus-o pe Jessie până la Bonhoga, 
unde ea a încercat pentru ultima oară să-l convingă pe 
Markham să plece în sud şi să-i lase pentru totdeauna în pace. 
Apoi l-au urmărit pe Markham până la Sullom Voe. Trebuie să fi 
luat o hotărâre în acest răstimp. Ar fi putut să plece şi să ia 
feribotul spre casă, dar Francis nu e genul care să se lase cu 
una, cu două. Deja era furibund şi disperat să-l împiedice pe 
Markham să-i spună lui Evie despre adulterul lui Henderson şi 
să scrie despre proiectul energetic. 

— Jessie spune că a încercat să-l facă să se răzgândească, 
spuse Willow. 

Detectiva se întinse. 

— Ce femeie proastă şi slabă! Nu cred că s-a chinuit prea 
tare. 

Perez se gândi că Jessie făcuse toată viaţa numai ce crezuse 
Francis de cuviinţă. I-ar fi fost greu să aibă ceva de spus într-o 
asemenea situaţie. 

— Aşa că s-au întors la intersecţia Lunna ca să-l aştepte pe 
Markham, ştiind că trebuia să treacă pe-acolo în drum spre 
casă. N-aveau cum să ştie că stabilise o întâlnire cu Henderson 
lângă Scatsta. 

Perez şi-i imagină pe cei doi soţi aşteptând în duba albă şi 
rablagită. Acolo erau parcate mereu vehicule - era un punct de 
întâlnire pentru cei care foloseau în comun maşina. Nimeni nu 
i-ar fi luat în seamă. Poate că Jessie pregătise un picnic. Ceva 
tradiţional, evident: bannocks cu carne de oaie, totul făcut în 
casă. Oare planul fusese doar să-l sperie pe Markham, doar să-l 
trimită la plimbare? I-ai frânt deja o dată inima fetei noastre. 
Acum vrei s-o faci din nou. Are ocazia să fie fericită, să aibă o 
viață nouă alături de un bărbat destoinic. Sau planurile de 


călătorie elaborate însemnau că Francis Watt se gândea deja la 
crimă? Perez se gândi că cei doi probabil îşi petrecuseră timpul 
discutând despre Markham,  întărâtându-se reciproc şi 
convingându-se unul pe celălalt de răutatea lui. Pe măsură ce 
se lăsase întunericul şi vizibilitatea scăzuse, tensiunea devenise 
probabil de nesuportat. 

Sandy îi întrerupse firul gândurilor lui Perez: 

— De unde au ştiut care era maşina lui Markham? Ceaţa 
trebuie să fi fost atât de deasă că deja nu mai aveau cum să-şi 
dea seama. 

— Dar trebuie s-o fi auzit, nu? 

Willow stătea pe o parte, sprijinită în cot. Părul detectivei îşi 
schimbase culoarea la lumina focului. 

— Motorul ăla era unic în Shetland. Merita, în orice caz, să 
rişte. Merita să pornească duba şi să iasă din parcare, forțând 
maşina care trecea să derapeze. Dacă ar fi fost maşina greşită, 
ar fi pretins că era vorba de un accident. 

Perez aprobă din cap. Îşi imagină din nou cum se desfăşurase 
scena. Probabil că Markham era în stare de şoc. Chiar şi 
Markham cel nou, omul schimbat, ar fi fost furios. Probabil 
ieşise din maşină strigând şi înjurând. Aşa ar fi făcut oricine. 
lar Francis Watt, invizibil prin ceaţă, cu nervii întinşi la 
maximum din cauza aşteptării şi vorbăriei fără sfârşit a lui 
Jessie, se dezlănţuise. Luase o lopată din dubă şi-l pocnise. 

Detectivul nu participase la interogatoriul lui Francis Watt. 
Nu se credea în stare să rămână calm şi să aibă o atitudine 
profesionistă, dar şi-ar fi dorit să-l întrebe cum s-a simţit 
Francis în clipa aceea. I-a plăcut senzaţia de putere? De asta se 
hotărâse să ucidă din nou? 

— Ce s-a întâmplat după aceea? 

Sandy vorbise din nou, nerăbdător să afle urmarea. Poate că 
avea o întâlnire în oraş. Poate se întâlnea cu vreo fată sau îl 
aşteptau nişte prieteni, dornici să sărbătorească sfârşitul 
anchetei. Perez se ridică şi îi mai aduse o bere din frigider. 

— Nu voiau să-l lase pe Markham acolo. 

Willow părea veselă. Ancheta se terminase şi n-o făcuse de 
oaie. 

— Nu avea să treacă mult timp şi lumea avea să circule 
dinspre Lerwick ca să-şi recupereze maşinile după serviciu, aşa 
că l-au băgat în spatele dubei. Bineînţeles, a fost ideea lui 


Francis să-l ducă la Aith, pe teritoriul procuroarei. Un mesaj 
indirect adresat femeii desfrânate. Francis mi-a spus la 
interogatoriu că i s-a părut potrivit să-l lase pe Markham să 
plutească pe apă, aşa că i-au pus cadavrul în lotcă. S-a uitat 
prin servieta lui Markham înainte să împingă barca. Evident că 
n-a găsit mare lucru, pentru că încă nu adunase destule 
informaţii pentru articol - erau doar nişte vederi pe care 
Markham le luase de la Bonhoga în dimineaţa aia. Jerry 
probabil că i-a trimis una Annabelei Grey când s-a oprit la Brae 
să ia prânzul. Francis a luat câteva dintre ele, ca amintire. 

Încă un indiciu, se gândi Perez, că lui Francis îi făcuse 
plăcere să ucidă - voia să păstreze un trofeu care să-i aducă 
aminte de acel moment. 

— Noaptea târziu, au dus maşina lui Markham până la 
Vatnagarth, apoi s-au grăbit să se întoarcă la Fetlar, spuse 
Willow. Ca să-şi meşterească bărcile, să-şi tricoteze jerseurile şi 
să finalizeze planurile pentru nunta fiicei lor. Ca şi cum nimic 
nu s-ar fi întâmplat. 

— Însă Markham se întâlnise cu John Henderson, zise Perez. 
lar John bănuia că moartea lui Markham avea legătură cu 
povestea aventurii lui cu procuroarea. Cred că hotărâse că 
trebuia să-i spună lui Evie. 

— Chiar dacă, probabil, ea deja ghicise o parte din poveste. 
Trebuie să-şi fi dat seama măcar că Markham era în Shetland 
ca să răspândească o bârfă despre Henderson. Dar ei nu i-a 
păsat, nu-i aşa? A ieşit cu prietenele ei, s-a făcut mangă şi apoi 
şi-a dat seama că nu conta. A doua zi s-a purtat absolut normal. 
Îl iubea şi voia să se mărite cu el oricum ar fi. 

Willow se uită la cei doi bărbaţi. 

— Ce mizerie! Ce credea Markham că o să obţină? 

— Henderson a făcut greşeala să-l sune întâi pe Francis, 
spuse Perez, ca să-l avertizeze că Evie s-ar putea să fie prea 
supărată ca să se mai mărite cu el. Probabil s-a gândit că ăsta 
era cel mai onorabil lucru pe care-l putea face. Cei doi bărbaţi 
erau prieteni vechi. Poate că felul în care i-a răspuns Watt i-a 
dat de bănuit că ar fi criminalul. 

— Aşa că Henderson a trebuit să moară şi el. 

— Exact. Şi poate că Francis se vedea deja în rolul unui fel 
de înger al răzbunării. Cel mai probabil era convins că face 
totul pentru o cauză nobilă, că Evie de fapt nu are nevoie de 


cineva care a comis adulter. De data asta, locul faptei a fost şi 
mai atent ales. Henderson a fost plasat, cu o mască pe faţă, 
lângă manechinul celei care ar fi trebuit să-i devină soţie. 

Willow sorbi din pahar. 

— Psihiatrul criminalist o să aibă ceva de lucru! 

Detectiva se uită spre foc. 

— Jessie nu a participat deloc la a doua crimă. Francis a 
plecat devreme de acasă şi tocmai se întorsese când le-ai făcut 
o vizită în după-amiaza aia, Jimmy. Jessie lucrase pe câmp toată 
ziua. Nu l-a întrebat pe Francis unde se ducea cu barca. Nu 
voia să ştie. 

Cei trei rămaseră în tăcere. 

— Cred că, până la urmă, Watt a dat vina pe Rhona Laing 
pentru tot, reluă Perez. Ea l-a sedus pe Henderson fără să-i 
pese că soţia lui era pe moarte. De la ea a pornit totul. La cum 
gândeşte Francis, tot ea e cea care l-a transformat pe el într-un 
ucigaş. 

Perez se rezemă de spătarul scaunului. 

— Am văzut-o după-amiază pe Evie. O să rămână la Jen şi 
Andy Belshaw. 

Detectivul se gândi la furia tinerei, la ochii care-i scăpărau şi 
la cuvintele grele pe care le aruncase. Pe moment, ura faţă de 
părinţi o ajuta să treacă peste durere, dar nu pentru multă 
vreme. 

Perez îşi dorea ca musafirii să plece. Era obosit şi voia să 
rămână singur cu gândurile şi amintirile sale. Ceilalţi probabil 
îşi dădură seama, pentru că se ridicară brusc, apoi uşa se 
deschise şi aerul răcoros al nopţii intră în casă. 

Sandy porni primul, aproape alergând de-a lungul malului 
către maşină. Perez trase concluzia că, în mod clar, avea o 
întâlnire amoroasă. Willow rămase o clipă pe loc. 

— Mâine plec în sud, spuse defectiva. E ziua tatălui meu. 
Plec cu primul avion, aşa că nu ne mai vedem. 

— Dar o să te întorci? j 

Pentru o clipă, detectivul simţi că-l cuprinde panica. Işi 
dădea seama că o să-i fie dor de ea. 

— Ei, probabil că o să mă întorc. Ştii cum e cu anchetele 
astea. Mereu mai e ceva de făcut. 

Perez crezu că Willow urma să-l sărute din nou, ca în 
noaptea de la hotel. Un sărut simplu pe obraz. Insă femeia făcu 


un mic semn cu mâna, apoi îl urmă pe Sandy la vale. Perez 
rămase în prag, simțindu-se amăgit. 


Capitolul 47 

Următoarea zi fu liniştită şi neaşteptat de caldă. Mai era o 
săptămână până în luna mai, însă parcă deja venise vara. 
Rhona Laing îşi bea ceaiul afară, la o măsuţă rotundă de lemn, 
adăpostită de tufe. Ascuns vederii, locul parcă era refugiul unui 
copil, o grădină secretă. Oare stătuse acolo şi cu John, bând vin 
sau cafea, departe de privirile indiscrete ale vecinilor? Perez 
fusese chemat printr-un telefon. 

— Jimmy, cred că meriţi o explicaţie. 

Ceaiul era Earl Grey. Un ceai care-i plăcuse şi lui Fran. 

— Chiar tineam la John. N-a fost o aventură oarecare. 

Perez îi răspunse că nu era treaba lui. 

— Mi-ai salvat viaţa, Jimmy. După cum am spus, meriţi o 
explicaţie. 

— Ar fi trebuit să mă străduiesc mai tare să vă răspund la 
apel. 

Detectivul mai turnă nişte ceai. 

— Iar eu ar fi trebuit să fiu dispusă să comunic cu tine. 

Femeia se uită la el cu răceală. 

— Mereu mi-a fost greu să am încredere în bărbaţi. 

Perez se gândi că de-atunci încolo avea să-i fie şi mai greu. 

Rhona continuă: 

— M-am lăsat şantajată de Markham. De-a dreptul ridicol! 
Asta m-a făcut să-mi fie greu să discut despre ce se întâmplase. 
Mă făcea părtaşă la o infracţiune. Dacă ar fi fost vorba doar de 
aventură... 

Glasul femeii îşi pierdu din intensitate. 

— Dar nu puteam să las lumea să-l bârfească pe John câtă 
vreme Agnes era încă în viaţă. Markham urma să plece la 
Londra. Credeam că, odată ce îl plătesc, toată treaba o să fie 
uitată. 

— Ce s-a întâmplat în ziua în care v-a răpit Francis Watt? 

Perez îi citise declaraţia, însă i se păruse laconică. Nu-şi 
putea închipui prin ce trecuse. Fusese sechestrată o zi 
întreagă. Încă avea semne pe corp. 

— Tocmai mă pregăteam să plec spre muncă, eram în birou 
şi-mi verificam e-mail-urile. Am auzit pe cineva în casă. Cred că 
mai intrase aici. Ştii, acum câteva zile mi s-a părut că cineva 
mi-a invadat locuinţa şi mi-a umblat prin lucruri. Am crezut că 
o luasem razna, dar chiar găsise o metodă să intre. Securitatea 


nu se numără printre priorităţile mele de top, doar ştii asta, 
Jimmy. 

Perez îşi dădu seama cât de afectată era şi se gândi că, de 
când găsise cadavrul lui Markham, viaţa ei fusese un coşmar. 

— La început a fost destul de politicos, continuă femeia. Şi-a 
cerut scuze că mă deranjează aşa devreme. Apoi s-a 
transformat. Parcă ar fi apăsat un buton. A început o tiradă 
despre cum i-am distrus viaţa fiicei lui. Nu-l deranja aventura 
mea cu John, ci faptul că Markham aflase despre ea. „Era chiar 
aşa de greu să fii discretă?” - de parcă m-aş fi lăudat tuturor cu 
ce făcusem. Apoi mi-a spus că l-am transformat într-un ucigaş. 
Până atunci nu crezusem că e altceva decât un bărbat de vârsta 
a doua mai ciudat. 

Rhona se uită la Perez. 

— Am vrut să pun mâna pe telefon, dar el s-a mişcat mai 
repede. Şi era foarte puternic. Bănuiesc că e muncă grea să 
construieşti lotci. 

Procuroarea se întinse după ceaşcă, dar se opri şi puse mâna 
pe masă. 

— Cum poate cineva care creează nişte lucruri atât de 
frumoase să devină un monstru? 

— Voia să-şi protejeze fiica, spuse Perez. Cel puţin aşa a fost 
la început. Şi era convins că are dreptate şi că, într-un fel, 
moartea lui Markham era justificată. La cum gândea el, 
Markham era un om rău. 

— Dar nu putea să creadă asta despre John. Toată lumea îl 
considera bun şi generos. 

Perez se gândi la spusele femeii. I se părea că, în cazul lui 
Henderson, instinctul de conservare îi luase minţile lui Watt. 
Nu se gândise la Evie atunci când îl omorâse pe bărbat. Francis 
voia să se protejeze pe sine. În acelaşi timp, se ura pentru ce 
făcea. De aceea o şi atacase pe procuroare: avea nevoie de un 
tap ispăşitor. 

Rhona îşi continuă povestea. 

— M-a înfăşurat într-o prelată şi m-a băgat într-o dubă, după 
care m-a dus până la debarcader. Nu era nimeni în jur. Oricum, 
nimeni n-ar fi luat în seamă o dubă albă şi rablagită. Chiar m- 
am zbătut atunci când m-a scos, Jimmy, dar era prea puternic. 

Procuroarea vorbea de parcă i-ar fi fost ruşine. 

— M-a ridicat ca pe un bebeluş, m-a pus în Marie-Louise şi a 


pornit spre Hvidahus. Un drum lung. Acum ştiu asta, dar atunci 
nu ştiam. Am crezut că voia să mă înece acolo, în golf. 

Femeia tăcu o clipă. De pe un deal din depărtare se auzea un 
culic. 

— M-a cam dat de pereţi în cabină şi probabil că am leşinat. 
Nu ţin minte deloc drumul până acolo. 

Perez fusese uluit de urmele de pe braţele ei şi de obrazul 
vânăt, dar nu le adusese în discuţie. Rhona Laing nu era genul 
de femeie care să aibă nevoie de compătimire. 

— Când m-am trezit, ajunsesem la pontonul de la Hvidahus. 
M-a făcut să merg până la crescătorie. M-a ameninţat cu un 
cuţit. 

— Aţi aşezat biletul de la Jamieson după ceas, zise Perez. 

Voia să-i dea de înţeles că reuşise, totuşi, să se opună într-un 
fel. 

— Era într-un buzunar de la haina lui. M-am gândit că, dacă 
se întâmpla ce era mai rău, putea fi de folos. Amprente, nu 
ştiu... 

Glasul procuroarei îşi pierdu din intensitate. 

— Chiar a fost de folos! Mi-am dat seama că nu era al 
dumneavoastră. Nu păreţi genul care să croşeteze. 

Femeia zâmbi brusc, apoi se crispă din cauza vânătăii. 

— Dar Jessie Watt... spuse Perez. 

Rhona continuă în forţă: 

— Watt m-a aruncat în crescătorie şi m-a încuiat cu un lacăt. 
După asta, a dispărut. Bănuiesc că voia să aibă un fel de alibi. 
Jessie probabil era prin Aith, gata să preia duba, şi l-a luat şi pe 
el. Am auzit motorul. Juca rolul de soţie credincioasă. Apoi mi- 
am pierdut cunoştinţa din nou. Când m-am trezit, era întuneric. 

Procuroarea se foi pe scaun. 

— lar Watt era înăuntru. l-am simţit mirosul, l-am auzit 
mişcându-se. Atunci ai apărut tu. 

Rhona se uită în ochii lui Perez. 

— Voia să mă înece. Ador să navighez, ador marea, dar 
mereu am avut coşmaruri în care mă înec. 

Femeia tăcu. O pasăre micuță cânta într-o tufă din spatele 
celor doi. Perez se gândi că ar fi trebuit pur şi simplu să plece, 
însă era prea curios. 

— Agnes ştia de dumneavoastră şi de John, nu-i aşa? 

Se lăsă din nou tăcerea, iar Perez îşi zise că depăşise limita şi 


că femeia n-o să-i răspundă. 

— John i-a spus. Nu putea să mintă. La un moment dat i-ar fi 
spus şi lui Evie. 

Procuroarea se uită la detectiv. 

— Agnes m-a acceptat. A spus că John avea nevoie de cineva 
care să-l ajute să treacă prin perioada aia. A spus că-mi era 
recunoscătoare că-l făceam fericit. Am vizitat-o. Era o femeie 
cu totul deosebită. 

— Şi tabloul din camera dumneavoastră? 

Perez făcu semn cu capul către clădirea veche a şcolii. 

— Da, răspunse femeia. Tot de la Agnes îl am. 

Procuroarea tăcu din nou. 

— Credea că eu şi John o să rămânem împreună. Dar el nu 
mai putea să continue după moartea lui Agnes. Îl rodea vina de 
fiecare dată când mă privea. Dacă Watt l-ar fi văzut, şi-ar fi dat 
seama că suferise destul. 

— Acum ce-o să faceţi? întrebă Perez. Rămâneţi în Shetland? 

— O, nu prea cred, Jimmy. A sosit vremea să merg mai 
departe. Să las trecutul în urmă. 

Rhona se uită la el, îi puse o mână pe braţ, după care îl 
întrebă dintr-odată: 

— Nu eşti de acord, Jimmy? N-a sosit vremea să mergi şi tu 
mai departe? 

Detectivul se ridică şi privi în jos către mare, apoi se gândi că 
pentru el nu era atât de uşor. 

ANN CLEEVES 
ape moarte 


„Trase barca la mal și văsli până la lotcă, savurând chiar şi acele căteva 
minute petrecute pe apă la final de zi, Se mutase în Shetland ca să 
navigheze. Se simțea ca la ea acasă pe apă. Un fost iubit ii spusese la 
un moment dat că in vene nu-i curgea sânge, ciapă sărată. 

Prinse lotca cu uşurinţă, Urma să treacă o funie prin inelul de la proră și 
s-0 remorcheze până la mal. Se gândi că in seara aceea putea să se 
distreze. Încă o oră mai era destulă lumină în golf. Nu era vânt prielnic 
pentru navigat, dar nici când folosea motorul nu se mai sătura de 
priveliște. Insulele Shetland puteau fi apreciate doar când erau văzute 
dinspre mare. Apoi se uită in barcă. Înăuntru era intins un bărbat. Avea 
părul blond şi pielea albă, astfel că ochii intunecaţi arătau straniu, de 
parcă ar fi fost machiat. Rhona îşi dădu seama că nu mai era în viaţă 
inainte să-i vadă rana de la cap și sângele uscat de pe obraz. Înainte 
să-și dea seama că nu era vorba de o moarte din cauze naturale.” 


Ann Cleeves - Ape moarte 


„Conflictul dintre cei care caută să-şi păstreze traditiile și cei 
care urmaresc ocazii de a pune în aplicare noile tehnologii e 


subtil ilustrat.” Publishers Weekly 


Ki un ochi lucid, dar plin de compasiune... o operă polițistă 
convingătoare, avându-l drept protagonist emotionant și 


inal li A 
original pe detectivulindurerat The Independent 


„Cleeves dă viată insulelor Shetland — simţi ințepătura sărată a 
brizei când citeşti romanele din serie. Ape moarte e o nouă 
poveste excelentă.” imesquad 

